
Infernul
Cântul I


PROLOG LA DIVINA COMEDIE

Dante, rătăcind într’o pădure, ajunge 
la poalele unui deal. Cele trei fiare. Apariția lui Virgiliu și convorbirea lui cu Dante.



De când e omu’n miezul vieții lui

m’aflam într’o pădure’ntunecată,

căci dreapta mea cărare mi-o pierdui.



Amar mi-e să vorbesc cât de’nfundată

pădure-a fost, încât de-a ei cumplire

gândind la ea mi-e mintea ncrâncenată!



Un strop mai mult, de-amar și m’ar răpune!

dar până să v’arăt a mea scăpare,

eu de-alte stări văzute’n ea voi spune.



Intrai în ea și nu știu felu’n care,

atât de mult eram de somn pătruns,

pe când ieșeam din dreapta mea cărare.



Dar când sub o colină fui ajuns,

sub care se’nfunda și-această vale,

de-a cărei groază mă simții străpuns,



privind văzut-am creștetele sale

scăldate’n focu-acelei dragi planete

ce mână sigur pe-orișicare cale.



Și-atunci scăzu și spaima care-mi stete

o baltă’n suflet cât putu să’ncapă

prin noaptea care-atâtea spaime-mi dete.



Și ca și-acela ce din valuri scapă

și-abia răsuflă (dela mal cătând,

se’ntoarce spre primejdioasa apă);



așa și sufletu-mi, și-acum fugând,

s’a’ntors spre-acel ponor (în ochi prinzându-l),

ce n’a lăsat om viu prin el nicicând.



Și-astfel, truditul trup mai întremându-l,

plecai din nou pe coasta neumblată,

dar ferm picior tot cel de jos avându-l.



Și-abia’ncepui să urc pe ea, și iată,

săltând o sprintenă panteră’n drum

și-având o blană mândru’mpestrițată



nu vrea să-mi lase cale nicidecum,

și-astfel de mult mă’mpiedica’n suire,

că stetei să mă’ntorc acum-acum



Era’ntr’a zilei cea dintâi ivire,

iar soarele ieșea cu-aceleași stele

ce-au fost cu el, când veșnica iubire



a pus mișcarea primă’n el și’n ele;

și-astfel făceau să sper de multe ori

la blana fiarei cu pestriță piele



și dulcele-anotimp și-ai zilei zori.

Nu îns’atât ca frică să nu mi fie

de-un leu care-apărând îmi da fiori.



Părea că el asupra-mi vrea să vie

cu botu’n vânt, și’n foamea lui cea mare

părea și zării-o spaimă ca și mie.



Și iată și-o lupoaic’apoi că pare,

cu mii de pofte’n slabu-i trup răpus,

căci multei lumi îi face zile-amare,



prin multă piedecă ce’n drum mi-a pus

cu groaza ce-o stârnea a ei vedere

pierdui speranța de-a mai merge’n sus.



Și ca și-a cel ce vesel strânge-a vere,

când vine-un timp care și-a pierde-l face,

e’n toate trist și-și plânge-a lui durere;



așa-mi făcu și bestia făr’ de pace,

ce’ncet-încet venindu-mi mă’mpingea

acolo unde-orice lumină tace.



Pe când mă ruinam în noaptea grea,

deodată-mi apăruse unul, care,

de lung ce-a fost tăcut, ca mut părea.



Văzându-l deci aci’n pustiul mare:

— „Oricine-ai fi, ori umbr’adevărată,

ori om am zis le rog, ai îndurare.”



— „Nu-s om a zis ci-atare fui odată.

Strămoși răspunse el — lombarzi avui:

din Mantua și mam’avui și tata.



Deși târziu, subt Iuliu mă născui,

și Roma subt August, pe când domnise

mințiții zei ce mint, eu o văzui.



Poet fiind cântai pe-a lui Anhise

cucernic fiu care cu-ai Troiei fii

când Ileon fu ars, la noi venise.



Dar tu’ntr’acest amar dece revii?

Dece nu sui pe dealul desfătării,

că-i scop și cauz’oricărei bucurii?” —



—„Virgil ești tu? Fântâna ești, al cării

torent — îi zisei cu rușine-acum —

bogat pornit-a fluviul cuvântării?



tu marea faclă’n veci pe-al artei drum!

deci fie-mi de-ajutor iubirea vie

și studiul lung în dulcele-ți volum.



Părinte-mi ești, maestru-mi ești tu mie,

tu singur ești acel ce-a dat o viață

frumosului meu stil ce-mi e mândrie.



Vezi fiara m’a întors și-mi șade’n față,

ajută-mi înțeleptule vestit,

căci inima de spaimă’n mine ‘nghiață”. —



— „Pe-alt drum ți se cădea să fi pornit,

— mi-a zis, văzând ce plânset mă doboară —

de vreai să scapi de locul ăst cumplit.



Căci bestia care-asupra ta scoboară

nu lasă’n drum pe nime făr’de-osândă,

ci-i stă de cap astfel, până-l omoară.



E rea din fire și mereu la pândă

și’n veci fără de saț cumplita-i vrere,

căci după ce-a mâncat, e mai flămândă.



Sânt multe fiare cari și-o fac muiere

și și mai multe-or fi pân’o să vie

să-i dea Copoiul moarte’ntru durere.



El nu averi căta-va, nu moșie,

ci mintea și virtuțile și mila

și țara sa’ntre Feltre o să-i fie.



Prin el vom mântui de-amar umila

Italie, de-al cărei drag, tu, Nise,

muriși, și Turn și-Evrial și Camilla.



Gonindu-ne-o de prin cetăți închise

din loc în loc, va’mpinge-o’n Iad de veci,

de unde’ntâi invidia ne-o trimise.



Spre-a ta scăpare cred și judec deci

să-ți fiu conducător, și te voi scoate

de-aici, făcând prin loc etern să treci,



s’auzi cum urlă desperate gloate,

să vezi și-antice duhuri osândite,

ce-a doua moarte-a lor și-o strigă toate.



Și-apoi să vezi și duhuri mulțămite

în foc, căci (speră să ajung’așa)

oricând va fi, la neamuri fericite,



la cari de-ai vrea și tu a te urca,

mai bun ca mine-un suflet e ce vine

și lui am să te las când voi pleca.



Acel Stăpân ce-acel imperiu-l ține,

fiindcă fui rebel la sfânta-i lege,

nu vrea să-i intri’n țara Sa prin mine.



Tutindeni este domn, ci-aici e rege,

aici cetatea Sa și tronu-l are,

ferice-acei pe care-aci-i alege!” —



Iar eu: — „Oh, fă, pe Dumnezeul care

tu nu-l știuși, poete, ‘n lume sus

să fug și de-acest rău și-alt rău mai mare;



Și du-mă ca să văd, unde mi-ai spus,

și poarta lui Sân Pietru, ca și plânsu)

celor ce zici că’n veci e neam răpus.”



Porni atunci și-urmând, eu după dânsul.







Cântul II


Invocația către muze. Șovăirea lui Dante,

dojana și îndemnurile lui Virgiliu.

Rugămintea Beatricei. Înspre poarta Infernului.



Era ‘n amurg, și ‘ntunecata zare

scăpa de truda sa pe tot ce-i viu

pe-acest pământ; eu singur fost-am care



făceam gătire ca ‘ntrarmat să fiu

și grelei căi și milei petrecute,

pe care-acum din minte le descriu.



Era ‘n amurg, și ‘ntunecata zare

scăpa de truda sa pe tot ce-i viu

pe-acest pământ; eu singur fost-am care



Înaltul geniu, Muze, aci mi-ajute:

și-a ta noblețe-aci să ți s’arete,

tu, minte-a mea, ce-ai scris cele văzute!



Și-am zis: — „Tu, cel (ce) mă conduci, poete,

să-mi vezi puterea de e’n stare-ori nu-i

să intre ‘n căi atâta de secrete.



Părintele lui Silviu-a mers, cum spui,

la cei nemuritori (nu doar în minte,

ci el aevea, cu ‘ntreg trupul lui).



Dar dacă-i fu propice-al lumii Tată,

și-l ai și efectul nalt din el aminte

și ce și cum avea să ias ‘odată,



nu e nedemn să creadă cel cuminte

c’a fost ales, din cerul cel mai sus,

imperiului și Romei ca părinte:



iar ea și el, și-i drept să fie spus,

urzite-au fost cetății sfinte-a tale,

urmașule-a lui Petru ‘ntâiul pus.



În mult de tine-a sa cântată cale

el lucruri auzi ce-au fost temei

și ‘nvingerii și mantiei papale.



Apoi, cătând dovezi credinții-acei

din care-al mântuirii drum purcade,

s’a dus și-Alesul Vas în cer la ei.



Dar eu? Eu cum să merg? Cine-mi concede?

Nici Paul, nici Eneea nu-s: pe mine

nici eu că-s demn, nici nimeni nu mă crede.



Deaceea, dac ‘aș mergc-acum cu tine,

mă tem c’ar fi nebun, un drum pierdut:

eu zic; iar tu pricepi și știi mai bine.”



Și ca și-acel ce nu mai vrea ce-a vrut,

schimbând prin noul gând pe cele-avute,

așa că lasă totul ce-a ‘nceput,



așa și eu sub poala coastei mute

gândind îmi mistuii întreaga vrere

ce ‘ntâi, spre-a ‘ncepe, atât mi-a fost de iute.



— „De-ți prind din vorbe bine-a ta durere —

răspunse umbra cea mărinimoasa —

ți-e sufletul cuprins de-acea scădere,



ce-abate-ades de ținta sa frumoasa

pe om, astfel (oprind) ca năzărirea

nălucii lui pe-o bestie fricoasă.



Să-ți spui, spre-a stinge’n tine deci orbirea,

dece-am venit și ce-auzii atunci

când milă-avui de ‘ntâi că-ți știu perirea.



Eu stam la cei ce sufăr făr’ de munci,

și-o Doamnă mă chemă, frumoas’ atare,

încât cerui chiar eu să-mi dea porunci



Cu ochi lucind ca steaua, și mai tare,

și blând și dulce-al gingașei copile

angelic glas fu ‘n propria-i cuvântare:



Poete Mantuan — a zis — gentile

al cărții nume ‘n via lume-i viu

și viu va fi ‘ntru toate-ale ei zile,



pe-al meu, dar nu și-al sorții-amic, îl știu

atât de-oprit pe coasta cea pustie,

că ‘ntors de groază orbecă ‘n pustiu:



Și teamă mi-e ‘ntr’atât pierdut să fie

că prea târziu în sprijin sunt venită,

din câte ‘n cer de el fui mărturie.



Dar du-te, și cu vorba ta gătită

și ce-i menit să-l mântue de-aice

ajută-l, ca să nu mai fiu mâhnită.



Eu, care-ți spun să mergi, sunt Beatrice

și viu de unde să mă ‘ntorc mi-e sete:

m’a ‘mpins iubirea ‘ndemn și-aceste-a-ți zice.



Când voi fi iar la Domnul, îndelete

vorbi-te-voi de bine, suflet mare!” —

Tăcu atunci și ‘ncepui eu când stete:



— „O, Doamnă a virtuții, tu prin care

întrece omul tot ce s’ar afla

în cerul ce mai strâmte cercuri are:



Mă bucură ‘ntr’atât porunca ta,

că orice grabă, s’o ‘mplinesc, mi-e ‘nceată,

și n’ai dece-mi mai spune și-altceva.



Dar cum nu pregeți, pricina mi-arată,

să te cobori în negrul nostru fund

din largul plai unde te vrei plecată?” —



— „De ceri ce-i mai adânc să nu ți-ascund

ți-oi spune scurt — răspunse zisei mele —

cum nu mă tem aicea să pătrund.



Te teme doar de lucrurile-acele

ce pot să vatăme ‘n vreun fel pe-aproape:

de celelalte nu, că nu sunt rele.



Pe mine Domnu-așa vru ‘n lut să sape,

că jalea voastră nu mă poate strânge,

nici foc din focul vostru a mă ‘ncape.



E’n cer o doamnă bună ce se plânge

de piedeca unde te mân cu teamă,

și ea județul aspru-l poate frânge.



Pe Lucia, cu-acest cuvânt o chiamă:

— „Nevoie are omu-ți cu credință,

de ajutorul tău; ți-l dau în seamă!”



Urînd dar Lucia-orice suferință,

veni unde știa c’o să ne vadă,

pe mine și-a Rahirei vechi ființă.



— „O, Beatrice, a Domnului plămadă,

dece n’ajuți pe cine-atât de dragă

te-avu, încât se rupse de grămadă?



N’auzi cum geme jalea lui întreagă,

nu vezi cum moartea-l strânge mai cu zor

la râul care mării nu-i dă vlagă?”



N’au fost pe lume oameni mai cu dor

de-al lor folos, la păgubi mai cu pază,

ca mine la cuvântul mustrător.



Și coborîi din jețul meu de rază

încrezătoare ‘n vorba ta cuminte,

și ție vază și la ceilalți vază.”



Și după ce-mi pică acestea ‘n minte

întoarce ochii-aprinși de plâns la mine,

ca mai grăbit să umblu înainte.



Și-alerg atunci, cum a vrut ea, la tine.

te scap de fiar’aceea cu noroc,

re ‘n drumul scurt spre dalba culme-ți vine



Dar ce-i? Dece, dece rămâi pe loc?

dece în piept atâta mișelie

Și nicio ‘ncredere și niciun foc?



Atunci când trei femei prea sfinte, ție

de grijă-ți poartă sus la curte ‘n cer

și vorba-mi de-atât bine-i chezășie?”



Cum floricelele de-al nopții ger

tânjind și ‘nchise, dând de caldul Soare,

se ‘ndreaptă toate ‘nvoalte pe luger;



așa și eu cu voia temătoare

și-atâta bărbăție în piept îmi puse

că începui ca o ființă tare:



- „O, buna, care ajutor mi-aduse,

și tu, curtean, ce te-ai supus curând

adevăratelor ei vorbe spuse!



Îndupleci sufletu-mi așa flămând

să vie, cu al graiului șivoi,

că iată-mă-s întors la ‘ntâiul gând.



Poți merge, o vrere suntem amândoi,

tu călăuz, tu, domn și tu, maestru.” —

Așa-i grăii, și când porni apoi,



intrai pe drumul aspru și silvestru.




Cântul III


Poarta Infernului. Pedeapsa celor șovăelnici.

Caron. Trecerea Aheronului.



Prin mine mergi la cuibul întristării,

prin mine mergi la veșnic plâns fierbinte,

prin mine mergi la neamul dat pierzării.



Justiția mișca pe-al meu părinte;

puterea cea divină m’a durat,

iubirea primă și suprema minte.



Când eu n’am fost, nimic n’a fost creat,

ci veșnic tot și’n veci voi fi durată,

să lase-orice speranță cine-a’ntrat.”



Așa scria’n coloare’ntunecată

deasupra unei porți, și-am zis: — „Ce scrie,

maestre, aici e vorbă’nfricoșată.”



Iar el atunci ca unul care știe:

— „Se cade-aici să stingi orice prepus,

și-oricare spaimă moart’aici să fie.



Sosit tu ești în locul unde-am spus

că duhuri ai să vezi, aici aduse

fiindc’al minții bun și l-au răpus.” —



Și mâna sa’ntr’a mea apoi o puse

zâmbind voios, iar d’asta mă’ntrămai,

și’n stări secrete-astfel el mă’ntroduse.



Suspine-aici și plâns și groaznic vai

urlau prin aerul lipsit de stele,

așa că la’nceput eu lăcrimai.



Diverse limbi, cumplite vorbe grele,

voci groase-ori iuți de furia durerii,

scrâșniri do dinți, loviri de mâni cu ele



(făceau o larma care’n fundul serii

se tot rotește’n acel aer stins

ca pulberea ‘n vârtejurile verii).



Iar eu, ce-aveam de spaimă capu’ncins:

—„Ce-i, Doamne—am zis—ce-aud? Ce neam să fie

de-a sa durere-atât de mare’nvins?»



—„Aceasta este-acoa ticăloșie,

în care plâng nefericiții-acei

ce nici onoare n’au nici infamie.



Deavalma stau cu îngerii mișei

cari nici fideli Puterii creatoare,

dar nici rebeli n’au fost, ci’nchiși în ei.



Respinși de Cor, spre-a nu-l știrbi’n lucoare,

sunt și de Iad respinși, căci ar putea

cei răi din Iad cu ei să-și fac’onoare.”



Și iarăși eu: — „O cazn’atât de grea

le smulge-urlare atât de desperată?” —

Iar el: — „Un scurt răspuns tu vei avea.



Nu pot spera să moară niciodată

și’n josnica-le-orbie-atât de seci

privesc cu pizmă-oricare soarte dată.



Nici Drept nici milă pentru ei în veci,

niciunu’n lume nicio faimă n’are.

Prea mult vorbim de ei; tu-i vezi și treci.” —



Privind apoi, văzui un steag cu-atare

rotire’n jur că’n graba-i negrăită

părea ‘n etern nedemn de-orice-alinare.



Și-atât de-adânc’o gloată’ngrămădită

pe urma lui, că n’am crezut vreodată

că moartea poate-atât de mult să’nghită.



Și-aici pe mulți îi cunoscui și iată

privind văzut-am bine… umbra cui

fugi, de laș, de marea slujbă dată.



Și-atunci am înțeles și sigur fui

că-s răii-acei pe cari-i are’n ură

și Cel etern și și dușmanii Lui.



Acești ce viață nici trăind n’avură

sunt goi de tot, ai lumii ticăloși,

iar vespi și mari tăuni (cu’nțepătură).



le scurg pe-obraji de sânge valuri roși

pe care-amestecat cu plâns fierbinte

li-l sug de sub picioare viermi scârboși.



Văzui apoi privind și mai’nainte

pe malul unui mare râu popor,

și-am zis atunci: — „O, fă, te rog, părinte,



să știu de-aceștia cine-s ei? zor

de-a trece-i face-așa de iuți să pară,

cum văd prin negru-amurg, din graba lor?” —



Răspunse el: — „De cei ce s’adunară

vei ști la Aheron (în vremea când)

vei sta și tu pe marginea-i amară.” —



(Și iată ochii rușinat plecând)

de teamă să nu’ntreb și neplăcute

(cercai până la râu să merg tăcând).



Și-atunci spre noi în luntrea lui cea iute

văzui venind cărunt un corăbier,

strigând: — „Vai vouă, suflete pierdute;



și’n veci de-acum lipsiților de cer!

eu vin ca să vă trec de ceea parte

în noaptea cea de veci și’n foc și’n ger!



Dar tu cel viu, ce vrei? Tu te desparte

de-acești ce-s morți! — Și-apoi de-a doua oară

mi-a zis, văzând că stau și mai departe:



—„Printr’alte porți, pe-alt drum tu te scoboară

la alt liman! Nu poți pe-aici intra,

căci ai să treci c’o luntre mai ușoară.” —



Virgil atunci: — „O, Caron, nu sbiera!

În cerul cel ce bale păcătoșii

așa se vrea, și curmă vorba ta.” —



Cu-acest cuvânt și-a potolit bărboșii

obraji luntrașul bălții-acei cumplite,

ai cărui orbi au cerc de flăcări roșii.



Dar sufletele goale și trudite

schimbară fețe, clănțănind cu dinții,

rând vorbe-atât de-amare-au fost rostite.



Și-umanul neam și cerul și părinții

și locu-l blăstemau și ceasu ‚n care

născuți au fost (sămință a săminții).



Și toate-un stol s’au strâns cu plânset mare

pe-amarul mal ce-așteaptă cu răsplata

pe câți în ura Celui veșnic stau.



Iar Caron cel cu ochi de foc stă gata

de drum, dă semn și’n luntre-i bag’apoi,

pe cei târzii lovindu-i cu lopata.



Și-așa cum toamna veștedele foi

cad rând pe rând și toat’a sa mândrie

și-o dă țărânii pomul înapoi;



cad rând pe rând din reaua-ți seminție,

Adame, astfel, la singur semnul dat

ca pasărea la glasul care-l știe.



Astfel se duc pe râu ‘ntunecat,

și-abia dincol’ apucă să scoboare,

și’n mal dincoace-alt stol e adunat.



Și-a zis maestrul meu: — „Oricine moare

răspins de cer și făr’de pocăință,

toți vin aici, de-oriunde de subt soare;



Și cer să treacă ‚n trista locuință,

căci bold Justiția’ntrânșii-atâta pune,

că frica lor se schimbă’ntr’o dorință.



Nicicând pe-aici nu pasă duhuri bune,

deci bine vezi pe-acest luntraș ce vru:

tu poate-acum să știi ce-a vrut a spune.”



Deabia sfârși și-un tremur se făcu

pe tristul câmp, astfel că’nspăimântată

mă scaldă mintea’n reci sudori și-acu.



Un vânt stârnit-a țara’nlăcrimată,

urmat de-un fulger ca de sânge-aprins,

și, stins având oricare simț, deodată



căzui cum cade-un om de somn învins.




Cântul IV


Primul cerc: (Limbul) Poeții antici și Dante.

 Castelul Înțelepților.





Mi-a rupt din cap adânca-mi adormire

un tunet greu, încât sării pe cum

un om trezit din somn prin sguduire.



Și-acu ‘n picioare stând, eu detei drum

privirii odihnite ‘n jur, să-mi spună

ce loc e ‘n care mă găsesc acum.



Pe-un mal eram, al tristei văi ce-adună

în jalnica-i prăpastie-un infinit

ehou de vaiuri ce deapururi tună.



Adânc și negru ‘n neguri învălit

e fundu ‘ncât privind în el în vale

nimic în el eu n’am deosebit.



— „Să ‘ntrăm acum la nesfârșita jale,

— vorbi Virgil cu fața ‘ngălbenită —

voi merge ‘ntâi și-al doilea-i fi pe cale.” —



Dar eu, văzând coloarea sa pierită:

— „Vai cum să merg, când însuți te ‘nspăimezi,

tu cel ce-mi ții puterea mea ‘ntărită?” —



Iar el: — „Durerea celor morți ce-i vezi

în ce loc stau, pe față-mi zugrăvește

această milă ce tu team,’o crezi.



Să ‘ntrăm căci lunga cale ne mboldește.”

Și-astfel intră, și ‘ntrai cu el deodată

în primul cerc ce-abisu-l îngrădește.



Pe cât mi-a fost s’aud putința dată,

nu plâns aici, ci-oftări sunau, și-atari

că fac eternul aer să se sbată.



Din chin fără dureri pornind, pe cari

le scoate-o nesfârșit de multă ginte

de mici copii, femei și oameni mari.



Și-mi zice-atunci preabunul meu părinte:

— „Nu ‘ntrebi ce duhuri scot aici suspine?

deci vreau să știi de-aici de mai nainte



că n’au păcat, dar chiar de au vr’un bine,

nu e deajuns, căci n’au botezul care

e poarta voastr’ a legii cei creștine.



N’au stat deplin cu ceru ‘n conlucrare,

căci Crist veni ‚nvățând pe urma lor,

deci însumi eu suspin într’astă stare.



Pierdut prin ăst defect acest popor

nu prin păcat, atât ni-e osândire

că fără de-a spera trăim în dor.” —



Iar când știui, cuprins fui de mâhnire,

căt mulți văzut-am oameni de valoare

ce ‘n limbu-acela stau așa ‘n plutire.



—„Dar spune, maistre, o, spune-mi, doamne, oare

ieși — i-am zis, dorind să am deplin

credința cea ce ‘nvinge-orice eroare —



cândva prin merit propriu sau străin

vr’un duh de-aici, spre-a trece ‘n mântuință?” —

Iar el care-a ‘nțeles ascunsu-mi chin:



— „De-abia sosii în noua-mi locuință

și-un duh puternic a venit de sus,

cunun’ având ca semn de biruință,



și-a tras de-aici pe primul om, și-a dus

pe Noe și-Avei, și cu el porniră

și Moise-al legii dătător supus,



și pe Avram, și-acel cu dulce liră;

cu fii și tată-a dus pe Israel

și-atât de mult iubita sa Rahiră,



și pe-alții mulți îi scoase ‘n acest fel;

dar vreau să știi că duhuri mântuite

n’au fost de-aici nicicând până la el.” —



Iar noi cât timp aceste-au fost vorbite

mergeam mereu, trecând pădurea mare,

pădure, zic, de umbre ‘ndesuite.



Și n’am făcut drum lung pe-acea cărare

dincoa de culme, când un foc văzui

ce ‘n semicerc albea ‘ntr’o dulce zare.



Deși-mi era departe ‘n fund, putui

destinge-atât încât să văd în parte

ce neam ales era ‚n lumina lui.



— „O, tu ce nalți orice științe și-arte,

ei cine sunt? Ce-onoare-i încunună,

că starea lor de-a altor’o desparte?” —



Iar el: — „Faimosul nume ce răsună

în lume sus de ei, le-a dobândit

o grație ‘n cer de-o stare aci mai bună.” —



Și-un glas spre noi acestea le-a rostit:

—Onoare ție, vrednice poete,

a cărui umbră dusă ne-a venit.”



Văzui când glasul s’alină și stete

că patru umbre-au dor spre noi s’apuce,

nici triste ‘n ochi, dar nici nemângâiete.



— „Privește-acum — a zis iubitul duce —

pe cel ce ‘ntâiul, ca și-un căpitan,

cu spada ‘n mână, stolul și-l conduce:



Omer e el, poetul suveran,

satiricul Horațiu ‘n urmă vine,

Ovidiu-apoi, iar ultimu-i Lucan.



Deși cuvântul drag rostit de mine

cuvine-se-a fi spus la fel și lor,

onoare-mi fac, și fac cu-aceasta bine.”



Și-așa văzui aici frumosul cor

al prințului cântării dulci de liră,

ce stă vultur deasupra tuturor,



Iar după ce ‘ntre ei puțin vorbiră,

spre mine ‘ntorși c’un semn m’au salutat,

iar de-asta ochii lui Virgil zâmbiră.



Dar și mai mare-onoare apoi mi-au dat

primindu-mă ‘ntr’a lor tovărășie

și-al șaselea ‘ntre-asemeni genii-am stat.



Și-am mers așa spre-acea lumină vie,

vorbind ce-i bine-aici să tac, astfel

cum bine-a fost vorbite ‘n Iad să fie.



Și-ajunși apoi sub un frumos castel

de șapte ori încins c’un zid pe-afară

și ‘n jur scutit de-un mândru râurel.



Trecând ca pe uscat pe el, intrară

prin șapte porți cu mine-acești poeți

pe-un câmp frumos cu verde primăvară.



Acolo oameni, cu ochi lini și ‘nceți,

vorbeau încet și rar (cu-autoritate),

cu vorbe rar ‘a nobilei blândeți.



Iar noi spre-un fund al văii luminate

ne-am dus pe-un loc deschis, frumos și nalt,

ca ‘ntregul câmp cu toți să ni s’arate.



Și-aci ‘n picioare pe-acel verde smalț

mari spirite văzui, că de mândrie

și-acum, că le-am văzut, când spui, tresalt.



Electra ‘ntâi cu multa-i săminție,

cu Hector printre ei și cu Eneea,

Cesar ce-avea de șoim privirea-i vie,



Camilla sta și sta Pentesilea

într’altă grupă, și ședea Latin

Cu fică-sa Lavinia printre-aceea.



Și Brut ce-a scos din Roma pe Tarchin,

Cornelia, Marcia, Iulia, și deoparte

și singur sta deoparte Saladin.



Văzui apoi, privind și mai departe,

pe maistrul celora ce știu, avându-l

la mijloc marii-adâncitori de carte



cari stau tăcuți, cucernici ascultându-l.

Socrat era ‘ntre ei și Plato, cel

ce ‘n primul rând ședea și ‘ncepe rândul,



Democrit cel ce nu dă lumii țel,

Empedocle, Anaxagora și Tale,

Diogene și Heraclit, cu el



și-Orfeu și-adânc observatoru ‘n quale

aici era, eu zic Dioscoride

și Tuliu, Tit, și cel cu legi morale



Seneca, Gallian și Euclide,

Hipocrate, Avicenna, Ptolomeu

și-Averoe ce ‘ntinse zări deschide.



Să-i spui pe toți de-aici mi-ar fi și greu,

și-astfel mă ‘mpinge tema ‘ndelungată

c’ades la fapte-i scurt cuvântul meu.



Din șase, doi ne-am rupt apoi îndată,

căci dusu-m’a p’alt drum iubitul duce

din lina zare ‘n noapte frământată



și-ajunsei unde ‘n veci nimic nu luce.




Cântul V


Cercul al doilea. Judecătorul Infernului:

 Minos. Păcătoșii din dragoste. Francesca da Rimini

și Paolo Malatesta. Povestea lor de dragoste și moarte.



Din starea ‘ntâi așa’ntr’a doua stare

venim, în cerc ce loc mai strâmt rotește,

ci cazne-atât mai mari, stârnind urlare.



Grozav aici stă Minos și rânjește,

județ el ține-acolea’n poartă stând

și-asvârle’n Iad precum se’ncolăcește.



Eh zic că rău-născutul duh intrând,

silit e culpa ‘ntreagă să și-o spuie,

iar el, cunoscător de rău, văzând



ce loc din Iad e vrednic să-l încuie,

cu număru’nvârtitei cozi pe spate

arată gradu’n care vrea să-l puie.



Mereu stau multe’n față-i adunate,

și una după alta vin cu rândul

și spun și-aud și’n Iad sunt aruncate.



Când el văzu că vin și-a’ntra mi-e gândul:

— „Tu cel ce vii în lumea celor morți —

a zis și-a stat, oficiu ‘ntrerupându-l —



„Știi unde ești? Te’ncrezi tu vr’unei sorți?

Să nu te’nșele această largă’ntrare!” —

Virgil atunci spre el: — „Ce grijă porți?



Să nu-i oprești fatala lui cărare.

Așa se vrea’ntr’un loc unde se poate

orice se vrea, și curm’a ta întrebare.” —



Acu’ncepui s’aud acele toate

urlări de-aici și-amar fui străbătut

de mutul plâns ce tristul neam îl scoate.



Era’ntr’un loc de-orice lumină mut,

ce muge-așa ca marea ‘ntărâtată

când largul ei de volbură-i bătut.



Vârtej drăcesc ce nu mai stă vr’odată,

ia morți deavalma ‘n furia lui cu sine,

să-i sgudue ‘nvârtindu-i și să-i sbată.



Iar când simt furia volburei ce vine

cum plâng atunci, cum urlă toți în vale,

și-asvârl blestem puterilor divine!



Știui că ăstor chinuri infernale

supuși sânt cei ce-având plăcerea țel

fac mintea roabă poftelor carnale.



Cum grauri ia și-al toamnei vânt cu el

pe mii de-aripi mulțimea lor sbătută,

pe-acești mișei, cumplitul vânt astfel



și ‘n jos și ‘n sus, și-aici și-acolo-i mută,

și nu mai pot să spere ‘n veci încai

nu stare ‘n loc, ci caznă mai scăzută!



Și cum își plâng cocorii tristul lai

când fac pe drum coloane ‘ndelungate,

așa vedeam ca vin cu mare vai



și-aceste umbre de vârtej purtate;

și-am zis: — „Maestre, cine-au fost acei

pe care-astfel ăst negru-amurg îi bate?” —



— „Întâia ‘n stolul despre care vrei

să știi a fost împărăteas’ odată

și neamuri multe-avu sub sceptrul ei,



ci-atât fu ‘n viciu-acesta de ‘nnecată,

că ‘n legi sancțiune unei crime-aduse,

spre-a fi și-a el legal astfel scuzată.



Ea e Semiramis, ce din cetite

o știm c’a fost urmașa și femeia

lui Nin în țări de Turci acum domnite.



Se-ucise-a doua din amor și-i ceea

ce spuzei lui Sicheu perfidă-i fuse:

perversa Cleopatră este-a treea.” —



Văzui și pe Elena care-aduse

cumplitul timp; pe-Ahil col mare-al cui

război cu-amorul trist sfârșit îi puse.



Pe Paris și Tristan, și mii văzui

goniți din viața lor de-amor, pe care

Virgil mi-i arăta cu mâna lui.



După ce dat-am maestrului-ascultare

de vechi femei și cavalerii mii,

a fost mai să leșin de milă mare.



Și-așa ‘ncepui: — „Cu drag eu le-aș vorbi

acelor doi ce-aduși de vijelie

așa de-ușor păreche par a fi.” —



Iar el: — „Tu-i vei vedea când au să fie

aproape-aici și-atunci pe-acea putere

ce-i leag ‘astfel, să-i chemi și au să vie.”



Când vântul deci le dete-apropiere,

strigai spre dânșii: — „O, suflete ‚ntristate,

vorbiți de nu v’oprește-a altui vrere.”



Precum prin aer pe-aripi nemișcate,

iau două turturele-alături sbor

de-acelaș dor spre cuibul drag purtate,



așa și ei, dintr’al Didonei cor

veneau prin noaptea ce-o frământă vântul;

atât cu ruga ‘nvinsei vrerea lor.



— „O, suflet bun și nobil ce ‘n mormântul

cumplitei nopți te-oprești la noi, ce-odată

cu-al nostru sânge-am înroșit, pământul,





amic de l-am avea pe-al lumii Tată,

noi rugi I-am face pentru pacea ta,

căci milă simți de-amara-ne răsplată.



De vrei să ne vorbești, vom asculta

și vom vorbi, de-ai dorul de-ascultare,

cât timp stă vântu ‘ntr’astă pace-a sa.



Născută fost-am în cetatea care

stă ‘n malul mării unde Po de-acum,

trudit, cu-ai săi, își cat’ odihnă ‘n mare.



Amor, ce ‘n inimi iute-și face drum,

l-a prins cu-a mea frumsețe, ce răpită

mi-a fost astfel, că și-azi mă doare cum.



Amor, ce-a-sa iubire-o vrea iubită,

plăceri de el nestins în mine-a pus,

că sunt de el cum vezi și-acum robită.



,,Amor spre-o moarte pe amândoi ne-a dus,

Caina pe-ucigaș va fi avându-l.”

Atât și-aceste vorbe el ne-au spus.



Și-astfel truditul suflet ascultându-l,

plecându-mi fața mi-o ținui plecată,

pân’a’ntrebat Virgil:—„La ce ți-e gândul?”



Târziu, când am răspuns, am zis: —„Vai, tată,

ce visuri dulci, ce dor nepotolit

a ‘mpins pe-aceștia către-amara plată!”



Spre dânșii-apoi mă ‘ntorsei și-am vorbit:

—„Francesco, vai, a voastră suferință

cu plâns îmi umple sufletul mâhnit.



Dar spune-mi tu ‘n ce chip găsi putință

să-și dea pe față-ascunsul dor al său,

acea demult nesigură dorință?” —



Iar ea: — „Nimic nu doare-atât de rău

decât de-un timp ferice-a-ți fi aminte

în timp de-amar, și-o știe domnul tău.



Dar vrerea ta de-ți este-așa fierbinte

să știi al nostru-amor din focu-i prim,

voi spune-amestecând cu plâns cuvinte.



Spre-a pierde timpul stam ca să cetim

de Lancelot, cum l-a ‘ncurcat iubirea,

noi singuri doi și făr’ să bănuim.



Făcu să ne privim ades, cetirea,

și ne-am surprins cu-obraz descolorat,

ci-un punct facut-a să ne pierdem firea.



Când am cetit cum zâmbetu-așteptat

demult, amantul și-l sărută ‘n fine,

atunci, în tremur tot, m’a sărutat



acest ce-acum în veci va fi cu mine.

Galeot fu basmul și autorul lui

și-aici am pus cetirii pe astăzi fine.”



Și ‚n timp ce unul povestea, văzui

plângând pe-al doilea ‘ncât de ‘nduioșare

păream c’aș fi murit, și-apoi căzui



cum cade-un corp ce viață ‘ntrânsul n’are.




Cântul VI


Cercul al treilea: iacomii. Cerber. Ciacco

 vorbește despre Florența și îi prezice lui Dante exilul.



Venindu-mi iar în firea ce-o pierdui

de mila celor doi cumnați, de care

cu totul tulburat în suflet fui,



văzui căzniți de-alt soi și o nouă stare

de cazne-oriunde mi-am întors privirea

și-oriunde-am mers și-oricum făceam mișcare.



Era ‘ntr’al treilea cerc aci ‘n izbirea

eternei ploi, ce rece, grea și iute,

nu-și schimbă ‘n veci nici cursul ei nici firea.



Și ning zăpezi și ape cad stătute

și grindini bat prin zarea ‘ntunecată;

pământul ce le ‚nghite ‚ntrânsul pute.



Iar Cerber, fiara crudă și ciudată,

câinește latr’aici la ticăloșii

plouați etern, trei guri căscând deodată.



Băloasa barbă neagră și-ochii roșii,

și-un pântec larg și ghiare-având, jupoaie

și sfâșie și mușcă păcătoșii.



Câinește urlă toți, pătrunși de ploaie

și-o coastă o fac a celeilalte scut

și-astfel se ‘ntoarce-ades sărmana droaie.



Când marea fiară Cerber ne-a văzut

rânjindu-și colții-a prins din ei să bată

de furie ‘n trupu ‘ntreg fiind sbătut.



Dar palmele ‘ntinzându-le-al meu tată

pământ luă și ‘n gura cea ‘ntreită

cu pumnul plin i-o repezi deodată.



Și ca și-un câine ce râvnind s’agită

și tace-apoi, mâncarea când și-o ia

și n’are-alt gând și-alt zor decât să ‚nghită,



cu fălcile scârboas-așa făcea

ăst demon crud ce urlă ‘ncât mai bine

căzniții-aceștia, surzi să fie-ar vrea.



Iar noi treceam pe umbre ce le ține

zăcând ăst loc cumplit, și-această stradă

ne-a fost pe-a lor golimi ce par ca pline.



Zăceau cu toții răsturnați grămadă,

dar unul singur când de veste prinse

c’am da spre el, s’a ridicat să șadă.



Și-apoi:— „De poți cunoaște-mă, tu inse,

ce treci prin acest Iad — fu vorba lui —

căci nu fui stins când viața (ta) s’aprinse.”



Iar eu:— „A ta căznire — așa ‘ncepui —

din minte-mi văd c’atâta mi te scoase

că-mi pare-așa că nu te mai văzui.



Dar cine ești, ce-atât de ticăloase

pedepse iai, încât de ia vr’o vină

mai mari în Iad, nu ia și mai scârboase?”



Iar el atunci: — „Cetatea ta cea plină

de pizm’așa, că dă din vas afară,

m’avu cu dânsa ‘n lumea cea senină.



Ai voștri numele de Porc mi-l clară,

și-a gurii poftă fără saț făcu

să plâng cum vezi în ploi ce mă culcară.



Dar suflet trist nu singur sânt, o nu.

Căci toți aceștia pentru-aceeași vină

au tot aceeași caznă.” Și tăcu.



Iar eu: — „Mi-e inima tu, Ciacco, plină

de plâns când văd amarul ce te bate;

dar spune-mi dacă știi la ce-o să vină



sărmanii fii ai urbei desbinate.

Mai e vr’un bun în ea? Și de-unde-ar fi

c’a ‘ntrat astfel discordia ‘n cetate.»



— „O lungă ceart ‘avea-vor și-or veni

la sânge-apoi, și cu rușine mare

partidul Alb pe Negrii-i va goni.



Dar scris îi e și lui să paț’atare,

trecând trei ani, căci Negrii-l vor înfrânge

prin sila cui amic azi li se pare.



Mult timp ținându-și fruntea sus, vor strânge

amar (pe ceilalți, și dări mari le iau),

oricât s’or indigna și-oricât s’or plânge.



Iar buni sânt doi, dar nicio vază n’au.

Trufia, pizma, pofta de avere

sânt trei schintei cari foc cetății dau.”



Așa-și vorbi gemută lui durere.

Iar eu atunci: — „Dorinții mele-i pune

sfârșit, te rog, să-mi spui ce-ți voi mai cere.



De Mosca și-alții demni, de-Arigo spune,

de Farinata, Rusticuci, Teghiai,

și toți acei ce-au tins spre fapte bune,



ei unde sânt? răspuns te rog să-mi dai,

că-i mare flacăra dorinții mele

să știu de plâng în Iad ori sânt în Rai?”



Iar el: — „Ei sânt la duhuri mult mai rele,

căci alte crime mai spre fund i-au dus;

de mergi și-atât de jos, vei da de ele.



Iar când voi fi în dulcea lume sus

de mine-aminte lumii lu-i mai adă!

nu-ți spun mai mult și-ajungă-ți câte-am spus.”



Chiorîș el ochii-a ‘ntors să mă mai vadă

puțin, și capu apoi văzui că-i pică,

căzând cu el la orbii săi grămadă.



Virgil atunci: — „El nu se mai ridică

de-aici decât când îngerii-o(r) să sune,

vestind pe nori puterea inimică:



găsindu-și toți mormântul trist, vor pune

pe ei avutul trup și chip și-apoi

suna-le-va ce ‘n veci o să le tune!”



Vorbind puțin de viața cea de-apoi

treceam încet prin plin de ‘nfiorare

amestec orb de duhuri și de ploi.



Și-am zis: — „Va fi pedeapsa lor mai mare,

maestre, ‘n urmă, dup ‘a lor sentință?

Mai blând ‘o fi? Ori stând cum e și atare?!”



Iar el: — „Să ai aminte-a ta știință:

pe cât e mai perfectă, simte chin

ca și plăceri, pe-atât orice ființă.



Deși nu merge-acest popor meschin

nicicând spre-adevărata perfecțiune,

ce-aici li-e știrb așteapt’acolo plin”.



Vorbind mai multe decât pot eu spune,

rotunda vale ‘n arc am străbătut-o

și-ajunși pe-unde-i ieșirăm din genune,



de marele dușman am dat, de Pluto.




Cântul VII


Cercul al patrulea: Sgârciții și risipitorii.

 Pluto. Despre soartă. Mânioșii.



Rajè Satàn, papè Satàn alepe!”

strigat-a Plut cu glasul lui cel gros,

iar dulcele-Nțelept ce-atot-pricepe



mi-a zis spre-a mă ‘ntări: — „Nu sta fricos!

oricât de tare-ar-fi, dar să-ți astupe

nu poate-al nostru drum, pe stâncă ‘n jos”.



Spre-acel cu gură largă ‘apoi: — „Te rupe

cu furia ta ‘năuntru (1) tău pe tine,

dar dă-ne drum și taci, spurcate lupe.



Nu fără cauză ‘n Iad acesta vine:

așa e vrerea ‘n cerul unde-a pus

trufașei culpe-Arhanghelul o fine”.



Când e catargul rupt, cum cad de sus

grămadă pânzele de vânt umflate,

cumplitul monstru-așa căzu răpus.



Iar noi pe malul văii ‘ndurerate

intram acu ‘ntr’a patra văgăună

ce ‘nfundă ‘n ea a ‘ntregii lumi păcate.



Atâta chin și caznă cine-adună,

tu, veșnică justiție — aici; și-astfel

de-amar al nostru rău cine-l răzbună?



Precum se frânge-un val izbit de-acel

ce ‘ncontra-i vine, la Caribde ‘n mare,

așa se ‘ntoarce-aici ăst neam mișel.



Popor decât aiuri cu mult mai mare

poveri rostogoleau cu pieptu ‘n munci

din două părți venind cu urlet mare.



De-odată se ciocneau și tot atunci

cu toții se ‘ntorceau, pornind spre-afară

strigând: „Ce tot aduni?” „Ce tot arunci?”



Și-așa veneau prin neagra vale iară

spre-apusul punct din nou făcând ocolul,

mereu strigându-și versul lor de-ocară;



și iarăș se ciocnea și-acolo stolul

cu-alt stol, fiind la miezul văii-ajuns;

și, ca și trist, văzându-le-acum zelul:



— „Maestre — am zis — te rog să-mi dai răspuns

ce neam e el? și ‘n stânga noastră, tată,

sânt clerici toți acești cu părul tuns?”



— „Au fost cu minte-atât de ‘ntunecată

în primul trai —mi-a zis— c’au strâns și-au dat

ce ‘nseamnă ‘n lume-a da cu judecată.



Destul de clar o spune a (1) lor lătrat

când ei spre două puncte-a văii cură

și-aci-i desparte-opusul lor păcat.



Toți papi și cardinaii și clerici fură

acești ce de-orice păr au creștet gol,

și ‘n ei sgârcenia ‘nvinse-orice măsură.”



Și-am zis: — „Eu cred că dintr’atâta stol

cunosc, maestre, multe-atari ființe

spurcate sus de-așa de trist nămol.”



Iar el: — „Hrănești zadarnice credințe.

Obscura viaț’atâta solz le dete

că bruni îi face-oricărei cunoștințe.



Ciocni-se-vor etern aceste cete

astfel, și-ieși-vor unii din morminte

cu pumnii ‘nchiși, iar alții făr ‘de plete.



I-a smuls „a da” și-„a strânge” fără minte

din dulcea lume, de se bat mereu

cum vezi aici, că-ți stau aci ‘nainte.



Aici vezi scurtul joc ce-au, fătul meu,

averile ce Sorții s rânduite,

cari sbuciumă pe om atât de greu.



Acum oricâte-averi sânt grămădite

și-au fost sub lună n’ar putea să dea

odihn’acestor suflete-ostenite”.



Iar eu: — „Maestre, să-mi explici aș vrea

ce-i Soarta despre care-ai prins a spune

că ‘ntregul lumii bun e ‚n mâini la ea?”



Iar el: — „Oh, lume-a minților nebune,

ce grea-i orbia ‘n care ea petrece!

Deci vreau s’asculți spre-a prinde ‘nțelepciune.



Acel a cui știință totu ‘ntrece

creându-și ceruri, duce El le-a pus,

prin orice parte-oricare parte-ar trece



spre-aș da egal lumina ei de sus,

tot astfel un stăpân a dat splendorii

umanei vieți și-un duce i-a prepus,



la timp spre-a permuta averi și glorii

din neam în neam, și ‘ntruna printre voi,

oricât s’opun cu mintea muritorii.



Deaceea se ridic ‘ori dă ‘napoi

un neam și-alt neam, cum Ea voi să fie,

ce-ascunsă e ca șarpele sub foi.



În contră-i mintea-vă nimic nu știe;

iar ea prevede, judecă și-așează,

ca și-alți Eterni pe-a lor, a sa domnie.



Schimbările nicicând nu-i încetează;

nevoia-i dă aripi, atât de des

se schimb’acei ce sorților urmează.



Ea este cui atâtea hule-i ies,

căci cei ce-ar trebui elogii-a-i face

o blastemă și-o ‘njură prin eres.



Dar ea, ferice, aude tot și tace;

și ‘n rând cu-alți Primi ce mân’ale lor sfere,

ea-și mân’a sa ‘ntru neștirbită pace.



Să ‘ntrăm acum la mult mai grea durere;

cad stelele cari răsăreau pe când

plecam, iar timpul grabă ‘n mers ne cere.”



Și-am dat, prin cerc spre-opusul mal trecând,

de-un mic izvor ce ‘n clocot pe-o săpată

de dânsul groapă se vărsa, scurgând



o apă roșie-adânc de ‘ntunecată,

și-așa urmându-i tulburi (le) unde

intrarăm, jos pe-o cale ‘nfricoșată.



Un smârc se face, Stix numitul, unde

ăst jalnic râu, ajuns sub poală jos

la tristul mal silit e să se ‘nfunde.



Și-atent cătând spre malul noroios

Văzui mișei, cu totul goi, și ‘n față

vădind cu toți-un suflet mânios.



Și toți se bat, și nu numai din brață,

ci ‘n cap și ‘n piept și cu genunchii ei,

fâșii cu dinții rup de-unde se ‘nhață.



Și-atunci Virgil: — „Tu vezi aici pe-acei

a căror furie-a ‘nvins într’înșii firea

și-așa voiesc să știi c’acești mișei



supt apă chiar urmează svârcolirea

și fac de ies bășici pe lac, pe cum

vezi însuți tu oriunde ‘ntorci privirea.



Am fost — zic ei — înfipți în glod acum,

tot triști în dulcea soarelui lumină

purtând în noi mereu amarul fum,



și-aici noi ne ‘ntristăm în neagra tină!

Ăst imn le gâlgâia din gât bol-bol,

căci n’au putinț’a spune-o vorbă plină.”



Dînd mlaștinii ‘mpuțite-un mare-ocol

așa ‘ntre râpa seacă și rovine,

cu ochii ‘ntorși spre-acei ce ‘nghit nămol,



soseam sub poala unui turn în fine.




Cântul VIII


Cercul al cincilea: Mânioșii. Trecerea râului

 Stix în barca lui Flegias. Filippo Argenti. Cetatea Dite.



Urmând vă spun că mult mai înainte

de-a fi sub poala turnului, pe cale

priveam țintit la vârful lui fierbinte



cum două flăcărui scoteau signale,

și-alt foc, de unde ochiu-abia mai poale

zări ‘n adânc, îi da răspuns din vale.



Mă ‚ntorsei deci spre-acel ce știe toate:

— „Ce zice-acest de-aici? Și ce-i răspunde

al treilea foc — am zis — și cine-l scoate?”



Iar el: — „Mai sus pe mucedele unde

pe cel chemat vedea-l-vei cum scoboară,

al bălții fum de nu ni-l va ascunde.”



Săgeata de pe arc nicicând nu sboară

mai repede prin vânt, decât bătrână

de ani văzui acum o luntrișoară



venind spre noi pe lac, și cum o mână

Cu strigăt mare-un singur lopătar:

— „Spurcate duh, ei, iată-mi-te’n mână!”



— „O Flegia, Flegia, sbieri acu’n zadar —

vorbi Virgil — al tău el n’o să fie

mai mult decât trecând ăst lac murdar.”



Cum cel ce vede-o rea’nșelătorie

făcută lui, stă trist, așa deodată

și Flegias fu’n ascunsa lui mânie.



Descinse’n luntre-apoi iubitul tată

făcând să urc și eu, și-abia când fui

și eu în ea, simții că e ‘ncărcată.



Când furăm deci în luntre-apoi, văzui

pornind bătrânul vas, brăzdând mai tare

decât făcea de-alt rând cu morții lui.



Pe când pluteam pe-a morții baltă mare,

ieși murdar’o umbră’n fața mea:

— „Tu cine ești de vii având suflare?”



— „Eu vin — am zis — dar nu voi rămânea.

Dar tu, cel plin de glod astfel, tu cine?”

— „Mă vezi că-s duh ce plâng”, răspunse ea.



— „Rămâi atunci la plâns, și la suspine,

spurcate duh, căci orișicât noroi

ți-e prins pe-obraz, cunoscu-mi-te bine!”



El mânile le-a ‘ntins spre luntre-apoi;

pățitul duce-al meu însă-l împinse

și-a zis: — „La câini, în baltă-vă’napoi!”



Cu brațele-apoi gâtul mi-l cuprinse,

pe-obraji m’a sărutat, și: — „Suflet bune,

ferice-acea ce’n sânul ei te’ncinse!



Nimic frumos de-acesta nu poți spune,

căci fu (pe lume aprig și ușor):

de aceea-l prind și-aici mânii nebune.



Câți nu se cred regi mari, iar dacă mor

ca porcii aci’n putoare-o să se’nfunde

cumplit despreț lăsând în urma lori”



— „O, cât de mult aș vrea să se scufunde

acesta ‘n lac — am zis — să-l văd scufuns

cât timp suntem plutind pe-aceste unde!”



— „Tu n’ai să fii la mal — el mi-a răspuns —

vedea-vei ce-au să-i facă lui fârtații

și-ăst dor al tău va fi’mplinit deajuns.”



Și-am și văzut curgând înnoroiații

cum vin (și cum îl rup bucăți), astfel

că dau și-azi Proniei laude și grații.



Și toți strigau: „Pe-Argenti, acum!” și-acel

Toscan înfumurat, ca scos din minte,

cu proprii dinți fâșii rupea din el.



Aci-l lăsai, și nu mai pierd cuvinte.

Ci-un țipăt mare de m’umplu fiorul

mi-a’mpins atent privirile’nainte.



— „S’apropie-acum — mi-a zis conducătorul —

s’apropie-acum cetatea zisă Dite,

cui mult îi e și rău bătut poporul.»



Iar eu: — „Acum încep mai lămurite

moscheele din ea să le discern

și roșii parc’ar fi din foc ieșite.”



Iar el: — „Sânt roșii-așa de foc etern

ce’n ele-arzând le’ncinge-atât de tare

cum vezi aci’ntr’atât de jos Infern.”



Intrarăm și pe-adânca groapă care

e brâu cetății-acei nemângâiete

al cărei zid, de fier a fi se pare.



Nu făr ‘un mare ocol apoi ce-l dete,

sosi luntrașul și-unde cu mânie:

— „Sânteți la porți, ieșiți”, a zis, și stete.



Văzui pe porți mai mulți decât de-o mie

de cei plouați din cer, strigând de sus:

— „Cum poate-acesta, viu fiind, să vie



prin lumea morții pân’aici adus?”

Dar bunul meu Virgil un semn le dete

că are-un lucru tăinuit de spus.



Mai blând’atunci turbata bandă stete.

— „Să vii tu singur! Viul dintre voi

ce-avu ‘ndrăzneala viu să ni s’arete,



el singur facă-și drumul înapoi.

Să ‘ncerce deci! Iar tu, cel ce l-aduse

prin loc așa de-adânc, vei sta la noi.”



Gândiți acum pe ce cărbuni mă puse,

căci eu de-aici să ies n’am mai crezut

când groaznicul atari cuvinte-mi spuse!



— „O, dulce duce-al meu, ce sigur scut

de șapte ori mi-ai dat, și mai’nainte

m’ai scos din moartea grea’n care-am căzut,



să nu mă lași ca mort, să-ți fie-aminte!

De-avem de-aici oprit ‘orice cărare,

s’o rupem grabnic înapoi, părinte!”



Ci-mi zise astfel, el dulcea mea’ndrumare:

— „Să nu te temi, căci nime-al nostru pas

nu-l poate-opri, cât timp ni-e dat de-Atare.



Așteapt’aici, hrănind, cât ești rămas,

scăzutu-ți suflet cu speranța’n bine

că’n lumea asta n’am eu să te las.”



Așa s’a dus lăsându-mă’n suspine

iubitul tat’al meu și-am stat topit,

căci „da” și „nu” război purtau în mine.



Eu n’am putut s’aud ce le-a vorbit,

dar nici nu stete mult, și ei cu zorul

la porți, ca spre-apărare, au năvălit



și’n fața lui au tras pe porți zăvorul.

Și-astfel afar’acum (oprit) rămase

și’ncet apoi s’a’ntors conducătorul.



Cu ochii’n jos și cu sprâncene trase

pe ochi zicea’n oftările durerii:

— „Ce duh îmi neagă jalnicele case?”



Iar mie: — „Că-s mâhnit, să nu te sperii!

Noi tot vom birui acest popor

oricât de mult se’ncrede el puterii.



Nu-i nouă-această nebunie-a lor:

la mult mai largă poartă-au mai făcut-o

și rupt de-atunci ca-și are-al ei zăvor!



Scrisoarea ei cea jalnic’ai văzut-o.

Dar iată-l, făr ‘de soli, prin lumea moartă

dincoa de ea, pe calea ce-am bătut-o,



acel ce ne va’frânge-această poartă.”




Cântul IX


Cercul al șaselea: Ereticii. Lângă poarta cetății Dite.

 Cete trei Furii. Trimisul ceresc. Cei doi poeți

 intră în cetate. Ereticii îngropați în morminte de foc.



Acea coloare moart’a feței mele

ce’n spaim’avui când el veni ‘napoi,

făcu pe-a lui cea viie să i-o spele.



Ca omul care-ascultă stete-apoi,

căci mult prin neguri ochii să străbată

n’aveau puteri prin aerul greoi.



— „Noi tot avem să biruim odată —

așa ‘ncepu — de nu… atare-mi spuse…

oh, cât m’amân ‘acum că nu s’arată.”



Văzui eu bine cum un văl el puse

pe ce ‘ncepu cu ce-a sfârșit să zică,

și n’a ‘ncheiat așa cum începuse,



și nu puțin îmi dete-acestea frică,

fiindc ‘am tras din spusu-i nedeplin

mai rău un sens de cum avea adică.



— „în fundu-acestei triste scoici mai vin

cândva de-acei din primul grad în care

speranța moartă vi-e unicul chin?”



Așa întrebai. Iar el: — „Se ‘ntâmplarare

să-i fie dată sarcin’ oarecui

de-a face-aceast’a mea de-acum cărare.



Dar eu, ce-i drept, și de-altădată fui

trimis aici de-acea Erihto cruda

ce poate-aduce-un duh în trupul lui.



Eram de scurtă vreme mort, iar truda

impusă-mi fu prin Iaduri să străbat

spre-a scoate-un duh din cercul unde-i Iuda,



din cel mai jos și-obscur și ‘ndepărtat

extrem de cerul ce ‘nconjoară toate.

Știu drumul bine deci, nu fi ‘ngrijat.



Ăst smârc ce-atât de rea putoare scoate

încinge orașul-aprinselor morminte,

și-a ‚ntra numai cu sila ‚n el se poate.”



Mai multe-a spus, dar nu le mai țin minte,

căci eu demult țintisem ochii mei

spre ‘naltul turn cu vârfu-acel fierbinte,



de unde-au răsărit deodată trei

de sânge pline Furii infernale,

ce-aveau mișcări și chip ca de femei.



Cu hidre verzi încinse-ale lor șale

cu păr de șerpi mărunți (ca mărăcinii,

făcuți cununi pe tâmplele fatale).



Virgil pe-aceste serve-ale Reginii

durerii cei de veci le cunoscu

și: — „lat’ — a zis — ferocele Erinii.



În stânga lor Megera plânge-acu,

și-Alecto este care ‘n dreapta plânge,

Tisifone-i la mijloc.” Și tăcu.



Pe piept cu ghiarele s’umpleau de sânge

și-urlau bătând în palme-așa că eu

simțeam cum spaima spre Virgil mă strânge.



— „Meduso, hai — așa strigau mereu —

să-l facem piatră — și priveau spre mine —

spășească ‘n el atacul său Teseu.”



— „Întoarce-te și’nchide-ți ochii bine —

mi-a zis Virgil — că n’ai să mai vezi stele

de-apuci să vezi pe Gorgo dacă vine.”



Vorbind m’a ‘ntors chiar el de cătră ele,

și nepărându-i palmele-mi deajuns

și-a ‘ntins podiș și-a’ lui peste-ale mele.



Voi, cei cu spirit ager de pătruns,

cătați aci ‘n cântarea mea ciudată,

sub vălul ei ce ‘nvăț îmi zace-ascuns!



Și iat’atunci pe balta tulburată

(un svon de spaimă, numai trosnituri)

făcea ‘ntre maluri apa să se sbată



cum nu ‘ntr’alt fel un vânt ce prin călduri

contrarii naște ‘nvârtejiri cumplite

și ‘n furie bate biciuind păduri



și crengi rupând le-asvârle risipite

și ‘n pulbere ‘mbrăcat trufașu-i drum

gonește ‘n adăpost păstori și vite.



Lăsându-mi ochii-apoi: — „Privește-acum

acolo sus pe spuma cea antică

și pe-unde-i mult mai gros cumplitul fum.”



Precum când simt năpârca inimică,

se ‘mprăștie-un stol de broaște ‚nspăimântate

și-adânc s’afundă prin nămol de frică,



văzut-am mii de duhuri ruinate

fugind de unul ce-l vedeam că iese

prin pas, trecând pe Stix cu tălpi uscatc.



Prin față-i stânga și-o trecea adese

deoparte dând ăst fum de (sgură plin),

și-atât era de ce părea să-i pese.



Eu bine-atunci (văzui) că-i sol divin,

mă ‘ntorsei spre poet, iar el spre mine,

c’un semn să stau pe loc și să mă ‘nchin.



Ah, cât părea de mânios cum vine!

Sosi la poartă și-o deschise-apoi

cu varga lui, căci larg sări de sine.



— „Goniți din cer, și-ai lumii ‘ntregi gunoi —

vorbi trecând pe pragul încăperii,

— (de unde-atâta sumeție ‘n voi?”)



Dece ‘ncăpăținați v’opuneți Vrerii

(al cărei țel nu poate-afla schimbare)

și care-ades v’aduse spor durerii?



Ce-ajut’a face sorții ‘mpiedecare?

Ați și uitat că Cerber nu ‘n zădar

și gât și ceafă făr ‘de păr le are?”



Se ‘ntoarse-apoi pe-acelaș drum murdar

și n’a vorbit cu noi, cum n’are-aminte

să stea un om durut de-un alt amar



decât al celui care-i stă ‘nainte.

Văzând că poarta nu ne-o mai încuie,

noi mersem deci, veghiați de vorbe sfinte,



și ‘ntrând, căci n’a fost nimeni să s’opuie,

eu, cel ce-atâta dor s’o văd avui,

cum poate fi și-atare-o cetățuie,



când fui în ea, privind în jur, văzui

enorm un câmp întins spre-oricare parte

și plin de plâns și cazne-adâncul lui.



La Arli-unde Rodanu ‘n bălți se ‘mparte,

sau cum la Pola ‘n față cu Cornarul

ce-ai țării țărmi spălându-i ne-o desparte,



morminte multe ‘ncolnicesc hotarul,

așa era și-aici în orice loc;

ci-aici, firește-i mult mai mare-amarul.



Căci arde ‘ntins printre morminte-un foc

ce-așa le ‘ncinge că mai roș nu poate

prin arte-a face-un fier, niciun mijloc.



Și-al lor capac era deschis la toate.

Și plâns ieșea din ele-amar și-astfel

c’aeve-un neam arzând părea că-l scoate.



Iar eu: — „Maestre, cine-i neamul cel

ce-aci ‘ngropat îl (țin aceste) scrine,

prin marele său plâns spuind de el?»



—„Căznesc pe eretici aceste scrine,

și-adepții de-orice sectă — el mi-a spus —

și-s mult mai mult, decât ai crede, pline.



În ele-asemeni e cu-asemeni pus,

dar n’au un chin egal, ci după treaptă.”

Și apoi, pe-un drum ce e’ntre zid ne-am dus



și-acești martiri, întorși pe mâna dreaptă.




Cântul X


Cercul al șaselea: Ereticii.

 Farinata degli Uberti și Cavalcanti.

 Prevestirea exilului lui Dante.



Urmam acum îngustei cărărui

ce e ‘ntre zid și focul făr’ de fine,

maestrul meu și eu, în urma lui.



— „O, ‘nalte geniu ce mă porți cu tine

prin văile impii, cum ție-ți place,

vorbește — am zis — și-alină doru ‘n mine.



Putem vedea pe-acel popor ce zace

aci ‘n sicrie? căci păzite nu-s

și toate-și au deschise-a lor capace.”



— „Închide-se-vor toate — el mi-a spus —

din Iosafat când s’or întoarce iară

tot insu ‘n trupul ce-l avuse sus.



De-această parte-un cimitir separă

pe toți, cu Epicur pe-ai săi ciraci

cari sufletul prin trup îl fac să piară.



Iar altor întrebări ce mi le faci

răspuns avea-vei chiar aci ‘n genune,

ca și dorinții-acelei ce mi-o taci.”



— „Nimic n’ascund, ci vreau, părinte bun ,

cum însuți tu ai vrut să mă dispui,

și nu demult, puține vorbe-a spune.”



— „Tu cel ce-așa-de-oneste vorbe spui

și treci văzând cetatea ‘nflăcărată,

te rog, Toscane, oprire ‘n pas să pui,



căci ești născut, cum graiul tău te-arată,

din nobila cetate, cărui eu

(prea grea) povară poate-i fui odată.”



La glasul ăsta fără ca să vreu,

când el ieși dintr’un sicriu, cu frică

m’am strâns puțin (mai mult) de domnul meu.



Dar el: — „Întoarce-te! — ‘ncepu să-mi zică —

Ce faci? Nu vezi pe Farinata care

din brâu în sus din groapă se ridică?”



Fixai deci ochii ‘n ochii-acestui mare.

El sta semeț, cu capul și cu pieptul

părând că Iadu ‘ntru nimic îl are.



M’a împins atunci spre groapa lui deadreptul.

Virgil cu mâna sa ca inimoșii,

zicându-mi scurt: — „Vorbește ca’nțeleptul.”



Când fui sub poala groapei sale roșii,

în treacăt m’a privit, părând cu crunte

priviri, apoi: — „Ce neam ți-au fost strămoșii?”



Eu vrând să-i spun de toate ‚n amănunte,

nimic nu i-am ascuns și i-am vorbit.

Și-atunci el a ‚ncrețit puțin din frunte.



Și-a zis: — „Cu mine-ai tăi părinți cumplit

ca și cu-ai mei cu toții, se purtară,

deaceea ‘n două dați i-am și gonit!”



— „Deși goniți, cu toții se ‘nturnară, —

răspunsei eu —și ‘ntâiul și-al doilea rând,

ci arta ast’ai tăi nu ți-o ‘nvățară.”



Văzui până ‘n bărbie-atunci scoțând

o umbră capu ‘n groapa cea aprinsă

și cred că ea ‘n genunchi era șezând,



și ‘n jurul meu privi părând cuprinsă

de-un gând c’ar fi și-altcineva cu mine,

dar când speranța ‘ntreagă ‘n ea fu stinsă,



Răspunsei eu: — „Nu vin cu-a mea valoare.

M’aduce-acest ce-așteapt’ aici, și cui

al vostru Guido nu prea-i dete-onoare.”



Și-al său cuvânt și felul caznei lui

mi-au spus deajuns pe cine-l am față

deaceea ‘n vorbe-așa de plin eu fui.



Atunci sărind în sus: — „El nu-i în viață?

Nu-i dete-ai zis; deci Guido mi-a murit

și ‘n dulce soare nu se mai răsfață?”



Iar când apoi văzu că m’am oprit

și-un preget scurt amân ‚a mea vorbire,

căzu ‘ndărăt și nu s’a mai ivit.



Dar celălalt măreț, el care-oprire

mi-a pus în mers, nici coastă n’a mișcat,

nici cap el nu, nimic nici în privire.



— „Cărei — vorbi;’ntregind de-unde-a’ncetat—

nu ‘nvaț ‘al vostru chip de ‘ntors acasă,

mai mare-amar îmi e decât ăst pat.



Dar Doamna cea de-aici nici n’o să iasă

de cinci ori zece dăți din cuibul ei,

și-’ei ști ce greu această art’apasă!



Ci-așa cum iară ‘n lume sus te vrei,

să-mi spui dece-i cumplit ne ‘ndurătorul

popor în orice lege-a sa cu-ai mei?”



— „Măcelul face — am zis atunci — și-omorul

ce roș făcu al Arbiei râu, prin tine,

s’aducă ‘n temple-asemeni legi poporul!”



Iar el, clătindu-și capul, cu suspine:

— „Nu singur fui, și cu-alții de m’am dus

nu făr ‘o cauz ‘am mers cu ei, vezi bine!



Dar singur (eu), când ceilalți au propus

că trebue Florența dărâmată,

fui cel ce-o apărai cu fruntea sus!”



— „Găsească ‘a ta sămânță pace-odată —

răspunsei eu — și rogu-te, din minte

să-mi rupi un nor ce-o ține ‘ntunecată.



Voi parc’ați prevedea de mai ‘nainte

ce timpu’n viitor cu sine-aduce,

dar altfel parc’ar fi cu ce-i prezinte?”



— „Vedem cât poate și-un miop s’apuce,

vedem ce vouă ‘n viitor vă pare,

atât ne-a mai lăsat supremul Duce.



Dar când s’apropie-ori sânt, ni-e oarb’oricare

știință ‘ncât străini de nu ne-ar spune,

n’am ști nimic de-umana vostră stare.



Deci poți vedea că ‘ntreg ne va apune

și daru-acesta ‘n clipa când zăvor

pe poarta vieții secolii vor pune”.



Atunci, ca și străpuns de-al culpei zor:

— „Celui căzut să-i spui acum, fă bine,

că fiul lui e viu la cei ce mor.



Și preget la răspuns de-avui în mine

să-i spui c’am fost gândind cu dubiu-acel

de-a cui eroare-s alb acum, prin tine”.



Maestru m’a chemat atunci la el.

Grăbit deci mai cerui să-mi spuie mie

ce soț mai are arzând în acest fel.



— „Cu mine-acolea zac mai mulți de-o mie,

aici e și-Ubaldin, și Frideric

al doilea — zise — și-de-ajuns să-ți fie.”



S’ascunse-apoi, iar eu spre-al meu antic

poet mă ‘ntorsei, frământând în minte

cuvântul lui părându-mi inimic.



Porni Virgil și ‘n mers așa ‘nainte

mi-a zis: — „Ce ai c’așa te-abate gândul?”

Iar când i-am spus acele tari cuvinte:



— „Păstrează ‘n minte tot ce-auzi (dearândul)

în contra ta, și-ascult ‘acum aci,

mi-a zis Virgil, un deget ridicându-l:



În fața dulcei raze când vei fi

ai cărei ochi văd tot, al vieții tale

întregul drum prin ea tu ți-l vei ști”.



Spre stânga ‘ntoarse iar a noastră cale,

lăsând în urmă zidul, și ne-am dus

spre centru-apoi pe-un drum ce da ‘ntr’o vale



ce pân’ aci-și svârlea putoarea ‘n sus.




Cântul XI


Cercul al șaselea: Ereticii.

 Mormântul papei Anastasie. Topografia Infernului.



Pe culmea unei’nalte râpi, clădită

rotund din pietre mari ce-avalma zac,

soseam pe-o culme-acum și mai cumplită.



Și-aici, siliți de aburi răi ce fac

aduși de jos o groaznică putoare,

am stat să ne ferim dup’un capac



al unui larg sicriu ce-avea scrisoare:

„Pe papa Anastasie-l țin, pe cel

de Fotie tras pe căi rătăcitoare.”



— „Aci ne cat’a merge ‘ncetinel

spre-a ne’nvăța cu fumul ce-aburește

și nu ne-o mai păsa apoi de el.”



Așa Virgil, iar eu: — „Atunci gândește

cu ce-am umplea, spre-a nu ne fi răpus,

ăst timp de-aici.” Iar el: —„Gândesc, firește.



Aceste stânci, o, fiul meu — mi-a spus —

cuprind în sine-astfel trei cercurele

din grad în grad ca și cele de sus.



Și pline toate gem de duhuri rele,

dar pentru ca văzând deajuns să-ț-i fie

să-ți spui dece și cum au cazna ele.



Nedreptu-i scop oricărui rău ce-urgie

provoacă’n cer; și-ajungi la scopul tău

știrbind pe-alt om prin fraud’ori sâlnicie.



Dar frauda este-al minții-un propriu rău,

deci mai urîtă’n cer; și-a fraudei crime

au chin mai mare ‘n mult mai jos un hău.



Cei sâlnici țin cuprinsul văii prime.

Ci-așa cum sila trei direcții ia,

și cercu-i construit ca o treime.



Ori Celui sfânt, ori ție-ți strică ea,

ori altuia. Zic lui și-averii sale,

precum c’un clar temei tu vei vedea.



Prin sil’aproapelui loviri mortale

ori moarte-i dai, și silă-i faci averii

prin foc și jaf și lucruri făr de cale.



Deci cei ce-ucid și-s urzitori durerii

și fur’ori pradă, toți vor plânge-aici

în primul cerc și ‘n osebite serii.



Prin sil’averii proprii poți să-ți strici

și ție-apoi; deci, făr de nicio fine

în cercu-al doilea sieși inimici,



plâng toți acei ce se ucid pe sine,

și joac’averi, dând bunuri risipirii,

sau plâng unde-ar fi loc de stări senine.



Poți face sil’apoi Dumnezeirii,

de-o blestemi din adânc și-i negi ființa,

și-urăști natura sau vr’un dar al firii.



Deci cel mai strâmt ponor e locuința

Sodomei și-a Cahorsei și-alor care

urăsc hulind din suflet Provedința.



Iar frauda, care-oricui îi dă mustrare,

și’n contra cui se’ncrede ‘n ea uzează

și’n contra cui încredere ‘n ea n’are.



Ăst mod, el parcă numai desmembrează

ce Firea vru prin dragoste s’adune;

deaceea ‘n cercu-al doilea se ‘ncuibează



curvii și furt și vrăji și ‘nșelăciune

și-abuz și fals și toată lingușirea

și alte — asemeni căi de spurcăciune.



Ci ‘n cazul prim distruge și iubirea

ce-avem din fire și pe cea ce-anume

s’adaugă ei sporind ce naște firea,



deaceea ‘n cercul cel mai strâmt din lume,

în centrul ei, pe care șade Dis,

trădării-i scris etern să se consume.»



— „Maestre-al meu, ce clar îți curge — am zis—

cuvântul tău și-mi dă distincție clară

de-acest popor și neamu’n el închis!



Dar cei ce stau în balta lor murdară,

și cei purtați de vânt și câți se ‘njură

ciocnind poveri, și-acei din ploi, de-afară;



de-i stau și ei lui Dumnezeu în ură,

de ce nu-s în cetate ‘n foc, la fel,

iar dacă nu, dece-au ceeace ‘ndură?”



— „Dece Ingeniul tău — răspunse el —

s’abate-așa cum nu făcu ‘nainte?

Ori mintea ta țintește-acum alt țel?



De-acele vorbe nu-ți aduci aminte,

de-al tău Elin în Etică tratate,

că-s trei porniri dușmane vrerii sfinte:



necumpăt, rea credință, cumplitate

de bestie? Iar primul dă mai mică

ofensă ‘n cer, deci mai puțin și bate,



și-acum de-observi ce-acestea vreau să zică,

și bine-aminte ții cine-s acei

ce-afară plâng, mai sus, nu ‘n foc adică,



tu poți vedea dece acești mișei

deoparte stau, iar Dreapta cea verace

mai blândă-și are-aici mânia ei.”



— „Oh, soare tu, ce-oricare nor desface,

iar când explici m’albești, încât, precum

îmi place-a ști și ‘n dubiu-a fi îmi place,



la punctu-acela întoarce-mi-te-acum,

când zici c’ar fi ‘nsultând cămătăria

divina milă și mi-arată cum?”



— „Nu singur într’un loc filosofia

o spune cui voieșt-a cerceta

că firii voastre-i este obârșia



divinul intelect și arta sa.

Și’n fizică dac’o cetești, nu toată,

ci ‘n prea puține file vei afla,



că firii arta — cât e scris să poată —

e ca și unui maistru ‘nvățăcelul,

deci e lui dumnezeu ca și-o nepoată.



Dintr’astea două, de-ai aminte felul

în care Facerea de-Adam tratează,

un om își ia și viața sa și țelul.



Cum îns’un cămătar alt drum urmează

el ia ‘n dispreț și firea și-arta care

îi dă ei țel, că’ntr’alta el sperează.



Și-acum, să vii, că-i timpul de plecare.

Spre Zori și Peștii schinteiaz’acum

și’ntors de tot spre-apus e Carul Mare



iar pe-unde-om scoborî-i departe drum.”




Cântul XII


Cercul al șaptelea: Brâul întâi. Violenții.

 Minotaurul. Centaurii. Violenții împotriva aproapelui.



Cumplit un scoborîș acea grămadă

de stânci era, spaime-atât de plină,

și’n că orice om s’ar fi ‘ngrozit să-l vadă.



Precum prin tremur sau printr’altă vină

din jos de Trent pe-o parte-a văii sale

pe-Adige-l strâmtoreaz’acea ruină,



încât din culmea de-unde-a curs la vale

se fac până pe șes prăpăstii-adânci,

încât cei ce-ar fi sus n’au nicio cale



atare-un clin făceau și-aceste stânci.

Și sus pe surpături, întins să zacă

rușinea Cretei, monstrul, sta pe brânci,



scârbosul zămislit în falsa vacă.

Văzându-ne-a’nceput să muște ‘n sine

ca’n furie-acel ce n’are-altce să-și facă.



Virgil atunci spre el: — „Acest ce vine

tu poate crezi că-i principele-Atenei

acel ce sus a stins suflarea ‚n tine?



El nu-i adus de vrăjile viclenei

surori ce-avuși; fugi, fiară, și ferește,

căci vrea să vadă caznele gehenei.”



Precum un bou, ce ‘n clipa când primește

toporu’n cap, își rumpe funia lui,

nu poate-umbla ci beat se ‘mpletecește,



așa pe-această fiară o văzui.

Și-atunci Virgil: — „Să treci, cât timp pe fiară

tu ‘n furie-o vezi, prin pasul ce-l făcui.”



Pe coasta’n jos pornirăm așa - dară,

pe pietre cari jucau peste abis

sub mine-ades prin noua lor povară.



Mergeam gândind. Iar el: — „Tu poate — a zis —

gândești ce-i râpa asta apărată

de monstru-acest turbat ce l-am ucis?



Dar vreau să știi și tu că’ntâia dată

când fui aci ‘n adâncul Iad adus

această râpă rea n’a fost surpată.



Dar nu’nainte mult, greșit de nu-s,

de ce-a trecut prin Iad Biruitorul

ce-atât de mare plean lui Dis i-a dus,



cumplit s’a sguduit din tălpi ponorul

acest murdar, încât crezui că prinde

întregul univers să simt’amorul



ce’n haos lumea mai ades o’ncinde

cum cred mai mulți, și (‘n acel timp) căzură

aceste stane vechi și-aici și-altinde…



Și-acum privește, căci pe-aproape cură

un râu de sânge ‘n care fierb de veci

câți rău prin silă altora făcură.”



— „Ah, oarbă furie, poftă, ce nu treci!

cum sbați în scurta viață biata gloată

și’n cea etern’a așa de rău ce-o’nneci!”



Și larg văzui un șanț, ce merge roată

precum mi-a spus Virgil, și’ncunjurând

încinge-a ăstui cerc câmpia toată,



iar între el și’naltul zid, fugând

văzui armați Centauri cum se ‘nșiră,

cum vii, dup’al lor fel, umblau vânând.



Văzându-ne venind, ei toți s’opriră,

iar trei au și pornit din ceata lor

și proaspete săgeți pe arc tocmiră.



Iar unul de departe: — „Ce ponor

vi-e dat? Voi doi ce scoborîți priporul,

vorbiți din deal, căci altfel vă dobor.”



— „Vom da răspuns — a zis conducătorul —

do-aproape lui Chiron; căci nu spre bune

lucrări te-a’mpins pe tine-apururi zorul!”



Și-apoi: — „Acesta-i Nes — a prins a-mi spune

murind de dragul mândrei Dejanire,

prin propriul sânge-a vrut să se răzbune.



Acel ce-și ține ‚n piept a sa privire

Chiron e, cel ce-avu pe-Ahil în casă,

al treilea, Fol ce furii-avea din fire.



Sânt unii ce’njuru-acestor șanțuri pasă

și trag săgeți în suflete cari ies

mai mult din râu decât au drept să iasă.”



Spre-acele fiare sprintene-am purces

și, după ce cu-a armei crestătură

Chiron al bărbei stuf puțin l-a dres,



astfel despădurindu-și larga-i gură:

— „Vedeți și voi, fârtați, că se clătește

ce-atinge-acel din dos, pe unde cură?



Piciorul mort nu face-așa, firește.”

Virgil, ce-i sta la piept, în locu ‘n care

o fire-a sa cu-a doua i-o ‘ntâlnește:



— „E viu — a zis — și am însărcinare

să merg, să vadă Iadu’ntreg, cu el;

nevoia-l poartă, nu vr’un plac ce-l are.



Iar cine-mi dete-o slujbă de-acest fel,

osane cântă’n sfânta-i locuință —

el nu-i tiran, nici eu vr’un duh mișel!



pe-acea putere deci, ce-mi dă putință

să trec pe-aceste căi îngrozitoare,

dă-mi unul dintre-ai tăi mai de credință,



și pe-unde-i vad prin râu să ne scoboare,

și’n spate treacă-mi viul, căci altcum

n’am cum să-l trec, că nu e duh să sboare.”



Spre dreapta sa Chiron s’a’ntors acum:

— „Te ‘ntoarce, Nes, și du-i, și la’ntâlnite

cu alt vr’un stol, tu fă să-ți facă drum.”



Și-alungu ‘acelei ape clocotite,

priveam urmând fidelu’nsoțitor,

pe fierții-acei ce scot urlări cumplite.



Înfipt până sub ochi văzui popor,

iar Nes: — „Aceștia-s cei(a) cari prădară

și-acei tirani ce-au făptuit omor.



Plâng relele făcute’n chip de fiară

și-al Ferei domn și Dionis hainul

ce-a dat Siciliei ani de jale-amară.



Ăst cap cu plete negre-i Ezzelinul,

dincoa, și-aici cu plete mai deschise

a fost Obizo d’Est, și cu deplinul



e drept că fiu-i proclet îl ucise.”

Privii spre duce-atunci, dar: — „Dintre noi

aceasta-ți fie întâi aici”, îmi zise.



Nu mult mai merse Nes și-oprit apoi

privi spre-o gintă până’n gât intrată

precum părea, ‘ntr’al sângelui șivoi.



Și-o umbră ni-arătă stând izolată.

— „Acesta-i ucigaș inimii-acei

ce și-azi mai e la Tamisa-onorată.”



Văzui cu capu’ntreg, de-aici, mișei

ieșiți din râu, și-apoi și până’n șale,

și-aici și cunoscui pe mulți din ei.



Și-așa scădea mereu cumplita vale

încât de-acum doar gleznele ‘nvălea

și aici prin șanț ne-a dat și vadul cale.



— „Așa precum urmeaz’a tot scădea

cum vezi, pe-această parte roșia baltă —

vorbit-a Nes — aș vrea să crezi că ea



sporește-astfel pe partea cealaltă

adâncul ei, până ce-a ajunge unde

tiranii stau, să urle și’n deolaltă.



Acolo vru justiția să-i scufunde

pe-Atila cel ce-al lumii bici fusese,

pe Pirh și Sext, și-amestec’a’ lor unde



de plâns cu spuma ce din clocot iese

etern, doi Rinieri, svârliți în Iad,

că multor căi le-au dat război adese.”



Iar el se’ntoarse-apoi trecând prin vad.





Cântul XIII


Cercul al șaptelea: Mânioșii.

 Pădurea sinucigașilor. Pier della Vigna. Risipitorii.



Aici n’apucase Nes a trece-acum,

când noi într’o pădure ‘ntram grozavă

ce n’avea niciun semn de niciun drum.



Iar frunza ei nu verde, ci bolnavă,

nu linse crengi, ci strâmbe și ‘nnodate,

nu fructe ‘n pomi, ci numai spini și-otravă.



Între Cornet și Cecina ‘nfundate

păduri ca asta n’au, nici mai pustii

acei mistreți ce-urăsc câmpii arate.



Aici au cuib spurcatele Harpii

cari, dând de știre-amarul ce-o să-l pață,

din insule-au gonit pe-ai Troiei fii.



Au aripi mari, dar dc-om, și piept și față,

cu pene-un pântec larg și ghiare-având

și-apururi plâng prin pomii făr de viață.



— „Să știi de-aicia, pân’a nu fi ‘ntrând,

că ești acu ‘ntr’a văii-acea genune

ce-a doua e, și fi-vei până când



pe-aprinsul prund piciorul ți-l vei pune.

Deci cală bine și vedea-vei stări

ce nu le-ai crede numai, de le-aș spune.”



Simțeam acum din orice parte-oftări,

dar nevăzând d’unde-ar putea purcede,

steteam un rob al mutei tulburări.



Eu cred că el credea că poate-aș crede

c’atâta vai un neam ar fi gemându-l

ce stă printre copaci și nu se vede.



Deaceea-mi zise el: — „Un spin rupându-l

dintr’aste plante-ori de-unde-ți este placul,

vedea-ți-vei fals întreg în tine gândul.”



Întinsei mâna deci și-am rupt din cracul

cu foi o creang’a unui mare spine;

și-atunci: — „Dece mă rupi?” striga copacul,



și-umplut de sânge negru ca din vine

din nou striga: — „Dece mă mai despoi,

or niciun simț, de milă n’ai tu’n tine?



Noi oameni fost-am și-azi copaci cu foi;

de noi îns’ar putea mai mult să-ți pese

chiar suflete de șarpe de-ar fi ‘n noi.”



Cum vezi și la tăciunii verzi adese

că arde-un căpătâi, iar altul geme

și sfârâe prin vânt ce ‘ntruna iese,



cuvânt și sânge-așa ‘ntr’aceeaș vreme

ieșea din trunchi; iar cu, lăsând să-mi cadă

ce-am rupt, steteam ca omul ce se teme.



Și-a zis Virgil: — „De-ar (fi) putut să creadă,

rănite duh, ce n’am voit să-i spui

și ‘n versul meu putu ‘ntr’un loc să vadă,



el n’ar fi pus pe tine mâna lui.

Dar necrezutul fapt mă ‚mpinse-a face

prin el un act ce nici eu nu-l crezui.



Dar spune-i cine-ai fost ca să te ‘mpace

și faima ta s’o ‘mprospătcze-altinde

în lumea ‘n care-i scris să iasă ‘n pace.”



Iar el: — „Nu pot să tac, atât m’aprinde

frumosu-ți grai deci nu vă pară greu

ca ‚n vorbe-acum puțin mă voi întinde.



La inima lui Frideric sânt eu

acel ce cheie-avui, și-așa cu’ncetul

știam să ‚ncui și să descui cum vreu,



încât eu singur îi aveam secretul;

fidel purtat-am slujba cea regească

încât pieream de-atâta muncă, bietul!



Dar cutra cea tot trează să pândească

la curți de regi cu ochi făr de rușine,

un viciu-al curților și-o cium’ obștească,



pe toți cu vremea-i asmuța pe mine,

și-aprinșii-apoi aprinseră pe-August

că ‘n negru-abis căzui din culmi senine.



Crezând, cuprins de-acroare și desgust,

să-mi aflu ‘n moarte leac la desonoare,

injust îmi fui eu cel deapururi just.



Și jur pe-această nouă-a mea ‘nchisoare

că niciun fel de-ofensă n’am adus

acestui rege demn de-orice onoare.





Și-oricare dintre voi va merge sus

ridice-mi numele cel bun ce-mi zace

și-acum de-a pizmei lovituri răpus.”



Tăcu apoi puțin. — „Fiindcă tace —

mi-a zis Virgil — ai vreme-acum, socot,

de vrei să știi mai mult, să ‘ntrebi ce-ți place



Iar eu: — „Întreabă-l tu mai bine tot

ce crezi și știi c’a mea dorinț’o ‘mpacă;

eu prea mă simt mișcat și n’am să pot.»



Deci zise-așa: — „Robite suflet, dacă

voiești ca ‘n lume el cu drag să-și puie

cuvântul pentru tine, atunci să-ți placă



să spui cum poate-un suflet să se ‘ncuie

într’ăști copaci? Și din prinsoarea lui

mai e putință de-a scăpa, sau nu e?”



Suflat-a trunchiul tarc-atunci, și-a lui

suflare ‘n glas se ‚ntoarse spre-a ne spune

și-așa ne-a zis: — „Pe scurt o să vă spui.



Pe-un suflet mânios, când își răpune

el singur al său trup ce-i fu copacul,

Minos, aci ‘ntr’a șaptea gură-l pune.



El cade ‘n crâng, nu unde i-ar fi placul,

ci-acolo unde-l asvârli destinul,

și-aci ‘ncolțind, ca ‘n brazda lui alacul,



vlăstar el crește și devine spinul

pe care-l pasc Harpiile de foi

și-i dau dureri, dar și durerii-alinul.



Ca și-alții-ale lor spolii, așa și noi

căta-le-vom, dar nu spre-a fi ‘mbrăcate,

că-i just să n’ai ce singur îți despoi.



Aici le vom târî și spânzurate

în crâng le vom avea, oricare ins

de propriu-i trunchi al umbrei turmentate.”



Noi stam mereu la spin, cu capu ‘ntins,

crezând că vrea și-altce să ne mai spună

când făr de veste-un sgomot ne-a surprins



ca și pe-acei ce simt ca pe-o furtună

venind mistrețu ‘n partea pe-unde stau

și-aud și câini și crengile cum sună,





și iată ‘n stânga doi care-alergau

și goi și sfâșiați, fugind orbește

că ‘n crâng ei orice piedic’o sfărmau



iar cel gonit: — „O, moarte-acum, sosește!”

Dar celălalt, crezând că poate calcă

prea ‘ncet: — „O, Lan’, așa de voinicește



tu n’ai fugit la Toppo ‘n joc de halcă».

și poate-apoi, nemaisuflând ușor,

făcu un grup din trupul său și-o salcă.



Ci ‘n urma lui tot câmpul fu un nor

flămând de negre și do iuți cățele,

părând ogari scăpați din lanțul lor.



Sărind au rupt bucăți și bucățele

cu dinții ‘n cel ce-ascuns în salcă fuse

și triste membre-au dus în guri cu ele.



M’a prins atunci de-o mână și mă duse

Virgil la salcia ce ‘n zădar plângea

prin crengi pe care sânge-acu le-umpluse.



— „O, Iacob da Sanct Andrea — el se bocea —

Știai, că ‘ntrând în mine, tot te ‘nhață,

de-ai fost trăind mișel, ce-i vina mea?”



Când ferm îi stete-apoi Virgil în față:

— „Tu, cel ce printre-atâtea răni cumplite

și plâns și sânge scoți, c-e-ai fost în viață?”



Iar el atunci: — „Oh, suflete venite

ca să vedeți măcelul de rușine

prin care-atâtea foi mi-au fost răpite,



să le-adunați sub tristul trunchi sub mine.

Eu fui din urbea, cui Botezătorul

schimbatu-i-a patronul prim cu sine,



de-aceea primul cu-arta sa dă zorul

s’o bântue mereu; și-un rest ferice

de nu i-ar fi păstrat pe-un pod poporul,



acei ce-o reclădiră ‘n vremi propice

pe spuza dânsei, după Huni rămasă,

degeab’ar fi muncit ca s’o ridice.



Eu furci mie-mi făcui în propria casă.”




Cântul XIV


Cercul al șaptelea: Brâul al treilea. Violenți împotriva

 lui Dumnezeu. Capancu Origina râurilor din Infern.



Acele risipite foi le-am strâns

și ‚mpins de-a locului natal iubire

le-am dus sub cel ce-a răgușit de plâns.



De-aci sosim la punctul de ‘ntâlnire

cu-al treilea cerc, și unde-apare ‚ntreagă

a sfintei vreri o groaznică ‚ntocmire.



Dar lucrul nou mai clar să se ‘nțeleagă

vă spui c’am fost pe-un șes, pământul cui

oricărei plante viața ‚n el i-o neagă.



expresie măiastră a iubirii de patrie.



cer o ploaie de foc, eternă.



Cunună ‘n jur pădurea o văzui,

precum și ea de șanț c ‘nconjurată;

și-am stat aci ‘n extremul punct al lui.



Un sterp nisip, uscat și des, s’arată

pe ‘ntregul șes, și nn altfel decum

ne spune Cato că-l văzuse-odată.



O, sfântă răzbunare, cât acum

vei fi ‘ngrozind pe-oricine-i cel ce-aude

ce-amare stări văzui și pe-acest drum!



Erau mari gloate-aici de umbre nude

și toate-amar plângând cu plânset mare,

având, pe cum părea, gradate trude.



Zăceau pe spate-o seamă ‘n nemișcare,

și mulți ședeau stârcind făptura toată.

Iar alții!n jur fugeau făr’ încetare.



Acei ce fug sânt cea mai mare gloată

iar cei ce zac sânt turma mai puțină,

ci ‘n schimb ei pot mai maro plâns să scoată.



Și fulgi de foc pe ‘ntregul șes, cu lină

cădere ning, și cad cu nescăzut

potop ca ‘n Alpi când orice vânt s’alină.



Și-așa precum ningându-i a văzut

pe oști la Ind, și Alexandru-odată,

ce-ardea mereu chiar și fiind căzut,



deaceea puse-ostașii săi să bată

cu tălpile-acel foc, căci se stingea

mai lesne-astfel văpaia divizată;



așa sub ei tot șesu-l aprindea

ca iasca sub amnar acolea focul

etern, și-un chin din două părți făcea.



Și făr odihnă ‘n veci le era jocul

sărmanelor lor mâni cari focul nins

îl mătură, dar altu-i prinde locul.



Și-am zis: — „Tu, cel ce toate le-ai învins,

măestre, afară de cumplita droaie

ce stă străjer la zidul cel aprins,



ce mare duh stă fără să se ‘ndoaie,

dispreț având și inima semeață,

de parcă nici n’ar sta ‘ntr’această ploaie?”



Și însuși el, văzând că-i stau în față

și-a mea’ntrebare-a fost de starea lui:

— „Eu sânt — strigă — și mort cum fui în viață!



Spetească-și Zevs pe cel din mâna cui

a prins un fulger când de-a lui mânie,

în ultima mea zi trăsnit eu fui,



spetească-și el, în neagra-i fierărie

sub Mont Gibel, pe toți pe câți îi are

strigând ca și la Flegra ‘n bătălie:



— „O, dă-mi Vulcane, o, dă-mi ajutorare!”

Trăsnească-mă cât vrea, că tot nu-i las,

eu tot nu-i las întreaga răzbunare!”



Și-atunci Virgil, cu-atât de tare glas

cum nu-l mai auzii: — „Căci nu mai piere

și, și-aici, Capanee, ți-a rămas



trufia ta, ți-e și mai grea durere!

Căci nu-i alt chin ca furia ‘n focul ei

să-ți dea ‘ngâmfării ‘ntreaga caznei fiere!”



Spre mine-apoi mai blând: — „E dintre-acei

cari șapte-au mers la Teba ca s’o bată,

și-avu și pare-a mai avea, pe zei



și-acu ‘n despreț, cum vorbele-l arată.

Dar cum am zis, nevolnicele-i furii

podoabă-i sânt, și cea mai meritată.



Și-acum să mergem. Dar să-ți fie-aminte

pe-aprinsul prund să nu-ți așezi piciorul,

ci tot pe sub pădure-o ia ‚nainte.”



Ajunserăm tăcând unde ‘n priporul

pădurii ‘n șes se varsă-un râurel

de-a cui roșață ș’azi mă ia fiorul.



Precum din Bulicame curge-acel

ce apă ‘n băi stricatelor împarte,

așa pe-aprinsul prund curgea și el.



Și fund de piatr ‘avea și de-orice parte

și maluri și costiș, și sigur fui

că numai el dă drum și mai departe.



— „Din tot ce-aici știut eu îți făcui,

de când trecurăm pragul ce nu pune

zăgaz nicicând intrării nimănui,



tu n’ai văzut nimic mai de minune —

mi-a zis — decât acest izvor prezinte,

căci orice foc deasupra lui apune».



Vorbi maestrul meu atari cuvinte;

deci îl rugai să-mi dea și-acea bucată

de care-mi dete-o poftă-așa fierbinte.



— „Pustie-o țară zace ‘nconjurată

de mări; numită Creta — m’a ‘nvățat —

supt domnul cui fu lumea mai curată.



Și-un munte, Ida, este ‘n ea bogat

în codri mari cândva și ‘n râuri dese,

dar astăzi e pustiu ca loc uitat.



Lui Zevs ca leagăn Reea și-l alese

și, când plângea, dispuse-a face hui

spre-a nu se ști ‚n ce loc îl ascunsese.



Și-un moș stă drept în munte-adânc, a cui

spinare-acum îi stă spre Damiete,

privind spre Roma ca spre-oglinda lui.



De aur fin e capu-i; piept și spete

de-argint curat, iar brațele-i la fel,

și ‘ncolo trunchi de-aramă i se dete,



și-apoi în jos piciorul stâng de-oțel,

cel drept de-argilă coaptă prin arsură

și stă mai mult, demult, numai pe el.



Și-afară de-aur toate-au crăpătură,

și lacrimi prin spărturi se destilează

cari muntele-l străbat și-unite cură



în Iad aici, și pe-Aheron formează,

pe Stix și Flegeton și drum își fac

pe strâmtul scoc ce-l vezi, până ‘ncetează



oricare-al lumii scoborîș, și-un lac

o balt ‘acolo, ce-i Cocit chemată;

dar pentruc ‘o să-l vezi, de aceasta tac.”



Iar eu: — „De e din lumea noastră, tată,

pornit acest pârâu, dece pe prund

deabia sub ăst pripor numai s’arată?”



Iar el”: — „Tu știi că Iadul e rotund,

și-oricât de mult venit-ai tu la vale,

mereu la stânga scoborînd spre fund,



tot n’ai trecut întregul roții sale.

Deci dacă vei vedea și lucruri noi

nu da pe față glas mirării tale!”



— „Dar unde-i Flegeton și Lete-apoi?

De-aceasta taci, de-acela spui că-l face

acel pârâu făcut de-acele ploi?”



— „Orice ‘ntrebări îmi pui—mi-a zis—îmi place.

Ci-al apei roșii curs clocotitor

putea din ele pe-una să ți-o ‚mpace,



și vei vedea, dar nu ‚ntr’acest, ponor,

Pe Lete-acel ce spală duhuri care

spășită-și au și-iertată culpa lor.



Mai zise-apoi: — „E timpul de plecare

de-aici acum, și-urmeze-mi pașii tăi.

Ăst mal nenins de foc ne dă cărare,



și-asupra lui se sting orice văpăi.”




Cântul XV


Cercul al șaptelea: Violenții împotriva firii.

 Sodomiții. Brunetto Latini. Noua prevestire a exilului lui Dante.



Ne duce-acum un țărm al ăstui scoc,

iar fumul din pârâu deasupra-i zace

scutind și maluri și-apa jos de foc.



Precum de teama undelor fugace

spre ei, între Cassand și Brugg Flamanii

fac stavilă ce mării-oprire-i face,



sau cum dealungul Brentei Paduanii

le fac ferind și vile și castele,

când intră’n Martie-omătul Chiarentanii,



astfel erau făcute-aici și-acele,

dar nici înalte-atât, nici groase nu,

oricine-a fost cel ce-a clădit la ele.



Era departe ‘n urmă crângu-acu,

încât de m’aș fi’ntors, dorindu-l, iară,

eu n’aș mai fi văzut nici unde fu,



când duhuri multe ‘n stol s’apropiară

și toți, părând c’ar fi cu văz sărac,

priveau la noi, trecând, cum într’o seară



cu luna nouă’n mers drumeții fac,

sau cum bătrânul croitor când pune

în ac un fir, țintit privește ‘n ac.



Privit de-atare bandă prin genune,

un duh mă cunoscu, iar el mă prinse

de haină și-a strigat: — „Ei, ce minune!”



Iar eu văzând că stă cu brațe ‘ntinse,

privii adânc în fața-i coaptă caro

n’avea pe chip conture-atât de stinse



spre-a-mi fi’n a-l recunoaște-o ‘mpiedecare,

și-atunci, plecat, privii la el mai bine;

— „Oh, ser Brunet, ești dumneata, îmi pare!”



— „Să nu te superi, fiul meu, pe mine —

mi-a zis apoi — că-și lasă puțintel

pe soți, Latini spre-a vorbi cu tine”.



— „Te rog s’o faci — răspunsei eu cu zel —

de vrei, voi sta și’n loc, dacă, firește,

mă las’acesta, căci eu merg cu el.”



— „O — zise — oricine din ăst stol s’oprește

o clipă’n loc, stă’n loc apoi o stană

o sută de-ani în ploaia ce-l izbește.



Deci mergi, și’ncet voi merge sub pulpană

și’n goan’apoi umplea-voi ăst popas,

s’ajung pe cei ce-și plâng eterna rană.”



Eu nu ‘ndrăzneam al văii mal să-l las,

să merg la el, dar fruntea-mi sta plecată

cu-acel respect ce-umilu-l are ‘n pas.



— „Dar ce ‘ntâmplare — a zis — ce soarte dată

te-aduce-aici cât timp mai ai lumină?

Și cine-i cel ce drumul ți-l arată?”



— „Acolo sus în viața cea senină

pierdutu-m’am — răspunsei — într’o vale,

pe când n’aveam etatea încă plină.



De ieri din zori străin luminii sale,

pe când eu mă’ntorceam, ăst duh venit-a

și-acas’ acum mă’ntorc pe-această cale.”



Iar el atunci: — ,,De-ți vei urma ursita —

în dulce (a) viață clar de-am deslușit —

nu poți greși al gloriei port — vorbit-a —



și-așa ‘ncurând de n’aș fi fost murit

văzând (eu) ceru ‘n cât favor te are

la munca ta cu mult te-aș fi ‘ntărit.



Dar neamul cel ingrat și rău și care

descins din Fiesole-ab antiquo ține

și-acum tot firea ce din munți o are,



cu rău îți va plăti făcutul bine.

Dar drept va fi: prin spini cu boab’amară

ce caut’un pom cu dulcile-i smochine?



Porecla „orbi” din vechi străvechi le-o dară

că-i neam semeț și-avar și plin de ură;

de-a ‘lor năravuri vezi de te desbară!



Tu glorie-avea-vei într’așa măsură,

căci toți te vor vâna flămânzi cu zor,

dar iarba asta n’o s’o aibă’n gură!



Să-și fac’acești mișei nutreț cât vor

din înșiși ei, dar cruțe planta viie,

de crește vr’una prin gunoiul lor,



a cui sămânță sfânt’o să re’nviie

pe foștii-aici de-origină romană,

când cuib ajunse-a orice mișelie!”



— ,,Să nu-mi fi fost dorința ‘n totul vană

tu n’ai fi fost respins — răspunsei eu —

așa’n curând din firea cea umană.



Căci stă și-acum adânc în gândul meu

și trist mă face plinul de iubire

și scumpu-ți chip patern, când tu mereu,



tu mă ‘ndrumai să tind spre nemurire,

și cât îți datorez nu voi tăcea,

cât timp voi fi, s’o spui cu mulțămire.



Păstrez și scriu ce-mi spui de soartea mea,

spre-a-mi tâlcui ce-alt text în sine ‘mbracă

o Doamnă ‚n cer, de-o fi s’ajung la ea.



Ci-atâta vreau să știi curat, că, dacă

cu propria-mi conștiință voi fi una,

răbda-voi sorții tot ce-ar vrea să-mi facă.



Și poți să știi că nu mi-e nouă-arvuna;

deci de-orice-ar fi nimic nu-mi va păsa

și poarte-și roata ‘n placul ei Fortuna.”



Virgil atunci s’a ‘ntors spre dreapta sa,

privindu-mă și: — „Bine știu s’asculte —

îmi zise rar — acei ce știu păstra.»



Dar eu mergeam, dorind să știu mai multe,

cu ser Brunetto, și ‘ntrebai ce soți

mai are aici, distinse minți și culte.



— „E bine pe-unii să-i cunoști; dar poți

să lași pe mulți uitării să-i consume,

și-ar fi și timpul scurt să-i spui pe toți.



Pe scurt, au fost toți clerici cu renume

și oameni mari din lumea literată,

și toți murdari de-acelaș viciu ‘n lume.



Priscian e ‘n rând cu tabăra ‘ntristată

și Acursius e, și-aici și pestilența

puteai s’o vezi, vr’un dor de-aveai vr’odată



s’o vezi, pe cea ce scoasă din Florența

de primul serv și-a dus să-i aibă scrumul

din rău întinșii nervi ai săi Vicența.



Mai multe-aș spune, dar de-aici nici drumul

nici vorba s’o lungesc eu n’am putință,

căci văd pe prund suind de colo fumul:



Vin cei la cari eu n’am îngăduință.

Tresoro meu la inimă ți-l puiu

că ‘n el trăiesc, și n’am altă dorință.”



Se ‘ntoarse-apoi părând în fuga lui

de-acei ce-aleargă spre postavul verde

pe câmpul veronez, și-așa-l văzui



cum fuge-acel ce-a ‘nvins, nu cel ce pierde.




Cântul XVI


Cercul al șaptelea: Violenții împotriva firii.

 Convorbirea lui Dante cu trei florentini.

 Corupția Florenței. Gerion.



Eram și de-unde-acum s’aude bine

căzând ăst râu cum sună ‘ntr’alt ponor

ca zumzetul ce-l face-un roi de-albine.



Când iată ‘n goană trei, cu-acelaș zor,

s’au rupt, fugând (în pâlc de-o ceată care)

trecea prin ploaia asprei cazne-a lor.



Veneau spre noi toți trei cu strigăt mare:

— „Ia stai tu cel ce după haina lui

din urbea noastră cea coruptă pare!”



O, ce de răni pe trupul lor văzui

și proaspete și vechi arsuri și-urgie,

încât mă ‘ncrâncen chiar și-acum când spui.



La glasul lor s’opri Virgil, iar mie

mi-a zis apoi: — „S’aștepți pe-aceștia trei,

și-i demn s’arăți cu dânșii curtenie.



Ba, cred că dacă prin natura ei

n’ar ninge-atari văpăi această gură,

mai bine-ar fi ca tu să mergi la ei.”



Văzând că stăm, ei iarăși începură

anticul plânset, și-ajungând apoi

toți trei deodat ‘o roată se făcură.



Și cum pândesc atleții unși și goi,

dintâi și timp și potrivită stare,

de-a ‘ncepe-a se ‘mpumna și-a-și da război,



așa rotea, cu fața fiecare

spre mine-astfel că gâtu ‚n sens contrar

de-al tălpilor făcea a sa cărare.



— „Și-obrajii stinși și arși și-ăst loc amar

de-ți fac de noi o scârbă care ntrece

chiar mila ta — mi-a zis un ins — măcar



măcar a noastră faim’ atunci te plece

să spui ce om ești tu, că viu te ‚ncrezi

prin lumea morții-așa veghiat a trece?



Acest pe urma cui rotind mă vezi,

murdar și fără păr cum e cu totul,

avu mai mare rang de cum îl crezi.



El Guido Guera e, și-a fost nepotul

Valdradei celei bune, și ‘ncercată

și spad’ avu precum avu și votul.



În dosul meu țărâna e călcată

de Teghiaiu Aldobrand, cui trebuia

mai multă să-i fi dat voi cinste-odată.



Iar eu ce-mi duc cu-aceștia crucea mea

sunt Iacob Rusticuci și-mi fu pierire

mai mult decât orice nevasta rea.”



Să fi putut avea de foc scutire,

săream la ei acolo ‘n flăcări drept,

că-mi da maestru ‘ntreaga sa ‘nvoire;



cum îns’aveam numai arsuri s’aștept,

învinsă-mi fu de frică bunavrere

ce dornic mă făcea să-i strâng la piept.



— „O, nu dispreț — răspunsei — ci durere

de starea voastră m’a cuprins deodată

și mult va fi până s’o simt că-mi piere,



de ‘ndată ce-acest domn al meu și tată

cuvinte-a spus din cari văzut-am bine

că oameni demni, cum voi sânteți, s’arată.



Din țara voastră-s eu; și-a’voastre pline

de faimă nume-oricând le-am onorat

și scrise port a’voastre fapte ‘n mine.



Eu las pelinul și dulci poame cat,

de-un duce-adevărat promise mie,

ci ‘ntâi până la centru-o să străbat.”



— „Mult timp în membre sufletul să-ți fie

stăpân — mi-a zis alt duh — și-așa cum vrei

să lași pe urm’o faimă ‘n lumea vie,



mai dă Florența și-azi ca deobicei

valori în fapte și ‘n deprinderi bune,

ori totu-i azi gonit din sânul ei?



Căci nou sosit la plâns aci ‘n genune

Vilhelm Borsiere-atâta de nesiguri

ne face-a fi, și triști, cu ce ne spune.”



— „Poporul nou și iuțile câștiguri

te fac fără de cumpăt și ‘ngâmfată,

Florențo, ‘ncât te sbați acum în friguri!”



Așa vorbii cu fruntea ridicată.

Și-acum toți trei priveau așa ‘ntre sine

cum faci privind spre-o vorb’adevărată.



— „De-ți este lesne-oricând atât de pline

răspunsuri — ei mi-au zis — să dai oricui,

ferice tu, că spui ce știi că-i bine.



Iar dac’o fi să ieși din locul bui

și-ai iarăși să revezi frumosul soare,

când drag ți-o fi să zici de Iad: eu fui!



fă și de noi cuvânt printre popoare!”

Și, cercul rupt, în graba de-a se duce

păreau toți trei cu aripi la picioare.



Nu poate-atât de iute-un om s’apuce

să zic’ Amin, cum ei ne-au și apus,

deci binevru să plece și-al meu duce.



Iar eu urmai, și nu mult drum ne-am dus,

și-urla de-aproape-atât ăst râu la vale,

că nu ne-am fi auzit ce ne-am fi spus.



Precum din Monte Viso apei sale

dintâi spre Ost își taie curs acel

pârâu ce ‘n stânga pe-Apenini ia cale



și ‘n munți numit e Aquacheta el

nainte-a ca s’ajungă pe câmpie

spre-a fi la Forli-apoi numit altfel,



căzând din Alpi pe-o râpă, cea pustie

din sus de Benedict, unde-ar putea

să fie-azil deajuns și pentr’o miie,



așa căzând din ruptul mal vuea

și-acoalea cursul tulburei vâlcele

că ‘n scurtă vreme-ai asurzi de ea



O sfoar’aveam în jurul coapsei mele

pe-atunci și eu, și-ades cu ea crezui

să prind pantera cu pestriță piele.



Întreag’acum din jur mi-o desfăcui,

așa precum Virgil avut-a dorul

și-apoi, făcută ghem, i-o ‘ntinsei lui.



Spre dreapta ‘ntors cu ea conducătorul,

și nu departe de prăpastie stând

în negrul hău supt el îi dete sborul.



Ieși-va lucru nou, gândeam, firește

la noul semn, la care-atent fusei

cât stă Virgil de-atent și-l urmărește;



ah, ce precaut cat’ a fi cu-acei

cari văd nu numai fapta cea de-afară

ci-adânc pătrund cu mintea și ‘n idei!



Iar el mi-a zis: — „Curând o să răsară

ce-aștept aici, și ce visezi tu ‘n tine

vederii tale ‘ndat’ o să-i apară.”



Cât poți, când pare-un adevăr, creștine,

c’ar fi minciună, tu să-l taci mereu,

căci făr’ de vină poți păți rușine —



ci-aici nu pot să tac, și iată eu,

creștine, jur pe-aceast’a mea cântare,

și-așa precum o lungă viață-i vreu,



că ‘n negrul aer gros văzui c’apare

plutind ceva, de jos, cumplit deajuns

să tulbure pe-un om oricât de tare;



precum se ‘ntoarce-acel ce s’a scufuns

ca s’o descurce-ancòra când se prinde

de stânci ori de-alt vr’un lucru ‘n mare-ascuns,



se ‘nfige ‘n tălpi și ‘ntreg în sus se ‘ntinde.




Cântul XVII


Cercul al șaptelea: Brâul al treilea.

 Violenții împotriva artei. (Cămătarii. Monstrul Gerion.)



Vezi monstrul cel ce coada și-o ascute,

spre-a trece munți și-a sparge-orice tărie;

o, vezi pe cel ce ‘ntreaga lume-o ‘mpute!”



Așa ‘ncepu Virgil să-mi spuie mie,

iar fiarei printr’un semn i-a spus: — „Să sui”,

la drumu-acel de piatră ca să vie.



Și-acel scârbos al fraudei chip, văzui

c’a scos, venind, întregu-i trunchi afară,

dar nu și-a tras pe mal și coada lui.



Un om în toate just putea să-ți para

din tot aspectul blândei sale fețe,

ci șarpe ‘ncolo ‘ntreg această fiară.



Flocoase două brânci și nodulețe

avea pe piept, pe coaste și pe spate,

și multe-apoi rotițe ‘n mii de fețe.



Tătarii-ori Turcii ‘n firul ce se bate

și ‘n cel urzit n’au scoarțe mai cu flori;

nu țese-Arahne-urzeli mai delicate.



Precum la mal stau luntri uneori

c’un cap pe prund, iar altul le plutește,

sau cum la Nemții cei îndopători



castorul stă gătit de-a prinde pește,

așa la malul trist ce ‘ncunjura

prundișul ars sta fiara ce ‘ngrozește.



Întreaga coadă ‘n gol și-o flutura,

în sus sbătându-și furca ‘nveninată

ce-asemeni scorpiei ac în vârf purta.



Virgil atunci mi-a zis: — „Acum ne cată

puțin să ‘ntoarcem calea noastră până

la fiara rea cc-acolo stă culcată.”



În jos luând deci calea pe-altă mână,

distând de mal cam zece pași ne-am dus,

spre-a fi feriți de foc și de țărână.



Când fui ajuns la ea, văzui mai sus,

dar nu cu mult, un stol de umbre care

ședea pe lâng’abis, în ploaie pus.



Și-a zis Virgil: — „Spre-a ști deplin ce are

în ea și-această tind’a văii, du-te

la ei — mi-a zis — și vezi-le-a lor stare.



Dar scurte fie-ți vorbele ncepute.

Eu pân atunci pe monstru am să-l fac

spătoasa ceaf’ a lui să ne-o ‘mprumute.”



Deci singur eu prin cel din urmă sac

al văii-a șaptea mersei așa-dară

la triștii-aceia cari-acolo zac.



Prin ochi svâcnea durerea lor afară;

iar mâinile, drept scut, mereu le mișcă

de-aprinsa țărnă jos, iar sus de pară,



cum face vara cânele morișcă

acum din labe, acum din botul lui,

când muște ori purici ori tăuni îl pișcă.



La mulți privirea țintă mi-o ținui

pe-obrajii copți de crâncena lor plagă

și nu-i puteam cunoaște, dar văzui



că toți aveau la gât câte-o desagă,

distincte-avându-și semnul și factura,

iar ei păreau c’o sorb din ochi de dragă.



Și, cum purtam rotind căutătura,

văzui pe-un galben sac ceva ce-avea

de-albastru leu și chipul și statura.



Și-urmând mereu cu cercetarea mea,

văzui pe-alt duh c’o pungă purpurie

și-o gâscă albă ca de unt pe ea.



Și-alt duh, c’o scroafă grasă și-azurie

pe albu-i câmp semnat avându-și sacul:

— „Ce faci — mi-a zis — tu ‘ntr’astă colivie?



Hai pieri! Și viu de-ți faci pe-aicea placul,

să știi de-al meu vecin Vitalian

că ‘n stânga mea aci-și va face veacul.



Aci ‘ntre Florentini sânt Paduan

și-mi urlă toți de m’asurzesc cu glasul:

O, de-ar sosi eroul suveran



cu punga cu trei țapi!” Și ‘ntoarse pasul

și scoase limba din strâmbata-i gură

cum face-un bou când dă să-și lingă nasul.



Eu fric’având că stând peste măsură

mâhnesc pe-acel ce-a zis să fiu grăbit,

lăsai această trist’adunătură;



pe duce mi-l găsii acum suit

pe largul spate-al fioroasei bale

și-a zis: — „Acum fii tare și (oțelit).



Pe-asemeni scări vom merge-aici la vale!

Voi sta ‘ndărăt, ca ‘n față-mi să te țin

spre-a nu te-atinge-otrava cozii sale.”



Cum cei ce-s prinși de friguri când le vin

fiorii răi și-au unghii ‘nvinețite,

văzând și-o umbră ‘nghiață pe deplin,



așa fui eu la vorbele rostite,

dar și rușine-avui și fui ca sluga

cu bun stăpân când dă porunci răstite.



Pe-acele spete largi sării cu fuga

și — „strânge-mă la tine” — am vrut să spui,

dar nu-mi ieși, cum vrui să-mi iasă ruga;



dar el, pe care scut eu mi-l avui

mai sus, m’a prins în brațe-al meu părinte

de’ndată ce suit pe fiară fui.



Și-a zis: — „Acum, Gerione, ‘nainte!

Largi cercuri fă și lin îți fie jocul

și noua ta povară-ți fie-aminte!”



Precum din mal o luntre-și scoate ciocul

și ‘ncet se dă ‘ndărăt, așa făcu

și când simți că-i larg în juru-i locul:



întoarse coada unde capu-i fu,

mișcând cu ea, ca și-un țipar, și-o ‘ntinse

și vânt sub el cu labele bătu.



Mai mare-o spaimă nu cred eu că-l prinse

pe Faeton când frânele scăpat-a

și cerul, precum vezi și-acu-l aprinse,



nici când Icar sărmanii ‘nfierbântata

de pe-aripi ceara și-o simțea că-i pică

și — „rău ții drumul” — tatăl i-a strigat,



decât a mea, când mă văzui, adică,

că stau în aer, de-orice parte ‘n gol,

și-afar’ de fiară nu mai văd nimică;



dar ea plutește lin, făcând ocol,

scoboară ncet, dar nu-i simțeam plutirea

decât de jos și n față-un vânt domol.



Subt noi la dreapta s’auzea vuirea

cumplitei guri făcând un sgomot mare

deaceea ‘n jos plecai puțin privirea,



și-abisul mă ‘ngrozi cu mult mai tare,

căci urlete-auzii, văzui și focuri

și ‘ntreg mă strânsei ghem de spaimă mare.



Ce-ascuns fu ‘ntâi văzui apoi pe-alocuri

precum roteam trecând prin mari orori

ce ‘ntruna tot sporeau din mii de locuri.



Ca șoimul stând pe-aripi mult timp aori,

nevrând nici paseri nici momeli, și face

să-i strige-al său stăpân: — „Acum scobori!”



Se lasă ‘ncet și sboară făr ‘de pace

în sute de rotiri, departe-apoi

de domn s’așază mânios și tace;



în fund astfel Gerion pe-amândoi

sub poalele înaltei râpi ne puse

și-abia simțind că-i descărcat de noi



ca și-o săgeată de pe arc se duse.




Cântul XVIII


Cercul al optulea: Bolgia întâia și a doua.

Pezevenghii, seducătorii de femei și înșelătorii. Lingușitorii.



Un loc e ‘n Iad, Văi-rele se numește

de piatră ‘ntreg cu față ruginie,

cum e și ‘naltul mal ce-l cercuește.



În centru-acelui blăstăm de câmpie

căscat se vede-un puț și larg și-afund

al cărui chip la timp îl voi descrie.



Iar spațiul cât rămâne-i loc rotund

cât e ‘ntre puț și râpa asta mare

și ‘n zece văi se ‘mparte ‘ntregu-i fund.



Precum e locul unde spre-apărare

a zidului se văd pe sub castele

un șanț urmând pe-alt șanț în număr mare,



așa erau făcute-aici și ele.

Și-așa cum vezi și punți care să treacă

pe-alt mal, din pragul ăstor citadele



asemeni punți din poala stâncii pleacă

și peste gropi și valuri necurmat

merg până ‘n puț ce rupte ‘n el le ‘nneacă.



În locu-acesta ne găsirăm când

ne-a scos Gerion de pe el; și ‘n cale

porni Virgil spre stânga, eu urmând.



Văzui la dreapta alte stări de jale,

și cazne nouă și călăi de-alt soi

ce-umpleau această cea dintâie vale.



Mișeii ‘n fund veneau, cu toții goi,

spre noi din centru văii-un stol; de-afară

alt stol, dar mai grăbit, în rând cu noi.



Precum pentru ‘mbulzeală mult aflară

Romanii-un mod de-a circula pe punte

în anul jubilar și-așa așezară



să aibă toți, pe-o lăture — a lor frunte

spre Sanct Angelo câți spre dom mergeau,

iar pe-altă parte-acei ce merg spre munte.



Și draci cu coarne bice lungi aveau,

în multe părți pe negrele colnice,

și-amar din dos cu bicele-i băteau.



Vai, cum săreau de iuți să se ridice

la ‘ntâiul bici, și n’așteptau să-i bată

al doilea rând și-al treilea rând de bice!



Precând mergeam îmi fu întâmpinată

de-un ins privirea, și-am strigat grăbit:

— „Nu-l văd pe-acesta azi de ‚ntâiaș dată.”



M’oprii deci să-l privesc și s’a oprit

Virgil și se ‘nvoi pe plac să-mi facă,

puțin să mă și ‘ntorc cu cel lovit.



Iar el credea că mi s’ascunde dacă

va sta cu capu ‘n jos, ci-i fu ‘n zădar,

căci zisei eu: — „Tu, cel ce ochii-și pleacă,



de nu ești dintre-acei ce-ades îți par,

tu ești Caccianemic, ești el, firește,

dar ce te-a ‘mpins aci ‘ntr’atât amar?”



Iar el: — „Nu-ți spui cu drag. Dar mă silește

cuvântu-ți clar ce-așa de dulce-mi sună

și prima viaț’a noastră-mi amintește.



Marchizului, oricum ar fi să spună

vr’un svon scornit, fui eu care i-am dus

să-i facă voia sora mea cea jună.



Nu-s singur Bolognez sub bice pus,

ci-i plin ăst loc de ei, de-atâta ginte,

încât din Reno la Savena nu-s



deprinși atâția sipa să cuvinte.

De vrei dovezi și-un fapt ca să-ți explici:

cumplita-ne sgârcenie-ți fie-aminte.”



Pe când vorbea astfel îi dete-un bici,

strigând, un drac: — „Hai, lotrule, odată,

că nu-s femei să poți să vinzi și-aici.”



Plecai apoi și-ajunsei pe-al meu tată,

și ‘n scurtă vreme-acolo ne găsirăm

pe unde-o stâncă e din mal plecată,



și ‘ntorși la dreapta lesne o și suirăm

și-așa plecând pe-a dânsei crestătură

din Iadul de deasupra noi ieșirăm.



Iar când am fost și unde-i o spărtură

spre-a face celor biciuiți un drum prin ea,

— „Să stai — mi-a zis — și ia ‘n căutătură



și pe-alte duhuri cu pornire rea,

a căror față (căci veneau mânate

cu noi în rând) tu n’o putuși vedea.”



Și stând pe pod vedeam nenumărate

cirezi venind spre noi din punct opus

gonite-amar cu biciul dela spate.



Și, fără să-l întreb, Virgil mi-a spus:

— „Privește-acum pe-acel semeț, pe care

durerea sa de-aici nu l-a răpus,



păstrând și ‘n chin regească ‘nfățișare!

Stăpân ajunse-al lânei aurei

în Colchis el, prin sil’ ori înșelare.



Trecând prin Lemno ‘n urma vremii-acei

când și-au ucis lipsitele de minte

pe-ai lor bărbați impiile femei,



și-aici prin daruri și prin dulci cuvinte

seduse pe Hipsifela, pe-aceea

ce pe-alte toate le minți ‘nainte,



și, grea cu el, lăsă apoi femeea.

Această culpă-i dă acest flagel

și-și ia pedeapsă și pentru Medeea.



Cu el merg răii ce-au sedus la fel,

destul îți fie-acum vederii tale

și-acest ponor și cei ce plâng în el.”



Eram acum pe unde ‘ngusta cale

trecea pe-al doilea val ce e picior

al punții ce-i din cealaltă vale.



De-aici noi auzeam într’alt ponor

cum gem mișeii și pufnesc pe gură

și-și bat cu palma scăfârlia lor.



Pe râpi era depus un strat de sgură

de-un abur puturos ce-adâncu-l scoate,

și-i ochilor un chin și ‘n nas tortură,



iar fundu-atât de-adânc că nu se poate

vedea, decât urcând al punții dos

de unde-i steiul culme-a bolgii toate.



Ajunși și-aici văzui în bolgie jos

popor scufuns într’un noroi în felul

acelui sterc ce din privăți e scos.



Pe când priveam și-un duh îmi fuse țelul,

cu-atâta glod pe cap că n’avui fel

să știu de-i preot ori mirean mișelul.



— „Dece te ‘nholbi mai mult — îmi zise el —

decât la alți îmbălegați, la mine?”

— „Mai mult, căci te-am văzut de nu mă ‘nșel



cândva cu păr uscat — i-am zis — știu bine,

și ești Interminei din Lucca tu,

deaceea mă și uit mai mult la tine.”



Cu palmele-atunci tigva și-o bătu:

— „Mă ‘nfund ‘aici ce-am lingușit cu gura

că ‘ntr’asta, limba făr ‘de trudă-mi fu.”



Maestrul meu apoi: — „Căutătura

ți-o fă puțin mai cătr’adânc țintită

să poți vedea cu ochii-acum făptura



murdarei slujnici, cea ce despletită,

se scarpină cu unghii ‘mbălegate

acum stând dreaptă’n sus, acum stârcită.



E Tais, cutra, celei ce ‘ntrebate

de-amant: „Am grații mari că ți-am făcut

ăst dar?” i-a fost răspunsul: — „Minunate!”



Și ‘ntr’ăst ponor destul e ce-am văzut.”




Cântul XIX


Cercul al optulea: Bolgia a treia. Simoniacii.

Papa Nicold al III-lea. Violenta invectivă a lui

Dante împotriva papilor simoniaci.



O Simon Mage, o, bieții tăi ciraci!

Voi sfinte bunuri ce se cad unite

cu sufletele bune, voi rapaci



le vindeți, pe-aur și pe-arginți lotrite!

De voi acum trompeta mea să sune,

fiindc’al treilea sac pe voi vă ‘nghite!”



Acu’n vecinul loc de-amărăciune

urcați eram pe-a stâncii acea parte

ce-i punctul cel mai nalt peste genune.



Supremă minte! o, câte-arăți tu arte

și’n cer și pe pământ și-aici afund

și cât de drept a ta putere’mparte!



Văzui c’avea și’n coaste și pe fund

murdara stâncă găuri, pe-o măsură

la fel de largi și-având gârlici rotund.



Mai largi sau strimte nu mi se părură

decum în mândrul San-Giovanni-al meu

ca locuri de botez căldări făcură,



din cari, nu-i mult de-atunci (și-o spun că vreu

să’nlătur svonul fals) văzând că moare

un prunc în ca, am rupt pe una eu.



Din orice groap’ un rău scotea picioare

mai până’n șold pe gura văgăunii,

dar trupu ‘nfipt îi sta’n ascunzătoare.



Și toți cu arse tălpi cum sânt tăciunii,

așa-și sgârceau tot trupu-acești mișei

încât să rupă orice sfori și funii.



Precum pe-obiectul uns cu vr’un ulei

vezi flacăra dealungul lui cum fuge,

așa sbura un foc pe tălpi la ei.



— „Ce duh, maestre, este-acel ce muge

mai rău decât al văii’ntreg popor,

și-o mult niai roșie flacără-l și suge?»



Răspunse el: - „De vrei să te scobor

pe coastă’n vale, unde-acela zace,

vei ști din gură-i crima lui și-a lor.”



Iar eu: — „Mi-e bine tot ce ție-ți place,

tu domn îmi ești și știi ca nu m’abat,

din vrerea ta și știi și ce se tace.»



Deci sus pe-a patra coamă ne-am urcat

și ‘ntorși ne-am scoborît, pe mâna stângă

spre fundu-acel și ‘ngust și ‘nscorburat.



Nici nu’ncetă pe șoldu-i să mă strângă

maestrul meu pân’a sosit la cel

ce-avea din tălpi așa de-amar să plângă.



— „Oricine-ai fi, tu suflet trist ce-astfel

ca paru ‘nfipt, te sbuciumi din călcâie,

vorbește-mi dacă poți,» strigai spre el.





Și-am stat ca și-un duhovnic ce mângâie

pe-un ucigaș perfid, ce’n groapă-i stând,

îl chiamă iar, ca moartea s’o mai mâie.



Iar el strigă: — „Sosești așa curând?

Sosești tu, Bonifaciu? Așa-dară

minți scrisoarea ‘n ani, mai mult spunând!



Ești și sătul de-a veri ce te’ndemnară

să nu te temi prin fraud’a fi ‘nsurat

cu mândra doamnă ca s’o faci de-ocară?”

Și-atunci, cum stă și-acel ce-i rușinat

că n’a ‘nțeles ce i s’a spus și care

nu știe ce răspunde, astfel am stat.



Dar Domnul meu: — „Să-i spui făr’amânare:

nu-s eu, nu eu pe care-l crezi că vine”,

și-am spus precum ceru; și mult mai tare,



strâmbându-și toate-ale lui arse vine

oftat-a duhul din adâncul lui

și-a zis plângând: — „Ce vrei atunci cu mine?



De-ți e dorința ta să știi ce fui

și numai ea pe-aceste râpi te-alungă,

să știi că marea mantie-o avui



și-aeve-al Ursei pui, o mână lungă

și-așa de-avid să-mi văd ursoii grași

că banii strânși m’au strâns aici în pungă.



Sub capul meu prin crăpături sânt trași

câți, papi fiind, făcut-au simonie,

și-adânc căzuți acolo sânt rămași.



Cădea-voi jos și eu când o să vie

acel ce tu-mi păruși, când iute-acel

cuvânt, dac’ai sosit, ți-l spusei ție.



Dar stau de timp mai mult arzând ăstfel

și ‘nfipt cu susu’n jos, decât în țapă

va sta cu tălpi roșii-acoalea el,



că’n urmă-i vine din Apus un papă,

mai plin de crime ‘n loc fără-de-lege,

și’n locul meu și-al lui el s’o ‘ncapă,



un nou Iason, căci banii-l vor alege,

și cum cu-acela moale domnu-i fu,

așa va fi cu el al Franței rege”.



De-a fost prea aspru-al meu răspuns acu

nu pot să știu, dar știu c’atare-mi fuse:

— „Ia spune mie, ce comori ceru



al nostru domn lui Petru când îi puse

în mână cheile spre-a-i da domnia?

Urmează-mă!” și-altce nimic nu-i spuse.



Iar Petru și-alții, darul apostolia

în locul celui ce’n Cocit azi zace,

ce bani cerură ei dela Mathia?



Rămâi deci unde ești, că bine-ți face!

iar banii pungășiți păstează-i bine,

căci ei făceau să nu lași Franța ‘n pace.



Și dacă n’aș purta și-aici în mine

respect de-acele chei pe cari Prea Sfântul

a vrut să i le porți trăind, cu tine



mi-ar fi acum cu mult mai crud cuvântul!

Căci voi, de-avari, dați crimei privilegii

strivind pe buni și-umplând de răi pământul.



Pe voi, pe papi, vă vede’n cartea legii

Ioan în chipu-acelei mari mișele

ce sta pe ape și curvea cu regii,



și-avea și șapte capete, și’n ele

și’n zece coarne (vlaga) înnăscută,

cât timp al ei bărbat fugea de rele.



Din bani Dumnezeirea vi-e făcută!

Și ce-i un biet păgân? Nimic, vezi bine,

căci el ador’un zeu, dar voi pe-o sută!



A câtui rău izvor fu, Constantine,

nu ‘ncreștinarea ta, ci darul care

făcu bogat pe-un prim Păstor prin tine!»



Și’n timp ce-i recitam atari tropare,

mustrare-a fost, știu eu, ori furia lui,

din labe el sbătea cumplit de tare.



Cu-aceste vorbe cred că eu plăcui

maestrului, căci el zâmbind îmi prinse

mustrarea ‘n care-așa de sincer fui.



Deaceea el în brațe mă cuprinse

și, sus când fui povară mâinii sale,

sui pe drumul pe-unde ‘ntâi descinse.



Și netrudit de-a mă ținea pe cale

la piept, încet pe arc’ apoi m’a scos

pe drumu-acestei văi spre-a cincea vale.



Blând puse-acoalea sarcina sa jos

pe rupte și-aspre stânci, pe unde cale

nici caprele n’ar face-o bucuros.



De-aici apoi văzui într’altă vale.




Cântul XX


Cercul al optulea: Bolgia a patra. Ghicitorii.



De-o nouă caznă-mi cat ‘ a face rime

spre a da subiect, din lumea cea’nnecată

cântării douăzeci a părții prime.



Întreag’aveam atenția mea’ndreptată

ca până’n fund să pot vedea ‘n genune

și’n cât amar de plâns era scăldată.



Și-un neam văzui, plângând cu-amărăciune,

și-umbla’n tăcere prin rotunda vale,

și ‘ncet cum merg cei vii în procesiune.



Și dând vederii-o mai departe cale,

ciudat sucit pe-oricare-aci-l văzui

cu ‘ntregul trunchi din gât până sub șale,



spre spate având întoarsă fața lui.

Deandosul ei deci trebuiau să vie,

că’n față văzul stins era oricui.



Se poate, zic, c’ar fi paralizie

prin care-un om atari suciri să pață,

dar n’am văzut și nici nu cred să fie.



Socoți, de-o vrea Cel sfânt să prinzi în viață

din cântul meu, creștine, o ‘nvățătură,

putut-am eu să am neplânsă față,



văzând de-aproape-a omului făptură

strâmbat ‘astfel că plânsul lor curgând

din ochi trecea pe buci prin crăpătură?



Proptit de-un colț al stâncii aspre stând

am plâns, și-am plâns până ce bunul tată

— „Mai stai — mi-a zis—cu alți nebuni în rând?



Ți-e mila viie-aici, când ți-e ‘ngropată.

Căci cei mai mari mișei sunt cei ce au

murmur când văd divina judecată.



Sus, capul sus! și vezi pe-Amfiarau

pe cel ce-l înghiți pământu’n fine

la Teba’n șes, iar oștile-i strigau:



— „Dar unde alergi acum, și ce-i cu tine?”

dar ol s’a tot scufuns până căzu

la Mi nos cel ce ‘nhață pe-orișicine.



Și vezi că piept din spete-aici făcu:

prea mult să vază ‘n față sa el vruse,

deci umblă’ ntors și’ntors vede-acu.



Tiresias vezi-l cel ce-odată fuse

femeie-atunci când din bărbat schimbată

el membre-atari ca și-o femeie-avuse,



și-avu dintâi c’un băț din nou să bată

din nou doi șerpi cum dragostea-i unește

și iar primi făptura sa bărbată.



Cu spatele de burtă-i se proptește

Aruns acel ce’n munții Luni, pe-unde

valeanul Cararez cu greu plivește,



un pustnic stete-al peșterii afunde

de marmură, și larg avu spre mare

și larg deplin spre cer, în zare-oriunde.



Cu părul despletit pe sânu-i care

tu nu i-l poți vedea acum, căci el

și tot ce-i păr pe ea dincolo-l are,



ea Manto fu, pribeaga fără țel

ce’n locul meu natal în urmă stete,

deaceea vreau s’asculți aici nițel.



Când tatăl ei sfârșitu-obștesc și-l dete

și sclav’ ajunse patria lui Bac,

fu lung prin lume-alergul ăstei fete.



În mândra-ne Italie zace-un lac

dincoace de Tirol, și ne formează

hotar de cătră Nemți, numit Benac.



Mai mult de-o miie de-ape ce brăzdează

din Garda ‘n Val Camonica Peninul

aceste toate ‘n zisul lac stagnează,



și-un loc e’n lac unde-ar putea vecinul

pastor al Bresciei conveni cu cel

ce e ‚n Verona, ca și cu Trentinul,



Peschiera stă, frumos și bun castel

la râpa cea mai scund ‘a astei ape,

și ține ‘n frâu pe Bergamasci cu el,



pe-aici apoi prisosul cât nu ‘ncape

în lac, își rumpe peste mal un vad,

ca râu cătând pe verzi câmpii să scape.



Dar apele-i de ‘ndat’ apoi ce cad

cu nume Mincio, nu Benac, scoboară

și-așa se varsă la Governo ‘n Pad.



Nu curge mult și-ajuns pe locuri șese

se ‘ntind lățite ‘ntr’o mocirlă lată

ce-aduce vara multe boale-adese.



Trecând pe-acolo deci cumplita fată

pământ uscat văzu’ntr’acel nămol

și’n el nici om nici holdă sămănată;



și-aici, fugând de lume cu-al ei stol

de servi, urmându-și trista ‘nvățătură,

trăi, lăsând acolo trupu-i gol.



Răzleți de primprejur apoi umplură

plugari ăst loc ce’n smârcul său cel lat

avea ‘mprejur firească ‘ntăritură,



și făr’al sorții semn ei nume-au dat

cetății lor clădite pe-oseminte

ca fetei cei ce’ntâi pe-aici a stat.



Și mult îi fu poporul, mai nainte

de-a fi de Pinamont cu ‘nșelăciune

credulul Casalodi scos din minte.



„Deaceea-ți spun, că dac’ar fi să-ți spună

că alte-origini are-al meu pământ,

să poți minciunii-un adevăr opune.”



Iar eu: — „Ce-ai spus, maestre, mi este sfânt,

și-al tău cuvânt tărie-a prins în mine,

ca praf mi-ar fi oricare-un alt cuvânt



Dar vezi și-mi află’n neamul care vine

vr’un vrednic de văzut și mi-l arată,

căci tot ce vreau aceasta e, știi bine.”



Iar el: — „Acel cu barba răsfirată

pe spete a fost — când Grecia ‘n greul pas

de-ai săi bărbați era despoporată



așa c’abia copii i-au mai rămas —

augur, și-a dat cu Calcas semnul care

porni din Aulida primul vas.



Eurifil se numea, și ăst nume-l are

în naltu-mi cânt unde de dânsul spui

tu-l știi, că-mi știi întreaga mea cântare.



Cel slab în șale-așa că parcă nu-i,

e Scot și ‘ntr’adevăr avu putința

să ‘nșele lumea cu magismul lui.



Guido Bonat își plânge-aici știința,

și-Asdent ce-acum să fi rămas la piele

și sfori ar vrea, ci-acu e’ndarn căința.



Vezi tristul stol cari au fugit de-andrele,

de fus și gheme și-au prostit creștinii

fierbând și ierburi și’nvârtind ulcele.



Dar haide-acum! Între-ambele confinii

a ‘celor două lumi ni se scufundă

în mare sub Sevila Cain cu spinii.



Și-apoi, ieri noapte luna fu rotundă

și nu uita că zarea ei te-a prins

și bine aori în silva ta profundă.”



Așa-mi vorbea, iar noi mergeam întins.




Cântul XXI


Cercul al optulea: Bolgia a cincea. Cei care își însușesc

 banul obștesc. Amenințările diavolilor. Umorul dantesc.



Din punte ‘n punte-așa trecurăm noi

vorbind de multe câte-aici îmi cată

să nu le cânt, și ne-am oprit apoi



pe-al punții vârf, ca bolgia ‘nvecinată

și-alt plâns zadarnic să-l vedem acum,

și-o și văzui nespus de ‘ntunecată,



într’al Veneției arsenal precum

fierbând vezi iarna smoala cea tenace

spre-a unge luntrii ce-au crăpat pe drum



și nu mai pot pluti, așa că-și face

ici unul vasul nou și ‘nfundă stupă

prin coaste celui mai puțin dibace,



și-aici la proră dreg, dincoa’ la pupă,

cioplesc lopeți și funii-și fac, și sparte

vântrele de catarg cârpind le-astupă;



așa prin vrerile divinei arte,

dar nu prin foc, o smoală jos fierbea,

umplând de vâsc tot malul de-orice parte.



Vedeam că e, dar nu vedeam în ea

decât numai bășici de forfot pline,

când ea ‘n umflare-i răsuflând cădea.



Pe când steteam atent să văd mai bine,

— „Ia vezi, ia vezi,” strigând conducătorul

m’a tras, de unde stam, grăbit spre sine,



și-asemeni unui om mișcai piciorul

când nu s’oprește-a ști ce lucru-i cere

să fug’astfel, căci spaima-l ia cu zorul,



și-așa fugind întoarce-a sa vedere;

și ‘n dosul nostru eu pe stânci văzui

un negru drac fugind din răsputere.



Ce chip cumplit avea, e greu să spui,

și cât de fioros era ‘n mișcare

cu ‘ntinse aripi și iute ‘n mersul lui!



Cu umeri nalți ca niște țepi și care

purtau călare-un păcătos pe ei,

ținut de pulpi cu bine ‘nfipte ghiare.



— „Să-l dați, ai punții noastre-ortaci ai mei

adânc pe-un om fruntaș din sfânta Zită,

iar eu mă ‘ntorc s’aduc și pe-alți mișei



în urbea lor că-i bine garnisită.

Și toți pungași, afară de Bontur,

din „nu”, pe bani fac „da”, într’o clipită!”



Și-l dete-adânc, iar el pe malul dur

s’a ‘ntors, fugând cum n’am văzut în viață

scăpat din lanț vr’un câne după fur.



Scufuns dintâi s’a ‘ntors la suprafață

pe spate-acela, însă dracii toți:

— „Nimic aici n’ajută Sfânta Față!



Tu crezi că ești în Serchio să ‘nnoți?

De vrei să scapi de-a căngii ‘nțepătură

din smoală capul tău să nu-l mai scoți!”



Și căngi pe el, o sut’atunci căzură,

și iar: — „Aci când vreai să joci, te-ascunde,

așa că dacă poți pe-ascuns tu fură.”



Tot astfel bucătarii pun să ‘ndese

rândașii carnea cu țepușe când

deasupra apei ea ‘n căldare iese.



Și-atunci Virgil:—„Spre-a nu le da prin gând

c’ai fi pe-aici — mi-a zis Virgil — tu cată

vr’o stâncă jos și-ascunde-te curând.



Și-orice ‘ndârjire vezi că mi-o arată,

să nu te temi! Că-i știu, fiind c’avui

cu ei acest război și de-altădată.”



Trecu pe punte-apoi și când văzui

că merge drept spre-a șasea râp’a văii,

oh, mare-a fost aici curajul lui.



Cum sar și furioși și iuți dulăii

pe-un biet sărac ce-oprindu-se se ‘nfige

cerșind unde s’opri de-o parte-a căii,



săriră de sub punte cu cârlige.

Văzui pe dracii toți spre el cum pasă,

dar el: — „Nu fiți mișei, a prins să strige.



Și pân’ a mă ‘nhăța, cu căngi, să iasă

din gloat ‘un ins să-i spui ce vreau, și-apoi

veniți și m’apucați de vă mai pasă.»



Strigară toți: — „Ia du-te, Codârloi!”

Ei toți au stat și-un ins al negrii gloate

veni zicând: —„Cam ce-ai pofti la noi?”



— „Crezi tu că m’ai vedea pe-aicea poate —

a zis Virgil — eu, cel ce vezi tu bine

că pot să ‘nfrunt a’ voastre-atacuri toate,



de n’ar fi vr’un destin și vreri divine?

Fă loc! căci vrerea cea din cer mă face

să duc pe-un viu pe-aceste căi cu mine!”



Și-atunci, o, ce-opărit rămas-ai, drace!

Văzui din mâini și cangea cum îi pică,

și-a zis spre-ai săi:—„Lăsați pe-acesta ‘n pace!”



Și mie-apoi maestrul: — „Te ridică

tu, cel pitit la punte printre stei,

veghiat plecând să vii fără de frică.”



Ieșind plecai grăbit; când însă ei

văzui că toți spre mine ‘ntoarnă pașii,

m’au prins fiori că tot vor fi mișei.



Așa văzui, când au golit arcașii

Caprona după pact, ce fric’avură

văzând pe șes ce mulți erau vrăjmașii.



M’am strâns de domn cu ‘ntreaga mea făptură

și-asupră-mi gând de rău văzând că-l au

le stam cu ochii tot în ochi și’n gură.



Plecară furca toți, dar se ‘ndemnau

așa ‘ntre ei: — „Să-i trag una ‘ntre-spete?”

Iar altu-apoi: — „Să-i tragi, să țipe au!”



Dar unul dintre ei, acel ce stete

de vorbă cu Virgil, s’a’ntors grăbit

și-a zis:—„Domol — spre ol—domol, băiete!”



Și nouă-apoi: — „Un drum cum ați dorit

pe-arcul ăsta nu-i, căci arcul zace

în fundul văii-a șasea ‘ntreg (sdrobit)



dar dac’a merge tot pe-aici vă place,

dați tot prin ăst ponor, precum vă cânt

și-alt arc aflați, și-i drum pe-acolo ‘n pace.



Cinci ceasuri mai spre-amurg de câte sânt

s’umplură ieri o mie două sute

șaizeci și șase de-ani de când e frânt.



Vr’o doi de-ai mei vor da o raită iute,

să-mi cate răi, ce ies la mal, și-astfel

plecați cu ei, că bine-o să v’ajute.



Hei, Sbate-aripi, în front, cu Farfarel

și Bot-de-ogar cu voi, și Vița-i-sece,

haid, Fund-de-Iad și tu, și Parpanghel,



nebunul Cap-de-câine, să mai plece

colțatul Rât-de-porc și Forforoată;

Bărboi-sbârlit vătaf acestor zece.



Mai dați pe lâng’aprinsa smoal’o roată,

și-ăști doi la altă punte ‘ntregi să vie,

că ‘ntreagă trece peste bolgia toată.”



— „Ce văd—am zis—maestre-al meu, vai mie,

o, fă — i-am zis — să mergem făr’ de ei,

de știi, căci eu nu-i cer tovărășie.



De ești prudent și-acum ca de-obicei,

nu-i vezi cum mârâe ‘ntre dinți, părinte,

și-au ochi ‘n cap cu gând de-a fi mișei?»



Răspunse el: — „N’aș vrea să te ‘nspăimânte

ce vezi! Scrâșnească ‘n dinți (așa) cum vor;

o fac spre-acei din smoala lor fierbinte!”



La stânga deci pornirăm prin ponor

ci ‘ntâi văzui, ca semn, că toți se ‘ntoarnă,

strângându-și limba ‘n dinți, spre șeful lor.



Iar el plecând făcu din cur o goarnă.




Cântul XXII


Cercul al optulea: Ciam polo di Navara și

 fratele Gomita. Cursa întinsă dracilor de

 Ciampolo. Cearta acestora.



Văzui și călăreți cum câmpi întrapă,

cum dau ataeuri, sau făcând alai

și-aori în vălmășag fugind cum scapă,



cursari prin țara voastră ‘ntâmpinai,

și bande ‘n treacăt, neamule-aretine,

și joc de suliți și ‘ncurări de cai,



urmând după chimvale-ori tamburine,

cu buciume-ori cu focuri din castele

și semne de-ale noastre-ori chiar străine,



ci-atare-având poznaș cimpoi nici ele,

nici oști eu n’am văzut, nici escadroane,

nici nave-urmând un far sau grup de stele!



Mergeam acum cu-aceste lighioane —

vai, răi fârtați — dar toate cum li-e rândul,

că ‘n Iad nu ceri tămâie și icoane.



Dar eu aveam numai la smoală gândul,

să văd și-a bolgii ‘ntreagă așezare

și răul neam ce-l scaldă ‘n ea fierbându-l.



Precum când dau piloților pe mare

delfinii semn cu spetele rotunde

să-și scape-a lor corabie de ‘nnecare,



așa, spre-a răsufla, și-aici și-altunde

vedeam vr’un rău spinarea cum și-o saltă

dar numai fulgerând și iar s’ascunde.



Cum stau prin bălți și broaștele ‘ndeolaltă

la mal, și-astfel c’afar’ au numai botul

dar labele și ‘ntregul trup în baltă,



și-aici astfel la mal umploau ei totul

dar când s’apropia Bărboi-sbârlit

pe toți ‘n clipă-i și ‘nghițea borhotul.



Văzui, și-am sufletul și-acu ‘ngrozit

pe unul stând, cum e pe când le sperii

că stă o broască și-altele-au sărit,



dar Bot-de-ogar i-a și ‘ncleștat în perii

smoliți ai lui cârligul și, trăgând

ce-a scos din lac o vidră-mi fu vederii.



Știam pe draci pe nume-acum pe rând,

căci fui atent și când aleși ei fură

și și ‘ntre ei cum se chemau strigând.



— „Hei, Foc-nestins, aleargă și-i înfige

în spate ghiara să-l jupoi de piele!”

Și toți au curs cu căngi și cu cârlige.



Iar eu: — „De poți, maestre-al căii mele,

să faci să afli cine-i desperatul

căzut aici în mâini atât de rele?»



Mergând Virgil deci a ‘ntrebat de statul

din care-a fost născut, iar el îi spuse:

— „Sărmana maică mă născu ‘n regatul



Navarei unde ‘n slujbă ea mă puse,

căci tat’ avui pe-un biet de marțafoi,

și-al său distrugător și-a tot ce-avuse.



La bunul domn Tibald fui serv apoi,

și-acoalea ‘n coțcării fui meșter mare

de cari-acum dau seamă ‘ntr’ăst noroi.”



Iar Rât-de-porc, ce-avea doi colți cum are

și-un porc mistreț, făcu ca ‘n șold mișelul

să-i simț’un colț ce-artist e ‘n spintecare.



De răi motani mai dete șoricelul!

Bărboi sbârlit însă-l cuprinse ‘n brață

și-a zis: — „Până-l înfurc, cu ‘ncetinelul!”



I-l duse lui Virgil apoi în față:

— „De vrei să știi mai mult, întreabă-l dară,

că ‘ndat’apoi sar alții și-l înhață.”



Și-a zis Virgil: — „Cunoști tu, așa-dară,

prin smoală vr’un nemernic să se cheme

Latin de neam?”—„De-un duh cu-a voastră țară



vecin, m’am despărțit de scurtă vreme.

De-ar fi și-acum deasupră-mi ăst mișel,

de căngi și ghiare-acum eu nu m’aș teme.»



Dar Bot-de-ogar: — „Ce stăm acum astfel!”

Și ‘n braț i-a ‘nfipt al căngii vârf subțire

și-un mare sfert de carne-a rupt din el.



Și Fund-de-Iad tot sta să-l ia ‘n primire

de jos mai dela pulpi, ci ‘n rotogol

se ‘ntoarse-al lor decan cu rea privire,



și-a stat puțin mai blând turbatul stol.

Virgil, nezăbăvind, din nou grăit-a

spre cel ce sta privindu-și osul gol:



— „De cine zici, că rea ți-a fost ursita

când tu, lăsându-l, mai spre mal te-ai tras?”

Răspunse-acela: — „Fratele Gomita,



Galuricul, oricărei fraude-un vas.

Astfel avut-a ‘n mâini pe inimicii

lui Ninu ‘ncât de pomin’ a rămas,



dar bani le-a smuls și ‘n câmp a pus voinicii

cum el zicea, și-a fost înșelător

și nu ‘n mărunt, în multe alte-oficii.



El stă ‘n contact cu cel din Logodor,

cu Zanche-acum, și-și spun nenumărate,

tocând de dragă-le Sardinia lor.



Dar vai vedeți-l pe-altu’n fălci cum bate!

Eu multe-aș spune, dar mă tem că el

îmi face grapă ghiarele-i pe spate”.



S’a ‘ntors vătaful lor spre Farfarel

ce tot pândea din ochi cum să-l apuce

— „Tăiatule din furci! Mai stai nițel!»



Cel groaznic îngrozit atunci spre duce:

— „Lombarzi ori Tusci să vezi și dacă-ți place

să-i și auzi — a zis — ți-i pot aduce,



de-or sta puțin deoparte-aceștia ‘n pace

spre-a nu se teme-ai mei de-a lor mânie

și eu, de-aici din mal, pe loc voi face



nu unu-ori doi ci șapte să vă vie,

c’un semn din gur’ așa cum dăm signale

când iese-un ins și vrea tovărășie.”



Dar Cap-de-ogar cu botul feții sale

în vânt și dând din cap: — „Nemernic, ce-i!

și ce prilej scorni scăpării sale!



Bogat, pungașu ‘n lațuri câte vrei!”

— „Ei, da! Sunt rău cum nici nu se mai poate

c’aduc la chin cu mult mai rău pe-ai mei!”



Pierzând răbdarea Sbate-aripi, cu toate

că toți i s’opuneau: — „De-mi sari în lac

eu nu ‘n galop sărind mi te voi scoate,



ci ‘n shor de-aripi în clipă-ți viu de hac!

Supt mal, fârtați! Și vom vedea noi dacă

ești tu, decât noi toți, mai mare drac!”



Nou joc, creștine, ascultă și-o să-ți placă!

Se ‘ntoarseră deci toți, spre-alt mal cătând

și ‘ntâi fu cel ce n’ar fi vrut s’o facă.



Pândind priință clipei și ‘nfigând

pungașu bine tălpile ‘n țărână,

sări și-astfel scăpă de-al bandei gând.



O ciudă fu pe toți acum stăpână.

Dar mai ales pe cel ce cauză fu,

deci și porni strigând:—„Tu-mi ești în mână!”



Dar nu-i era. Căci sborul nu putu

să ‘ntreacă frica. (Unu ‘n fund pe dată,

iar altu ‘n sbor cu pieptul sus trecu.)



Nu piere-o raț’altminteri scufundată

în lac când vine-un șoim ce tot astfel

trudit și mânios de drum își cată.



Cu ciudă de ‘acest lucru, Parpanghel

sbură pe urma lui, dorind ca hoțul

să-i scape ‘n lac, spre-a se prici cu el.



Iar când i-a fost scăpat, sărindu-i moțul

sări cu ghiarele pe soț și-apoi

se ‘ncinse-o harță peste lac cu soțul.



Dar celălalt era dibaci coroi

să-l scarmene vârtos! Și-așa căzură

de sus în smârc în clocot amândoi.



Și ‘n pripă-i despărți acea căldură

ci-atâta clei pe-aripi li s’a lipit,

că nu puteau să iasă din arsură.



Cu-ai săi se văicărea Bărboi-sbârlit

și-urni pe patru ‘n ajutor să sară

cu căngi cu tot pe-alt mal, iar ei grăbit



la postul lor și-aici sburară,

și căngi întinseră spre-acei spurcați

ce-aproape copți sub scoarță se ‘nfundară.



Noi însă i-am lăsat așa ‘ncurcați.




Cântul XXIII


Cercul al optulea: Bolgia a șasea. Ipocriții.



Tăcuți și singuri, fără soți acum

mergeam, urmând din urmă pe părinte

cum merg și frații minoriți pe drum.



Dar cearta ce-o văzui mi-aduse-aminte

de-un șoarece și-o broască despre care

Esop no dă ‘ntr’o snoavă ‘nvățăminte.



N’au „nu” cu „ba” mai mult asemănare

decât au astea doua, dacă bine

privești și-alături și ‘nceput și fine.



Și-așa cum dintr’un gând alt gând îți vine,

alt gând din primu-așa mi se născu

sporindu-mi spaima cea dintâi din mine.



Și-așa gândeam: motivu ‚n noi le fu

și-a poznei cei de râs și-a suferinții

și negreșit că-li-e necaz acu.



Mânie dac’ adaog reavoinții,

goni-ne-vor cum n’a gonit copoi

pe-un iepure ce-l ia de gât cu dinții.



Simțeam de groază păru ‘n cap vâlvoi,

și-am zis, atent în urm ‘având privirea:

— „Do nu ne-ascundem repede-amândoi,



din Ghiare-rele, maistre, mi-o perirea.

Îi simt cum vin pe urmă-ne - alergând,

așa de vii îi văd cu ‘nchipuirea.”



Iar el: — „De-aș fi și oglindă, mai curând

n’aș prinde-a ta icoană, cea de-afară,

precum ți-am prins pe cea ce-o ai în gând.



Spre-a mele-a tale gânduri se ‘ndreptară,

egal cuprins având și-acelaș sbor,

și-așa ‘ntr’un singur sfat mi se ‘nchegară.



De-o fi pieziș la dreapta, ‘ncât ușor

să facă malul drum într’altă vale,

scăpăm de ‘nchipuita goan’a lor.”



Dar n’a ‘ncheiat și restul vorbei sale,

când și văzui pe draci cu-aripi întinse

aproape-a ne ‘nhăța sosind pe cale.



Virgil în brațe-atunci grăbit mă prinse,

precum de sgomot deșteptata mamă,

când vede ‘n casă lucrurile-aprinse,



apucă fiul spre-a fugi, și ‘n samă

luând numai la el, ea nici pe sine

nu-și dă răgaz s’arunce vr’o năframă;



așa pe spate s’a lăsat cu mine

din vârf, pe coasta repede ce-astupă

din sus prăpastia văii cei vecine.



Nicicând nu cred pe-al morii scoc s’o rupă

deodată apa ‘n vale mai cu zorul

când este aproape să s’asvârle ‘n cupă,



precum pe-acel părete-a curs cu sborul

Virgil, și mă ținea la pieptul lui

părând că fiu îi sânt nu ‘nsoțitorul.



Abia ce-am fost ajunși în fund, văzui

pe draci din sbor pe culme cum se lasă

drept unde-am fost, dar nu mă mai temui,



căci Pronia ce voi într’a cincea plasă

să-i facă servi, de ei spre-a fi păzită,

le-a stins orice puteri din ea să iasă.



Aflarăm jos o ginte-aici, smolită,

umblând prin cerc cu mers nespus de lin,

plângând pe-o față jalnic de trudită.



Și cape-aveau cu glugi lăsate plin

și-adânc pe ochi, și ‘n felul cum le taie

la rasa lor monahii dela Rin.



De aur față-aveau, părând văpaie,

dar grele-atât prin plumbul blănii lor,

că Frideric pe-a lui le-avea de paie.



Ah, trist veșmânt, în veci obositor!

Și ‘n rând cu ei, întorși la stânga iarăși,

mergeam atenți cum plânge-acest popor.



Dar, strâns de drumul strâmt și de povară-și

așa de ‘ncet venea, că ‘n rând cu mine,

aveam tot noi cu orice pas tovarăși;



deci zisei: — „Tată, caută pe-oarecine

cu nume — am zis — și fapte cunoscute

și, așa mergând, tu vezi pe lângă tine.”



Și un duh din dos, fiindu-i cunoscute

cuvintele toscane: — „O, stați, voi cei

ce ‘n neagra noapte-așa fugiți de iute,



că poate pot să-ți dau și eu ce vrei!”

S’a ‘ntors atunci Virgil privind prin vale,

și: — „Așteapt — a zis — și mergi încet ca ei.»



Și stând văzui pe doi zorind pe cale

cu mare dor de-a fi cu noi în rând,

ci-opriți erau de plumb și ‘ngusta cale.



Sosind, ei m’au privit mult timp tăcând

și ‚n sus țineau chiorîș căutătura;

se ‚ntoarseră ‚ntre ei apoi, zicând:



— „Acesta parcă-i viu că-și mișcă gura.

Iar (de nu-s) vii, cum, n’au aceste blane,

ce drept al lor le iart ‘ncărcătura?”



Și-apoi: — „Tu oaspe-al turmei cei sărmane

de triști fățarnici, te rugăm să spui,

și nu ne-ascunde, cine ești, Toscane?”



— „Născut am fost — răspunsei — și crescui

la mândrul Arno ‘n marea lui cetate,

și-am trupu-acel ce-apururi îl avui.



Dar cine voi, a căror destilate

dureri prin ochi sunt chin vederii-mele?

ce chin e ‘n voi ce atât de-amar v’abate?”



Răspunse-un ins: — „Aceste haine grele

în cari suntem cu plumb aci ‘mbrăcați,

cântaru-l fac să geam ‘astfel sub ele.



Noi din Bologn’ am fost, doi veseli frați,

Lodringo el, eu Catalan, și-odată

de-a ta cetate ambii-am fost chemați,



cum și-alte dăți chemă, spre-a fi păstrată

odihna ei, dar noi i-am fost atari

precum Gardingul și-astăzi mai arată.”



Eu vrui atunci să zic: — „Voi răii, cari…”

dar n’am mai zis, căci văzul mi se duse

pe unul răstignit și ‘nfipt cu pari.



Văzând că-l văd întreg el se distruse,

suflând în barbă-și cu ‘ndelung oftat;

iar popa Catalan, care-l văzuse:



— „Acest înfipt ce-l vezi — a zis — da sfat

Iudeilor că, spre-a ‘mpăca poporul,

un om căznirii trebue-a fi dat.



Stă gol cum vezi și ‚lichide ‚n drum ponorul,

și-trebue să simtă cât de grei

sunt toți cari trec și pun pe el piciorul.



Și socrul său e ‘n bolgie-aici, și-acei

ce-au fost cu el părtași în sfatul care

a fost sămânța rea pentru Iudei.”



Văzui și pe Virgil cum sta ‘n mirare

de-acest întins în cruce-astfel precum

etern va sta ‘ntr’atât de tristă stare.



Se ‘ntoarse-apoi spre Catalan: — „Și-acum,

să-mi spui, de ești stăpân al vrerii tale,

nu este-aici la dreapta-ne vr’un drum



pe care să ieșim dintr’astă vale

spre-a nu constrânge iarăși îngeri răi

cu noi să vie-a ne-arăta vr’o cale?”



— ,,Aproape-aici, s’o vezi cu ochii tăi

răspunse el — din marea râpă pleacă

un arc ce trece toate-aceste văi,



ci-i rupt aici și nu e drum să treacă,

dar lesne-o să suiți și pe ruine,

că zac în fund spre coasta ce se pleacă.”



Puțin Virgil a stat retras în sine.

Și-apoi: — „Acel ce ‘nțeapă răii ‘n lacul

de smoal’ a lui, ce rău și-a râs de mine!”



— „Eu și ‘n Bologn ‘am auzit că dracul

e sac de vicii și mințind mereu,

că-i tată al minciunii”, a zis monacul.



Cu pașii mari porni maestrul meu,

având puțin pe-obraji a furiei floare,

și-așa, lăsându-i pe ‘ncărcați, și eu



porni pe urma dragilor picioare.




Cântul XXIV


Cercul al optulea: Bolgia a șaptea. Hoții.



Tăcuți și singuri, fără soți acum

mergeam, urmând din urmă pe părinte

cum merg și frații minoriți pe drum.



când bruma pe câmpii vrea să repete

frumoasa faț ‘a albei ei surori

ci-aripile ‘n curând îi pier muiete,



lipsit de-orice nutreț se scoală’n zori

țăranul trist și vede alb tot locul,

și-oftând își bate șoldu-adeseori,



acasă ‘ntors în vai își varsă focul

ca bieții-acei ce n’au ce să-și mai facă,

ci ‘ncet începe să-și aline focul



văzând cum lumea ‘ntr’alt vestmânt se’mbracă

în scurt răstimp, și ia toiagul lui

și-(a) turmei foame’n câmp acum o’mpacă;



așa’nspăimântat de-al meu maestru fui

de-atâta nor ce i-l vedeam pe frunte,

ci-al spaimei plastru tot așa-l avui.



Că ‘ndată ce-am ajuns la rupta punte

s’a’ntors cu-acele dulci priviri spre mine,

precum le-avu dintâi sub tristul munte.



Și-atent aici privind peste ruine

și ‘n minte multe cumpănind de toate,

el brațe-a ‘ntins strângându-mă la sine,



și ca și-acel ce face și socoate

și-apururi pare-a ști și-apoi ce vrea,

astfel spre vârf trudindu-se-a mă scoate



pe-o stânc’a stat și-alt stei de după ea

văzând, mi-a zis: — „Tu treci pe-aceea stană,

dar vezi dintâi de poate-a te ținea.”



Ah, n’a fost drum de-acei (ce) poartă blană,

căci greu de tot, el cel ușor, eu dus

din colț în colț, urcam acea corhană.



Și dacă n’ar fi fost decât mai sus

într’alt ponor mai scurt’aici ruptura,

eu nu știu el, dar eu m’aș fi răpus.



Cum îns’al Malebolgii fiind spre gura

acelui puț adânc, pieziș se’ntinde

oricare — o bolgie — și are-astfel făptura,



că sue-un mal iar celălalt descinde.

Și-ajunsem astfel și-unde-am cunoscut

că cea din urmă piatră se desprinde.



Când fui pe vârf, deloc n’am mai putut

să merg și-am fost atât făr de suflare

că unde-am fost ajuns, am și șezut.



— „Să cade-aici să’nvingi orice-amânare,

căci stând pe puf sub cald coperemânt

n’ajungi la gloria cea, fără de care,



câți mistue-a lor viață pe pământ

pe urma lor aceleași urme lasă,

ca spumele pe-un râu sau fumu’n vânt!



Deci sus! Și’nvinge truda ce te-apasă

prin vrerea cea ce ‘nvinge orice bătăi,

când ei de-al trudei chin nimic nu-i pasă.



Căci nu-i deajuns să pleci dintr’aste văi;

mai lung’o scară drum pe ea ne cere!

De știi ce-ți spui, grăbește pașii tăi.”



Plecai-atunci și-am zis, pe când putere

mai multă fățăream s’arăt decum

aveam: —„Deci mergi! am și puteri și vrere!»



Pe stânci luarăm deci din nou un drum

și greu și strâmt și ‘n totul stării sale

mai rău și decât cel do până acum.



Spre-a nu-i părea trudit vorbeam pe cale,

când iat’un glas, părând că nici nu știe

vorbi deplin, ieși dintr’altă vale.



Ce-a zis, deși eram pe-acea stinghie

ce-i punte-aici, eu n’am putut să știu,

dar cel care vorbea ‘mi păru’ n mânie.



Plecat privii spre-adânc, dar ochiul viu

nimic prin neguri n’a putut învinge,

deci zisei: — „Duce, o, fă te rog să viu



la zidul cel ce-a șasea vale-o ‘ncinge.

C’aud, dar să’ nțeleg eu n’am putere,

și stau și văd și tot nu pot destinge.”



— „Răspunsu-mi este-atât că-ți fac pe vrere,

că ruga cea onestă nu se neagă —

răspunse el — ci o stampe;i în tăcere.”



La capul punții pe-unde ea se leagă

cu-a opta râpă, deci, ne-am dus, și ‘nfine

văzui atunci deschisă bolgia ‘ntreagă,



și ‘ntrânsa șerpi, și-oriunde șerpi, și pline

grămezi, de-atâtea specii, ‘ncât de ei

simt sângele și-azi sloi de ghiață ‘n mine!



Să-mi tacă Libia de pustiul ei,

căci ori și cât foesc în el scârboșii

jaculi (chelidri), cencri și farei



n’avu mai răi și mulți ca furioșii

de-aici, nici ol, nici golul etiop,

nici malul sterp din preajma Mării-Roșii!



Și-aci ‘ntr’acest scârbos și crud potop

fug umbre goale-urlând de ‚nspăimântate

și scorburi nu-s și nu-i heliotrop!



Și-au mânile ‘ndărăt cu șerpi legate

ce’n spline’nfig și cap și cozi și-apoi

ieșind fac nod pe burtă ca și’n spate.



Și iat ‘atunci, pe un duh de lângă noi

sărind un șarpe-l sfredeli prin locul

ce leagă gâtul de-umerii-amândoi.



A scrie-un „O” sau „I” mai scurt e jocul

de-cum s’aprinse el și-arzând căzu

și’ntreg îl prefăcu ‘n cenușă focul.



Și-așa cum sta distrus (astfel) acu

de sineși spuza prinse să s’adune

și’n sus sări și-a fost acel ce fu.



Astfel de oamenii învățați se spune

că moare-un fenix”, și la fel și ‘nvie

pe când și-a cincia sută de-ani apune.



(La iarbă și la grâne nu se ‘mbie),

ci-amom și lacrimi de tămâie-alege

(și nard și mir îi țes funebra ie),



și-așa cum cade-un om și nu ‘nțelege

de-a fost el tras de-o iazmă inimică

sau de-alt vr’un rău ce poate pe-om să lege,



se uită’n jur mirat când se ridică

oftând confuz de groaza mare-a lui

prin care-a fost și-i plin de-avuta frică;



pe hoț când a ‘nviat așa-l văzui.

Vai, aspră-i, doamne, sfânta-ți lovitură

ce’n dreapta ta mânie-o ‘mparți oricui!



Ceru Virgil acestui mort, de-arsură

să-i spuie cine-a fost? Iar el: — „Deabia

plouai din Tosca ‘n trista asta gură.



Nu om să fiu, ci bestie-mi plăcea

ca mul ce fui, și Fucci i-al meu nume

și demnul grajd al meu Pistoia fu.”



Eu lui Virgil: — „Să nu mai facă glume!

Să’ntrebi ce culpă-l trase-aici, că’n viață

îl știu cumplit și gata să zugrume.”



N’avu, când ne-auzi, minciună ‘n față,

ci drept privi și sincer vru să fie,

cu obrajii-aprinși de-o jalnică roșață:



— „Că tu mă afli-aci’n ticăloșie

cum vezi că sînt, mă doare mult mai tare

decât că fui gonit din lumea vie.



Nu pot să neg ce-mi cere-a ta’ntrebare.

Atât de jos în Iad eu fost-am pus

ca fur de sfinte-odăjdii din altare;



iar furtu-mi fu năpaste pe-alți pus.

Spre-a nu te bucura de-a mea’ntâlnire,

de-o fi să ieși din groapa asta sus,



tu ia’n urechi și-ascult ‘o prevestire:

de Negri’ntâiu Pistoia se desparte,

Florența-și schimb’ apoi popor și fire,



din Val de Magra neguri Marte-adună

și ‘n negri nori el învălit apoi,

năvală dând cu groaznică furtună,



pe Câmpul Piceean va da război,

spărgând în prip’a noriului putere.

spre-a fi strivit oricine-i. Alb ca voi.



Și-ți spui acestea că să-ți fac durere!”




Cântul XXV


Cercul al optulea: Bolgia a șaptea. Hoții.



Și-a zis, când vorbelor le-a pus o fine:

—„Mai na și ție, Doamne!” și-a făcut

cu ambele lui mâini spre cer smochine.



De-atunci încoace șerpii mi-au plăcut,

căci iată unul gâtul i-l încinse,

părând c’ar zice: — „Fii de-acum tăcut!”



Iar altul peste brațe-astfel îl prinse

făcând la pieptul lui din sineși nod,

încât mișcării-orice putință-i stinse.



Pistoia, tu! Dece nu cați vr’un mod

(să te ‘nmormânți sub a cenușei sgură),

că ‘mpingi spre crime-așa pe-al tău norod!



Alt duh, prin toat’ a morții vale-obscură,

n’aflai nici chiar la Teba ‘n porți trăsnitul,

superb cu Cerul într’așa măsură.



Iar el fugi, și-atât i-a fost grăitul.

Ci ‘n furie-un Centaur iat’apoi

venea cătându-l: — „Unde e cumplitul?” —



Nu cred că au Maremele ‘n noroi

atâția șerpi câți el avea pe crupă

și până unde ‘ncepe-a fi ca noi,



iar ceafa lui dragonul i-o astupă

cu ‘ntinse-aripi, și foc din gură-i iese

ce-aprinde tot ce căile-i ocupă.



Virgil atunci: — „Acesta-și alesese

subt muntele-Aventin o vizuină

și bălți de sânge ‘n ea făcuse-adese



el n’are-un drum cu frații săi, și-o vină,

din cauza furăturii acei mișele

a marei turme când îi fu vecină;



atunci însă-i sfârși ale lui rele

măciuca lui Hercul, ce-o sută-i puse

și n’a simțit nici zece, cred din ele».



Pe când vorbea, iar celălalt trecuse,

trei inși ajunseră tiptil sub noi,

pe cari nici eu nici maistrul nu-i văzuse,



decât când au strigat: — „Dar ce-i cu voi?” —

și-și rupse-atunci vorbirea bunul tată

și-atent numai la ele-am stat apoi.



Eu nu le cunoșteam; ci-așa cum cată

să strigi pe nume-aori, a trebuit

și-aici să strige-un soț pe-alt soț deodată,



zicând: — „Dar Cianfa unde-o fi rămas?”

Și-atunci, spre-a fi atent Virgil ce vede,

mi-am pus pe gură degetul sub nas.



Creștine, acum, din vorbe-mi de-ar purcede

ceva ce-i greu să crezi, să nu te mire,

căci cu, care-am văzut, abia pot crede!



Văzui cum sta pi dânșii a mea privire

sărind pe un duh un șarpe cum s’agață

și ‘ntreg cu șase labe-l ia ‘n primire.



Cu labele de sus l-a prins de brață,

cu alte două pântecu-i încinse

și ‘ntr’ambii-obraji i-a ‘nfipt și dinții ‘n față.



Cu alte două coapsele-i cuprinse,

și coada lui vârându-i-o ‘ntre șale,

pe spete ‘n sus dealungul lor o ‘ntinse.



Nicicând n’au strâns a ‘iederei spirale,

pe-un pom astfel, cum trista f’iar’ avu

pe-a’ altui membre strânse-acum pe-a sale.



Și-asemeni caldei ceri lipiți acu,

și-având amestecat’ a lor coloare,

niciunul nu a mai fost acel ce fu.



Așa ‘naintea flăcării-arzătoare

se ‘ntinde pe hârtie-o dungă sură

ce neagră încă nu-i, dar albu-i moare.



Cei doi priveau mirați, strigând din gură:

— „O, vai, Agnel, cum iai o față nouă!

Nici doi nu e, nici unu-a ta făptură.” —



Din două țeste-o țeastă fu cu două

figuri pe ea, cari apăreau pierdute

pe-un singur chip ce-avea ‘nsușite două.



Iar patru labe brațe-au fost făcute,

și piept și pulpi și vintre — au dat atari

ciudate părți cum n’au mai fost văzute,



fiind nici unul și — ambii — acei tâlhari

ăst chip confuz: al formelor primare

și-așa s’a dus greoi, cu pașii rari.



Precum șopârla pe căldură mare,

schimbându-și gardul ei, o vezi sclipind

când trece peste drum și un fulger pare,



așa-mi păru un șerpuleț sărind

aprins, spre burta altor doi, deodată,

și sur ca firul de piper fiind,



și ‘ntr’unu ‘n partea pe-unde ne e dată

întâia hrană, capul și-l înfise,

și ‘ntins căzu și ‘n stare nemișcată.



Privi străpunsul dar nimic nu zise

ci, nemișcat și el, căscând stetea

părând că febr’ ori somn îl năpădise,



și ‘n jos la fiară, fiara’n sus privea;

prin rană el, iar fiara fum din gură

scoteau mereu, iar fumul se ‘ntâlnea.



Să tac ‘aici Lucan cu-acea lectură

de bietul său Nasid și de Sabel,

și-asculte-atent ce ochi-aci-mi văzură!



Să tac’ Ovid, când șarpe face el

pe Cadm, iar pe-Aretuza apa muta:

scorni ce-a spus și nu-s gelos defel,



căci două firi el tot nu le transmută

spre-a fi din două forme-un

cu ‘ntreaga lor materie prefăcută.



Dar toate-aici astfel s’au corespuns,

că ‘n două coada i-a crăpat la fiară,

iar gleznele s’au strâns la cel străpuns,



și până ‘n tălpi din coapse s’adunară

în scurtă vreme ‘ncât de-o ‘ncheietură

nici semn n’a mai rămas măcar să pară:



iar coada, ce-a crăpat, luă făptură

de glezne-aici, iar pielea s’a făcut

pe șarpe moale, iar pe spirit dură.



Intrând sub umeri brațele-am văzut,

și-a fiarei scurte brânci i se lungiră,

atât de mult cât brațele-au scăzut,



iar alte două brânci i se împletiră

făcându-i membru cel ascuns vederii,

și labe dintr’al său la om ieșiră.



Și ‘n timp ce fumu-i învălea ‘n miserii

cu ‘n nou aspect, pe ‘ncet a ‘mpăroșat

un trup, iar altuia-i luă toți perii;



căzut-a unul și-altu s’a ‘nălțat,

dar fix ținând luminile spurcate,

sub cari acum și-obrajii i-au schimbat.



Și-a tras spre tîmple ‘ngustul bot, spre spate,

acel de sus, și, din prisosul tras,

urechi-ieșiră ‘n fălcile-acum late,



iar cât n’a curs spre tâmple și-a rămas

ca alt prisos se strânse ‘n sine ciotul

cât trebue și buze-a dat și nas.



Iar cel care zăcea ‘și împinse botul,

trăgând spre tâmple-urechile-i, precum

retrage-un melc cornițele-i cu totul.



Iar limba lui cea ‘ntreagă pân ‘acum,

și iute ‘n grai, crăpă; dincoa ‘se ‘nchise

crăpatu-i vârf și nu mai dete fum.



Iar duhul cel ce bestie devenise

porni la fugă șuierând prin vale;

și ‘n urma lui scuipă ‘njurând și zise,



întors spre el cu proaspetele-i șale,

spre-alt soț: — „Mai facă precum eu făcui

și Buoso drum pe brânci pe-această cale!” —



timp ce șarpele devenit om se ridică în picioare.



Așa ‘ntr’al șaptelea coteț văzui

răschimb și schimb, și scusa’n noutate

s’o am, de e cam tulbure ce spui.



Deși priviri puțin cam înnorate

și duh trudit aveam, tot n’au putut

fugi așa ‘ncurând și-așa schimbate,



încât pe Pucci-a nu-l fi cunoscut.

Căci singur el, din cele trei tiptile

venite duhuri, nu s’a prefăcut.



Și-al tău călău al treilea fu, Gavile.




Cântul XXVI


Cercul al optulea: Bolgia a opta. Răii sfătuitori.

Invectiva lui Dante împotriva Florenței.

Sfătuitorii răi învăluiți în flăcări. Ulise și Diomede.



Florențo, poți sălta! căci mare’n lume

ești tu, și bați aripi pe-uscat și mare,

și ‘ncep și ‘n Iad să știe de-al tău nume!



Pe-atari de ai tăi, pe cinci aci ‘n perzare,

pe cinci aflai, de-aceea-mi fu rușine,

dar nu-ți fac ei nici ție cinste mare.



De are-un vis în zori izbânzi depline,

vedea-vei tu ‚n curând—o, nu te teme! —

ce Prato vrea, nu și-alți dușmani cu tine.



De-ar fi și-acum că n’ar fi prea devreme!

Dece nu e, căci tot va fi odată!

Târziu de-o fi, cu-atât mai greu voi geme.



Plecând de-aici pe coasta dărâmată,

ce scări ne-a dat dintâi în jos pe ca,

urcam târît de mână de-al meu tată,



și, urmând pustiul drum ce mă ducea

pe jghiaburi și pe stânci, n’aveam putere

decât făcând picior din mâna mea.



Durere-atunci simții, și simt durere

și-acum de ce-am văzut aici, și-astfel

îmi țin ingeniu ‘n frâu mai cu putere



să n’aibă căi ce n’au virtutea țel,

căci dac’ o Zodie-ori mila cea divină

mi-a dat vr’un dar, să nu-mi bat joc do ol.



Precum țăranul stând pe vr’o colină,

pe-un timp când sue spre Zenit fugarii

acel ce lumii ‘ntregi îi dă lumină,



când muștele s’ascund și ies țânțarii,

câți vede licurici prin valea, poate,

pe-unde-arse-ori puse viței parii;



așa ‘ntr’a opta bolge-a tristei gloate

văpăi luceau, precum văzui de-afară,

când fui de unde ‘n fund s’arată toate.



Cum cel pe care urșii-l răzbunară

văzu că-i piere ‘n car conducătorul,

când roibii drept spre cor îl ridicară,



și nu-i putea urma cu ochii sborul,

când nu văzu decât urcând spre stele

un pumn de foc perind încet ca norul;



așa la gura gropii-umblau și-acele

văpăi, și ‘n toate-ascuns era vr’un ins,

dar n’arătau ce furt închid în ele.



Eu stând pe punte ca să văd, m’am prins

de’-un colț. al asprei stânci, fără de care

puteam să cad chiar fără de-a fi ‘mpins.



Virgil văzând atenta mea mirare:

— „In orice foc e câte-un duh, al cui

vestmânt e tocmai cazna care-o are.”



Răspunsei eu: — „Acum, căci tu mi-o spui,

sînt și mai sigur, dar știui de ‘ndată,

că este-așa, și tocma’ vream să spui:



Ce duh e ‚n flacăra la vârf crăpată,

cum fu ieșind pe-un rug, ce mistuise

cu frate-său pe Eteocle-odată?”



— ,,În ea e Diomede — a zis — și-Ulise,

uniți-aici de-un foc mistuitor

precum, trăind, o furie-i unise.



Spășesc în foc scornită cursa lor

a calului ce ‘ntrând făcut-a poartă

să ias’ al Romei ne ‘ntrecut popor.



Plâng arta lor, din cauza cărei, moartă,

și-azi plângi pe-Ahile al tău, tu Didamie;

și-au și pentru Paladiu - această soartă.”



— „De au și-aici în foc vorbire vie,

te rog, maestre, o, rogu-te să vrei,

și-o rug’ a mea te plece cât o mie,



să stai cu mine s’așteptăm pe-acei,

ce ard acoalea ‚n para cea cornută,

căci vezi aprinsul dor ce-l am de ei.”



Răspunse el: — „Mi-e ruga ta plăcută,

și demnă e, și vreau a te-asculta,

dar gura ta de-acum să-ți fie mută.



Vorbi-voi însumi eu, căci vrerea ta

eu bine-o știu, dar Greci aceștia fură,

și poate-or fi semeți cu limba ta.”



Când focul fu și ‘n locul unde-avură

cuvintele și loc și timp în fine,

atari au fost din dulcea tatei gură:



— „Voi doi, pe cari-acelaș foc vă ține,

de-s vrednic cu răspuns să mi se dee,

și-ori mare-ori mic de vi-am făcut vr’un bine



c’am scris trăind înalta-mi epopee,

să stați, iar unul spue dintre voi

pe unde-a mers prin sineși ca să peie!”



Și-al vechii flăcări cel mai lung vâlvoi

sbătut porni să scoată murmurarea

cum face-un foc bătut de vânt la noi.



Iar vârful ei așa-și făcea mișcarea,

părând al unei limbi ce-ar fi vorbit,

și vocea-a scos și-a zis: — „După scăparea



de Circe-acea ce-un an m’a fost robit

aproape de Gaeta, mai ‘nainte

de ce pe aici Troienii-au fost venit,



nici dor de fiu, nici mila de-un părinte

bătrân, pe-atunci, nici dragostea datoare

să curme-al Penelopei plâns ferbinte



n’au fost în stare-a ‘nvinge-a mea ardoare

să plec în lume ca să știu și eu

și-a altor neamuri vicii și valoare.



Și-așa plecai cu-un singur vas al meu

pe-al mării sterp întins, numai c’o mână

de soți ce-apoi cu mine-au fost mereu.



Văzui și-un mal și-alt mal al mării, până

la Sarzi și la Ispani, văzui Marocul

și câte țări au marea ‘n jur stăpână.



Bătrân și eu și-ai mei eram, și focul

topit, când am ajuns (la) acea strâmtime

în care-a ‘nchis Heracle-odată locul



ca mai spre-adânc să nu cuteze nime.

Lăsai Sevila ‘n dreapta căii mele,

și ‘n stânga Ceuta ‘n neguri de-adâncime.



„O, frați— am zis — prin mii de mii de grele

sosiți și ‘n cel din urm’ Apus acum,

cu slabul rest al vieții puțintele



ce licură deabia pierdută’n scrum,

ce-ar fi, ca ‘n lumea cea făr’ de ființe

noi dincolo de soare-am face-un drum?



Voi fii sunteți ai nobilei semințe

și nu născuți spre trai de dobitoc,

ci-onoare să cătați și cunoștințe!”



Și-astfel redeșteptai atâta foc

cu-aceste vorbe câte-avui a spune,

că n’aș mai fi putut să-i țiu pe loc.



Și ‘ntoarsem prora iar spre soare-apune,

și, tot la stânga ‘n larg pentru-alergare.

făcurăm din lopcți aripi nebune.



Și toate stelele ce-alt pol le are

luceau prin nopți, și-al nostru pol apus,

și nici nu mai ieșea apoi din mare.



De cinci ori s’a aprins de jos în sus

și tot de-atâtea ori se stinse luna

de când urmam ăst drum de care-am spus,



când negr’un munte și-a ivit cununa

departe ‘n fund, prin zare ‘nnegurată

cum alta ‘n lume n’am văzut niciuna.



Și-un chiu ce-am scos se ‘ntoarse ‘n vai îndată,

căci noul mal o volbură născu

ce-a prins corabia ‘n proră să ne-o bată.



Trei roți cu marea ‘ntreagă ea făcu

și-a patra oară pupa ‘n sus o ‘mpinse

și prora ‘n jos, cum Altuia-i plăcu.



Și-adâncul mării peste noi se ‘ntinse.”




Cântul XXVII


Cercul al optulea: Bolgia a opta.

Sfătuitorii de rele. Guido da Montefeltro.

Dante vorbește despre starea politică a Romagnei.



Fiindc’ apoi sfârșit vorbirii puse

și dreapta ‘n sus și ‘n liniște stetea,

cu voia dulcelui poet se duse.



Când d’alta ce din dosul ei venea

spre vârfu-i fuse-atenția-ne ‘ndreptată

prin sunetul confus care-l scotea.



Precum șicului bou, ce ‘ntâiași dată

mugi cu plânsul cui l-a plăzmuit

cu pila sa (și drept îi fu ca plată!).



Urla cu glasul celui chinuit,

încât părea cuprins de suferință

deși de-aramă ‘ntreg era cioplit,



astfel să iasă neavând putință,

nici drum, din foc, cuvintele lui fură

în felul său dintâi (doar străduință).



Când ele-apoi drum liber își făcură

prin vârful ce le da vibrații clare

cum limba lor le-o dete-odată ‘n gură,



cuvinte-am auzit: — „O, tu spre care

vorbesc, tu cel care ‘n lombardul meu:

Poți merge — ai zis — n’am altă-ce ‘ntrebare;



deși sosesc târziu, nu-ți pară greu

să stai puțin și să-ți amâi plecatul,

căci eu voi sta cu drag, și ard mereu.



De ești căzut de-acu ‘n întunecatul

locaș aici, din dulcea țărișoară

latină de-unde ‘ntreg îmi port păcatul;



au pace Romagnolii-ori iar s’omoară?

eu fui din munții cei dintre Urbin

și de-unde Tibru ca izvor scoboară.”



Eu stam plecat, de-atenție încă plin,

când semn în coastă-mi dete-al meu părinte

și-a zis: — „Vorbește tu, căci e Latin”.



Iar eu, având gătit răspunsu ‘n minte,

n’am stat să preget și-am și zis îndată:

— „O, duh ascuns în haina ta ferbinte,



în gândul celor tari n’a fost vr’odată

și nu-i fără război Romagna ta.

Dar n’am lăsat vr’o luptă declarată.



Ravena stă precum o știi că sta:

vulturul din Polenta cuib și-o are,

umbrind și Cervia sub aripa sa.



Cetatea cea cu lung asediu, care

cumplit făcut-a ‘ntre Francezi măcelul

o ține-un leu sub verzile lui ghiare.



Zavozii ‘n Rimini, și vechiul și cățelul,

ce-au fost ai lui Montagna cruzi călăi,

mai mușcă ‘n ce-au mușcat precum li-e felul.



Iar la Santerno și Lamone ‘n văi,

din cuibul alb un pui de leu domnește,

schimbând din vară ‘n iarnă soții săi.



Iar cea pe unde Savio șerpuește,

precum ea stă ‘ntre munte și câmpie,

așa ‘ntre sclav și liber stat plutește.



Te rog acum, și tu răspunde-mi mie,

ce ai fost, căci toți mi-au spus, deci fă la fel,

și faima ‘n lume-ani mulți s’o ai tu viie.”



în propriu-i mod bolborosi nițel

ăst foc, bătând încolo ‘ntâi și ‘ncoace

lungitu-i vârf, și-ăst glas a scos din el:



— „De-aș crede eu că ‘ndrept această voace

spre-un viu ce se va ‘ntoarce ‘n lume-acasă,

ăst vârf sbătut ar înceta să joace.



Dar, cum nu pot de-aici nicicând să iasă

ființe vii, de-i drept ce-aud, să-ți spui,

și-apoi că-i fi infam puțin îmi pasă.



Oștean dintâi, și-apoi călugăr vrui

să ‘mpac prin sfoară ce-am greșit prin spadă,

și ‘ntreg s’ar fi ‘mplinit ce eu crezui,



Dar marele păstor —pe cap să-i cadă! —

din nou m’a ‘ntors în primul iad de culpe,

iar cum și când, vreau duhul tău să vadă.



Cât timp eu trupul de oase și de pulpe,

cum mama mi l-a dat, îl mai avui,

n’am fost în fapte leu, ci-apururi vulpe.



Căci lațuri și-uneltiri astfel știui

și-așa de meșter mă ‘nvârteam cu ele,

că ‘ntr’astea cred că ‘ntâi ‘n lume fui.



Dar când simții c’ajung spre-al vârstei mele

acel răstimp când cată fiecine

spre-a’ntra în port să strâng ‘a lui vântrele,



de ce-avui drag dintâi m’a prins rușine,

și ‘nchisei pentru lume ochii mei,

și bine mi-ar fi prins, sărman de mine!



Dar Prințul nouăi lumi de farisei,

având pe-atunci război la Laterani —

și nu cu Saracini ori cu Iudei,



căci numai tot creștini i-au fost dușmanii,

și nu de-acei ce s’au oștit la Acre

sau fac negoț pe-unde domnesc Sultanii —



nici lui nu-și respectă precepte sacre

și-oficiul’nalt, nici mie-acel capestru

ce-adese face-atâtea trupuri macre,



ci, cum chemă Cesarul pe Silvestru

dela Soract, de lepră ca să-l spele,

așa el m’a chemat ca pe-un maestru,



să-l scap de-ale trufiei friguri rele.

Dar eu tăcui, căci prea-mi păru că-i vinul

ce-l face-a-mi cere atari (păreri) rebele.



Iar el atunci: „S’alungi din suflet chinul,

căci iată te desleg, numai să-mi spui

ce chip ar fi să spulber Prenestinul.



Tu știi, că pot să ‘ncui și să descui

cu două chei, dar cel ce-mi fu ‘nainte

le-avu degeaba toată viața lui.”



împins astfel de-așa de tari cuvinte,

văzui c’aici e mult mai rea tăcerea,

și-am zis: „Fiindcă tu mă speli, părinte,



păcatu ‘n care-acu-mi provoci căderea:

promite tot și uit’apoi mereu,

și-a ta va fi și gloria și puterea.”



Iar, când murii, veni Francisc al meu,

ci-un negru heruvim în drum îi stete

și-a zis: „Îmi faci nedrept! Să-l lași să-l ieu



să meargă ‘n Iad la servii mei, căci dete

un sfat mișel în care-o fraudă sta,

iar eu de atunci îi stau cu mâna ‘n plete!



Pe cel ce nu-i căit nu-l poți ierta,

și-a se căi și ‘n rău păstrându-și placul

nu poți că-i contradicția ‘n calea ta.”



Vai mie-atunci, cum am săltat, săracul!

când el m’a prins zicând: „Tu n’ai gândit

c’ar ști atâta logică și dracul!»



M’aduse-aici, iar Minos și-a ‘nvârtit

de opt ori coada sa pe aspru-i spate

mușcând apoi și ‘n ea de cătrănit:



— „E fur din cei pe care focu-i bate.”

De-aceea’s unde vezi, un om pierdut,

și plâng purtând atare haină ‘n spate.”



Iar când în urmă glasul i-a tăcut,

pleca ducând cu el durerea-i plânsă

prin cornu-i cel în multe părți sbătut.



Noi doi, Virgil și eu, trecurăm însă

pe stâncă ‘n sus până pe puntea care

e arc al bolgii unde-i gloata strânsă



acea, ce descărcând făcu ‘ncărcare.




Cântul XXVIII


Cercul al optulea. Bolgia a noua.

Semănătorii de desbinări.



Deplin s’arate, chiar și ‘n proza lui

și-oricât repovestind, cine-ar fi ‘n stare

de-atâtea răni și sânge cât văzui?



Prea slab’ar fi o limbă orișicare,

căci loc în ele-atât de mult a strânge

nici mintea-ne, nici graiul nostru n’are.



Și chiar s’aduni pe câți avur’a plânge

cândva ‘n Apulia ‘n țara cea ‘ncercată

vărsat de oști romane atâta sânge;



pe toți și-acei ce ‘n lupta ‘ndelungată

inele-au dat ca spolii fabuloase,

cum Titu-Liviu negreșind ne-arată;



pe toți răpușii luptei dureroase

ce ‘n drumul lui Guiscard au stat, pe-acei

ce-arată și-azi la Ceperano oase



pe-un câmp pe care-Apulii-au fost mișei;

și-acei ce-au stat la Talliacoz să ‘nfrunte

pe-Alard cel vechi ce-a ‘nvins cu puțintei;



s’arate toți străpunse membre-ori ciunte;

mizeria le-ar putea ‘nmiit să ‘ncapă

spre a fi ‘n tabloul ăstei bolgii crunte.



Stricat la fund ori doage-un vas nu crapă,

ca unul ce-l văzui cu răni cumplite

crăpat din gură până p’unde-l scapă,



cu mațele ‘ntre glezne ‘mpleticite,

cu coșul spart, și scos urîtul sac

ce schimbă ‘n scârnă tot ce gura ‘nghite.



Iar el, văzând că fix acu-l atac,

deschise ‘n piept o largă căscătură

cu mânile și: — „Vezi cum mă desfac,



și vezi ce cazne Mohamet îndură!

Ali e cel ce-mi plânge-aici în față

cu cap crăpat din vârf până sub gură.



Și toți pe câți îi vezi aici, în viață

rupturi urziră și scandal, și-atare

scandal acum în trupuri au să-l pață.



Un diavol stă ‘n adânc acolo, care

ne este-al nostru-atât de crud călău,

(și ‘n spadă ia din nou pe fiecare)



când rana-și umple ‘ntregul drum al său,

căci nu ne ‘ntoarcem să ne crape iară,

decât când ni s’a închis întâiul rău.



Dar cine ești, că stai un pierde-vară

pe zid, cătând s’amâi ori să râdici

pedeapsa ce-acuzele ți-o dară?” —



— „El nici nu-i mort — a zis Virgil — și nici

împins de culpe nu la caznă vine,

ci numai spre-a cunoaște ce-i pe-aic.i,



iar eu, ce-s mort, îl port prin Iad cu mine,

din cerc în cerc, și-aevea e ce-ți spui

pe cât de-aevea-i că vorbesc cu tine!”



Prin gropi mai mulți de-o sut’atunci văzui

c’au stat și mă priveau ca pe-o minune,

uitând de cazna lor, la vorba lui.



— „Deci, dac’o fi să ieși din Iad, tu-i spune

lui Fra Dolcin, de nu vrea să-mi urmeze

aci ‘n curând, provizii să-și adune,



ca nu cumva zăpezi ce-o să s’așeze

să dea Navarei gloria de-a-l răpune,

căci lesne-altfel el nici n’o să-l vâneze!”



‘Nălțase-al său picior, pe când ne-a spus

acestea el, și-apoi în vânt rămasul

picior l-a’ntins să calce, și s’a dus.



Și ras până ‘n sprâncene-avându-și nasul

și gât străpuns, și-o singură amară

de-ureche-având, un duh, oprindu-și pasul,



mirat și el ca mulți ce s’adunară,

cu mâinile-a căscat gâtlejul său

ce roș de sânge’ntreg era pe-afară,



și-a zis: — „Tu cel ne ‘mpins de niciun rău,

și-mi pari știut din lumea cea rămasă,

de nu mă ‘nșel prea mult în chipul tău,



pe Pier Catani nu-l uita pe-acasă,

de-o fi să vezi iar vesela câmpie,

ce din Vercel spre Marcabò se lasă.



Și ‚n Fano fă-i pe cei doi buni să știe,

pe Meser Guido și Angelel, că ‘n van,

de nu ni-e dat un văz a ce-o să fie,



svârliți vor fi la malul adrian,

de gât cu piatră, de pe propria navă,

trădați prin sila unui crud tiran.



Din Cipru până ‘n Gades o ispravă

nici de Corsari și nici de ginți eline

Neptun n’a mai văzut așa grozavă.



Acel infam c’un singur ochi, ce ține

provincia, care-un soț aci ‘ntre noi

să nici n’o fi văzut, ar vrea mai bine,



la sfat chema-i-va și va face-apoi

că rugi și vot la stâncile Focarei

să n’aib’-a face’n veci aceștia doi.”



Iar eu: — „Pe-acel cu clipele-amarei

vederi, de vrei să-ți fac ce mi-ai cerut,

declară-mi-l — am zis — și-arată-l care-i?”



Prinzând pe-un soț de falcă, l-a făcut

să-și caște gura larg nenorocitul,

și: — „Acesta-i — zise — dar aici e mut!



Un preget stinse ‘n Cezar, el gonitul,

când spuse-așa că orice întârziere

cu daune-o plătește pregătitul.”



Oh, ce ‘ngrozit părea ‘ntr’a sa tăcere

ăst Curio, cu limba ruptă’n gură,

el cel ce ‘n grai fu numai spini și fiere!



Cu mâni tăiete-atunci, prin zarea sură

alt ins nălțându-și astfel ciotul lor

încât de sânge-obrajii i s’umplură:



— „Vorbește și de Mosca ‘ntre popor,

acel ce-am zis: „Să ‘ncepi, și ești pe cale,

și-a multui rău fu ‘n Tosca ta izvor…”



— „Și moarte — adausei eu — familiei tale!”

Și-amar atunci pe-amar văzui cum pune

și trist s’a dus topit în el de jale.



Dar eu mai stetei spre-a privi ‘n genune,

și-un fapt văzui pe care n’aș avea

curaj, în lipsă de dovezi, a-l spune,



de n’ar sta martor conștiința mea,

ăst sincer soț ce pe-om îl face tare

cât timp se simte fără pată’n ea.



Văzui un trunchi fără de cap, și-mi pare

că și-azi îl văd, și sigur îl văzui

umblând și el ca și-alții orișicare.



Ținea de păr în mână capul lui,

cum porți un felinar în mâna vie,

iar capul ne-a văzut și-a scos un hui!



El singur își era a sa făclie:

cum doi într’unul sta, și unu ‘n doi,

o știe-Acel ce-așa voi să fie!



Când drept sub poala punții-a fost apoi,

ne ‘ntinse capu ‘n mână ridicată

spre-a-i face glasul mai vecin cu noi,



și-a zis: — „Privește groaznica răsplată,

tu, cel venit pe-aici ca știri s’adune,

și vezi de-a fost mai mare chin vr’odată.



De mine deci spre-a ști la vii ce spune,

să știi c’am fost Bertrand de Born, acel

ce rău imbold fu regelui cel june.



Rebel pe fiu, pe tat’a fi rebel

așa-i făcui ca prin urzeli spurcate

pe David și-Avsalon Ahitofel.



Fiindc’am rupt persoane astfel legate

port capul despărțit, cum vezi tu bine

de viața sa ce ‘n trunchi dincoace bate.



Și-așa s’observa contrapunctu’n mine.»




Cântul XXIX


Cercul al optulea: Bolgia a zecea.

Falsificatorii.



De neamul mult și-atât de multul sânge

aveam priviri atâta de’mbătate,

încât doream să stau să’ncep a plânge.



Virgil însă mi-a zis: — „Ce gând te-abate?

De ce mai zăbovești privind pe-acei

ce triști (stau) cu trupuri mutilate?



Ai stat și ‚ntr’alte bolgi’ — așa? De vrei

să-i numeri, află că-i rotunda vale

de două ori zece mile ‚n lungul ei.



Iar luna e sub noi, și căii tale

de-acum îi sînt clipitele puține,

și multe-s încă de văzut pe cale.”



Iar eu: — „De-ai fi văzut și tu ca mine

ce cauz’avui să văd așa cu zorul,

tu timp mi-ai fi lăsat să văd mai bine!”



Pe când vorbeam, porni conducătorul

și-urmai și eu; dar vorba ne’ mplinită

mergând eu mi-o ‘ntregii: — „Aci’n ponorul



spre care-aveam privirea pironită

eu cred că unul dintr’a noastră casă

își plânge-o culpă foarte scump plătită.”



Maestrul meu atunci: — „Dar ce-ți mai pasă

de el de-acum? — mi-a zis — tu ochii du-i,

privește-acum altce, și-acolo-l — lasă.



Sub stâlpul punții-amenințând văzui

cu degetul spre tine-un duh, și-i spuse

Geri del Bel pe nume-un soț de-al lui,



dar sufletul atât de-atent îți fuse

spre acel Bertrand cu-așa de tristă soarte,

că n’ai privit spre el, și-așa se duse.»



„O, duce-al meu — am zis — cumplita moarte

ce nu i-a răzbunat-o nimeni sus

din toți câți au rușinea lui s’o poarte,



ea-l face mânios, și, căci s’a dus

nevrând nici a-mi vorbi, dovadă-mi dete,

și-acum spre milă-s și mai mult dispus!”



Așa vorbeam până pe-al punții spete

de unde-al văii fund acum putea —

dar prea era obscur — să ni s’arete.



Când cel din urmă schit acum stetea

sub noi, al Malebolgii, și’ncepură

călugării prin fund a se vedea,



pe-urechi îmi pusei mânile, căci fură

atât de mari plânsori aici, cum poate

n’o plânge’n Iad în veci mai tare-o gură.



Ce-amar ar fi când într’o vară toate

spitalele sardinice și-acele

din Val di Chiana și Maremme-ar scoate



afară ‘ntr’un ponor pe toți din ele,

așa era și-aici, și-un rău miros

cum dă ‘mpuțit puroiu’n bube rele.



Iar noi, spre stânga iar, mergeam în jos

pe-a lungii stânci pe cea din urmă dună,

și-acu ‘ncepui să văd mai luminos



cum serva celui ce’n etern răzbună,

dreptatea făr ‘de greș, ia răzbunare

bătând pe calpuzani ce-aci-i adună.



Nu cred c’ai fi văzut amar mai mare

când toți bolnavi zăcut-au Aegineții

din aerul stricat cc-a fost atare.



Că pân’la verme-orice suflare-a vieții

peri’n ostrov, și-acele ginți antici,

precum ne scriu ca sigur fapt poeții,



s’au renăscut din ouă de furnici;

precum vedeai aci ‘n obscura vale

zăcând grămezi bolnavii-aici și-aici.



Pe vintre-acesta, și pe-a altui șale

zăcea alt ins, și-aici vr’un neferice

târîndu-se pe brânci pe-amara cale.



Iar noi treceam încet, fără de-a zice

nimic, privind la umbre târîtoare

ce ‘n veci nu pot de jos să se ridice.



Și iată doi, făcuți răzimătoare,

cum două țesturi la’ncălzit le pui,

de lepră plini din cap până’n picioare.



Nicicând pe-un serv, purtând țesala lui,

când domnu-i are zor, sau pe nevrute

când stă veghind, mai harnic nu-l văzui,



decât cum ăștia doi cumplit de iute

cu unghiile râia-și țeselau

ce-așa-i mânca de n’aveau chip s’ajute.



A leprei scoarț’astfel o descojau

cum razi cu vre’o custur’un crap sau pește

de-acei ce solzii cei mai mari îi au.



— „Tu cela ce țesală-ți faci din dește —

a zis Virgil spre unul dintre ei —

iar uneori din ele-ți faci și clește,



să-mi spui de-i vr’un Latin pe-aci ‘ntre-acei

de al vostru fel, și-acestei munci pe tine

etern să ai tu unghii-oricâte vrei!”



— „Și noi, diformii-așa cum vezi tu bine,

sântem Latini — plângând răspunse-un ins —

— dar tu, acel ce’ntrebi acestea, cine?”—



Virgil atunci: — „Sânt unul ce-am descins

cu-acest ce-i viu, și-astfel din gură’n gură

îl port să vad ‘al Iadului cuprins.”



Cei doi comunul spete-l desfăcură,

și’n tremur s’au întors spre mine-apoi

cu mulți cari sunet prin ecou avură.



Virgil mă’mpinse-aproape acestor doi: ,

—„ Ce vrei — zicând— tu ‘ntreabă-i așa-dară! “ —

Și-așa cum vru, am și’nceput: — „O, voi,



al vostru nume nu ‘n curând dispară

din minți-umane ‘n prima lume-a lor

(ci’n veac trăiască la lumină-afară),



să-mi spuneți cine-ați fost, din ce popor?

(Nu vă silească să-mi dați știri reduse)

al vostru chin și-urât și-obositor.”



— „Albert da Siena — zise-un duh — mă puse

pe rug, pe mine, din Arezzo fostul,

dar nu a morții cauză’n Iad m’aduse.



Glumind i-am spus: — „Adevărat, că rostul

urcării’n aer ca să sbor îl știu,—

iar el, un curios, și sterp ca prostul,



ceru o probă, și-ăst motiv hazliu

că nu (putui) să-l fac Dedal să fie,

m’a ars prin cel ce i se da drept fiu.



Ci-osând ‘aci ‘ntr’a zecea bolge mie

mi-a dat Minos cel de-ori (ce) greș străin,

fiindcă’n lume-uzai și de-alchimie.”



Iar eu către Virgil: — „Mai vanitos

alt neam decât Sienezii se mai poate?

Chiar cel francez cu mult e mai prejos!”



Dar alt lepros ce ne-auzi: — „Tu scoate

pe Stricca dintre ei, căci cheltuind

păstră măsura cea mai dreaptă’n toate;



și Nicolò, căci de șăfran știind,

el primu-i cultivă picanteria

în strat în care-asemeni plante prind:



și clubu’n care și-a păpat și viia

și multele-i păduri D’Ascian, și’n care

vindea ca spirite-Abagliat prostiia.



Spre-a ști cine te-ajută a spune-atare

de neamul sienez, te-apleacă bine

ca fața mea s’o vezi în linii clare,



și-astfel afla-vei pe Capochio’n mine,

acel ce’n viață fals metal făcui,

și bine știi, de nu mă’nșel în tine,



ce sprintenă maimuț’a firii fui.”—




Cântul XXX


Cercul al optulea: Bolgia a zecea.

 Falsificatorii.



Când pentru Baccus Juno ‘ntărâtată

pe-al Tebei sânge-și răcorea mânia

precum și-o răcori și de-altădată,



atâta ‘ntra ‘n Atamas nebunia

încât, cu doi copii ai ei venind

în brațe-i strânși, când își văzu soția



striga: — „Să ‘ntindem lațul ca să prind

cu pui cu tot leoaica la intrare!”

Cu mâni nelegiuite-apoi răpind



pe-un fiu numit Learh, pe cel mai mare,

rotindu-l l-a strivit de-un zid, turbatul,

iar ea fugind sări cu-al doilea ‘n mare.



Iar când Ursita răsturnă ‘ngâmfatul

oraș troian ce totul îndrăznit-a

și-a stins pe-un rege-alături cu regatul,



Hecuba tristă, roaba și-obidita,

văzând și-al Polixenei trist omor,

și ‘n stare-așa de jalnică ‘ntâlnit-a



pe-al mării mal ucis pe Polidor,

ea voci a scos asemeni lătrăturii,

de-amarul mult ce-i puse minții nor.



Dar nici în Troia, nici în Teba furii

n’au rupt vr’odată atâta de ‘ndrăznețe

nu membre de-om ci fiare-ale pădurii,



ca doi cari goi și cu scârboase fețe

fugeau și se mușcau, și nu ‘ntr’alt mod

cum fac doi porci scăpați de prin cotețe.



Sărind cu dinții-un duh a prins de nod

de-al cefei pe Capochio și târîndu-l

el burta-i sfâșia de-al văii pod.



Cel din Arezzo tremura, văzându-l

și-a zis: — „E Giani Schichi-acel prăpăd

și-alearg’așa, tot cercu ‘nspăimântându-l.”



Dar eu: — „De-ai altui dinți, că să răpăd

pe tine-a te nhăța, de nu ți-e frică:

ce duh e el? Să-l știu, cât timp îl văd!”



— „Stricatul duh al Mirhei, care-amică

a tatălui său fu, dar nu eu-acel

amor legal ce-l datorește-o fiică,



și-ajunse-așa până’n păcat cu el,

luând prin fraudă chipul altei fete,

cum celălalt turbat făcu la fel.



și’n patul morții el ca Buoso stete,

testându-și Doamna turmei prin atari

formule ‘ncât minciunii normă-i dete.”



Pierind turbații-aceia doi, la cari

priveam să văd ce rele-au să mai facă,

mă ‘ntorsei ca să văd și pe-alți tâlhari.



Și-un duh văzui părând o cobză, dacă

tăiat sub vintre ți-l închipui de-unde

al nostru trup devine ‘n jos o cracă.



Greoaia boală de-apă ce pătrunde

prin trup cu zămuri în venin schimbate,

așa că burții fața nu-i răspunde,



făcea să stea cu buzele căscate

așa cum țin și ftizicii ‘nsetați

căzut’ o buză, și-alta ‘n sus pe spate.



— „Ah, voi ce făr’ de-osândă văd că ‘ntrați,

și nu știu cum — a zis — aci ‘n ponorul

acest cumplit, priviți și vă mirați



(de maistru-Adam ce jindue izvorul)!

Avui, trăind, ce-am vrut, și bani și bine,

și-acum de-un strop de ap’ aici duc dorul.



Acele văi ce de pe verzi coline

din Casentino ‚n Arno cad și-apar

în albii moi, de-a lor răcoare pline,



mereu le văd în gând, și nu ‘n zădar,

căci chipul lor cu mult mai rău mă doare

decât acest al boalei mele-amar.



Dreptatea, vai, cumplit răzbunătoare,

motiv ia locul crimei ce-o făcui,

ca și mai iuți oftările să-mi sboare.



Acolo stă Romena, și bătui

bani falși de-ai lui Ioan într’însa, până

ce-acolo pus pe rug și ars eu fui.



Să-l am eu pe-Alexandru-o clipă ‘n mână,

ori pe-alt mișel din trei, aș da, socot,

cu drag ,oh, Brando, ‘ntreaga ta fântână.



Ăști doi turbați ce știu prin vale tot

de nu mă mint, un frate-ar fi prin vale —

dar greu așa cum sânt, eu ce să pot!



Să fiu ușor atâta numa ‘n șale

să pot măcar o șchioapă s’o străbat

în suta de-ani, demult, aș fi pe cale



aci ‘ntr’al sluților ponor să-i cat,

deși-i de unsprezece leghe-ocolul

și nu-i mai strâmt de-o jumătate ‘n lat:



căci numai pentru ei sânt eu în stolul

cel slut de-aici, (și silnica lor trudă)

m’a pus să bat de trei carate polul.»



— „Dar ăști doi nevoieși ce-văd c’asudă

la dreapta ta — i-am zis — și aburi dau

cum face mâna când pe ger ți-e udă?”



Iar el: — „Când am căzut, aici erau

și stau așa și nu-și ‘ntorc nici țasta

și ‘n veci ei poate-or sta cum vezi că stau.



Ea — cea ce mpinse pe Iosif năpasta,

el falsul Sinon e, un Grec stricat,

și scot din friguri iuți putoarea asta. «



Dar unul dintre ei fu ofensat

că-i da recomandație-așa de-obscură

și-i dete-un ghiont în burtă, și-a sunat



umflata burtă asemeni c’o tambură.

Dar prompt Adam răspunse-atunci cu cotul

și nu-mi păru mai slab în lovitură.



— „Să nu mă crezi — i-a zis — buștean cu

totul,

că, dacă-s greu din cauza boalei mele,

am mâni destul de iuți să-ți radă botul.” —



— „Când te-au băgat în foc, n’ai fost cu ele —

răspunse Grecu — așa de iute-a bate,

ci-așa și mai, bătând monete rele.» —



Adam atunci: — „Aici cam ai dreptate,

dar n’a fost tot așa de drept, vecine,

ce-ai spus sub Troia celor din cetate!» —



— „Eu fals cuvânt, tu falși arginți, vezi bine!

Eu sânt aici să-mi plâng o culp’ a mea,

tu multe ‘ncât și dracii-au mai puține!” —



— „Să uiți do cal, sperjure, poate-ai vrea?

răspunse cel cu burta numai apă,

dar toți în lume-o știu, și ‘n gât să-ți stea!”—



— „Ba ție setea’n gât, că limba-ți crapă

și-un turn până la gură ți se dete

și tot n’au loc putorile să ‘ncapă.” —



— „Tot fleacuri spui — a zis cel cu monete —

de câte-ori-ți caști (pliscul, secătură),

căci apa ‘n turn de am și tot mi-e sete,



tu ai dureri de cap și ‘n tine-arsura,

și nu ți-aș spune-o vorbă de pomană

să pupi măcar al apei șes cu gura.” —



Steteam s’ascult ocara lor dușmană,

când: — „Uite-aici —îmi zise-al meu părinte —

e cât pe-aci să-ți fac acum dojană!”



Mânia deci văzându-i-o ‘n cuvinte,

privii la el și-așa rușine-avui,

încât de ea și-acu-mi aduc aminte.



Și ca și-un om, visând un rău al lui,

dorește-a-i fi aceasta vis, și cere

ce-aevea este-așa, și nu ce nu-i,



așa și eu, căci n’aveam glas, dar vrere

aveam să mă scuzez; și mă scuza,

și nu știam, nevruta mea tăcere.



— „Cu mult mai mari greșeli se pot spăla

cu-o mult mai slabă probă de rușine!

Alung’-acum orice mâhnire-a ta,



și ‘nchipue-ți că-s tot pe lângă tine

oricând s’ar întâmpla să vezi că-și sar

cu-atari cuvinte (‘n cap atari jivine).



A vrea s’auzi ce-și spun e gust vulgar!”




Cântul XXXI


Puțul giganților.



Aceeaș limbă ‘ntâi m’a mursecat

încât crezui că foc pe-obraji îmi pune,

și-apoi tot ea și leacul mi l-a dat.



Atare-o lance aveau, precum se spune,

Pelops și-Ahil, că darurile sale

cumplite ‘ntâi erau și ‘n urmă bune.



Iar noi ieșind din dureroasa vale

treceam pe naltul mal ce-o ‘nconjura

și fără de-a vorbi nimic pe cale.



Nici noapte-aici nici ziuă nu era,

așa că ochii-aveau puțină zare,

ci-un corn eu auzeam, ce-astfel urla



c’ar fi ntrecut și-un tunet cât de tare.

Deci ochii-atunci spre sunet îndreptând

urmai un drum opus cu-a lui cărare.



N’a plâns, în urma fugii triste, când

pierdut-a Carol sfânta sa armată,

Roland din bucium mai cumplit sunând.



Nu mult privii acolo și deodată

păru că turnuri multe văd ivite

și: — „Duce — am zis — ce țară ni s’arată?»



Iar el: — „Fiindcă ‘n zările-amurgite

tu prea departe-ai vrea să cercetezi,

te ‘nșeală deci vederi închipuite.



Când vom ajunge-acolo ai să vezi

la mari distanțe simțul cum te minte,

deci fă și tu mai iute să-mi urmezi.”



De mân’ apoi m’a prins vorbind cuvinte:

„Spre-a nu-ți părea ciudat cu totul ce-i

acolo ‘n fund îți spui mai dinainte



că nu sânt turnuri, ci giganții-acei

ce stau în puț sub râpa ce-l rotește

toți până la buric în malul ei”.



Așa precum când ceața se rărește

treptat privirea tot mai clar răspică

ce-ascuns e ‘n fum ce zarea ne-o ‘nvălește,



așa, distanț’ având mereu mai mică

spre puț, prin negrul și ‘ndesitul fum,

scădeam eroarea și spoream în frică.



Pe culmea sa rotundă ‘ntocmai cum

Monteregion cu turnuri se ‘ncunună,

așa, ca turnuri, până ‘n brâu acum



văzui sub mal stând cerc în văgăună

cumpliți giganți, cui Joe furios

și-acum le-asvârle-amenințări când tună.



Vedeam la unii și-al lor chip scârbos,

și piept și umeri și din vintre-o parte,

și brațele-atârnând pe coaste ‘n jos.



Cuminte-a fost că firea ăstei arte

de-a naște-asemeni monștri-i puse-o fine,

lipsind de-atari executori pe Marte,



balene însă și-elefanți de ține

și-acum, cu mult mai dreaptă ea s’arată

și și prudent oricui gândește bine,



căci unde sânt puteri și judecată

cu vrere rea unite ‘ntr’o făptură,

n’ai scut tu, oame, ‘ncontra-i niciodată.



Obrajii lungi și lați mi se părură

cât pinul pe San Pietru, și ‘nclăiete

el membre-avea cu fața-i pe-o măsură,



așa că malul cel ce i se dete

drept sorț, lăsa văzut ochilor mei

pe-atâta ‘n sus, și, că-i ajung la plete,



în dar s’ar fi fălit Frisoni chiar trei,

căci bine-am măsurat treizeci de palme

de sus de unde ‘n copci-o mantie-o închei.



— „Rafél mai améch izâbi zálme»,

așa’ncepu sbierând cumplita gură

ce nu știa ‘ngăima decât sudalme.



Și-atunci Virgil i-a zis: — „Tu stârpitură!

Rămâi la corn și ‘n el îți varsă focul,

când ori mânie-ori alt imbold te fură!



La gât îți e, tu duh confus, la locul

știut, cureaua; caută-ți-o nițel

și vezi că ea-ți încinge larg mijlocul!» —



Spre mine-apoi: — „Ce-a fost, o spune el.

Nimrod e, printr’a cărui nebunie

nu toți vorbim în lume la un fel.



Dar să-l lăsăm, căci vorba ni-e pustie!

Lui orice limb’ a orișicui îi pare

ca nou’a lui, căci nime nu i-o știe.”



Nu mult am mers, vr’un drum, poate cât are

săgeata’n sbor, spre stânga ‘ntorși, și-am dat

de-un mult mai fioros gigant mai mare.



N’aș ști să spui ce maistru l-a legat,

dar spui atât că brațul drept la spate,

la piept cel stâng avându-l ferecat



c’un lanț, ce-avea de gât; el jumătate

din trup, pe cât îl vezi, îl încingea

cu cercuri mari de cinci ori repetate.



— „Cu Zevs, cu suveranul zeu, voia

să ‘ncerce-acesta brațele-i trufașe,

și plata care-o vezi acum și-o ia



Fialte-a fost, și lucruri uriașe

cu alți giganți făcu ‘ngrozind pe Zei,

ci’n veci de-acum va fi ‘ntr’aceste fașe.”



— „Aș vrea măestre—am zis—de poți și vrei,

să văd și pe Briar nemăsuratul

spre-a fi convins do el cu ochii mei”.



— „Vedea-vei tu ‘n curând pe nelegatul

Anteu — mi-a zis — și poți să-i și vorbești,

și el ne-o duce ‘n fundu-a tot păcatul.



Departe-i cel pe care tu-l dorești,

la fel legat, la fel și ‘n celelalte,

atât că-i mult mai groaznic să-l privești.”



Nu sgudue-un cutremur turnuri nalte

nicicând așa cumplit, precum văzui

că ‘n lanțuri scutur’ al său trup Fialte;



mai tari fiori că mor, nicicând n’avui,

și ca să mor deajuns ei mă ‘nghețară,

de n’aș fi fost convins de lanțul lui.



Plecând de-aci găsirăm așa-dară

pe-Anteu, ieșit deasupra de colină

cinci coți, fără de cap, din groap’afară.



— „Tu, cel ce ‘n valea cea de plânset plină,

în care Hanibal ursit să cadă

lăsă lui Scipio gloria deplină,



tu lei o miie ți-ai ucis drept pradă,

și cel ce, de-ajutai și tu ‘n cumplitul

război pe frați, și-azi pare să se vadă



că Zevs era să fie biruitul;

tu du-ne jos, și nu cu greu s’o ‘nghiți,

acolo unde-i ghiață ‘ntreg Cocitul.



La Tiziu-ori Tif să nu ne mai trimiți;

apleacă-te spre noi și nu mai screme,

și-acesta-ți poate da ce-aici doriți:



o faimă ‘n lume pe ‘ndelungă vreme,

că-i viu și zile lungi i sânt menite,

cu zile ‘n cer Cel sfânt de n’o să-l cheme.’’



A zis Virgil, și brațele-i cumplite

de cari gemu Heracle, el spre noi,

prinzându-l pe Virgil, le-a ‘ntins grăbite.



Și: — „Fă-te ‘ncoa să te cuprind”, — apoi

a râs Virgil, când fu cuprins, și ‘ndată

făcu să fim o sarcin’ amândoi.



Așa cum Garisenda ți s’arată,

când stai sub ea și-un nor spre dânsa vine,

că tot mai mult spre tine-o vezi plecată;



privind atent, așa-mi păru spre mine

plecat Anteu, și-a fost și-o clipă când

doream să ne fi dus pe-alt drum mai bine.



Ci ‘n fundul ce ‘nghiți pe Dis, el blând

ne puse jos din brațe, și zăbavă

plecat așa cum fu nemaifăcând,



se ‘ntinse drept ca și un catarg de navă.




Cântul XXXII


Cercul al noulea: Trădătorii. Caina,

trădătorii de rude. Antenora, trădătorii de patrie

sau de partid. Bocca degli Abati. Contele Ugolino.



Să am eu rime aspre-acum și amare

cum se cuvin grozavei văgăune

ce’ntregul iad pe ea, proptit îl are,



al gândului meu scos de plin l-aș pune

în scrisul meu; dar nu le am și-astfel

nu fără frică’ncep acum a spune.



se teme că vorbele ar suna prea dulce: nu cuvinte omenești,

ci sunete aspre ca graiul demonilor, ca glasul lui Pluto, ar

trebui pentru a zugrăvi fundul abisului infernal.



Căci nu e lucru de-a glumi cu el

s’arăți-ce-ascunde’n centru-i universul,

c’un grai ce’n vorbe-abia e’nvățăcel.



Ci-acele Zâne să-mi ajute versul

cari Tebei zid i-au dat prin voci divine,

să fiu pe-aproape de-adevăr cu mersul.



Din toate, o! neam, tu cel mai de rușine

din locul ce-i amar și-a fi numit,

voi capre de-ați fi fost și oi mai bine!



Cum stam acum în puțu-acel cumplit,

stând sub giganți, mai jos de-a lor picioare,

iar eu priveam pe sus la mal, uimit,



ne-a zis un glas: — „(Te uită cum calci oare,)

și fă ca talpa ta să n’o mai pui

pe capete de frați sărmani, că-i doare.”



Privii sub mine-atunci, și-un lac văzui

și-aici și’n jur, cui nu ca apei gerul,

ci ca de-o sticlă linse fața lui.



Nu prinde văl mai tare-așa ca ferul,

nici Dunărea din nord, ca ăst de-aici,

nici Donul unde’n veci e’n neguri cerul.



Căci dac’ar fi căzut și Tabernici

și Pietrapana peste ea, aș crede,

că tot n’ar fi făcut la maluri crici.



Al broaștelor popor prin bălți cum șede

cu botu-afară spre-a cânta, pe când

țăranca ‘n visul ei tot holde vede,



așa-s mâhniții-aici în ghiață stând

pân’unde roșul rușinării-apare,

și’n dinți, ca berzele din cioc, bătând.



Cu fața ‘ntoarsă’n jos sta fiecare;

de ger da gura mărturii durerii,

iar ochii lor, de-a inimii ntristare.



Puțin deci dând ocol în jur vederii,

văzui așa de strânși lipiți pe doi,

c’aveau pe cap amestecați toți perii.



— „Voi strânși așa la piept, cine-ați fost voi?”

Ei gâtu-atunci deodată și-l plecară,

nălțându-și fața, însă ochii moi



întrânșii numai, pân’acum, vărsară

pe gene’n jos, iar gerul le-a sleit

vărsatul plâns și-așa-i închise iară.



Mai strâns nicicând o scoabă n’a’ngăldit

un lemn de-alt lemn; și’n cap, atât le fuse

de ciud’atunci, ca țapii s’au lovit.



Și-un duh fără de-urechi, căci le pierduse

de ger, stând tot cu fața’n jos: — „În noi

ce-ți faci oglind’atâta timp? îmi spuse.



Ori poate vreai să știi pe-aceștia doi?

Fu mândrul loc unde-au văzut lumina

al tatei lor Albert, și-al lor apoi,



și-au mam’ acelaș trup; dar în Caina

tu nu-i găsi (de-ai scormoni-o toată)

alt duh mai demn să’nfunde gelatina!



Nici cel cui pieptul și-umbra sa deodată

străpunsu-le-a Artur c’un singur țel;

Focacia nu, nici ăst cu ceafa’ntrată



în mine-așa că nu mai văd defel.

și Sasol e numit, nesăturatul!

De ești Toscan ai bune știri de el.



Și-acum, ca să te-astâmperi cu’ntrebatul,

eu Pazzi sânt, să știi, ș’aștept să vie

Carlin aici spre-a-mi descărca păcatul.»



Văzui urlând în ger mai mulți de-o mie,

ș’așa făcuți, că reci fiori îi am

de-al gheții vad, și-avea-i-voi în vecie!



Pe când acum spre centru’naintam,

spre care ori de-unde-orice e greu ia sborul,

și’n gerul cel de veci eu tremuram;



nu știu destin ori vrere-a fost, ori zorul,

dar printre țeste-astfel trecând izbii

puternic pe-una ‘n față cu piciorul.



Plângând strigă: — „Ce-mi faci? Dacă nu vii

sporire pentru Monte-Apert a-mi face

acestui chin, dece mă mai sfâșii?” —



Iar eu: — ,,Spre-a mi scoate un dubiu-aces!

ce zace,

aici, maestre, așteaptă-mă nițel,

și-apoi de-aici m’aleargă cât îți place”.



A stat Virgil, și-am zis atunci spre cel

ce ‘ntr’una blăstema cu-asprime mare:

—„Tu cine ești că’njuri drumeții-astfel?”—



— „Și cine tu, fugând așa? Tu care

loviri prin Antenora ‘n cap ne dai,

că viu de-ai fi și tot ar fi prea tare!” —



— „Dar viu sânt eu, și poftă poate ai

să-ți scriu — i-am zis — de vrei o faimă’n lume

și numele-ți prin câte le ‘nsemnai.” —



Iar el atunci: —„Hai, pieri de-aici! Ce nume?

Contraru-l vreu! Ce drac mi te trimite?

Aci’ntr’acest ponor, te ții de glume?” —



În chica lui înfipt’o mână-mi stete;

— „Ori spui cum te numești — am zis— ori zboară

întregul păr ce-l porți pe ceafă plete.” —



Răspunse (atunci):—„Că-l smulgi ca să mă doară,

nu-ți spui (nici cine) sânt, nimic nu-ți spui,

de-ai sta să mă chelești și-a mia oară.”



Sucit pe mână părul i-l ținui,

și-i smulsei poate-un pumn (și chiar mai bine),

dar el lătrând privea spre burta lui.



Când zise-alt duh:—„Hei, Bocca, nu ți-e bine?

Tu n ai deajuns că dinții-i clănțănești,

mai latri-acum? Ce diavol sburdă’n tine?” —



— „Acum, infame trădător ce ești,

tu poți să taci! Voi scoate și nevrute

de tine’n lumea-adevărate vești!” —



Iar el: — „E treaba ta! Dar numai du-te

și nu cumva să uiți, ieșind la soare

de-acest de-aici cu limb’atât de iute:



Argintul franțuzesc pe-acesta-l doare.

Atâta zi: pe Buso l-am aflat

cu alți mișei stând proaspăt la răcoare.



Și cine mai era, de-i fi’ntrebat,

tu ai cu mine-alături pe Bechieri,

pe cel ce-ai tăi de-o palmă l-au scurtat.



Și-o fi și Ganelon și Soldanieri

pe-aici și Tribaldel, trădarea cui

pierdu Faenza când dormeau străjerii.”



Eram de-aici departe, când văzui

doi inși într’un ponor, și-un ins avându-l

pe-al altui cap căciulă peste-al lui.



Cum vâră’n pâne dinții săi flămândul,

așa cel dedeasupra-i înfigea

în cap la ceafă celuilalt, rozându-l.



Și nu’ntr altfel cum tâmplele-i rodea

Tideu lui Menalip, cum el în gură

rodea și-al hârcei os și ce-i sub ea.



— „Tu, cel ce-arăți atât de-adâncă ură

prin faptul bestial că-l rozi astfel,

să-mi spui: dece? Cu-această legătură,



că, dacă tu pe drept te plângi de el,

știind ce-ați fost și crima lui, voi trece

în lume ‘ntre infami pe acest mișel,



de nu va fi ca limba mea să-mi sece.” —




Cântul XXXIII


Cercul al noulea: Trădătorii. Zona a doua.

 Antenora (trădătorii de patrie sau de partid).

 Contele Ugolino. Invectiva impotriva Pisei.



Lăsând scârbosu-i prânz acum acel

mișel își șterse gura ‘nsângerată

cu părul de pe capul ros de el.



— „Tu-mi ceri să re’nnoiesc o desperată

durere — a zis — ce firea mi-o răpune

gândind-o numai, nu și cuvântată!



Dar vorbele de-aș ști că pot s’adune

rușine-acestui trădător pe care

îl rod, atunci voi plânge și voi spune.



Nu știu nici cine ești nici felu’ în care

scobori pe-aici; dar pari un Florentin,

căci graiul tău te-arat’ a fi atare.



Să știi că f’ost-am contele Ugolin

și-acesta e Rugieri lângă mine,

și-ascult’acum dece-i sânt eu vecin.



Că el prin intrigi și minciuni meschine

m’a prins deși ‚ncrezut amic al său,

ș’apoi că m’a ucis, o știi tu bine.



Dar ce n’ajunse și ‚n auzul tău,

ce crudă moarte-mi dete-adică mie,

auzi și vezi de mi-a făcut el rău.



Un strâmt gâtlej din nalta colivie

ce-a foamei pentru mine-i azi chemată,

și ‘n care și-alții închiși au să mai fie,



am stat mai multe luni până ce-odată

în zori de zi cumplitul vis ce-avui

îmi rupse vălul sorții ce-mi fu dată.



Stăpân și domn pe-acesta mi-l văzui

vânând un lup cu pui pe mândrul munte,

ce- ‘nchide Pisei Luca ‘n dosul lui.



Iar pe Gualandi și Sismondi ‘n frunte

i-a pus cu pe Lafranc, și-așa porniră

cățele slabe-având și iuți și crunte,



și-acestea ‘n scurta goan’a lor trudiră

pe lup și pui, și colți apoi păreau

că-i spintecă și carnea le-o ‘mpărțiră.



Iar când m’am deșteptat în zori, plângeau

copiii mei, și ei aci ‘n prinsoare,

și pâne ‘n visul lor prin somn cereau.



Ah, crud ești tu, de nu simți că te doare

presimțul sorții ce-o văzui în gând,

și dac ‘acum nu plângi, când plângi tu oare?



Erau deștepți și ei și ‘n ceasul când

veneau de-altădată pânea să ne-o sue,

dar groaza pentru vis cu toți având.



Și-atunci la poart’am auzit că ‘ncue

cumplitul turn și eu privii deodată

la fiii mei, dar mut ca o statue.



N’am plâns, căci fui cu inima ‘nghețată,

dar ei plângeau, iar Anselmucio meu:

— „Dece te uiți așa? Ce-ai astăzi, tată?’»



Și tot n’am plâns, și ‘ntreaga zi mereu

și ‘ntreaga noapte mut am petrecut-o;

dar când veni și-alt soare ‘n cer, și eu



deodată ‘n zarea slabă ce-a făcut-o

o rază scursă ‘n trista-ne ‘ncăpere,

pe patru fețe, fața mi-am văzut-o,



mușcai în mâni și ‘n brațe de durere,

iar ei, crezând că mușc fiindc’aș vrea

mâncare-astfel, au rupt a lor tăcere



și-au zis: — „Mai lesne-am suferi de-ai vrea

din noi să muști, căci tu ne-ai dat, părinte,

ăst miser trup, deci rupe-ni-l și-l ia.»



Și m’alinai, spre-a nu-i mâhni ‘nainte.

Și alte două zile-am stat tăcuți,

oh, cum nu te-ai deschis atunci, păminte!



Și-a patra zi, ce ne găsi tot muți,

întins căzut-a Gado lângă mine:

— „Vai, tată drag — strigând—tu nu-mi ajuți?”



Și-apoi muri. Și cum mă vezi pe mine

văzui spre-a șasea zi care-și-care

murind pe-alți trei, și orb de plâns, în fine



mergeam pe brânci cătând pe fiecare,

și morți, trei zile-i tot chemai, și-apoi

decât durerea foamea fu mai tare.”—



Zicând s’a ‘ntors și-a prins de dinapoi

din nou scârboasa ceaf’ a căpăținii

rozând în ea cu dinți ca de copoi.



— „Ah, Pisa, Pisa, mlaștin’a rușinii

în mândra țară unde sună si!

De-ți sânt sprea-a te stârpi târzii vecinii,



Caprara și Gorgona de-ar sosi

s’astupe-odată Arnul tău la gură,

să’nnece ‘n tine tot ce va găsi!



Că dacă de-Ugolin ei svon făcură,

că el prin cetățui te-ar fi trădat,

ce-aveai să pui copiii-așa ‘n tortură?



Scutea, tu, Tebă nouă, de păcat

pe Briga și-Ugo frageda etate,

și pe-alții doi pe cei ce i-am cântat!”



De-aici trecând la umbrele ‚ngropate

cu toții ‘n ghiaț’ am dat de-un alt popor,

și fața lor nu’n jos, ci-adânc pe spate.



Nu-i las a plânge-aici chiar plânsul lor,

și drum prin ochi durerii i se neagă

se’ntoarce ‘n ei făcând durerii spor.



Căci ca viziere de cristal se ‘ncheagă

ori ce-ar fi plâns de ‘ntâi, așa că ele

le umplu sub pleoape cupa ‘ntreagă.



Deși, ca și ‘n bătătorita piele,

de ger perise-oricare simțământ

din pelița ‘nghețat’a fetii mele,



părea că totuși simt c’ar bate-un vânt.

Și-am zis: — „Cum poate-un vânt pe-aici

pătrunde?

Nu-i gol de-orice vapori acest pământ?” —



— „Ce cauză-l naște vei vedea tu ‘ndată,

căci ai s’o vezi cu proprii ochi și deci

vei ști pe-acel ce-l vântură să bată.» —



Și-atunci alt ticălos al crustei reci:

— „Voi, suflete ‘ntr’atât de rele ‘n viață

că ‘n cel din urmă Iad veți geme ‘n veci,



luați-mi asprul văl ce-mi stă pe față

s’alin pe-o clip’ amaru’n care zac

‘nainte-a-mi pune geru-alt văl de ghiață.” —



—„Să-mi spui ce-ai fost, de vrei să ți-l desfac,

și-apoi — i-am zis — de nu-ți voi face-un bine

s’ajung în fundul ghieții-acolo ‘n lac.”



— „Eu, cel cu poama procletei gradine —

răspunse el — sânt fratele-Alberic,

și ‘n loc de nuci primesc acum smochine.” —



— „Ce spui? Ești mort?”—Așa ‘ncepui să zic.

Iar el: — „Ce soartă trupul meu mai are

în lume sus, eu nu mai știu nimic.



Favorul ăstei Ptolomei e-atare,

că sufletul adese ‘n ea descinde

‘nainto ca-Atropos să-i dea mișcare.



Spre-a-ți fi cu mult mai drag deci a-mi desprinde

din față plânsul ce ‘nsticlat vă luce,

să știi că ‘n clipa ‘n care-un suflet vinde



cum eu făcui, un demon se ‘ntroduce

în trupul lui, și-acesta-l guvernează

cât timp nu-i plin tot timpul ce-are-a-l duce.



Iar el aci ‘n ponor se ruinează

și poate-așa și trupul va fi stând

al umbrei cei ce ‘n dos aci-mi iernează.



Tu-l știi, de vii prin Iad de mai curând:

Sir Branco d’Oria e, și ‘n crust’adâncă

e’nchis cum vezi acolea, și de când!” —



— „Eu cred că tu mă ‘nșeli. Căci știu că încă

nu-i mort sir Branco d’Oria — i-am răspuns

— el doarme, bea, se ‘mbracă și mănâncă!” —



— „Mai sus, la Ghiare-rele unde-ascuns

în groasa smoală-l mistuește focul,

Michele Zanche nici n’a fost ajuns,



când și lăsă pe-un drac să-i ție locul

în trup, și-așa și-o rud ‘a lui la fel,

ce-acelei mari trădări i-a dat mijlocul.



Întinde-acum tu mâna puțintel

să-mi rupi ăst văl!”— Dar nu l-am rupt anume,

căci fui loial, sperjur fiind cu el.



Oh, neam străin de-orice virtute ‚n lume

și de-orice viciu plin, Genov’ al tău!

Nu cade-un foc din cer să vă consume!



În rând cu Romagniolul cel mai rău

găsii pe-atare un genovez ce-și are,

scăldat aci ‘n Cocit sufletul său,



iar trupu-i sus, la noi, ca viu îi pare.




Cântul XXXIV


Cercul al noulea: Zona a patra și ultima.

 Trădătorii.



“Stindardul Regelui din Iad e ‘n drum

spre noi!» - Așa ‘ncepu Virgil cuvântul:

“privește deci de poți să-l vezi de-acum”



Cum pare seara, când e sur pământul,

sau când o ceață dă să se răsfire,

departe-o moară ce-o ‘nvârtește vântul,



așa-mi păru că văd ceva clădire.

Și-atunci după Virgil eu mă dădui,

neavând de vânt alt loc de-adăpostire.



Eram și unde, și cu groaz’ o spui,

stau umbro ‘n ghiaț’ adânc acoperite

și-așa se văd ca ‘n geam un nod al lui,



o seamă drepte și-altele trântite,

și multe ‘n creștet, sau cu chipul feții

la tălpi adus, ca arcu ‘ncolăcite.



Sosind și undo-adânc pe câmpul gheții

Virgil crezu că-i vreme-a-mi arăta

pe cel ce-a fost o culme-a frumuseții,



m’aduse fața lui și ‘n față-mi sta

și: — „lată Dis! Și iată punctu ‘n care

cu mult curaj tu cat’a te ‘narma!»



De-a mea și mută și ‘nghețată stare

să nu mă ‘ntrebi acum, și nici n’o scriu,

căci nu-i cuvânt să poată spune-atare.



Eu n’am murit, dar n’am rămas nici viu:

socoți, de ai vr’un strop de duh în tine,

ce-am fost când fui cum n’aș mai vrea să fiu.



Stăpânul groazei cei fără de fine

ieșea până’n buric din ghiața lui;

iar eu c’un uriaș conviu mai bine



decât un uriaș c’un braț de-al lui;

acum socoți tu ‘ntreaga lui făptură

când totului asemeni părți îi pui!



De-a fost frumos cât azi e stârpitură

de când privi dușman pe-al său părinte,

din el se scurge-a lumii ‘ntregi ordură.



Ce-uimire-mi năvăli deodată ‘n minte

văzând la el trei fețe-avându-i țeasta!

părea de sânge cea de dinainte,



iar alte două ce s’uneau cu-aceasta

pe umeri drept la mijloc le-a avut,

și acolo se ‘ntâlneau unde-ar fi creasta



Între-alb și galben dreapta mi-a părut,

iar cea din stânga ‘n felul cum o are

un om de pe-unde Nilul ia ‘nceput.



Și-un rând de aripi avea sub fiecare

cum n’am văzut pe mări mai mari vintrele,

și nici ca Dis corabie-așa de mare.



Nu pene-având, ci lucie-atare piele

cum vezi la liliac, și vânt stârnea

în trei direcții când bătea cu ele,



și ‘ntreg Cocitu ‘n ghiață-l prefăcea.

Din șase ochi, cu bale ‘nsângerate

din guri, pe trei bărbii el plâns scurgea.



Cum rupe in o meliță ce-l bate,

așa ‘n trei guri rupea și el pe trei,

(și-i măcina pentru-ale lor păcate).



La ăst dincoa-i părea mușcarea ei

nimic, în rând cu-acea sgârietură

ce gol lăsa-l pe spete de-orice piei.



— „Acest cu-a muncii cea mai iute-arsură”

mi-a spus Virgil — „e Iuda Scariotul,

picioare-afar’ având și capu’n gură.



Din doi ce stau (cu) capu’n jos, din botul

cel negru-al lui, atârn’afară Brut,

și vezi-l cum se sbate mut cu totul.



Iar cel ce pare-așa de nalt crescut

e Casius. Dar noaptea sue — ‘mi-zise —

și-i timp de mers, căci toate le-am văzut».



L-am prins de după gât cum el voise,

și loc pândind și clipă priincioasă

când largi au fost aripile deschise,



Virgil s’a prins de coasta cea păroasă,

și-apoi din păr în păr (mai cu folos),

descinse printre peri și ghiața groasă.



Iar când era și unde-al coapsei os

din grosul șold începe-a face șale,

trudit Virgil întoarse capu ‚n jos,



cu mare greu, în locui tălpii sale,

și prins de peri ca omul ce-ar sui

credeam de el că iar mă ‘ntoarce ‘n vale.



Și greu suflând ca ‘n lipsa de puteri:

— „Te ține strâns, căci n’avem altă scară

— ieșind din lumea veșnicei dureri!” —



Ieșind prin gura unei stânci afară,

m’a pus să șed pe-un mal apoi, și ‘n fine

pe fix pământ și-a sale tălpi călcară.



Privii în sus, crezând să văd, vezi-bine

pe Dis cum l-am lăsat, dar îl văzui

cu tălpi în sus întinse, stând sub mine.



Cel gros de cap va crede-acum că fui

năuc de-uimit, că ‘n el putință nu e

de-a ști ce punct fu pe unde ou trecui.



— „Ridică-te — ‘ncepu Virgil să-mi spue —

o drumul rău, și lung ‘a noastră cale,

iar soarele spre-al terței miez se sue.”



N’am fost aici în vr’un palat cu sale,

ci ‘ntr’un amurg și pe-un pământ eram

cum e prin munți în peșteri naturale.



— „Maestre — am zis, pe când mă rădicam —

‘nainte ce să ies din Iad, mă ‘nvață

și fă să pierd eroarea care-o am:



Cum șade-acesta ‘nfipt, făr’a fi ‘n ghiață,

cu capu ‘n jos, și cerul cum ajunse

așa ‘n curând din seară ‘n dimineață?” —



— „Te crezi și-acum dincolo — el răspunse —

de centrul unde perii-i prinsei eu

ai viermelui ce lumea ne-o străpunse.



Și-acum tu ești sub ceru-a cărui zare

ne-acopere-acel mare loc uscat,

pe-o culme-a cui muri cel cu născare



și cu viața om făr de păcat.

Deci stai pe-opusa sfer’ a ‘ngustei mese,

pe care tu ‘n Giudeca jos ai stat.



Când noaptea moare-aici, dincolo iese

iar cel ai cărui peri ne-au fost urcării

drept scări, stă ‘nf’ipt așa precum fusese.



Din cer căzu pe-această parte-a zării,

și-acel pământ, ce fu pe-aici, și-a pus

de spaima lui zăbranic apa mării,



și-a curs spre-al nostru emisfer opus

și poate, spre-a fugi lăsă și-aceste

deșerte locuri și-a sbucnit în sus.



Departe de Satan cam cât îi este

mormântu ‘ntreg, e jos aici un loc

dar nu văzut, ci dându-ți de el veste



un mic pârâu ce scoborînd pe-un scoc

de dânsul ros prin stânci crăpate-avându-l,

se pleacă lin în cotitoru-i joc.”



Pe-ascunsu-i drum intrarăm deci și urmându-

(pornirăm să ieșim iar la lumină)

și făr’a ne mai sta spre-odihnă gândul,



(urcarăm din adânca vizuină,

și ‘ndată s’arătă privirii mele,

ca printr’un ochi, a cerului grădină)



și-aici ieșirăm spre-a vedea iar stele.




Purgatoriul
Cântul I


Lăsând în urm-o mare-așa grozavă,

de-acum, spre-a trece ape mult mai bune,

vântrele-ntinde-a duhului meu navă



și-ncep de-al doilea regn acum a spune,

În care, spre-a fi demn de cerul sfânt,

umanul spirit scoarța și-o depune.



O, muze sfinte, căci al vostru sunt,

aci-mi renașteți moarta mea cântare

și-aici puțin ridice-mi al meu cânt



Calliope-ajutând cu glasu-i care

izbi-n Pieride-așa ca să nu poată

etern spera, sărmanele-o iertare.



Coloarea dulce de safir, ce toată

senina zare-a cerului curat

umplea văzduhul până-n prima roată,



un farmec dulce-n ochi mi-a răvărsat,

când fui ieșit la larg din moarta boare

ce și-al meu suflet și-ochii mi-a-ntristat.



Iar mândra stea spre-amor îndemnătoare

făcea tot ostu-n zâmbet să s-alinte

slăbind a Mrenei, ce-o-nsoțea, lucoare.



Spre dreapta-ntors apoi, luând aminte

Alt pol, văzui un grup de patru stele,

cel nevăzut decât de-ntâia ginte.



Părea și ceru-nveselit de ele;

sărac e nordu-n văduvia lui,

că-n veci nu vede-asemeni flăcărele!



Sătul de-a lor privire-apoi când fui

și-un pic spre-alt pol privii, spre partea-n care

perise Caru-acum, un moș văzui,



stând singur lângă mine, și de-atare

respect prin toate-i demn, cum unui tată

nicicând nu-i datorește-un fiu mai mare.



Avea o barbă lungă și-nspicată

cu alb, asemeni pletelor, și-avea

pe piept o dublă viț-a lor scăpată,



iar fața-i de lumină i-o umplea

din patru stele sfinte-a lor lucoare,

părând că soarele stă-n fața mea.



— „Voi ce sunteți? Din vecinica-nchisoare

de ce fugiți pe negrul rîu în sus?

a zis mișcând a feții-onestă floare.



Ce facl-avurăți? Cine v-a condus

ieșind din hăul nopții-ntunecate

ce-n veci pe-a morții văi osând-a pus?



Astfel sunt legile din iad călcate,

ori pus-au nouă lege-n cer că-s demne

să-mi intre-n peșteri duhuri condamnate?“



Virgil acu-nceput-a să mă-ndemne

smerit și-n față și-n genunchi să fiu

și-mi da prin ochi, prin mâni și vorbe semne.



Răspunse-apoi: — „Eu nu de sine-mi viu.

Din cer o doamn-a scoborât să-mi facă

rugarea ca-nsoțind, s-ajut pe-un viu.



Aceasta este starea-ne. Dar, dacă

voința-ți e să știi mai multe tu,

nimic nu poate-a mea, negând, să-ți tacă.



El ultima sa noapte n-o văzu,

ci-atât de-aproape-i fu, prin el, nebunul,

Încât s-o vadă foarte-aproape-i fu.



Deci fui, și numai adevărul spunu-l,

trimis să-l scap, ca nu de tot să cază,

și-alt drum n-avui decât acesta unul.



Făcui pe-ntregul neam pierdut să-l vază

și vreau să vadă și poporul pus,

ce-aici se curăță sub sfânta-ți pază.



Ar fi prea lung să-ți spui cum l-am condus

de-a te vedea și-a te-auzi pe tine;

puterea asta dată-mi e de sus.



Să-ți placă deci a te-nvoi că vine.

El caută libertatea, scumpul dar,

cum cel ce-i moare ei o știe bine



și-o știi, căci pentru ea nu-ți fuse-amar

murind s-arunci în Utica vestmântul

ce-n marea zi luci-va-n multu-i har.



Acesta-i viu, n-a rupt deci legământul

etern, nici eu, căci nu sunt în căznire,

ci-n limbul sunt din care-ți roagă sfântul



tău spirit Marcia, plină de-umilire

În ochii-onești și-acum de-a ta s-o ții;

te-ndură deci de noi, pe-a ei iubire,



să-ți trec a tale șapte-mpărății,

și am să-i duc a ta recunoștință,

de crezi că-i demn prin iad numit să fii.“



?„Fu Marcia, cât timp avui ființă,

vederii mele drag-așa, firește,

Încât îi împlineam orice dorință.



Ci-acum, că peste rîul rău trăiește,

nu pot s-o mai ascult, căci mi s-a scris,

când scos eu fui, o lege ce m-oprește.



Dar, dac-o doamnă sfântă te-a trimis,

cum zici, n-aștept ochi dulci să mă convingă,

destul îmi e să spui că ea mi-a zis.



Deci mergi și fă-l pe-acesta să se-ncingă

cu neted jonc și spală-i fața bine

ca orice pat-a ei de-acum s-o stingă,



căci nici c-un fel de nor nu se cuvine,

În ochii săi, să-ntâmpine pe solul

ce-i primul serv al cetelor divine.



Acestui munte-un șes îi face-ocolul,

pe jos, pe unde marea-l înălbește,

și mult trestiș produce-n el nămolul.



Căci nici o plant-acolo nu trăiește

din câte-au trunchi lemnos sau poartă foi,

căci nu se-ndoaie-n valul ce-o lovește.



Dar nu-mi veniți din nou pe-aici, apoi.

Iar soarele ce iese-o să vă-nspire

ce drum pe deal mai lesne-ar îi de voi.“



și-apoi peri. Eu, gata de pornire,

nimic zicând, lângă poet mersei

și-n ochii lui fixai a mea privire.



Iar el:— „Urmează, fiule, pașii mei!

De-aici ne-ntoarcem, căci de-aici declină

câmpia-n jos spre marginile ei.“



Amurgu-nvins de-a zorilor lumină

părea fugind, așa că-n depărtare

vedeam și marea cea de tremur plină.



Pe-un câmp pustiu mergeam ca omul care,

cătând pierdutu-i drum, până ce nu-i

ajuns la el, degeaba drumu-i pare.



Când fúrăm și-ntr-un loc, în umbra cui

cu soarele se luptă multa rouă,

căci prea puțin o scade-arsița lui,



ușor își puse palmele-amândouă

Virgil pe iarba fragedă; eu, însă

știind ce vrea lucrarea lui cea nouă,



spre dânsu-ntinsei fața mea cea plânsă

și-atunci îmi apăru coloarea vie

ce-n iad îmi fuse-atâta vreme stânsă.



Venim apoi la marea cea pustie,

ce-n veci plutind pe ape-i nu văzu

vrun om ce-apoi și-ntoarcerea s-o știe.



Mă-ncinse-aici cum altuia-i plăcu,

și, ce minune!,-ndată ce-și culese

umila plantă, ea din nou crescu



deodată-n locul de-unde mi-o rupsese.







	▲ Începutul paginii.



Cântul II


Iar soarele-ajunsese pe-orizonul

al cărui cerc de-amiazăzi învălește

În punctul cel mai sus al său Sionul,



iar noaptea, ce-n opusul cerc rotește,

ieșea din Gange cu acea Măsură

ce-i lunecă din mâni când se-mplinește;



așa că albii-obraji și de purpură

ai mândrei Aurori, din locul meu,

de multă vârstă galbeni se făcură.



Pe malul mării noi mergeam mereu

și-acum, așa cum răzgândiți drumeții

cu gândul merg, dar umbletu-l au greu.



și iat-atunci, că,-n faptul dimineții,

cum roșul Mars pe marea-ntunecată

adânc spre-apus străbate-alboarea ceții



așa văzui—vai, să-l mai văd o dată!—

venind spre noi un punct de foc pe mare

cum nici un zbor iuțime-așa n-arată.



și,-n timp ce, vrând să-i fac o întrebare,

mă-ntoarsei spre maestrul meu o clipă,

mai luciu-l revăzui și mult mai mare.



și de-ambele lui părți se-ntinse-n pripă

știu eu ce alb și, dedesupt,

acú văzui alt alb încet cum se-nfiripă.



Dar ne-ntrerupt maestrul meu tăcu

până ce-ntâiul alb aripi deschise

și-atunci pe-acest luntraș îl cunoscu.



—„Grăbit să cazi acu-n genunchi, îmi zise,

și-nchină-te! E înger acest foc.

De-acum solii de-acestea-ți sunt trimise.



Vezi cum respinge-orice-omenesc mijloc;

nu vrea lopeți, nici altfel de vântrele

decât aripi spre-acest departe loc.



Vezi cum spre cer întinse stă cu ele

și bate-n vânt cu aripi de lumină,

cari n-au schimbare ca umana piele.“



Venind mereu deci paserea divină,

vedeam cum ea tot mai de foc se face,

că nu putui s-o rabd în ochi vecină;



eu m-așternui. și-o luntre-așa zburace

opri la mal, și-așa de fulg făcută,

că nici c-un semn n-a stins a apei pace.



De har divin întreagă străbătută,

la cârmă sta angelica solie

și morți în luntre-avea mai mulți de-o sută.



„Când Israil ieșit-a din robie“

cântau cu toții-un singur glas, în cor,

și psalmu-ntreg cu tot ce-ntr-însul scrie.



Făcând un semn al crucii-asupra lor,

pe mal au dat năvală aceștia iute,

iar el, precum veni, plecă cu zor.



Străin acestei țări necunoscute

și-uimit părând, în jur privea poporul

cum fac acei ce văd nemaivăzute.



Tutindeni soarele-azvârlea cu zorul

În plină zi săgeți și,-arzând ferbinte,

gonea din miezul bolții Căpriorul,



când, ochii ridicându-i noua ginte

spre noi, a zis: „— Rugămu-vă, de știți,

ce drum spre deal avem de-aci nainte?“



Iar dulcele maestru: — „Voi gândiți

că poate noi am ști aceasta țară,

dar, ca și voi, străini suntem, veniți



puțin ceva nainte-vă, pe-o scară

a altui rău și-atât de aspru drum,

că joc acest urcuș o să ne pară.“



Băgând de seam-apoi cu toții cum

îmi suflă gura și că-s viu adică,

de-uimire multă-ngălbenir-acum.



Precum, pe lâng-un sol ce-oliv ridică,

se-ndeasă toți s-aud-o noutate

și-a fi strivit nici cui nu-i este frică,



acele umbre-așa steteau mirate

cu toate-acum, în fața mea privind,

uitând că merg să spele-a lor păcate.



Văzui pe una cum porni, dorind

cu-atâta foc să mă cuprindă-n brață,

că fui mișcat și eu ca să-l cuprind.



Năluci ce numai par că au o viață!

De trei ori vrând să-l am la piept, bătui

de trei ori pieptu-mi, gol având în față.



De-uimire, cred, eu galben mă făcui,

dar el zâmbi,-ndărăt trăgându-și pasul,

iar eu, urmându-mi drumul meu, trecui.



Duios el m-a rugat să stau, iar glasul

făcând să știu ce umbră e,-l rugai

s-amâie-o clipă pentru noi popasul.



—„Cum drag în carnea morții tu-mi erai,

mi-ești drag, a zis, și-acum când mi-e luată.

De-aceea stau. Dar tu ce drumuri ai?“



—„Casella meu! Spre-a mă re-ntoarce-odată

aici la voi, fac calea mea de-acum,

dar cum de-a ta-i atât de-ntârziată?“



— „Nu-mi fu făcut ultragiu nicidecum,

că el, ce ia oricând pe-oricine îi place,

de mult mi-a tot negat al mării drum.



Din justă vrere vrerea lui se face

și-i drept că, de trei luni, el ia-ntre-ai lui

să plece-oricine vrea-n deplină pace.



Iar eu, care pe-al mării mal stătui,

de unde Tibru-ncepe ca să moară,

primit de el cu bună vrere fui



din locul cătră care-l vezi că zboară,

căci orișicând aci s-adun-oricine

din cei ce nu spre-amarul rîu scoboară.“



— „Vro nouă lege dacă nu-ți reține

memoria și-uzul cântului acel

ce-adese-a stins atâta dor în mine,



alină-mi bietul suflet puțintel“,

așa-l rugai, „că,-n trupu-i care moare

venind aici, mi-e truda morții-n el“.



„Iubirea-n gând cu mine vorbitoare“,

așa-ncepu și dulce-așa cântând,

că sună și-azi în mine-acea dulcoare.



Măestrul meu și eu și toți cei stând

cu el păreau că-n farmecul ce-avură,

n-aveau pe lume-altce nimic în gând



și-atenți la cânt și nemișcați stătură,

când:— „Ce-i aici, de-umblați așa de-ncete?“

strigă deodat-onestul moș din gură.



„Ce preget e? Ce lene-n gând vă dete?

Urcați spre deal, spre-a rupe solzii-acei

ce-opresc pe Cel Etern să vi s-arete!“



Precum, pe când adun-ori boabe,-ori mei,

porumbii ce s-adună la mâncare,

și fără-a se-ngușa ca de-obicei,



deodată-și lasă hrana, când le pare

că văd ceva venind ce-i înspăimântă,

cuprinși fiind de-o grijă mult mai mare,



așa văzui lăsând și ceata sfântă

cântarea ei. Spre deal fugi-napoi

cum fuge-un om ce n-are nici o țântă,



și-n fugă mai târzii n-am fost nici noi.

Cântul III


Deși-împrăștiați de fuga cea grăbită

pe câmp, întorși spre muntele acel

la care-a noastră minte-n veci ne-nvită



eu stetei strâns de ducele fidel,

căci cine-ar fi condus a mea cărare

și cum era să sui fără de el?



și-așa-mi părea că-și face-acum mustrare.

O, suflet demn și nepătat, ce mică

greșeală-ți face-arsuri așa de-amare!



Când pripei, care-oricărui act ridică

noblețea sa, el stavilă i-a pus,

iar spiritu-mi, strâmtat de-avuta frică,



lărgi atenția ca din sineși dus,

privii spre muntele, ce-și face cale

spre cer din ape,-al lumii cel mai sus.



Dar soarele, ce-n dosul meu din vale

ardea, sta-n față-mi rupt, fiindc-avea

părete-n trupul meu luminii sale,



și-atunci, speriat, mă-ntorsei făr-a vrea,

crezând că-s singur, când văzui, vezi bine,

pământul negru numa-n fața mea.



— „De ce tot bănuiești? “, privind spre mine

mi-a zis, întors cu-ntreaga față, solul,

„nu știi că te conduc și sunt cu tine?



E sear-acolo unde-mi zace golul

vestmânt prin care-umbream când am trăit;

Brindis l-a dat și-l are azi Neapolul.



și-n față-mi dacă n-am nimic umbrit,

mai mult decât de ceruri nu te mire

că unu-ntr-altul razele-și trimit.



Să rabde-asemeni corpuri chinuire,

și cald și frig, le face-acel ce vrea

s-ascundă cum le dă și-această fire.



Nebun acel ce speră c-ar putea

pătrunde-a voastră minte vecinicia

ce ține pe-unul în trei fețe-n ea.



Să fiți voi, oameni, mulțumiți cu quia!

De-ați fi putut vedea voi totul clar,

de ce-ar mai fi născut atunci Maria?



Dar n-ați văzut dorindu-i în zadar

și-atari a căror minte-ar fi-mpăcat-o

Dorința ce li-e-acum etern amar?



Eu zic de-Aristotel, și zic de Plato,

și de-alții mulți“. și-ngândurata frunte,

tăcut și tulburat, el și-a plecat-o.



În vremea ast-am fost sosiți sub munte

și-aflarăm mânecu-i așa pieziș,

că nu-s pe lume-agile tălpi să-nfrunte.



Cel mai pustiu și mai râpos costiș,

la Lierici și Turbi’,-ar fi ușoară

și-o largă cale-n rând cu-acest costiș.



— „Mai știu eu p-unde-acest urcuș scoboară“,

vorbi Virgil și-oprire-n pași a pus,

„să-l poat-urca și-un om care nu zboară?“



Pe când privea-n pământ, pe gânduri dus,

și-n sineși judeca acel părete,

iar eu cu ochii-umblam pe stânci pe sus,



văzui la dreapta șirul unei cete de spirite,

spre noi părând că vine și nepărând,

c-așa veneau de-ncete.



— „Ridică-ți ochii că sosesc, în fine,

maestre, duhuri, să ne dea vrun sfat,

de n-ai puteri să-l afli tu prin tine.“



Atunci privi și el și-asigurat:

— „Să mergem noi spre ei, că vin ca-n silă,

iar tu-n speranța ta să fii-ntrămat“.



Deși spre ei noi mersem poate-o milă,

era-ntre noi și-acum o-ndepărtare

cât zboar-o piatră dintr-o mân-abilă,



când, strâns sub poala stâncii-n nemișcare,

a stat grămadă-n loc întreg poporul,

cum stai și-observi când nu ți se prea pare.



—„Voi, cei cu bun sfârșit“, conducătorul

așa-ncepu, „vă rog, pe sfânta pace

de care-aveți, cred eu, cu toții dorul,



să ne-arătați în care loc se face

mai lină coasta spre-a sui și noi;

când știi mai mult, mai mult și graba-ți place.“



Cum una-ntâi, când ies din staul oi,

ori dou-ori trei, și, timide să iasă,

cu bot târât stau cele de-napoi,



ce prima face toate fac și leasă

stau proaste-n loc, deși nu știu ce este,

când prima stă, și-n coaste i se-ndeasă,



așa văzui pe primii dintr-aceste

ferice umbre cum, pornind, veniră

sfioase-n chip și cu mișcări modeste.



Ci,-n clipa când la dreapta mea zăriră

lumina zilei ruptă-n mersul ei,

iar umbra mea pe stânci cum se resfiră,



au stat și s-au retras puțin, iar cei

ce-n urmă-le veneau, fără să știe

ce cauză au de stat, au stat și ei.



și-atunci:— „Făr-a-ntreba, știut vă fie

că-i viu în carne-i omul ce-l vedeți, .

de-aceea-n drum lumina o sfășie



Deci nu vă mire, ci credinț-aveți

că, făr’ de-un har ce Domnul i-l trimete,

el n-ar cerca să urce-acești păreți.“



Așa a zis Virgil. Iar capul demnei cete:

— „Vă-ntoarceți deci, iar noi venim urmând.“

și-apoi și-un semn cu-al palmei dos ne dete.



și-atunci: —„Oricine-ai fi, să-ntorci mergând,

îmi zise-un duh, a ta căutătură

și vezi de m-ai văzut, poate,-oarecând“.



Eu fix privii frumoasa lui statură:

gentil la chip și fața sa bălană

și-avea la ochi, sub frunte,-o tăietură.



Smerit i-am spus că-n viața lui umană

eu nu-l cunosc; iar el: — „Privește-anume!“

și sus, la piept, făcu să-i văd o rană.



și-apoi zâmbind: — „E Manfred al meu nume,

nepot Constanței celei mari, o știi;

deci, rogu-te, când vei ieși la lume,



frumoasei mele fete,-ai cărei fii

sunt celor două țări mândrii regale,

să-i spui ce-i drept, de spun altfel cei vii.



Când fui ucis prin două răni mortale,

plângând mă detei rob celui ce vrea

cu drag să ierte-oricui orice greșale.



Păcate-avui cumplite-n viața mea,

dar largi sunt brațele eternei mile,

Încât cuprind pe-oricâți se-ntorc la ea.



De-ar fi cetit în domnu-aceste file

păstorul cosentin, cel de Clement

trimis a mă vâna-ntr-acele zile,



mi-ar sta, la capul punții-n Benevent,

și-acum a mele oase neatinse,

având ca pază greul monument.



Ci-acum le spală ploi și-un vânt le-mpinse

afară din regat, pe lângă Verde,

și-aci mi le-a-ngropat cu facle stinse.



Ci-atât cu-a lor blăsteme nu se pierde,

Încât să nu găsești pe Domnul iară,

cât timp speranța dă vrun mugur verde.



E drept că,-n fine, chiar de se-ndreptară

acei ce-n anatemă-le au murit,

sub râpa asta au să stea afară



de treizeci de-ori timpul ce-au trăit

cu-al lor blăstăm, vro pie rugăciune

de nu le scade-al lor decret menit.



Tu vezi acum de-mi faci servicii bune

făcând să știe buna mea Constanța

cum m-ai văzut, și-a mea interdicțiune,



căci multă ni-e la voi aici speranța.“

Cântul IV


Când ori durerea-n noi, ori voia-bună

cuprinde-a noastr-oricare vro simțire,

Într-însa-ntregul suflet ni s-adună,



deci parcă de-alta n-are nici o știre;

cu-aceasta bați eroarea care crede

că sufletul e-n om cu triplă fire.



Deci, când aude omul sau când vede

ce-i ține duhul prins de-o vrajă multă,

nu simte timpul ce grăbit purcede,



căci alta e puterea care-ascultă

și de-alta sufletul robit ți-l ai;

fățișă-i una, și-alta ca ocultă.



Pe-acestea sigur însumi le-ncercai,

pe când mergeam, pe Manfred ascultându-l,

căci soarele pe cer s-urcase mai



cinzeci de scări și n-am fost observându-l

când fúrăm unde-acele umbre-alese

strigară-n cor: „Pe-aici e ce vi-e gândul.“



Spărturi mai mari în gardul său adese

c-un braț de spini țăranul și le-astupă,

pe când în struguri bruna față iese,



decât pe unde el întâi, eu după,

intră Virgil pe-un gang și, călători

pe-alt drum, de-acum lăsarăm sfânta trupă.



San Leo-l urci, la Noli te cobori,

și până-n vârf Bismantua e lină

s-o sui pe jos, ci-aici aveai să zbori



cu iuți aripi, zic eu, cu goana plină

a marelui meu dor, de-acela dus

ce-mi da speranță și-mi făcea lumină.



Urcam pe scocul ruptei stânci în sus,

că de-ambii săi pereți având strâmtoare

și-având genunchiu-n locul mânii pus.



Pe nalta culme-a râpei suitoare

ajunși apoi, pe-un liber brâu ce-avea:

— „Maestre, am zis, ce drum s-alegem oare?“



— „De-acum la vale nici un pas, zicea,

și, pân-om da de vrunul care știe,

mereu câștigă-ți munte-n urma mea.“



Dar vârf avea, ce nu putea să-mi fie

văzut, și-urcuș așa peziș, cum ai

În sfert de cerc spre centru-o mijlocie.



Eram trudit când astfel cuvântai:

— „Te-ntoarce, tată drag, și mă privește,

că mor pe-aici, de nu te-nduri să stai!“



— „Tu numai pân-aici te mai trudește.“

și-un brâu, ceva mai sus, ca semn mi-l puse,

ce-ntregul deal pe-aici îl ocolește.



Așa-mboldit de vorbele ce-mi spuse,

trudit m-am tras pe brânci în urma lui

și-n urm-apoi sub tălpi și-acesta-mi fuse.



șezu aici și el, și eu șezui,

Întorși spre zori, pe-unde-am suit pe cale,

că-n urmă-și a privi e drag oricui.



Privii dintâi spre-al mării mal în vale,

spre soare-apoi, și-am stat uimit văzând

la stânga mea cărarea roții sale.



Virgil a cunoscut miratu-mi gând,

cum stau privind că Febus vrea s-apuce,

pe-o cale dintre noi și nord intrând,



și-a zis așa:— „Când Castor și Poluce

ar fi-nsoțind pe cer oglinda care

și jos și sus lumina și-o conduce,



cu mult mai mult vecin cu Ursa-Mare

vedere-ai roșul zodiac pe lume,

de n-ai ieși din vechea sa cărare.



De vrei să vezi, apoi, aceasta cum e,

Închipuie-ți că muntele Sion

și-acest de-aici stau pe pământ și-anume



așa că au un singur orizon,

dar două hemisfere; lunga stradă,

cea arsă cu-al său car de Faeton,



ăst deal pe-o parte-ar trebui s-o vadă

și pe-alta celălalt, de iai aminte și clar

tu judeci ce-am adus dovadă.“



— „Ei, da, maestre, clar mai înainte

nicicând nu-mi fu așa ce-acum discern

și ce-mi părea dincolo de-a mea minte,



căci cercul mediu-al cercului suprem,

numit equator de-una dintre arte,

ce stă-ntre nord și sud fixat etern,



ne stă, din cauza care-o spui, departe

atât spre nord, pe cât de la evrei

se vede-ndepărtat spre calda parte.



Dar vreau să știu, maestre-al meu, de vrei,

cât drum mai e? Căci suie-a coastei frunte

mai sus decât s-o văd cu ochii mei.“



Iar el: — „E grea, atare-i acest munte,

urcarea-ntâi, ci-atât cât urci omoară

și truda-n om, mai lesne ca s-o-nfrunte.



Când calea-ți va părea așa de-ușoară,

Încât urcarea fi-va pentru tine

cum e pe-un rîu al luntrei ce scoboară,



atunci vei fi la ținta căii-n fine

și-acolo vei afla și-odihna dată.

Nu-ți spui mai mult, dar astea le știu bine.“



Dar nu-i fu vorba-ntreagă terminată

și-un glas vecin: — „Dar poate vei avea

nevoie pân-atunci să șezi vrodată!“



Ne-ntoarse-această voce-acum spre ea,

și-n stânga-ne văzurăm o pietroaie,

ce-ntâi nici eu și nici el n-o vedea.



Am mers la ea și-n dosul stâncii-o droaie

de duhuri sta, supt umbra ei, trântită,

cum face-un om când multă lene-l moaie.



Din ele-o umbră, ce-mi părea trudită,

ședea și,-având genunchii-mbrățișați,

ținea-ntre-aceștia fața ghemuită.



— „O, dulce tată, dintre-acești culcați

privește, am zis, pe cel mai leneș,

care să juri că ei cu lenea-s cununați!“



S-a-ntors și ne-a privit mai cu-ndemnare,

dar nu mai sus de șold, așa-ntr-un fel,

și-mi zise-apoi: — „Tu du-te, că ești tare!



Atunci l-am cunoscut și, puțintel

deși pe-ai mei plămâni truda stăpână,

ea nu m-opri să nu mă duc la el.



Când fui aproape, abia mai sus de mână

nălțîndu-și ochii,-a zis: — „Văzuși tu cum,

pe stânga, Feb teleaga lui și-o mână?“



Cuvântu-i scurt și-al feții leneș drum

mi-aduseră puțin surâs pe buză,

și-am zis: — „Belacqua, nu te plâng de-acum,



dar spune-mi tu ce lene-așa de-ursuză

te-a prins aici? îți faci tu-ndătinatul

tabiet al tău? Aștepți vro călăuză?“



Iar el: — „Ei, frate, ce mi-e bun urcatul,

căci tot nu m-ar lăsa la prag divinul

portar să intru spre-a-mi spăla păcatul;



căci are întâi să-mi facă-n jur seninul

atâtea roți ca-n viața mea trecută,

căci până-n moarte-am tot împins suspinul.



și-o rugă pân-atunci de nu-mi ajută,

ieșind din inimi dragi Celui-de-Sus,

ce poate-a mea, cea-n ceruri neplăcută?“



Virgil era plecat și,-urcând, mi-a spus:

— ,.Pornește-acum! Vezi, soarele e-n focul

de-amiazi pe cer și,-n marginea de-apus,



al nopții-amurg acopere Marocul.“

Cântul V


Lăsând acele umbre și plecând,

urmam deci urma dulcelui meu duce,

când, dindărăt, cu mâna arătând,



un duh: — „Ia vezi, că parcă nu străluce

lumina-n stânga celui de desupt

și ca și-un viu el pare-a se conduce!“



Când m-am întors, văzui că ne-ntrerupt

fixat eram de-a lor căutătură

eu, eu și jos al zilei luciu rupt.



Atunci Virgil: — „Ce gând nebun te fură,

Încât și-urcării-acum zăbavă-ți face?

De-acești de-aici ce-ți pasă ce-și murmură?



Urmează-mă, iar ei șoptească-n pace!

Fii tare ca un turn ce nu-și clătește

coroana-n vânt, de-ar bate-oricum îi place.



Căci omu-n care-a pururi se gonește

un gând pe-alt gând, delungă ținta lui,

căci unu pe-altu-n fugă se slăbește.“



Eu ce puteam, decât că: „Viu!“ să spui?

și-am spus și-acel obraz puțin avându-l

ce-adese face demn să ierți oricui.



Pe munte-n acest timp, încunjurându-l,

venea spre noi, puțin mai sus, popor

cântând un Miserere-n cor, cu rândul.



Dar, când văzură că eu pui zăvor

luminii cu-al meu trup, schimbară glasul

și-un lung și sarbăd „O!“ fu cântul lor.



Iar doi din ei își și-ntețiră pasul

spre noi, spre-a ne-ntreba, ca o solie:

—„în care cerc vi-e dat aici popasul?“



Virgil atunci: — „Vă-ntoarceți și le fie

acestea celor ce-au rămas știute:

că-n trup acesta-i om în carne vie.



Din cauza umbrei lui, de-au stat umplute

de-uimire așa, atât mai am de spus:

Onoare-i dați, căci poate să v-ajute!“



Eu n-am văzut mai iuți nici meteorii

s-aprindă-n faptul serii-a bolții slavă,

nici soarele topind în august norii,



cum ei au curs la deal fără zăbavă

și cum, ajunși, porniră-n jos poporul

cum făr’ de frâie cură-n câmp o stavă.



— „Sunt mulți acești ce vin acum cu zorul,

vorbi Virgil, și toți cu vro rugare,

deci mergi încet și-ascultă-le-n mers dorul.“



— „O, tu, acel ce spre fericea stare

te duci cu trupul ce din mamă-l ai,

strigau venind, fă-ți grabei alinare



să vezi de nu cunoști pe vreunul, vai,

spre-a duce despre el în lume știre!

De ce tot mergi mereu? De ce nu stai?



Noi toți murirăm moarte-ntru cumplire

și până-n moarte-am tot făcut păcate

și-atunci ne-a luminat cereasc-albire,



Încât, căindu-ne,-am ieșit iertate

din viața noastr,-amici cu Dumnezeu,

ce-acum prin dorul de-a-l vedea ne bate.“



— „Oricât vă tot privesc, răspunsei eu,

nu pot să vă cunosc. Dar, de vă place

să fac, aleși părtași, ce pot să vreu,



vorbiți și vreu să fac, pe sfânta pace

pe care, alergând din sfere-n sfere,

s-o cat ăst duce ce-l urmez mă face.“



Iar unul a-nceput: — „în buna-ți vrere

noi credem toți, chiar fără jurăminte,

de n-o fi poate-un caz să n-ai putere.



Eu unul deci, a toți mai înainte,

de-i mai vedea tu țara dintre statul

lui Carlo și Romagna, ai aminte,



te rog, și-n Fano fă-mi atât cu sfatul,

că doar prin rugi ei poarta-mi vor deschide,

să-mi pot spăla cumplit ce-l am păcatul.



De-acolo fui, dar rănile perfide,

ce scurser-al meu sânge-n care-am stat,

îmi fură date-n țări antenoride,



În cari eu mă credeam că-s mai vegheat.

Un d’Esti mi-o făcu-ntr-o ură care

mai mult-a fost decât îi fu iertat.



Spre Mira însă de cătam scăpare,

ajuns de ei la Oriac când fui,

aș fi și-acum la cei ce au suflare.



Fugii spre bălți și-aci-ncurcat căzui

În trestii și nămol și, desfăcută,

În lac, de sânge, viața mi-o văzui.“



și-alt duh apoi: — „Cum vrei să-ți vezi umplută

dorința ce te-a-mpins pe dealul sfânt,

cu buna mil-a mea tu mi-o ajută.



Din Montefeltre-am fost, Buonconte sunt;

Giovanna și-alții grija nu mi-o poartă,

de-aceea-mi port eu ochii-aci-n pământ.“



— „Dar ce-ntâmplare, am zis, sau care soartă

te-a dus departe-atât de Campaldin,

că nu știm unde-ți zace haina moartă?“



— „Oh, zise el, din jos de Casentin

o gârlă e și-Archiano e chemată,

din sus de schit născută-n Apenin.



Spre locul unde-i cu-Arno măritată,

fugii pe jos, însângerând pământul

cu ce-mi scurgea străpunsa beregată.



Aci-mi perdui vederea, iar cuvântul

din urmă al Maicei nume-mi fu și-apoi

acolo gol lăsatu-mi-am veșmântul.



Eu spui ce-i adevăr, tu-l du-ntre voi:

m-a prins un înger, îns-al tău, inferne,

strigă spre cel din cer: „Tu mă despoi!



Ai dus, din el ce-avea dintre eterne,

răpindu-mi-l c-o biat-oftare bună,

dar celeilalte-altfel îi voi așterne!“



Tu bine știi-n văzduhuri cum s-adună

vaporii uzi ce-n ploi se-ntorc de-ndată,

ce-urcând ajung în frigul de sub lună:



deci vrerea rea ce numai rău-l cată

unind și minte, vânt și fum stârni

cu-a sa putere firii sale dată.



și-n faptul serii văile-nvăli

din Pratomagno până-n jugul mare

cu nori și ceru-așa-l acoperi,



că-n apă s-a topit întreaga zare,

iar câtă ploaie nu putu s-o-nghită

pământu-n el, prin văi cătă scăpare



și-apoi, cu alți torenți mai mari unită,

căzu-n regalul rîu cu-atâta hui,

că n-a mai fost vrun chip de-a fi oprită.



Află-nghețatu-mi trup la gura lui

umflatul Archian și-n Arn’ mă-mpinse

și crucea-mi desfăcu care-o făcui



pe piept, atunci când zbuciumul mă-nvinse;

purtat pe fundul lui apoi, curând

Întreg în prada-i de nămol mă-ncinse!“



— „Ah, când tu-n lume vei fi-ntors, și când

vei fi-ntrămat gustând călătoria,

vorbi acestui duh, alt duh urmând,



vorbește și de mine-atunci! Sunt Pia,

îmi dete Siena trup, Maremma moarte:

o știe-aceasta cel ce-n cununia



cea nou-a mea inelul vru să-mi poarte.“

Cântul VI


Când sparg un joc de zar, cel ce-a pierdut

rămâne trist și-aruncă singur ținte

și trist repetă cum ar fi făcut;



cu celălalt merg toți, care-nainte

și care-n urma lui, și, dându-i coate,

din lături altul îi aduce-aminte.



El nu stă-n loc, ci-ascult-ale lor toate,

iar cui îi dă se mântuie de el

și scapă de-mbulziș astfel cât poate.



Așa-ntorceam eu fața-n desu-acel

popor sosit, spre toți de lângă mine,

și-așa, prin promisiuni, scăpam la fel.



și pe-aretinul cel de mâni haine

ucis, de Ghino Tacc’, aci-l văzui

și-acel ce-n goană se-necă-n rovine.



Era și-acel pisan, din cauza cui

Marzucc’ cel bun așa de demn păruse

și mâni tindea spre cer, în plânsul lui,



Novell’, și d’Orso, ca și-acel ce fuse

prin pizme și-ură dat peririi pradă,

dar nu prin vina proprie, cum îmi spuse.



Eu zic de Della Brossa, deci să vadă

stăpâna din Brabant, cât timp e vie,

ca nu-ntr-o turmă mult mai rea să cadă.



Iar, când fui liber de-umbrele cari mie

astfel mi se rugau, spre-a fi-n putință

prin ruga mea mai iute-n cer să vie,



am zis: — „Tu-mi pari că negi cu stăruință,

tu, facla mea,-ntr-un text al tău că poate

să schimbe-o rug-a cerului sentință;



dar asta e ce-o cer acestea toate.

Sperează ei zadarnic așadară,

ori spusa ta eu n-o-nțelesei, poate?“



Răspunse el: — „Scriptura mea e clară

și nici nu sper-aceștia nebunește,

de judeci drept, nu cum ar fi să pară.



Dreptatea cea de veci nu se clintește,

că umple-n clip-o dragoste-nfocată

ce-acestor inși pe-ncet li se-mplinește.



Iar, unde-am spus acel cuvânt odată,

nu se spășea prin rugă nici o vină,

căci ruga sta de cer îndepărtată.



Dar nu te-opri pe-o chestie-așa de fină,

de nu te-ndeamn-acea conducatrice

ce dă-ntre minte și-adevăr lumină.



Eu nu știu de-nțelegi, zic de Beatrice.

Pe culmea ăstui munte-acolo sus

vedea-o-vei senină și ferice.“



— „Să ne grăbim, deci, duce-al meu, am spus,

căci nu mai sunt trudit ca mai nainte,

și iată dă și-n umbre-al serii-apus.“



—„Vom merge azi, răspunse-al meu părinte,

atâta cât ți-e scris să te ridici,

dar altfel lucrul e, nu cum ți-e aminte.



Căci pân-atunci vedea-vei, tot de-aici,

venind pe cel ce după deal dispare

și-așa că raza-i n-o s-o mai despici.



Vezi colo îns-un duh, stând singur, care

spre noi acum privește cu-ațintire:

ne-o spune-acesta pe-unde-avem cărare.“



Ne-am dus la el. Cu ce desprețuire

ăst duh lombard și cât de mândru sta,

mișcând încet onesta lui privire!



El nu ne-a zis nimic, ci ne lăsa

s-urmăm în mers, ci-al nostru mers urmându-l

cum face-un leu, când stă-n odihna sa.



Virgil se duse-aproape-atunci, rugându-l

să-i spuie-un drum pe unde urci mai bine,

ci,-al său răspuns el nu-ntrebării dându-l,



de viață ne-ntrebă, de țară-n fine.

— „Din Mantua . . .“, -nceput-a așadară,

iar umbra-ntreagă, concentrată-n sine,



grăbitu-s-a, de unde-a stat, să sară

și:— „Mantovane, a zis, eu sunt Sordell“.

și unul p-altu-atunci se-mbrățișară.



Oh, slujnico Italie, trist ospel

și navă-n viscol, ce-și pierdu pilotul,

nu doamnă de provincii, ci bordel!



Acel prea nobil duh, cum fu cu totul

grăbit, la singur sfântul nume-al țării,

să-și strângă-n brațe-astfel compatriotul!



și-acum trăiesc în focul dezbinării

cei vii ai tăi, mâncându-se câinește,

câți au un șanț și-un zid al apărării.



Ai mării țărmi, nemernico,-i privește

În jurul tău și caut-apoi în tine,

de-ai vrun partid ce-n liniște trăiește!



Dar ce-ți făcu-mpăratul ție bine

că-ți dete frâu, când gol e locul șeii?

căci făr’ de el, n-ar fi așa rușine.



Ah, neam ce-ar trebui și-orânduielii

să-i fii supus și-n șea să lași cezarul,

de știi ce-ți scrie domnu-n evanghelii!



Nu-ți vezi turbat zburdându-ți armăsarul,

căci n-ai știut din pinteni să-l strunești,

când frâu-n mâni ți-l dete-odată harul.



Germane-Albert, tu, cel ce-l părăsești,

că-l vezi nebun în furia lui drăcească,

În loc să-i sari în șea să-l stăpânești,



din stele cadă furie cerească

pe capul tău, și nouă și deplină,

Încât al tău urmaș să se-ngrozească,



căci printr-a ta și-a tatălui tău vină,

ținuți dincolo prin nesaț, procleții,

ne stă pustie-a regnului grădină.



Hai, vezi Montecchi tăi și Cappelleții

și-ai tăi Monalzi, o, tu nepăsătorul,

pe-aceia triști și-n drum pe-aceștia, bieții!



Hai, vezi, cumplite, cum îți sug poporul

baronii tăi și curm-a lor păcate

și vezi cât de vegheat ți-e Santafiorul!



Hai, vezi cum Roma ta, plângând, se zbate

și zi și noapte,-o văduvă săracă:

„De ce nu ești cu mine,-o, tu,-mpărate!“



Hai, vezi cum se iubesc ai tăi! și, dacă

pierduși de noi de tot compătimirea,

rușine propria faim-atunci să-ți facă!



De pot să-ntreb, tu, cel ce răstignirea

În lume-o suferiși, supreme Joi,

sunt ochii drepți ai tăi întorși airea,



ori poate pregătești tu lucruri noi

În vecinicul tău sfat, spre-al nostru bine,

departe-adânc și ne-nțeles de noi?



Căci toate-ale Italiei țări sunt pline

de domni tirani și orișice lichea

ce intră-n vrun partid Marcel devine!



Tu poți fi fără griji, Florența mea,

căci nu te poate-atinge-atare-acuză,

căci neamul tău e just și-i just ce vrea.



Mulți au dreptatea-n ei și-o țin sub spuză

spre-a nu veni la arc în chip nebun,

ci-ai tăi o au în guri ! și, de refuză



să puie-un umăr mulți la greu comun,

poporul tău, sărind grăbit, răspunde,

chiar nechemat, la greu: „Ba eu mi-l pun!“



Fă-ți albe zile deci, căci ai de unde,

și-averi ai tu, și pace, și măsură;

de-i drept ce zic, vin vremi și n-or ascunde.



Atena, vai, și Sparta, cari făcură

vestite legi și-atâta de civile,

ce slabă minte-n bunul trai avură



cu tine-n rând, căci astfel de subtile

măsuri tu țeși, că, ce-n octombrie legi,

n-ajunge-a sta-n noiembrie zece zile.



De când ții minte, cât amar de legi

tu n-ai schimbat, și datini, și guverne,

și banii tăi, și-a tale membre-ntregi.



Dar, minte dacă ai și poți discerne,

vedea-te-vei la fel cu-acel bolnav

ce, negăsind odihnă-n chin pe perne,



se-ntoarce-ades spre-a nu-i părea grozav.

Cântul VII


A lor oneste-onoruri și senine,

când fúră-n rând de trei ori repetate,

Sordel s-a tras zicând: — „și-acum, voi cine?“



— „Pe când erau nedemni cei morți să cate

această coastă, ca spre cer să suie,

de-August îmi fură oasele-ngropate.



Eu sunt Virgil, iar cerul al meu nu e

printr-alt păcat decât că nu crezui.“

Așa-ncepu maestrul meu să spuie.



Precum acel ce vede-n fața lui

deodat-un fapt ce-l umple de mirare,

crezând și nu, zicând ba e, ba nu-i,



Sordel, plecându-și ochii,-a stat atare.

Venind apoi, l-a-mbrățisat umil

pe unde-un prunc s-agață de-omul mare.



— „Oh, glorie-ntre latini, al cărui stil

dovezi, ce poate-al nostru grai, ne dete,

și-a țării mele-onoare-n veac, Virgil!



Ce grație-ori merit vru să mi te-arete?

și spune-mi tu, de-s demn de-al tău cuvânt,

de vii din iad, din care cerc, poete?“



— „Prin toate-ale durerii cercuri sunt

venit aici, a zis, și fac aceste

mânat de-o doamnă din imperiul sfânt.



și nu făcând, ci nefăcând îmi este

pierdut ce tu dorești, supremul bine,

de care eu târziu am prins de veste.



Un loc e-n iad și-o noapte făr’ de fine

ni-l face trist, nu cazna, și-ntristați

noi nu-n urlări ne plângem, ci-n suspine.



Acolo stau cu pruncii cei curați,

pe care-i duse moartea mai nainte

de-a fi de culpa-ntregii lumi spălați;



acolo-s cei ce n-au știut trei sfinte

virtuți, trăind, dar pe-altele, pe toate,

lipsiți de-orice păcat, le-avur-aminte.



Dar dă-ne-un semn, de știi și de se poate,

la locul de-unde propriul purgator

își ia-nceput, ce drum mai scurt ne-ar scoate?“



N-avem aici anume loc. Cum vor,

și-n sus, și-n jur, oricine poate trece;

cât pot să merg, îți stau conducător.



Dar vezi că ziua-ncepe să se plece,

iar noaptea-n sus nu poți sui, deci cată

s-aflați un loc mai bun spre-a o petrece.



La dreapta-ne sunt umbre-aici îndată;

de vrei, te duc la ele și-i avea

plăcere-a ști ce soartă le e dată.“



— „Dar cum, a fost răspunsul, dac-ar vrea

să suie-n duh, e, poate, că nu-l lasă

altcineva sau e că n-ar putea?“



Văzui în țărn-o linie cum apasă

cu degetul și: — „Ziua dac-apune,

nu poți să treci nici dunga asta trasă,



dar nu c-alt lucru piedecă ne-ar pune

decât negroarea nopții-a ne sui,

că-n vrerea noastr-orice puteri răpune.



Poți noaptea-n jos să mergi cât ai voi,

poți coastei face-ocol, dar e-n orbie,

cât timp ni-e sub picioare-ascunsa zi.“



Virgil, ca și cuprins de-uimire vie,

răspunse-atunci: — „Deci du-ne unde-ai spus

că starea-n loc plăcut-o să ne fie“.



Puțină cale noi de-aci ne-am dus,

când și văzui că dealul se desface

făcând o vale ca și-n lume sus.



— „Vom merge-acolo unde coasta face

din sine-un sân, a zis, și noul soare

vom sta să-l așteptăm acolo-n pace.“



Era-ntre clin și oblu-o cotitoare

potecă-n vale, ce ne duse-n locul

În care-al văii limb aproape moare.



Curat argint și aur roș ca focul,

smarald în clipa când îl frîngi, seninul

eben lucios, și purpura, și cocul



Învinse-ar fi rămas acolea-n plinul

de flori și ierburi sân cu strălucirea,

precum de-al său mai-mult e-nvins puținul.



Nu numai c-a depins acolo firea,

ci-a mii de-odoruri o dulcoare rară

fac dulce-amestec neștiut airea.



și duhuri, ce pe pajiști s-așezară,

cântau aci Salve Regina-n cor,

pe cari din deal nu le vedeai de-afară.



Sordel, al nostru-aici conducător:

— „Cât timp puținul soare n-o să cadă,

nu-mi cereți să vă duc în valea lor.



Mai bine-ale lor fețe-o să se vadă

și-a lor mișcări aici, pe culme stând,

decât fiind cu dânșii-ntr-o grămadă.



Acel ce șade cel mai sus, părând

c-ar fi negles ce-avea să făptuiască

și vezi că nici nu cântă cu-alții-n rând,



Rudolf a fost și-ar fi putut s-oprească

Italia de-a peri de răni, de care

târziu va fi alt braț s-o lecuiască.



Vecinul său, ce-l mângâie, cum pare,

domni pământu-acelor văi ce drum

prin Molda-n Elba-și fac, prin Elba-n mare,



și-i Ottokar, mai bun ca prunc de cum

e fiu-i Venceslau, de barbă plinul,

ce-n lene și-n desfrâu se-ngrașe-acum.



și-acel Născior, ce pare, cu vecinul

cel blând la chip, în foarte intim sfat,

muri fugind și desflorându-și crinul.



Vezi cum își bate pieptul, desperat,

și vezi pe celălalt, ce,-oftând fierbinte,

din palme-obrajilor făcut-a pat:



sunt ciumei Franței socru și părinte

și-au inimi triste-așa de-amar durute

de viața lui cea rea și făr’ de minte.



Iar cel cu membre-așa de mari părute,

ce cântă-n rând cu cel cu mare nas,

fu-ncins cu brâu-a tot ce e virtute.



și, rege după el de-ar fi rămas

acel flăcău ce-n dosul lui se vede,

virtutea s-ar fi scurs din vas în vas,



cum nu poți spune de-alt al său erede,

căci Frideric și Iacob au azi țară,

dar ce-i mai bun nici unul nu posede.



Umana probitate crește rară

pe crengi în sus, căci vrea să fie-astfel

acel ce-o dă, ca lui să i se ceară.



și Cârnului și și-altui Petru,-acel

de care plânge-Apuglia și Provanța,

aceste-ocări li se cuvin la fel.



Aci-ntre pom și germene-i distanța

cât e-ntre Mărgărita și Beatrice

cu soțul lor și, cu-al ei soț, Constanța.



Pe-al Angliei rege-al traiului simplice,

Enric, deoparte stând, priviți-l voi;

el fu-n vlăstare-o plantă mai ferice.



Iar cel ce șade mult mai jos, apoi,

privind spre ceruri, Wilhelm e, marchezul,

de-al cui cu-alexandrinii lung război



și Montferratu-i trist și Canavezul.“

Cântul VIII


Era pe timpul care-aduce dor

și inima-n vâslași de jale-o frânge,

În ziua când le-au zis „drum bun“ ai lor,



când sufletu-ntr-un nou hagiu să strânge

când cânt-un clopot dulce-n depărtare,

ce-a zilei moarte-acolo parc-o plânge,



când eu simții c-auzul îmi dispare

și-un duh văzui nălțându-se-ntre ele,

făcând cu mâna semn ca de-ascultare.



și,-unite palme ridicând spre stele,

privea spre răsărit, ca și zicând,

spre Dumnezeu: „Ce-mi pasă de-alte celei“



„Te lucis ante“, așa de dulci sunând,

Încât simțeam din simțuri că mă scoate,

cuvinte-a spus cucernice, și,-n rând



cu el, și dulce și devote toate,

cântară-ntregul imn până la fine,

cu ochii-ntorși spre vecinicele roate.



Fixează-ți ochii pe-adevăr, creștine,

aici, căci văl așa de fin îi pui,

că lesne-o să străvezi prin el, știu bine.



Pe-acel gentil popor deci îl văzui

privind în sus și, ca și-n așteptare,

umil și palid în tăcerea lui,



și-apoi doi îngeri din adânca zare

văzui venind, cu spăzi, de foc făcute,

dar fără vârf și tâmpe fiecare.



Aveau, ca foile de-acum născute,

vestmânt ce-n urmă-le juca-n ușorul

susur domol, de verzi aripi bătute.



Deasupra noastr-oprindu-și unul zborul,

mai jos pe mal dincolo-al doilea stete,

așa că sta-ntre dânșii-acum poporul.



Eu clar văzut-am blondele lor plete,

ci-n ochi mi-aduse fața lor orbie,

cum tot preamultul poate-un simț să-mbete.



— „Spre-a ne păzi de-un șarpe ce-o să vie

aci-n curând, Maria ni-i aduce,

de paza văii-acestea să ne fie.



Eu, neștiind ce drum avea s-apuce,

privii în jur și, rece ca un sloi,

m-am strâns în dosul dulcelui meu duce.



„Acum vom scoborâ, ne-a zis apoi,

să stăm de vorbă cu-acea gloată sfântă,

căci drag lor le va fi a fi cu voi.“



Trei pași, cred eu, și-am fost la cei ce cântă

și-un duh văzui care, părând c-ar vrea

a ști de-s eu, privea la mine țântă.



Era pe-un timp când zarea se-nnegrea,

dar nu-ntr-atât spre-a nu cunoaște bine

ce-n ochi de-ntâi nelimpede părea.



și-am mers spre el, iar el veni spre mine

— „Că nu te-aflai, o, cât de mult îmi place,

cu răii-n iad, o, demne jude Nine!“



Salutul demn nici eu, nici el nu-l tace;

și-apoi: — „De când sosiși, îmi zise el,

sub munte-aici, pe-a mării-ntinsă pace?“



— „O, de-azi din zori, prin tristul loc, și-astfel

c-această viaț-a mea tot prima este

și-așa-mi câștig pe-a doua cu-acest zel.“



De-abia mi-au auzit cum spui aceste

Sordel și Nin și-ados făcură saltul

ce-l face-un om de-o spaimă făr’ de veste.



Se-ntoarse unul spre Virgil, iar altul

spre-un duh ce-aici ședea și: — „Sus, Conrad,

să vezi ce-a vrut din mila sa Prea-naltul!“



Iar mie-apoi: „Pe-acel al grației grad

ce-l datorești tu celui ce ne-ascunde

„de ce“-ul prim, ca-n veci să n-aibă vad,



ajuns dincolo de-ale mării unde,

să-i spui să nalțe rugi a mea Giovanna

la cel ce-oricând curaților răspunde.



Nu cred că-n piept mai poartă mă-sa rana,

de când schimbat-a albul văl al ei,

pe care-odată l-ar mai vrea, sărmana!



Exemplu clar din ea tu poți să iei,

când nu-l ațâți mereu cu ochii-ori gura,

cât ține-un foc al dragostii-n femei.



Dar nu-i va pune mândră sepultura

năpârca din Milan, ce-adun-oștiri,

cum i-ar fi pus cocoșul din Gallura.“



A zis și-n timpu-acestei tânguiri,

vedeam pe față-i stampa râvnei care

dă drept cântar onestelor porniri.



Eu, lacom, tot spre cer priveam, spre-o zare

pe unde-au aștrii cel mai lin ocol,

cum mai vecin de-o osie roata-l are.



și-a zis Virgil: — „Ce cați tu sus în gol?“

Iar eu: — „ Trei sfinte-acelea flăcărele

ce-aprinseră dincoace-ntregul pol“.



Iar el: — „Sunt jos, dincolo, patru stele

pe cari le-ocheai în zori, de licur pline,

și-acestea suie-acum unde-au fost ele“.



Pe când vorbea, l-a tras Sordel spre sine,

zicând, și-a-ntins și mâna ca s-arete:

— „Vezi colo, vezi dușmanul cum ne vine!“



și-un șarpe,-n partea făr’ de parapete

a strâmtei văi, precum, de n-am greșală,

fu cel ce Evei tristul fruct îl dete,



venea prin flori și ierbi, spurcata bală,

și-ades, cu capu-ntors, el dosul lui

lingându-și-l, ca bestia când se spală.



Eu n-am văzut, deci nici nu pot să spui

vulturii-acei cerești cum se mișcară,

dar pe-amândoi mișcându-se-i văzui.



Simțind aripi cum aeru-l separă,

fugi năpârca și îngerii-n senin,

cu zbor egal, la post veniră iară.



Dar duhul ce veni chemat de Nin,

el nu-nceta fixat să mă privească

mereu, în tot acel asalt divin.



— „Făclia ce te duce-n sus găsească

destulă ceară-n vrere-ți, spre-a putea

ca până-n smalț pe culme să-ți lucească!



Din Val di Magr-ori din vecini cu ea,

să-mi spui, de știi, vo veste-adevărată,

căci mare-acolo fui în viața mea.



Conrado Malaspina fui odată,

nu cel bătrân, ci-urmaș, și-a mea cea vie

de-ai mei iubire-o fac aici curată.“



— „O, zisei eu, a voastră seniorie

eu n-o cunosc, ci-n Europa oare

e vrundeva vrun om să nu vi-o știe?



A casei voastre faimă și onoare

dă știri de voi și țara voastr-oricui,

Încât ajunse-o pildă-ntre popoare.



și-ți jur, și-așa s-ajung unde mă sui,

că al vostru neam păstreaz-onoare-ntregii

virtuți și-a spăzii ca și-a pungii lui.



îi dă natura și-uzul privilegii

Încât, pe răul drum oricâți să plece„

el merge drept, urând călcarea legii.“



—„Deci mergi și-n șapte dăți nici nu va trece

să doarmă Feb în patul ce-l supune

subt labe-ntreg și-ntreg e sub Berbece,



și-aceast-a ta curtean-opiniune

cu mult mai mare cui se va-ntări

În capul tău decât cum alții-ar spune,



justiția-n mers de nu se va opri.

Cântul IX


În dulcele său pat lăsând iubitul,

amanta lui Titon cel vechi, așa

albind la orizont tot răsăritul,



de pietre scumpe fruntea ei lucea,

tocmite-n chipul friguroasei fiare

a cărei coadă, când lovește,-i rea.



Iar noaptea două stări, cum ea le are,

făcuse,-urcând spre locul unde stam,

și-aripi acum plecá spre-a treia stare,



când eu, ce încă aveam ce-mi dete-Adam,

căzui de somn, ca cel ce nu mai poate,

pe iarba unde-aceștia cinci eram.



În ceasul, deci, când rândunica scoate

jălitu-i plâns spre-a zorilor lumină,

aminte-având întâiu-i bocet, poate,



când mintea-n noi e mult mai peregrină

din carnea ei și mai negânditoare,

și-a ei vedenie-aproape e divină,



părea că-n vis eu văd, plutind în soare,

cu pene de-aur un vultur, ce-n zbor

cu-ntinse-aripi stă gata să scoboare;



părea că este-acolo unde-n nor

peri, lăsându-și soții, Ganimede,

când smuls el fu și dus in sfântul cor.



Gândeam: „El stă pe-aci, așa se vede,

din simplu obicei, căci poate-alt loc

de-a fi prădat de el nedemn îl crede.“



Păru apoi că-n larg rotitu-i joc,

cumplit căzând ca fulgerul, mă prinse

și-n sus cu el mă duse până-n foc



și parc-aici și eu și el s-aprinse.

și-atât m-ardea închipuitu-acel

pojar de sus, că somnul meu se stinse.



Nu cred c-Ahil s-a deșteptat

altfel, rotind în jur priviri ce-nmărmurise

de-atâta loc străin pe lângă el,



când mamă-sa lui Chiron i-l răpise

și-l duse-n Schiros, adormit pe brață,

de unde-n urmă-l scoase-apoi Ulise,



cum eu mă deșteptai, când, de pe față

perindu-mi somnul,-ngălbinii deodată,

ca omul când de-o mare spaimă-ngheață.



Văzui cu mine singur pe-al meu tată,

de două ceasuri soarele-n tărie

și-n larg spre mare fața mea-nturnată.



— „N-ai nici o grijă și știut să-ți fie

că-n bun loc stăm, vorbi conducătorul,

deci nu scădea, ci-ncinge-a ta tărie!



Ajungi acum să vezi și purgatorul.

Vezi largul zid ce-n jur îl cercuiește,

iar unde pare rupt îi stă zăvorul.



Pe când al zilei fapt de-abia mijește,

iar sufletu-ți dormea-n el, pe câmpia

pe care-atâta floare-o-mpodobește,



venind, o doamn-a zis: „Eu sunt Lucia.

Să iau pe-acest ce doarme să mă lași,

să-i fac mai lesne-astfel călătoria.“



Cei trei la umbre-n vale sunt rămași.

Ea te-a luat și, zi cum se făcuse,

În sus veni, iar eu pe-ai dânsei pași.



și-aici te-a pus, dar mai întâi îmi spuse

cu mândrii ochi de-această sfântă-ntrare

și-apoi și ea și somnul tău se duse.“



Cum prinde-un om în dubiu-mbărbătare

și schimbă-n siguranță frica lui,

când verdele-adevăr în față-l are,



așa și eu, iar, când văzu că nu-i

În mine spaimă, cel ce-mi vru tot bine

porni pe deal și-am prins și eu să sui.



Tu bine vezi cum eu înalț, creștine,

materia mea, să nu te mire dară

că pui și duh mai mult ca s-o sprijine.



și,-așa suind, eram unde de-afară,

ce-ntâi și-ntâi o scorbură părea,

cum este-n zid firida ce-l separă,



văzui că-i poartă, și că stau supt ea

trei scări de trei colori deosebite

și-având portar ce mut încă stătea.



și, tot mai larg privirile-mi țintite

pe el, văzui că șade-n capul scării

c-un chip așa că ele-mi fur’-orbite.



C-o spadă-n mâni, în felul apărării,

ce-atari lucori lăsa-n priviri să-mi pice,

c-ades le-ntoarsei oarbe-n largul zării.



— „Voi doi de jos, așa-ncepu a zice,

ce vreți și cine-i cel ce v-a condus?

Vegheați ca drumu-n sus să nu vă strice!“



— „Cunoscătoare-a ce-i pe-aici, de sus

venind, o doamnă, zise-al meu părinte,

de-această poartă chiar acum ne-a spus.“



— „Spre bine pașii ducă-vi-i nainte!

vorbi din nou acel gentil portar.

Pășiți acum pe-a noastre trepte sfinte!“



Spre ele-am mers; și prima ca de var

era din piatră lucie, curată

și lins-așa că mă reda cum par;



ca purpura, dar mai întunecată,

din piatr-,a doua, aspră și bătrână,

și-n lat și-n lung în multe părți crăpată;



și-a treia apoi, a ambelor stăpână,

părea porfir cu-așa coloare nouă

ca sângele ce-acum zvâcni din vână.



Pe-aceasta deci cu tălpile-amândouă

sta sfântul sol, șezând pe-un prag cum nu e

mai plin de licur clarul strop de rouă.



Văzând că buna vrere-a mea mă suie,

Virgil îmi dete-ndemn: — „Acum tu lui

smerit să-i ceri ca poarta s-o descuie“.



La sfintele-i picioare m-așternui,

cerându-i mila porților deschise,

ci-n piept dintâi de trei ori mă bătui.



El șapte „P“ pe frunte-atunci îmi scrise

cu-al săbii vârf și-apoi :— „Pe dealul sfânt

tu vezi de-nchide-aceste răni“, îmi zise.



Culoare de cenușe,-ori de pământ

ce-l sapi uscat avea a lui hlamidă;

și două chei a scos de sub veșmânt,



de-argint și de-aur, dând ca să deschidă

cu alba-ntâi, cu-a doua-apoi, la fel

și-așa-mpăcat-a inima-mi avidă.



— „Când una dintre chei, ne zise el,

o lesne-umblare-n broasca porții-o neagă,

rămâne-atunci închis acest tunel.



Mai scumpă-i una, ci-alta cere-o-ntreagă

știință și-artă a celui ce-o-nvârtește,

fiindcă nodul numai ea-l dezleagă.



Când Petru mi le-a dat, a zis: „Greșește

mai bine cui descui, decât la scară

să ții popor ce mila ți-o cerșește.“



și-mpinse-acele uși, când loc ne dară.

—„Intrați, ne-a zis, ci-aveți de grijă bine.

că,-n urmă-ți de te uiți, te-ntorci afară.“



și, când pe cardeni se-nvârtiră-n fine

acele două-aripi la poarta sacră,

de fier, și tari, și-adânc de vuiet pline,



nici n-a gemut Tarpea, nici mai acră

n-a fost așa, văzând cum îi dispare

Metell’ cel bun, lăsând-o-n bunuri macră.



Spre primul când mă-ntoarsei cu-ncordare

și parc-a fost Te Deum ce-au cântat

și-un dulce glas s-amesteca-n cântare.



și, ce-auzeam, în mine-a deșteptat

o stare-așa precum ți-e sâmțământul

când voci și-organe cânt-amestecat



și-acum auzi, și-acum n-auzi cuvântul.

Cântul X


Când fui intrat deci și pe poarta care

rămâne-nchisă prin iubire rea,

căci strâmbul drum ca drept atunci îți pare,



cu zgomot auzii cum ne-o-nchidea.

Acum, de m-aș fi-ntors s-o văd, creștine,

ce scuze-aș fi avut la vina mea?



Suiam pe-un drum ce-n cotituri se ține,

prin strâmtul scoc din stânca despicată,

la fel c-un val ce fuge și revine.



— „Puțin aici de-atenție-acum ne cată

s-uzăm, a zis Virgil, mereu spre-a fi și-aici,

și-aici de partea undulată.“



Dar lucru-acesta pașii ni-i rări,

așa că mai curând știrbită lună

ajunse-n patul ei spre-a s-odihni



decât noi doi din strâmta văgăună.

Dar, când am fost deasupra-n rotogol,

În locu-n care muntele s-adună,



eu prea trudit, și despre-al nostr-ocol

nesiguri ambii, stetem pe-o câmpie

cum nu-i pustiu să aib-un drum mai gol,



Din malul de-unde golu-i face ie

la nalta coastă-ntruna suitoare,

de trei ori cât un om putea să fie.



și, cât am dat vederii-aripi să zboare

prin cerc la dreapta și la stânga mea,

la fel părea întreaga-ncingătoare,



dar și văzui, pe când pe dânsa nici

n-am fost făcut vrun pas, că râpa-i lată,

ce n-avea nici un drept „urcuș“ să-i zici,



era de-o albă marmură și-ornată

cu-atari sculpturi că nu vrun Policlet,

ci-ar fi rămas chiar firea rușinată.



Trimisul cel ce-aduse-acel decret,

prin care-a multor veacuri plânsă pace

deschise cerul cel de mult secret,



În față-ne apăru și-așa verace

scobit și-atât de dulci mișcări avea,

că nu părea să fie-un chip ce tace.



Să juri că zice Ave, căci stetea

În față ea, ce-avut-a harul cheii

iubirei cei de veci spre-a-i descuia



.................................................

asemeni cerii-al său sigil purtându-l,

aceste vorbe: „Ecce-ancilla Dei.“



— „Nu-ți pune numai într-un loc tot gândul!“

vorbi Virgil; iar eu, pe partea lui,

În care-avem noi inimile,-avându-l,



privii și mai departe și văzui,

pe partea-n care-aveam pe-al meu părinte

era acel ce-mi ajută să sui,



scobită-n piatră altă-ntâmplăminte;

și, vrând mai clară-n ochi să mi s-arate,

trecui pe lângă maistru mai nainte.



Erau aici în marmură săpate

un car cu boi și-ntr-însul arca sfântă

și cum oficiul, necerut, te bate



și multă gloată-n șapte coruri frântă,

cântînd așa, că simțurile mele:

„nu cântă“, unul și-altul zise: „cântă“.



și-al jertfei fum îl arătau acele

sculpturi așa, că ochii mei și nasul

cu „nu“ și „da“ gâlceavă-avea-ntre ele.



și-umilul David, precedându-și vasul

cel sfânt, mai mult și mai puțin de-as’dată

decât un rege,-n salt avându-și pasul



și poala-n brâu, iar la un geam, mirată,

privea Melhola la el din palat

ca și-o femeie tristă și-ofensată.



Trecui și mai nainte de-unde-am stat,

să văd de-aproape-alt chip pe-acel perete,

ce-albea după Melhola-nfățișat.



Înalta glorie-n față-aici îmi stete,

a prințului roman, valoarea cui

izbândă mare lui Grigorie-i dete.



Eu de-mpăratul, de Traian vă spui,

și-o văduvă-ntr-un plâns amar, și-al gurii

și-al ochilor, s-a prins de frâul lui.



Vuia tot câmpu-n goana călcăturii,

de roibi și-oșteni, și-n vânt, peste cesar,

stindarde de-aur își mișcau vulturii.



și biata, ea-ntre-atâți, plângând amar:

„Răzbună-mi, doamne, dup-a ta putere,

pe fiul mort, să nu plâng în zădar!“



El da răspuns: „Așteapt-acum, muiere,

pe când mă-ntorc“. Iar ea: „Stăpâne bune,“

ca cel ce n-are-astâmpăr în durere,



„dar dacă nu te-ntorci?“ „O să-l răzbune

urmașul meu.“ Iar ea: „Al altui bine

ce-ți este bun, când uiți pe-al tău?“ și-i spune



Traian: „Fii mângâiată! Se cuvine

să fac ce-mi ceri, acum, și nu apoi,

dreptatea vrea și mila mă reține.“



Acel ce-n veci nu vede lucruri noi

Aceste vorbe le-a sculptat văzute,

dar nou ni-e nouă, căci nu-l vezi la noi



Pe când mă desfătam privind plăcute

imagini de smerenie-atât de mare,

mai dragi, știind de cine-au fost făcute:



— „Dincoace, iat-un stol acum apare,

vorbi Virgil, ci-atâta vin de grei!

Ne-or spune-aceștia pe-unde-avem cărare.“



și,-atenți să vadă-ntruna ochii mei

tot nouă stări, și-n ele-având plăcere,

n-au fost târzii în zborul lor spre ei.



N-aș vrea să simți, creștine, vro scădere

În bunul tău propus, de-auzi ce plată

drept, vai, greșelii Dumnezeu ne cere.



Tu nu cătá spre-al caznei chip, ci cată

urmarea ei, căci, orice-ar fi să fie,

nu poate-ntrece marea judecată.



și-așa-ncepui: — „Nu oameni par să vie

spre noi acolo, dulce tat-al meu,

dar nu știu ce-s, așa sunt prins de-orbie“.



El zise-atunci: —„Martiriul lor cel greu

pe care-l au așa-i îngenunchează,

că-ntâi și-ntâi m-am îndoit și eu.



Dar fix privește-acum și-i cercetează

cum vin purtând pietroaie-n spate

puse și-acum și vezi cum fiecare-oftează.“



Vai, bieți creștini trufași, făpturi răpuse,

cari, orbi de ochii minții noastre, vrem

la țel s-ajungem pe cărări opuse,



voi nu vedeți că numai viermi suntem,

născuți spre-a deveni cereștii fluturi

ce zboară slabi la judele suprem?



Ce-umblați fuduli prin nalte-așa ținuturi,

o, voi, insecte încă nedepline

ca viermii-acei rămași întru-nceputuri?



Precum balcoane-ori streșini să sprijine,

ca stâlp, un chip de om vezi câteodată,

cum strânși genunchii el la piept îi ține,



de-l vezi tu simți durere-adevărată

de chinu-nchipuit din el, atare

stârcire-aici acești căzniți arată.



Drept e că, după piatra mic-ori mare,

erau stârciți puțin, ori mai-de-tot,

dar cel cu cea mai multă-n el răbdare,



plângând, parcă zicea: „Eu nu mai pot!“

Cântul XI


„O, Tat-al nostru care-n ceruri stai,

nu circumscris, ci prin amor mai mare

de prim-zidiții ce-mprejur îi ai,



puterea și-al Tău nume-l aib-oricare

făptură-n preamăriri, cum se cuvine

spre-a-ți mulțămi de dulcea ta suflare.



și vie-ți pacea-mpărăției sfinte,

căci noi, spre-a o găsi, noi nici un spor

n-avem prin noi, cu toat-a noastră minte.



Cum jertfă-ți dă și-al îngerilor cor

a sa voință-n cântece de-osana,

așa să-ți dea și oamenii pe-a lor.



și dă-ne și-azi și-n orice zile mana

căci făr’ de ea-ntr-această grea pustie

noi harul-l căutăm și-aflăm prihana.



și, cum iertăm vrun rău ce-o să ne fie

făcut de-alt om, ne iart-orice greșală

și nu cătá spre-a noastră vrednicie.



Virtutea-ne, ce-așa de-ușor se-nșală,

n-o ispiti cu-acel ce-n rău ne-a tras,

ci scapă-ne de multa lui năvală.



Dar, Tată drag, acest din urmă glas

nu-i pentru noi, căci de-asta nu ne doare,

ci pentru-acei ce-n urmă-ne-au rămas.“



și lor și nouă-astfel fericitoare,

vin umbrele purtând povara-n spate

asemeni celei ce-o visezi aoare



și,-ocol făcând, au trudele gradate

și toate plâng pe cea dintâi cunună,

spălând ce-avură-n lumea lor păcate.



Când pentru noi se roag-aci-mpreună

oricând și-astfel, dincoace pentru ele

cât pot să fac-acei ce-au vrere bună?



Datori suntem a le-ajuta să-și spele

lumescul semn, ca limpezi să ia zborul,

ușoare-n sus, spre vecinicele stele.



— „Descarce-vă de plumb judecătorul

prin mila lui aripile-n curând,

spre a fi zburace-așa pecum vi-e dorul!



Ce drum e cel mai scurt, spre scări mergând?

și, dacă sunt mai multe,-atunci, vezi bine,

vă rog să ne-arătați pe cel mai blând,



fiindc-,având acest ce e cu mine

tot haina lui Adam cea din născare,

...................................................



N-avui putinț-a ști pe duhul care

răspuns i-a dat la ce-a dorit să-i spuie

acel ce m-aducea pe-aici, ci-atare



răspunsu-i fu: — „De-aici departe nu e,

la dreapta, tot pe mal, un drum de-urcat,

pe care poate-ușor și-un viu să-l suie.



De-acest pietroi de n-aș fi-mpiedecat,

ce gâtului trufaș povară-mi zace

și-mi ține capu-așa de-adânc plecat,



privire-aș eu pe-acest ce-i viu și tace

să-l văd, că poate-odată-l cunoscui

și-a fi de cazna mea durut l-aș face.



Latin și-al unui prinț din Tosca fui,

Guiglielm’ Aldobrandesc’ pe tata-l cheamă,

dar nu știu de-i cunoaște-ți faima lui.



De vechiu-mi neam și faptele de-aramă

a moșilor fui ăst fel de semeț,

Încât, nesocotind obșteasca mamă,



aveam pe-oricine atâta-ntru dispreț,

că fui ucis, precum în Sienna știe

și-n toată țara ei orice drumeț.



Eu sunt Umbert’; nu însă numai mie

mi-a fost spre-amar, ci-a-mpins spre tristul port

pe toți ai mei fârtați a lor trufie.



De-aceea am acest pietroi să-l port,

cât timp în cer mă are domnu-n ură:

ce n-am făcut ca viu o fac ca mort.“



Eu, vrând s-ascult, plecai a mea statură

și-atunci un duh, nu cel care-mi vorbise,

s-a-ntors sub piatra ce-i făcea strâmtură,



privi, mă cunoscu, pe nume-mi zise,

cu greu ținând spre mine-un ochi deschis,

cum stăm precum atenția mă-ndoise.



— „O, zisei eu, nu tu ești Oderis,

a Gubbiei fală și-a acelei arte

ce-o cheam-aluminare prin Paris?“



— „O, frate, a zis, cartoanele ce-mparte

azi Franco Bolognez sunt mult mai bune,

și-i gloria-ntreag-a lui, și-a mea e-n parte.



Ce spui, firește, nu puteam eu spune

trăind, din cauza slăbiciunii mele,

spre slava goal-având porniri nebune.



și-atari trufii aici au să se spele;

și nici aici n-aș fi, dar în căință

căzui cât timp puteam să mai fac rele.



E glorie goal-a omului putință!

Spre vârf verdeaț-abia i-o vezi și nu e,

de n-o ajung și timpi de nepriință.



Crezu,-n pictur-,a fi și Cimabue

stăpân a tot și-n umbră e rămasă

azi faima lui, de Giotto cel ce suie.



Așa și-un Guido celuilalt îi lasă

al limbii-Olimp și poate-i și născut

acel ce pe-ambii-i va goni din casă.



Umana faimă-i vântul ce-a bătut,

venind acum din dos, acum din față,

schimbând numirea sa după ținut.



Vei fi tu mai vestit trecând din viață

În ani cărunți, decât din carnea vie

ieșind pe când te poartă doica-n brață,



În miia de-ani? Un timp în vecinicie

mai scurt decât o clipă-n roata care

din toate-n cer o știm cea mai târzie.



Toscana-ntreag-urla de-acesta care,

În fața mea, cu greul drum se luptă,

și-n Sienna grijă nimeni azi nu-i are,



deși i-a fost stăpân, pe când fu ruptă

În furia ei Florența ce fusese

sumeaț-atunci, pe cât e azi coruptă.



E faima voastr-al ierbii fir ce-adese

se stinge-așa, c-abia veni și nu-i,

prin raza cui din glii el tânăr iese.“



Iar eu: — „Smerenie-n inimă tu-mi pui

făcându-mi marea bub-a mea să sece,

dar cine-i cel de care tocmai spui?“



— „Salvani Provenzan, și-aci petrece

fiindc-avu, mi-a zis, trufașul țel

ca Sienna-ntreagă-n jugul lui s-o plece.



Așa a mers și merge-așa la fel

de când e mort. Spre-atare caznă mână

a fi-ngâmfat de tot prea mult ca el.“



Iar eu atunci: — „Dar, dac-un duh ce-amână

mereu, până la moarte,-a se căi,

e-nchis mai jos și nu se urcă până



nu trece-ntregul timp cât îl trăi,

de nu i-l scad cu ruga muritorii,

așa curând aici el cum veni?“



— „Pe când trăia, mi-a zis, mai plin de glorii,

lăsând, din propria vrere,-orice rușine,

s-a-nfipt in Sienna-n for ca cerșetorii



și, ca să-și scoaț-amicul din suspine

și temnița lui Carlo, el aici

cerșea zvâcnindu-i toate-ale lui vine.



Nu-ți spui mai mult și-obscur poate că-mi zici,

dar nu mult timp va trece și vecinii

așa-ți vor face-ncât o să-ți explici.



și-ăst fapt l-a smuls din joasele confinii.“

Cântul XII


Mergeam acum cu umbra cea-ncărcată

ca boii-alături, când în jug îi pui,

cât timp mă-ngădui prea-bunul tată.



Dar, când mi-a zis: — „Desparte-te și sui.

că-i bine-aici cu vâsle și vântrele

să-mping-un om cât poate barca lui,“



dând dreptu-i stat înfățiserii mele,

cum faci când vrei să pleci, deși-mi erau

gândirile smerite-acum și grele,



eram în mers și pașii mei urmau

cu drag pe-ai lui Virgil, făcând dovadă

și-ai lui și-ai mei ce sprinten umblet au.



Când iar mi-a zis: — „Las-ochii tăi să cadă

spre-a fi cu spor cărarea ta nainte,

să faci și locul de sub tălpi să-l vadă“.



Precum scobesc pe lespezi de morminte

Întregul chip, așa cum îi fusese,

al celui mort spre-a fi de-adus aminte



și-a da cu el prilej de-a plânge-adese

prin boldul evocării care poate

să-ncindă foc în sufletele-alese,



așa văzui, ci mult mai bine-n toate

prin arta lor, figuri pe colnicel

cât brâu ca drum din sineși coasta-l scoate.



Văzui deoparte cum superbul cel,

mai bun creat cum n-a fost altul nime,

din cer cădea-ntr-al fulgerului fel.



Văzui, străpuns de foc din înălțime,

Întins Briar cum zace, de-altă parte,

cu mortu-i trup pământului greime.



Văzui pe Pallas, pe Timbreu și Marte,

armați pe lângă Zeus, privind răzlețe

mari membre de-uriași pe câmp departe.



Văzui sub poala naltei fortărețe

pe Nimrod ca năuc privind popoare

ce-au fost cu el în Sennaar semețe.



O, Niobe, cu ce priviri de-oroare

priveai copiii tăi, sculptați pe stradă,

de șapte-ori doi, cum unul-unul moare!



O, Saul, tu, în propria ta spadă

ce mort păreai pe Gilboe juratul,

nici roua-n veci nici ploi să nu mai vadă!



O, tu, nebun-Arahne, pe-ncurcatul

țesut al tău, ce scump plăteai o toană,

păianjen trist făcându-te păcatul!



O, Roboam, n-aveai aci-n icoană

trufașul chip ce-amenința, ci-n carul

gonit de-ai tăi fugeai cumplită goană!



Scobit era pe aspra piatr-amarul

lui Alcmeon, cel ce-a făcut să-i pară

așa de groaznic mamei sale darul.



Scobit era cum fiii s-aruncară

pe Sancherib în templu-n care stete

și-ucis acolo-n capiște-l lăsară.



Scobit era ce-amară moarte-i dete

lui Cir, când zise-n furie Tamirii:

„Tu sânge bea, că de-asta-ți fuse sete.“



Scobit era cum au fugit asirii

când mort fu Olofern și, totodată,

și jalnicele moaște-ale cumplirii.



Văzui și Troia-n pulvere-aruncată;

o, Ilion, ce ticălos și-umil

scobit e chipul care-aici te-arată!



Ce maistru-a fost al cui penel sau stil

făcu figuri și umbre-aici de care

se poate-uimi și-un duh cât de subtil?



Par morți cei morți, iar viii vii, și clare

nu le-au văzut cei ce-au văzut ca mine

cât timp urmam plecat acea cărare.



și-acum te mai mândrește,-o, tu, creștine,

călcând de sus și nasu-n nori purtându-l,

ca drumul rău să nu ți-l vezi supt tine!



Făcurăm drum mai mult pe deal, urcându-l,

și drum mai mult și soarele-a-mplinit,

decât credeam eu cel aiuri cu gândul,



când cel care mergea, mereu țintit

numa-nainte,-a zis: — „în sus privește!

Nu-i timp de-a merge-astfel și-așa robit,



căci iat-aici un înger se gătește

să vie cătră noi și-a sa solie

a șesea serv-a zilei și-o-mplinește.



și-n grai și-n ochi s-aduni cucernicie,

să-i plac-a ne pofti, și-aminte ai

că ziua asta-n veci n-o să mai vie.“



Cu-ndemnul său atât mă-ndătinai

să nu pierd vremea,-ncât povaț-obscură

el nu putea să-mi dea-ntr-al limbii grai.



Spre noi veni frumoasa creatură,

În alb vestmânt și-n chip având lucoare

cum Venus pare-n zori în zare pură.



El brațe-a-ntins și-aripi ca vrând să zboare

și-apoi: — „Veniți! așa-ncepu să zică.

Sunt scări aici, de-urcat de-acum ușoare.“



Urmând chemării—O, rari ce se ridică!

Vai, neam uman, născut spre-a te urca,

de ce cazi tu de-o boare-oricât de mică?—



ne-a dus deci unde-o scară-n stânci era,

m-atinse-apoi cu-aripa sa pe frunte

și-un singur drum mi-a spus că voi afla.



Precum la dreapta, spre-a sui pe munte,

la templul care,-o, bine cârmuite

oraș, stă-n deal, când treci a văii punte,



ș-alină-al coastei clin prin scări cioplite

și puse-aici din vremi mai cumsecade

pe când și cot și-ocale-au fost cinstite,



Căci nu e timp așa s-alină râpa care cade

și-aici pieziș de sus, din cerc vecin,

dar ambii umeri piatr-aici ți-i rade.



și voci, pe când eram intrați deplin,

cum nu pot fi la noi nicicând rostite,

cântau: „Ferice-acei cu duh puțin!“



Ah, aste porți cât sunt de felurite

de cele din infern! Aici cântări

te-ntâmpină, și-n iad urlări cumplite.



Suiam acum pe-acele sfinte scări

și mult mai dulci de cum păreau de-afară

le-aflam în fuga sprintenei urcări.



și-am zis: — „Maestre,-o, spune-mi ce povară

așa de grea din spate-mi se desprinse,

că nici un greu nu simt urcând pe scară?“



—„Când slovele ce-acum aproape-s linse

pe fruntea ta, dar tot mai au putere,

vor fi ca-ntâia toate șase stinse,



picioarele-ți vor fi de buna-ți vrere

Învinse-astfel, că nu le va mai fi

suirea-n sus o trudă, ci plăcere.“



Ca cel ce merge,-având, fără de-a ști,

pe cap ceva, și-ncepe-a ști că-l are,

că-l fac al altor semne-a bănui,



și duce-o mână deci spre-ncredințare

și cată și-află și-astfel mână lui

îi face-acea ce văzul nu e-n stare,



pe degete răzlețe-așa făcui

și-aflai că-s numai șase P ce-i scrise

acel cu chei, când drumul începui;



iar, când văzu ce fac, Virgil surâse.

Cântul XIII


Eram în capul scării de-unde vine

că muntele se-mparte-a doua oară,

pe care,-urcând, se vindecă oricine.



și tot așa un brâu și-aci-ncunjoară

Întregul deal, ca-n prima-ncingătură,

atât că arcu-i mult mai strâmt scoboară.



Nici umbre-aici nu vezi, nici o figură;

păreții lui și golul drum întreg

asemeni sunt cu-a stâncii față sură.



— „De-oi sta s-aștept popor ca să-nțeleg

ce drum să iau, mă tem, Virgil vorbit-a,

că prea târziu voi ști ce drum s-aleg.“



Spre soare-apoi și-a-ntors nedumerita

privire-astfel că osie-a făcut

din dreapta sa, iar stângii-i dete-orbita.



— „Lumină sfântă-n care-acu-ncrezut

Încep eu noul drum, a zis, condu-ne

cum cere drumul nou ce-am început.



Lumină dai, căldură dai, prea-bune,

deci tu ne fii mereu conducătorul,

de n-ai vrun alt temei ce ți se-opune.“



Pe-un spațiu noi făcurăm pași cu zorul

cât loc aici de-o milă se socoate,

În timp puțin, c-așa ne-mpinse dorul.



și iată voci, dar ce popor le scoate

noi nu vedeam, spre noi zburau acu,

chemând cu drag la cina milei toate.



Cuvântul spus de-ntâia voce fu

„Vin n-au“ și-n zbor rostitele cuvinte

le-a spus din nou și-n dosu-ne trecu.



Nici n-a fost stins ecoul vocii sfinte,

când alta-n urma ei: „Eu sunt Oreste“

și ca și-aceea-n zbor trecu nainte.



— „O, tat-,am zis, ce glasuri sunt aceste?“

Abia-ntrebai și-al treilea glas, din spate:

„Iubiți pe-acel ce inimic vă este!“



Virgil atunci: — „Cornicea asta bate

a pizmei vină și-astfel de amor

sunt plesnetele acestui bici purtate.



Contrară voce-o are frâul lor;

și cred că, până ce-o s-ajungi la pasul

iertării,-o să cunoști- și-acest popor.



Ci, -nfipt cu ochii de-unde vine glasul,

În față-ne tu duhuri vei vedea,

de-a lungul stâncii toate-având popasul.“



Căscând cu mult mai mult privirea mea,

văzui în față-mi umbre cu mantile,

coloare-având cum stânca o avea.



Nu mult am mers apoi și rugi umile

plângeau: „Mario, cere pentru noi,

voi, sfinți cu toții,-o, Petre,-o, Mihaile!“



Nu cred c-ar fi pe lume-aici vrun soi

de oameni azi cu fire-așa barbară,

cari n-ar fi plâns de ce-am văzut apoi.



Când fúrăm deci aproape-ncât s-apară

din schime clar ce-amar lor li se dete,

prin ochi durerea-mi izbucni amară.



Păreau că poart-un gros suman în spete

și unul pe-altul razim își cătau

și toți ședeau proptiți de-acel părete.



Așa milogii-acei ce pâne n-au,

la hramuri stând, cerșindu-și ce să-mbuce,

proptiți deolaltă cap în cap ei stau,



ca mult mai mare milă să te-apuce,

nu numai prin auz, dar prin vedere,

căci tot aceeaș milă ea ne-aduce.



Cum n-au de soare orbii-o mângâiere,

așa și-aceste umbre-aici de cer

n-au nici o parte-n oarba-le veghere,



căci tras prin gene-aveau un fir de fier,

cusut precum la șoim i se petrece,

când nu-i supus la câte i se cer.



Părându-mi că-i injurie-n cale-a trece

văzând pe-aceștia făr’ de-a fi văzut,

privii spre domn ca dubiul să mi-l sece.



știu-ndeajuns ce-am vrut să-i spui eu mut

și, fără ca s-aștepte-a mea-ntrebare:

— „Vorbește,-a zis, dar scurt și priceput“.



Virgil mergea pe partea de pe care

să cazi din mal în gol prea lesne poți,

căci gardenă-mprejur deloc el n-are;



și-ntr-altă parte-aveam pe-acei devoți

ce storc așa prin trista cusătură

că-n plâns aveau scăldată fața toți.



și-ntors spre ei: — „O, gintă tu, sigură

să vezi lumina primă, ce dorinții

supreme-a voastră-i cea mai mare-arsură,



să-mprăștie mila spuma conștiinții

din voi cât de curând, ca să vă cadă

curat curgând printr-însa rîul minții,



să-mi spuneți voi, și dulce-mi dați dovadă

de-amor, de-i vrun latin pe-aci, și bine

îi poate fi, cred eu, ca să mă vadă.“



— „O, frate,-un cetățean e fiecine

cetății cei din cer; ci vrei să spui

pribeag care-a trăit prin țări latine?“



Puțin mai înainte de-unde fui

așa-mi păru c-aud rostind cuvinte,

de-aceea, ca să văd, spre el trecui.



Văzui un duh părând că ia aminte

și-așteapt-atent, de-ntrebi tu cum anume,

el sus ținea bărbia sa nainte.



— „Tu cel ce, spre-a sui-n mai bună lume,

te-ucizi, am zis, el ești cel ce-ai răspuns,

să faci să te cunosc prin loc și nume.“



— „Din Sienna fui și-nvidia m-a străpuns;

cu-aceștia-n rând îmi spăl ticăloșia,

plângându-i lui spre-a nu ne fi ascuns.



Nebună fui, deși mă chem Sapia.

Mereu mai mare-aveam de rău străin

decât de propriu-mi bine, bucuria.



și, ca să crezi cuvântul meu deplin,

de fui nebun-ascult-a mele spuse.

Mergeam în jos pe-al anilor mei clin;



când oastea-n câmp pe lângă Colle-o duse

cetatea mea și inimicii ei,

eu cerului cerui ce însuși vruse.



Bătuți și puși pe-amară fug-ai mei,

când am văzut ce goană-i despreună,

cumplit m-am bucurat de-a lor cădere,



Încât, privind spre cer, strigai nebună:

De-acum ori este,-ori nu-i un Dumnezeu!

cum face mierla-n scurta vreme bună.



La finea vieții mă-mpăcai și eu

cu Cel-de-Sus, dar și prin pocăință

eu tot n-aș fi scăzut amarul meu,



de n-ar fi fost să-mi fie cu priință

prin ruga-i Pietru Pieptenarul, care,

prin mila sa,-mi scurtă din suferință.



Dar cine-i fi tu cel ce-a noastră stare

ne-o-ntrebi și porți și ochii-așa cum vrei

și sufli când vorbești, pecum îmi pare?“



— „Vor fi cusuți aici și ochii mei,

dar numai timp puțin, căci adunară

puțin venin de-nvidie prin ei.



Dar groază-mi e de cazna cea amară

de mai de jos și-n inimă simt bine

de-acum că sunt strivit de-a ei povară.“



— „Dar cine te-a condus aici pe tine,

de crezi și-ntr-un întors?“ fu vorba lui.

— „Acest ce tace-aici și e cu mine.



Sunt viu; de-aceea, dacă vrei să pui

s-alerge jos mortalele-mi picioare

și pentru tine,-alese duh, să-mi spui.“



— „E mare semn de-a cerului favoare

și-atât de nou s-auzi ce ne vorbești;

ajută-mi deci prin ruga ta aoare!



și rogu-te pe tot ce tu iubești,

de-o fi vrodată să mai calci Toscana,

onoarea mea-ntre-ai mei să mi-o-ntregești.



Tu-i caută-ntre nebunii cei ce vana

speranță-n Talamon o vor plăti

cu mult mai mult decât săpând Diana,



dar și mai rău de admirali va fi.“

Cântul XIV


— „Al nostru deal ce om ni-l ocolește,

cât timp e încă viu și ochii lui

se-nchid și se deschid precum voiește?“



—„ Nu pot să știu, dar știu că singur nu-i.

Întreabă-l tu, că stă mai lângă tine,

și-l roagă dulce-așa ca să-l dispui.“



Vorbeau, plecați spre-olalt-,așa-ntre sine

la dreapta, doi și-apoi plecata față

o-ntinseră ca spre-a vorbi cu mine



și-mi zise-un duh: — „Tu, suflete, ce-n viață

și-acum fiind, în trup spre ceruri treci,

mângâie-ne de milă și ne-nvață:



de unde vii și cine ești? Ne pleci

să stăm de-atâta har ce ți se face,

mirați ca și de-un fapt nefost în veci.“



Iar eu: — „Prin mijlocul Toscanei trece

un rîu, am zis, ce-n Falteron răsare

și curge-un curs de mile zece-ori zece.



Din malul lui aduc a mea-mbrăcare

și-a spune cine-s eu ar fi-n zădar,

căci numele nu mult răsunet are.“



Răspunse-acel ce-ntâi vorbi: — „De-i clar

ce pot cu mintea-n vorba ta pătrunde,

de Arno-ți sună vorbele-așadar.“



Iar lui al doilea: — „Dar de ce ne-ascunde

să-i zică el acestui rîu pe nume,

cum faci spuind vești rele de-oriunde?“



Iar el răspunse așa: — „Nu știu anume,

dar bine-ar fi să-l știm și dispărut

chiar numele atării văi din lume,



căci din izvoru-i unde-i gros făcut

alpestrul lanț, din care-i rupt Pelorul,

Încât nu-n multe locuri e-ntrecut



și până unde intr-a-ntoarce sporul

ce mării cerul e silit să-l sugă

spre-a pune-n rîuri ce-a căra li-e zorul,



virtutea ca pe-un șarpe-o pun pe fugă

vrăjmași ei toți, ori prin curenții răi,

ori duși de-un rău nărav care-i subjugă,



făcând pe fiii-acestei biete văi

așa de rele-apucături să prindă,

că parcă-i paște Circe-n rând cu-ai săi.



Ei printre porci murdari, mai demni de ghindă

decât de-oricare-alt vipt ce gurii-i place,

curgând, dintâi sărăcăcios, colindă.



Mai jos găsește javre făr’ de pace

cari n-au putere-atât cât au venin,

și-aici, scârbit de ei, un nas le face.



Pe cât scoboară-n jos și tot mai plin

spurcatul rîu și vrednic de blesteme,

el vede javrele cum lupi devin.



Trecând prin râpi afunde, dintr-o vreme

el dă de vulpi de-atâta fraudă pline,

că nici de-un laț nici una nu se teme.



Voi spune tot, s-audă el, căci bine

va prinde-acestui viu a-și aminti

ce-un duh adevărat azi pune-n mine.



Pe-al tău nepot îl văd cum va goni

vânând pe lupi prin valea-ngrozitoare

și-o spaim-a morții tuturor va fi.



și ca pe boi bătrâni o să-i omoare,

și vie vinde carnea lor, răpind

a multor vieți, iar sie-a sa onoare.



și crunt din tristul codru îl văd ieșind

și-l las-așa că nici în ani o mie

el n-o mai fi acel ce-a fost fiind.



Precum, la vestea jalei ce-o să fie,

acel ce-ascultă-ncepe-a se-ntrista,

din orice parte-acel amar să vie,



așa văzui pe-al doilea duh, ce sta

s-asculte-atent, cum trist sporea-n mâhnire,

când prinse-n el ce-ntâiul cuvântá.



Ce-mi spuse-un duh și-a cestuilalt privire

m-au ars să știu pe nume pe-astea două

și de-asta deci smerit le-am dat de știre.



Deci tot acel ce-ntâi vorbi cu nouă

cuvinte-a zis: — „Tu vrei acum să vreu

să-ți fac ce tu nu vrei să ne faci nouă.



Dar n-oi fi scump, fiindcă Dumnezeu

atâta har în tine-a vrut să pună;

să știi atunci că Guid’ del Duca-s eu.



Trăind, fui ars de-o pizm-așa nebună,

Încât m-ai fi putut livid vedea

văzând pe-un om chiar numa-n voie bună



și-atare paie-adun din holda mea.

De ce-aveți inima, voi, oameni, oare,

spre-un bun ce-a fi-mpărțit nicicând nu vrea?



Acesta e Rinier, odor și-onoare

a casei Calboli, în care nu-i

azi nici un ins să aib-a lui valoare.



Nu-i singur despoiat din neamul lui;

cât e-ntre Po, și munți, și Ren, și mare,

de-un bun util și dulce vieții-oricui,



ci plin e locu-ntre-ale lor hotare

de sterpi ciulini, așa că prin cultură

târzie-ar fi să-i smulgi orice-ncercare.



Ah, unde-s toți acei ce faim-avură:

Manard, Carpigna, Lizio, Traversar?

Vai vouă, romagnioli, azi corcitură!



Când ști-vei, tu, Bologno, de-alt Fierar?

Faenze, tu, pe-alt Fosco, să-ți recheme

pe-acest făcut, din slab tufiș, stejar?



Să nu te miri că bietu-mi suflet geme

când Guid’ da Prata-mi vine-aminte mie

și Ugo d’Azzo, de pe-a noastră vreme,



și Frederic Tignos cu-a lui cuscrie,

și Traversară și-Anastagi,-azi ele

familii-a căror casă li-e pustie,



femei și cavaleri, plăceri și-acele

dulci griji, de-amor și curtenie pline,

pe unde-au inimi azi atât de rele.



Cum nu pieri, Brettinore, căci din tine

fugir-ai tăi, să scape de dihonii,

și mult popor cu ei! Dar face bine



Bagnacavall’ că-și isprăvi coconii,

rău Castrocar că ne mai fac pomană

asemeni conți, și și mai rău fac Conii!



Vor fi, când vor scăpa de-a lor satană,

Paganii buni, dar nu-ntr-așa măsură

să n-aibă totuș și-urme de prihană.



O, Ugoli de’ Fantoli, sigură

stă faima ta, căci nu mai poți avea

urmași s-o facă, scăpătând, obscură.



Dar mergi, toscane, căci mai bine-aș vrea

să plâng decât să spui, așa de-amare

dureri îmi fac vorbind de țara mea.“



știam că simt a noastră-ndepărtare

ăști doi iubiți, dar, căci steteau tăcând,

făceau s-avem încredere-n cărare.



Când iarăși furăm singuri și mergând,

precum din nori un trăznet se scoboară,

cumplit veni un glas spre noi zicând:



„Oricine mă-ntâlnește-acum m-omoară!“

și-apoi peri precum se-ndepărtează

și-un tunet scurs prin nori ce-l împresoară.



De-abia simții că aerul s-așează,

când iat-alt glas cu-atât de mare hui

cum face-un tunet ce-n curând urmează:



„Aglaura, schimbată-n stâncă, fui“,

Încât, spre-a fi mai strâns de-al meu părinte,

eu nu nainte-un pas, ci-ados făcui.



Când fu-n tot locul pace ca nainte:

— „Acesta-i asprul frâu, îmi zise el,

ce-ar fi să facă pe-om a fi cuminte.



Voi prindeți însă nada,-ncât acel

dușman de veci vă trage-n unghișoară;

puțin v-ajută deci și frâu și-apel.



Vă cheamă cerul cel ce vă-ncunjoară

și-arată-v-ale lui splendori eterne,

dar ochiul vostru tot spre lut scoboară;



de-aci vă bate-acel ce-atot discerne.“

Cântul XV


Din faptul zilei până când se toacă

de-al treilea ceas, cât este spațiul sferii

ce-asemeni c-un copil a pururi joacă,



atât părea că până-ntr-al căderii

moment lui Sol un spațiu i-a rămas:

miez-noapte-aici, dincolo faptul serii.



Iar raza-i mă lovea direct pe nas,

din cauză că, urmându-ne-ocolirea,

aveam întors spre-apus al nostru pas,



când eu simții mai mult decât airea

pe-obraz lumina mult-a nu știu cui

și lucrul nou de-aci-mi stârni uimirea.



Din mânile-amândouă deci făcui

ca streșini peste ochi o apărare

și-acel prisos de raze-l mai scăzui.



Precum din ape-ori din oglindă sare

o rază așa-n opusă direcțiune,

Încât, urcând, acelaș unghi îl are



ca și căzând, încât egal le pune

de-o parte și-alta pietrei căzătoare,

precum și arta și-ncercarea spune,



așa-mi păru că-n față de-o lucoare

răsfrântă sunt lovit, și ochii mei

grăbiți fugiră-n lături ca de soare.



— „Lucoarea asta, dulce tată, ce-i,

că nu mi-i pot scuti de-a ei povară

și-ncoace parcă-și mișcă focul ei?“



— „De-uimire, el mi-a zis, să nu-ți mai pară

că servii-angelici tot te mai orbesc.

E sol trimis spre-a ne pofti pe scară.



Ci-n scurtă vreme nu-ți va fi, gândesc,

cumplit să-i vezi, ci-o dulce veselie,

pe cât o poți simți tu-n mod firesc.“



Ajunși apoi la vesela solie,

cu dulce glas ne-a zis: — „Pe-aici întrând,

mai lin suiș ca altele-o să fie“.



Plecați de-acolo, noi urcam, pe când

„Ferice milostivii“ și „Tresalte

acel ce-nvinge“ s-auzea cântând.



și singuri noi pe-urcușul scării nalte

suiam și-n mers gândeam cum aș putea

să trag din vorba lui folos încalte.



și,-ntors spre el, mi-am spus dorința mea:

— „Ce-a vrut acel din Brettinor să zică

c-un bun ce-a fi-mpărțit nicicând nu vrea?“



— „Supremu-i viciu-l vede-acum cât strică

de mult, a zis; să nu te mire-apoi

că-l mustră vrând pedeapsă-n voi mai mică.



Fiindcă tind dorințele din voi

spre-un bun ce pate prin părtași scădere,

de-aceea pizma strânge-ai caznei foi.



Dar, dac-amorul vecinicelor sfere

spre ele vi-ar întoarce-al vostru dor,

voi n-ați mai fi-nfricați de-acea durere.



Pe cât mai mulți „al nostru“ zic în cor,

pe-atât mai mult din bun posede-oricare

și-au plus de caritate-n claustrul lor.“



— „Eu simt, am zis, mai multă-ntunecare

decât de-aș fi tăcut și mintea mea

se zbate-acum în dubiu mult mai mare:



să facă mai bogați cum ar putea

pe mai mulți inși averea divizată,

decât având puțini părtași la ea? “



Iar el: — „Fiindcă mintea ți-e-ndreptată

tot numai spre pământ, pe lângă tine

e neagra noapte-n ziuă luminată.



Nespus de nalt și nesfârșitul bine

spre-orice iubire-i gata să scoboare

precum spre-obiecte lucii raza vine.



și-atât el dă cât află-n ele-ardoare,

așa c-apoi cât mila lor se-ntinde

pe-atât li-e-n spor și vecinica valoare.



Deci cercul lor pe cât mai mulți cuprinde,

pe-atât iubesc mai mult, cu spor mai mare,

și-un duh dintr-altul ca-n oglinzi îl prinde.



Ci,-n spusa mea de n-afli-ndestulare,

veni-va doamna ta ca să te-ajute

să-ți stingi deplin și-acest un dor și-oricare.



Dar vezi numai să vindeci cât mai iute

cinci P, ca pe-alții doi, căci nimănui

nu-i pier aceste răni decât durute.“



Când vrui să zic „Mă saturi tu“, văzui

că-ntrasem în alt cerc și-așa deodată,

atras cu ochii spre-alte părți tăcui.



Aci-mi păru-n viziune luminată

că sunt răpit și-apare făr’ de veste

un templu-n care-i lume adunată.



și-n pragu-i o femeie,-așa cum este

o dulce mamă, zice: „Fiul meu,

de ce ne-ai mai făcut acum și-aceste?



Căci iată, triști, și tatăl tău și eu

te-am căutat.“ și-apoi, vorbind atare,

vedenia mea peri fără să vreu.



Dar alta-mi apăru, părând că are

pe față plânsul care-l naște-anume

durerea-n noi printr-o insultă mare:



„De ești stăpân cetății-al cărei nume

stârni-ntre zei război atât de-aprins

și care-orice stiințe-a dus prin lume,



tu,-n brațele-ndrăznețe ce-au cuprins

pe fiica noastră, Pisistrat, lovește!“

Dar, blând și dulce și de milă-nvins,



părea că, răspunzând, așa-i vorbește:

„Ce vrei să facem cui ne poartă ură,

când ceri să bat pe cel ce ne iubește?“



Văzui în furie-apoi popor cum cură

și-ucid cu pietre-un biet copil și cer

„Ucide! Ucide!“-n urlete de gură.



Iar el, căzut și prins de-al morții ger,

zăcea ci,-n timp ce-l înghețau fiorii,

avea deschișii ochi mereu spre cer



și, plin de milă, privind prigonitorii

ruga,-ntr-atâta cazn-a morții sale,

pe Naltul Domn să-i ierte-ucigătorii.



Când sufletu-mi s-a-ntors la stări reale,

cari sunt un adevăr nu numa-n ea,

văzui nu false-avutele-mi greșale;



și-atunci Virgil, care-a putut vedea

că fac ca cel cui îi silești trezirea:

—„Ce ai, mi-a zis, de nu te poți ținea?



Aproape-o leghe ți-ai urmat suirea

cu ochi închiși și-umblare-mpiedecată,

cum faci când somnu,-ori vinu-ți fură firea.“



— „De vreai s-asculți, am zis, o, dulce tată,

voi spune tot ce-n minte-mi se ivi,

cât timp avui umblare-așa-ncurcată.“



— „și-o sută,-a zis, de măști de-ar zăbrăni

obrazul tău, nu poate să-mi rămână

ascuns vrun gând, oricât de mic ar fi.



Iar ce-ai văzut sunt pilde ce te mână

să lași să-ți intre-n suflet sfânta pace

a cărei ape-au vecinică fântână.



Nu-ntreb ce ai din cauza care face

să-ntrebe-un ochi a căruia vedere

e stinsă-n cel ce făr’ de suflet zace,



ci-așa-ntrebai spre a-ți pune-n tălpi putere.

Așa-mboldești pe-un leneș indispus

s-uzeze, când revine-a sa veghere.“



Mergeam prin faptul serii-acum în sus,

atenți privind pe cât puteam pătrunde

În contra razelor târzii de-apus,



și iat-un fum încet venea și-n unde

spre noi, asemeni nopții-ntunecate,

și loc de-adăpostit n-aveam nici unde;



Ne-a stins și văzul și-orice zări curate.

Cântul XVI


Drăcescul hău și-o noapte văduvită,

pe-o boltă strâmtă, de-orișicare stele,

ci-atât mai mult de nori acoperită,



n-au pus nicicând un văl vederii mele

ca fumul gros ce-aici ne-acoperea

și nici așa de-amar simțit de piele.



El ochii nu-i răbda deschiși să stea;

prudent de-aceea, credinciosul duce

m-a strâns la el ca mâna să mi-o dea.



Cum merge-un orb, urmând pe cel ce-l duce

spre-a nu greși și-a da de ceva-n drum

ce-i poate-ori răni, ori moarte chiar aduce,



mergeam prin acrul și grozavul fum

atent la vorbe-ntruna repetate

de-al meu poet: —„Să nu te pierzi acum!“



și voci sunau, rugând îndurerate

de pace toate și de milă bunul

al lumii Miel ce spal-a ei păcate.



Tot Agnus Dei le-ncepea comunul

tropar și-aveau și-un text și-o melodie,

așa că parcă toți ar fi fost unul.



și-am zis: — „Maestre, spirite să fie

ce-aud?“ Iar el: — „Aievea e ce zici

și trec mergând să spele-a lor mânie.“



— „Dar cine, tu, ce-al nostru fum despici

vorbind de noi așa c-ar fi să pară

că-mparți în zile timpul tău și-aici?“



Aceste vorbe-n drum ni s-adresară

și-atunci Virgil: — „Nu sta tăcut și spune

și-ntreabă-l deci de e pe-aici vro scară.“



Iar eu: — „Tu, cel ce scoarța și-o depune

spre-a merge alb la cel ce te-a zidit,

de-mi vei urma, tu ai s-auzi minune.“



— „Urma-te-voi pe cât mi-e-ngăduit,

și,-n fum de-avem o piedică vederii,

În locul ei voi pune-auz sporit.“



— „Merg sus, am zis, în scutecu-nfășerii

pe care moartea ni-l dizolv-odată

și-aici eu vin prin văile durerii.



De domnul grație-atâta de mi-e dată,

Încât voi să-i văd eu curtea lui,

pe-o cale-acum de mult ne-ndătinată;



n-ascunde cine-ai fost, ci drept să-mi spui,

și spune-mi de suim noi bine-anume,

ca-n vorba ta-ncrezut, vegheat să sui.“



— „Lombard eu fui și Marcu-i al meu nume;

bărbat expert, iubii acea valoare

spre care-azi tinde-așa puțină lume.



Mergi bine-n sus, de mergi spre trecătoare.“

Așa dintâi și-apoi: „Când vei fi sus,

fă rugi, te rog, și pentru mine-aoare“.



— „Mă leg pe legea mea să fac ce-ai spus,

ci-ntâi, i-am zis, să-mi curmi nedumerirea,

că, dacă n-o dezleg, sunt om răpus.



Fu simplă-ntâi și mi-o spori rostirea

din vorbele-ți ce-adânc m-asigurară

de-un fapt ce-mi spui și spus îmi fu și-airea.



E lumea-ntr-adevăr pustie dară

de tot, cum spui, de-orice virtuți și-apune

sub multa răutății ei povară?



Dar rogu-te deci cauza tu mi-o spune,

s-o văd și eu și altora s-o spui,

căci unu-n noi, și-n cer alt ins o pune.“



Adânc suspin, pe care amaru-n „hui“

sfârșitu-l-a, el scoase-ntâi și: — „Frate,

e oarbă lumea și din ea tu sui.



Voi viii vreți să fie căutate

oricare cauze-n cer, prin rea părere

că toate-ar fi fatal prin el mișcate.



De-ar fi așa, în voi libera vrere

distrus-ar fi și n-ar fi just răzbun

din bun s-aduni plăceri, din rău durere.



Prin cer temei la fapte vi se pun,

nu zic la toate, dar, lăsând c-aș spune,

voi minte-aveți să știți ce-i rău și bun



și vrere-aveți, ce, trudnic de răpune

cu ceru-n luptă-ntâiele-i ciocniri,

ea-nvinge tot, de-o duc și zodii bune.



Puterii prime și mai bunei firi

cu drag supuși, ea minte-n voi creează

și-asupră-i cerul n-are-nrîuriri.



Deci, dacă lumea de-astăzi deviiază,

e cauza-n voi, e-n răul vostru zel,

și vreau să-ți spui și cum s-argumentează.



Ieșind din mâna cui cu drag de el

se bucură mainte-a ce să fie,

c’ un prunc, ce râde-ori plânge-n joc, la fel



prostuț un suflet, el nimic nu știe

decât că-mpins de-un creator senin,

el vrea cu drag ce-i face-o bucurie.



Dintâi se simte-atras de-un bun puțin;

se-nșeală-n el, ci-aleargă și-l culege,

când frâu sau ghid nu-abat al său înclin.



Aici, drept frâu, nevoie-avem de-o lege

și-apoi, drept scut cetății-adevărate,

măcar al unui turn, se cere-un rege.



Legi sunt, dar n-au de cine fi urmate;

al turmei cap e bun rumegător,

ce-i drept, dar n-are unghii despicate.



Când vede lumea deci pe-al ei păstor

hrănindu-se cu ce și ea se-nfruptă,

îi place-așa și n-are de-alta zor.



Că lumea deci din rău mai rău se luptă,

e cauza cârma rea, cum vezi și tu,

dar nu c-a voastră fire-ar fi coruptă.



Doi sori avut-a Roma, când făcu

pământul bun ca dublul drum să-l vadă,

și-al cerului și-al lumii, dar acu



ei reciproc s-au stins. Unind o spadă

și-o cârjă fac, prin dublă-mpedecare,

fatal din rău în și mai rău să cadă.



Unite, teamă una de-alta n-are.

De nu mă crezi ce spui, privește-un spic:

cunoști după sămânț-orice răsare.



În țara dintre Po și-Adige, zic,

găseai virtuți și simț măcar la unii,

mainte-a-ntra-n gâlcevuri Frederic.



Acum fii sigur că nu-s ei nebunii

să vrea rușinea cea care se teme

de-a sta-n contact și de-a vorbi cu bunii.



Dojana nouăi vremi dă vechea vreme

prin trei bătrâni cui pare-le surghiun

că prea-ntârzie domnu-n cer să-i cheme:



Conrad Palazzo și Gherard cel bun

și Guido de Castell’, cui pe frâncește

„lombardul simplu“ mult mai bine-i spun.



Primind două puteri în ea, firește

căci două oști în ea-s amestecate

și și pe ea și sacu-și murdărește.“



—„O, Marce-al meu, ce bine spui tu, frate!

Acum văd eu de ce-au înlăturat

pe tribul Levi-a-ntra-n ereditate.



Dar ce Gherard ca pildă mi l-ai dat

c-ar fi rămas din stinșii mai nainte

spre-a fi dojan-acestui veac stricat?“



—„Ori tu mă-ncerci, ori graiul tău mă minte

că pari a nu ști pe Gherard, și-o spui

tu, cel vorbind toscanice cuvinte.



Deloc eu nu-i cunosc alt nume-al lui.

I-aș zice poate-al Gaiei, după tată.

Cel-Sfânt cu voi! Da-aci-s oprit să sui.



Vezi albul, colo, ce prin fum s-arată

lucind; acela-i îngerul de-aci

și, pân-a nu veni, să plec îmi cată.“



Se-ntoarse-apoi, nevrând a mai vorbi.







	▲ Începutul paginii.



Cântul XVII


Socoți, creștine, de te-a prins pe golul

din Alpi vrodat-o negură, prin care

de-abia zăreai ca prin pelcea sobolul,



și cum, când deasa și-umeda-ncărcare

Începe-a se rări și vezi pe sus,

prin ele abia, bolnav un glob de soare,



și-atunci vei fi cu-nchipuirea ta

pe-aproape-adus să vezi și tu ca mine

ăst soare-aici pe-un timp când se culca.



și-așa deci, potrivindu-mi pașii bine

cu-ai lui Virgil, ieșii din nor afară

În ziua moartă jos, pe sub coline.



O, fantazie, care-ades separă

pe om de lume,-ncât el n-are știre

chiar mii de tube-n jur de-ar fi-n fanfară,



de n-ai din simțuri, de-unde-ai tu pornire?

Te mișcă vro lumină-n cer iscată

prin sine,-ori vrerea cui ne-o scurge-n fire?



Făptura ticăloasei, ce schimbată

fu-n paserea ce simte-a ei plăcere

supremă-n cânt, îmi apăru deodată,



iar mintea mea atât de cu putere

s-a strâns în sine-ncât degeaba-n el

făcu să-i fie-oricărui simț ce-i cere.



Feroce-apoi un răstignit rebel

descinse ca vedenie-ntr-a mea minte,

trufaș în față-i și murind astfel.



și marele-Ahasver îi sta nainte

și-Estira lui și justul Mardochi

ce-ntegru fu și-n fapte și-n cuvinte.



Iar, când și-acest tablou mi se topi

prin sineși el, cum piere și-o bășică

din lipsa apei care-o face-a fi,



În vis îmi apăru o jună fiică

plângând amar și-așa zicând: „Regină,

de ce-n mânie-ai vrut a fi nimica?



Tu te-ai ucis să scapi pe-a ta Lavină

și m-ai pierdut; și-s eu care bocește;

nu plânge, mam-,a lui, ci-a ta ruină!“



Precum se rupe-un somn când ne lovește

lumină nouă-nchișii ochi și, pân-a nu

muri de tot, el rupt se zvârcolește,



așa vedenia mea se rupse-acu,

când fața mea de-o mult mai grea lucoare

decât ni-e nouă-n uz lovită-mi fu.



Privii să văd cam unde-aș fi eu oare,

ci-atunci un glas ce-a zis: „Pe-aici să suie“,

făcu din mine-oricare-alt gând să zboare,



ca-n locul lor atâta dor să puie

să văd pe cel ce-a zis, cum e și vrerea

În care-odihnă, până n-află, nu e.



Dar, ca de soare, când, orbind vederea,

lumina-i multă-l face-ntunecat,

așa mi-a fost învins-aici puterea.



—„Acesta-i sol divin și, nerugat,

ne-arată drumul muntelui spre bine

și-n propria sa lumină e-mbrăcat.



Cu noi el face ca și-un om cu sine:

acei ce-așteaptă rugi, văzându-ți zorul,

haini doresc să nege-a face bine.



Chemării sfinte-urmeze-ne piciorul,

suind cât timp prea noapte încă nu-i,

căci până-n zori ne-oprește-apoi zăvorul.“



Așa vorbi și pașii mei ș-ai lui

spre-o scară-ntorși tindeau la ea să vie

și,-ndată ce la prima treaptă fui,



simții mișcări de-aripi cum îmi adie

pe-obraji un vânt, și: „Beati, printre ele.

pacifici, cari n-au o rea mânie!“



Erau acum așa de sus acele

luciri ce sunt ai nopții-năintași,

Încât albeau pe cer tutindeni stele.



„O, tu, putere-a mea, de ce mă lași?“

ziceam în gând, simțind că se topește

mereu puterea slabilor mei pași.



Eram și unde scara contenește

urcușul ei și-am stat înfipți părând

asemeni navei când la mal s-oprește.



Puțin am stat, atent, aici, crezând

prin noul cerc s-aud vro noutate;

mă-ntoarsei spre Virgil apoi, zicând:



—„ Să-mi spui, o, dulce tată, ce păcate

În cercu-acesta-și spal-al său popor?

De stăm din mers, nu sta din cuvântate.“



Iar el: — „Iubirea binelui, ce lor

fals țel le-a dat, o-ndreapt-aici; trândava

lopat-acum o bat din nou cu zor.



Ci-atent asculte gândul tău și-afla-va,

spre-a ști mai bine,-atâta lămurire,

că rod frumos aduce-ți-va zăbava.



N-a fost fără de-amor nicicând zidire,

cum nu-i, mi-a zis, puterea creatoare,

iar el, cum știi, e psihic sau din fire.



Dar cel firesc e-n veci făr’ de eroare;

greșește primul, sau țintind răime,

sau dând un plus, ori minus de vigoare.



Cât timp e-ntors spre bunurile prime

și-n cele secundare-nfrână zborul,

nu poate naște-o rea plăcere-n nime.



Dar, când s-a-ntors spre rău, sau prea cu zorul

vâneaz-un bun, sau prea puțin, zidirea

lucreaz-atunci cum nu vrea Creatorul.



De-aici tu poți pricepe că iubirea

e-n voi sămânț-a tot ce se socoate

virtute,-ori fapt ce merit-osândirea.



Dar, pentru că iubirea-n veci nu poate

să-și uite-obiectul drag spre care cură,

scutite-s de-ura proprie-n lume toate.



și, cum nu poți concepe-o creatură

nici ruptă de-al ei prim, nici stând de sine,

străin de el e orice-nclin spre ură.



Deci răul vrut, de-mpart, cum judec, bine,

e numai răul ce pe altu-l doare

și-n lutul vostru-n triplu chip el vine.



Strivind pe-al său vecin spereaz-onoare

un om, așa că numai asta-l face

din slava lui pe-acela să-l doboare.



Se teme-alt om că poate să-l dezbrace

de-onor și faimă altul care suie, deci

ciudă-l prinde și contraru-i place.



Alt om ofensa-n suflet și-o încuie

hain atât, că-i orb spre răzbunare

și-unicu-i gând e pe-altul să-l răpuie.



Acest triform amor e cel pe care

îl plâng mai jos. Dar de-altu-acum să-ți spun

ce bunu-n chip corupt în ochi îl are.



Confuz concepe-oricine primul bun,

În care cat-odihnă și-l dorește:

deci toți spre a-l dobândi silință-și pun.



Deci spre-a-l vedea și-avea, de vă-mboldește

prea-ncet al vostru-amor, după căințe

cu just amar, ăst cerc vă pedepsește.



Mai este-un bun, ci nu-s în el priințe,

căci nu-i nici bun temei, nici fericire,

nici sad și fruct a orice mântuință.



Cei prea porniți spre-acest fel de iubire

deasupra-ne-n trei cercuri ai să-i vezi.

Cum este însă tripla-le-mpărțire



nu-ți spun, ca însuți tu să cercetezi.“







	▲ Începutul paginii.



Cântul XVIII


Așa-ncheind apoi a sa vorbire,

profundul doctor mă privea mereu,

atent, în ochi de-arăt vro mulțămire.



Dar, cum ardeam de-o nouă sete, eu,

deși tăcând din grai, ziceam în minte:

„Prea mult să-ntreb, îi cade poate greu“.



Ci,-nțelegând veracele părinte

timida-mi vrere ce n-o dam pe față,

vorbind, mi-a dat curaj să-ncerc cuvinte.



— „Lumina ta-mi revars-atâta viață

În minte,-ncât ea clar putu s-adune

ce-al tău cuvânt explică și mă-nvață.



Te rog deci, dulce tată drag, și-mi spune

de-acel amor ce zici că-i temelie

oricăror fapte, rele fie,-ori bune.“



— „Aprinde-a minții ageră făclie

și-eroarea, zise, limpede-ți va fi,

a orbilor cari duci voiesc să fie.



Creat fiind un suflet spre-a iubi,

el tinde spre-orice lucru care-i place

pe loc ce placu-l mișc-a făptui.



Sensoriul vostru ia din ce-i verace

direcția sa și-n voi așa o-ncheagă,

că sufletul din ea obiect își face.



și, dacă,-ntors spre ea, o prinde-ntreagă,

Înclinu-i este-amor care, firește,

că prin plăcere-n voi din nou se bagă.



Apoi, cum focu-n sus se năzuiește

prin forma-i dată de-a căta ființă,

unde-n materia sa mai lung trăiește,



așa un suflet prins intră-n dorință,

ce-i psihic act, și, până nu posede

obiectul vrut, se zbate-n nepriință.



De-acolea și-adevărul clar se vede

ce-ascuns e el acelui ce pe-oricare

amor c-ar fi-n de sineși bun îl crede.



De-aceea poate, căci obiectu-i pare

de-a pururi bun, dar nu-i tot chipul bun,

deși e bună ceara lui ce-l are.“



— „Cuvântul tău și mintea mea mi-o spun

curat ce este-amorul și de unde,

dar mult mai mare dubiu-n mine pun,



căci, dacă el de-afară-n noi pătrunde

și sufletul e numai rob dorinții,

de merge strâmb, ori drept, el nu răspunde.“



Iar el: — „Cât pot să vadă ochii minții

ți-am spus; de-aici Beatricei tale-i cere

dovezi apoi, că-i chestie-a credinții.



Orice substanț-o vei avea-n vedere,

distinctă de materie,-ori și legată

de ea, conține-o proprie-a sa putere



ce-i numai prin lucrări manifestată

și n-o arat-altce decât efectul,

precum că-i viu un pom prin verde-arată.



De-aceea noi nu știm nici intelectul

Întâielor noțiuni de unde vine,

nici primele porniri ce-aduc afectul,



căci sunt în voi ca zelul în albine

de-a face miere; deci întâiul drag

nu este-n sineși el nici rău, nici bine.



Acum, spre-a fi din el și toate-un cheag,

e-n voi născut-a minții sfătuire

ce strict păzește-al consimțirii prag.



Aci-i izvorul de-unde ia pornire

ce-i merit și ce nu-i, precum alege

și-nlătură o bună,-ori rea iubire.



Câți până-n fund putur-așa-nțelege

văzur-aceast-a firii libertate

și etic-o făcură astfel lege.



Deci, chiar zicând că din necesitate

s-ar naște-oricare-amor ce-n voi rodește,

există-n voi putința de-a-l abate.



Virtutea asta nobil-o numește

Beatrice-arbitriul liber și-o să-ți spună

de ea mai mult, și-atunci îți amintește!“



Spre-al nopții miez târziu sosita lună,

asemeni c-un ceaun de foc, acum,

făcând în juru-i stelele s-apună,



trecea-mpotriva cerului pe-un drum

ce-l arde Feb când el din Roma pare

c-apune-ntre Sardin’ și Cors’; și cum



acea gentilă umbră, pentru care

respect Pietolei Mantua cedează,

și-a fost depus împusa-nsărcinare;



de-aceea eu, ce la-ntrebări și trează

și simplă dezlegare-acum avui,

stam ca și-un om ce plin de somn visează.



Ci smuls din starea de-ațipire fui

deodată de-un popor venind cu zorul

din dosul nostru,-urmând cărarea lui.



Precum, spre-a cere Tebele-ajutorul

lui Bah, vedeai prin nopți, pe lâng-Asop

și-Ismen, curgând cu vuiet mult poporul,



așa-ntețeau prin cerc al lor galop,

precum vedeam, și-aceste vieți zbătute

de-o bună vrere și de justul scop.



Curând au fost deasupră-ne, căci iute

venea fugind ăst stol și-n clipă gata,

și-n frunte doi plângeau mai cu virtute:



„Pe munte-a mers cu grabă Preacurata;

Cezar, voind Herda s-o supuie,

lovi-n marsili și-n Spania-și duse armata.



Curând, curând, că timp de-a-l pierde nu e

prin dor scăzut“, strigau din urmă toate,

„ca bunul zel în grație să ne suie!“



— „Oh, neam din care-o vie-ardoare scoate

zăbava cea ce,-n dorul ce v-a tras

spre bine,-a pus prea slabă râvnă, poate,



acest ce-i viu și nu-nșelați vă las

să urce-ar vrea când soare-o să răsară,

deci spuneți pe-unde-i mai pe-aproape-un pas?“



Aceste vorbe lor li s-adresară.

Iar unul din mulțime: — „Vino-n sus

pe urmă-ne și-i da-n curând de-o scară.



Atâta dor de-a merge-n noi e pus,

că nu putem sta-n loc. Să fim iertate,

de-ți pare brusc ce nouă ni-e impus.



La Sân Zeno-n Verona fui abate

subt Barbarossa, bunu-mperator,

din cauza cui și-acum Milanul pate.



și-atare-i unu-n groapă c-un picior,

ce trist va fi de-această mănăstire

și plânge-va-n curând, că-i fu prior,



că-n locul unui demn de păstorire

a pus pe fiul său cel rău născut,

diform la trup și mai diform la fire.“



Nu știu de-a spus mai multe,-ori a tăcut,

atât era-ntre noi de mult declinul,

ci-acestea le-auzii și mi-au plăcut.



Ci-acel ce-n orice-amar îmi fu sprijinul:

—„Te-ntoarce,-a zis, acum și ia aminte

la doi ce vin și lenii-i cânt-aminul.“



Strigau în urm-a toți: „Mai înainte

de-a-i trece prin Iordan moștenitorii,

muri ieșita din Egipet ginte.



și,-urmând pe-Anchis, a fi-ntre răbdătorii

cei până la sfârșituri câți nu vrură,

și-au dat ei singuri viață făr’ de glorii.“



Iar, când de noi departe-atâta fură

că nici nu mai puteau a fi zărite,

nou gând mi-a dat prin cap și se născură



dintr-însul multe-apoi și felurite;

și-atât dintr-unu-ntr-altul fui trimis,

că ochii-mi s-au închis pe nesimțite



și gândul meu s-a prefăcut în vis.







	▲ Începutul paginii.



Cântul XIX


Pe timpul când căldura zilei n-are

putere-a domoli al lunei ger,

de Terra-nvins, ori de Saturn arare,



când cel mai mare semn al lor pe cer

geomanții-l văd, cu-al zilei fapt deodată,

pe-un drum pe care-a nopții umbre pier,



văzui în vis o bâlbâită fată,

pe glezne strâmbe și de ochi sașie,

cu ciunte mâni și-o față scolorată.



Priveam la ea. și,-un trup precum învie,

de-al nopții frig înțepenit, în soare,

așa privirea-mi o făcu mlădie



și dreaptă-n stat, cu limbă vorbitoare,

și-obrajii ei, pecum îi vrea iubirea,

În scurtă vreme-au căpătat coloare.



Când liberă-și avu apoi vorbirea,

cânta și-așa că mi-ar fi fost cu greu

s-abat acum atenția mea aiurea.



„Sirenă sunt, cânta, cea dulce, eu

ce-n largul mării amăgesc pilotul,

așa-i de plin de vrajă glasul meu.



Prin cânt am tras pe-Ulis s-abată-notul

cărării lui și câți se prind cu mine

rar pot pleca, așa-i vrăjesc cu totul.“



Dar nu-și închise-al gurii cântec bine,

și-o doamnă sfântă-n zbor fără de veste

veni să facă p-asta de rușine.



„Virgile,-o, tu Virgil, ea cine este?“

vorbi răstit. Iar el, venind, privea

mereu în ochii-acelei doamne-oneste.



și-a rupt sirenei, năvălind la ea,

din față haina și-arătatul vintre

m-a smuls din vis cu ce putori scotea.



Întoarsei ochii. Iar Virgil: — „De-altmintre,

i-am zis, hai sus, și de trei ori, să vină,

s-aflăm și poarta pe-unde-avea să intre“.



Atunci plecai. și-ntreg în zi deplină

scăldat era tutindeni sfântul munte,

și-n spate-aveam pe drum noua lumină.



și,-urmându-i lui, țineam plecata frunte

cum cel silit de gânduri să și-o plece

din sineși face-un semicerc de punte,



când vorbe-am auzit: „Pe-aici se trece;

veniți!“ rostite-așa de cald și blând

cum nu s-aude-n lumea asta rece.



Cu-ntinse-aripi, de lebedă părând,

veni cel ce le-a spus ca să ne-mbie

să-ntrăm pe scocul asprei stânci și, dând



din aripi lin, un vânt făcea s-adie.

De cei ce plâng că-s fericiți ne-a spus

căci fii ai mângâierii au să fie.



— „Dar ce-ai că ochii tu-n pământ i-ai pus?“

vorbi Virgil, când noi, pe sol lăsându-l,

eram pe-acele scări puțin mai sus.



— „Mi-e sufletul nedumerit, avându-l

vrăjit de-o nouă viziune-a mea,

că nu mai pot să mut odată gândul.“



Iar el: — „Văzuși strigoaia veche-acea

din cauza cui mai sus ne arde focul?

Văzuși și cum te poți scăpa de ea?



Destul, acum! Cu talpa bate locul

și vezi momeala sus, cum îi rotește

eternul rege-n mari orbite jocul.“



Precum un șoim la gheare-ntâi privește,

se-ntoarce-apoi spre strigăt și se-ntinde

aprins de dorul prăzii ce-l momește,



așa fui eu și-așa, pe cât se-ntinde

crăpatul stei, am mers cărarea toată,

cât urci spre punctu-ntrării-acelei tinde.



Iar, când avui sub tălpi și-a cincea roată,

văzui o gloată care-amar plângea,

și-n pulvere-având fața-ntreaga gloată



„Lipit-am de pământ inima mea“

așa-și oftau și-atât de-adânc suspinul,

că vorba noastră nici nu s-auzea.



—„Voi, cui justiția și nădejdea chinul

vi-l face,-aleși de cer, mai blând să pară,

ce loc de-urcuș ne dă pe-acoalea clinul?“



— „De n-ați venit spre-a zace-aici și-o scară

cătați, pe unde mai curând se iese,

vă fie-ntruna brațul drept spre-afară.“



Așa-ntrebă Virgil și-așa-i spusese

un duh ce sta puțin mai sus, iar eu

din grai i-am cunoscut și ce-ascunsese.



Întoarsei ochii deci spre domnul meu

și-mi dete vesel voie-al meu părinte,

prin semn, la ce-i părea din ochi că vreu.



Când liber fui să fac ce-mi fu aminte,

m-am dus spre-acel a cărui cuvântare

făcu să-l recunosc mai înainte.



— „Tu cel ce-n plâns coci cele făr’ de care

nu poți să te re-ntorci la tatăl sfânt,

să-ți curmi o clipă grija ta mai mare



și spune-mi cine-ai fost? De ce vă sunt

a voastre spete-n sus, de-mi vrei prinosul

acolo de-unde vin în viu veșmânt?“



— „De ce ne cere ceru-a-ntoarce dosul

spre el vei ști, dar află-ntâia oară

că fui lui Petru-urmaș eu, păcătosul.



Frumoasă între Chiaveri scoboară

și Sestri-o gârlă, iar familia mea

își are titlul dup-acea-apșoară.



Cercai și eu, curată cui o vrea,

ce grea-i mantaua, vreme cam de-o lună,

că-i fulg oricare-alt greu pe lângă ea.



Târziu, vai, prinsei mintea cea mai bună,

căci, numai după ce pastor eu fui,

văzui că viața-ntreagă-i o minciună;



văzui că-n viață altă culme nu-i,

că-n ea nicicând n-ai inim-odihnită.

și-atunci cuprins de dor de-aceasta fui,



iar pân-atunci fui inimă-mpetrită,

de cer departe și cumplit de-avară,

și-acum tu vezi ce-amar mi-e chinuită.



Zgârcenia ce-i o vezi aici tu clară

din felu-n care cazna ne-a dispus,

și-ăst munte-o caznă n-are mai amară.



Cum ochiul nostru n-a privit în sus,

ci tot în țărnă spre lumești destine,

aci dreptatea-n țărnă ni l-a pus;



și, cum zgârcenia stinse spre-orice bine

iubirea-n noi, spre-a nu fi lucrătoare,

așa dreptatea-ntinși aici ne ține



legați și prinși de mâni și de picioare;

și-atâta timp cât domnul va dispune

noi strânși vom sta-n imobila prinsoare.“



Eram acu-n genunchi, voind a spune;

de-abia însă-ncepui și-a observat,

prin ce-auzi, a mea venerațiune.



— „Ce cauză ai, mi-a zis, de stai plecat?“

Iar eu: —„De-a voastră naltă demnitate

durere-mi simte sufletul curat“.



—„Ridic-ai tăi genunchi, te scoală, frate,

și nu greși, căci serv ca tine sunt,

și ca și toți, puterii neschimbate!



Vrodat-al evangheliei sunet sfânt

cu „Neque nubent“de ți-a-ntrat în minte,

tu știi de ce ți-am zis acest cuvânt.



Dar nu mai sta și drumu-ți fie-aminte,

căci, stând, tu-mpiedeci plânsul meu prin care

spre culme duc ce-ai spus tu mai nainte.



Nepoată am și-Alagia nume are,

cu fire bună, dac-al nostru neam

n-o va strica prin reaua lui purtare.



Pe-aceasta-n lume singur-o mai am.“

Cântul XX


Mai bună vrere-a-nvins pe cea săracă,

deci nesătul de ap-al meu burete

l-am scos, spre-a-i fi pe plac, fără să-mi placă.



și-așa plecai și-a lungul stâncii dete

Virg’il prin locul liber, prin strâmtură,

cum mergi pe-un zid, lipit de parapete,



căci neamul cui cu strop de strop îi cură

prin ochi un rău ce-ntreaga lume-o-mbată

sta-n partea dreapt-aproape-n surpătură.



Lupoaică veche, fire-ai blăstămată!,

cât toate alte bestii-ai prăzi mai bune,

căci foamea ta e-n veci nesăturată!



O, cer, de-a cărui roți ne place-a spune

că pot să schimbe-orice-omenească stare,

când va veni și-acel ce-o va răpune?



Mergeam acum cu pasul rar și mare,

iar eu atent numai la umbre-acuma

cum triste plâng cu-adâncă văietare.



și-un glas am auzit, ca-n treacăt numa’,

„Mărio dulce“-n față-ne, și frânt

ca-n ceasul nașterii cum plânge muma,



și-apoi: „săracă fost-ai pe pământ,

cum poți vedea din miserul ospiciu,

În care ți-ai depus tu fructul sfânt!“



și-alt glas apoi: „O, vrednice Fabriciu,

mai bine-ai vrut sărac întru virtute

decât având bogate-averi cu viciu.“



Mi-au fost aceste-atâta de plăcute

că tot trecui, dorind știut să-mi fie

acel din gura cui păreau născute.



El mai cânta de larga dărnicie

ce-a fapt-o Nicolai cu trei fecioare,

spre-onoare vrând să duc-a lor junie.



— „Tu, cel cu vorbe-atât de nălțătoare,

ce om ai fost? De ce numai de tine

sunt spuse-aceste demne-elogii, oare?



N-o fi răspunsu-ți făr’ de nici un bine

de-o fi să-ntorn să-mi torc puținul tort

al vieții cei ce zboară cătr-o fine.“



— „Voi spune,-a zis, dar nu pentru că port

vrun dor ca să m-ajuți, ci pentru-acele

ce date-ți sunt nainte-a fi tu mort.



Eu sunt sămânț-acelei plante rele

ce-n umbră țări creștine-astfel le-mbracă,

Încât fruct bun azi rar culegi din ele.



Dar Gand, Douai și Lille și Bruggia, dacă

ar fi-n puteri, s-ar răzbuna-n curând,

și-l rog pe-acel ce știe tot s-o facă.



Ugo Capet fui, nume-n lume-având;

Filipii-urmași și Ludovicii-mi fură,

ce-n Francia-s regi acum, de-al doilea rând.



Fui fiu de măcelar. Când dispărură

toți vechii regi până la unul cui

i-a fost mai drag să-mbrace haină sură,



cu-a țării cârmă-n mâni eu mă văzui.

Prin nouă cuceriri dând spor averii

și plin de-amici, așa putere-avui



Încât trecui și frâiele puterii

lui fiu-meu și mantia regală,

și-acesta-i capul blestematei serii.



Cât timp bogata zestre provensală

n-a stins rușinea-n neamul meu, putu

puține el, dar nu căzu-n greșală.



Prin silă și minciuni de-aci-ncepu

să facă jaf; răpite, drept amendă,

Ponthieu, Normandia și Gasconia fu;



veni-n Italia Carol și, spre-amendă,

jertfi pe Conradin; pe Toma,-n fine,

În ceruri l-a respins, tot drept amendă.



Eu văd, și nu-i departe,-un timp ce vine,

când alt Carol din Francia se ridică,

spre-a fi și el și-ai lui știut mai bine,



nu oști având, ci lancea inimică

ce-a Iudei fu, și-mpunge-astfel cu ea

Încât Florenței burta i-o despică.



Nu țări de-aici, ci-ocară va avea

și crime el pe-atâta lui mai grave,

pe cât lui toate-un moft îi vor părea.



Pe cel ce iese rob al propriei nave

îl văd vânzându-și fata, ca s-apuce

pe dânsa bani, ca hoții pe-alte sclave.



Zgârcenie tu, la ce-i mai poți seduce

când neamul mi l-ai tras în lațul tău,

Încât în târg el propria carne-o duce!



Spre-a mai spăla ce-or face,-ori fac ei rău,

văd crinul în Alagna cum scoboară,

pe Crist robindu-l în vicarul său.



îl văd batjocorit a doua oară,

și fiere văd că-i dau și-i dau oțet

și-așa-ntre vii tâlhari ei ni-l omoară.



și văd pe-acest un nou Pilat, proclet,

cum, nesătul cu-atât, în lăcomie

pătrunde-n temple fără de decret.



Când, doamne-al meu, avea-voi bucurie

să-ți văd și răzbunarea ce,-nvălită

În taina ta,-ndulcește-a ta mânie!



Acum, ce-am spus de-unica logodită

a spiritului sfânt și ce te pune

să-mi ceri spre-a-ți fi de mine lămurită



În orice rug-a noastră ni se-mpune,

cât timp e zi, ei-ndată ce-nnoptează,

În locul ei, contraru-i scris să sune.



Pigmalion ne ține gura trează

atunci, cum, nesătul de-avere, fură,

devine paricid și-apoi trădează,



și-avarul Mida,-n trista-ncurcătură,

a cui nebună cerere-mboldește

etern pe om a hohoti din gură.



De-Acam nebunu-oricare-și amintește

cum el fură din spolii,-ncât mânia

lui Ioșua și-aici parcă-l lovește.



Pârâm cu pe Safora pe-Anania,

slăvim ce moarte-avu Eliodor

și-ntregul munte-l umple infamia



acelui ce-a ucis pe Polidor.

și-apoi: Al aurului gust cum pare

să spui tu, Crass’, că ești cunoscător.



Aori cântăm încet și-aori mai tare

precum ne-ndeamn-afectul a vorbi,

cu pas mai mic și iar cu pas mai mare.



Deci binele ce-l spunem peste zi

nu singur îl căutam, dar de-astă dată

cântând pe-aproape-alt ins nu s-auzi.“



Eram acum plecat cu bunul tată,

zorind, pe cât aveam puteri din fire,

să facem spor cărării, când deodată



simții un tremur, ca de-o prăbușire,

trecând prin deal și-atunci m-a prins la fel

un ger cum simte dusul la perire.



Nu cred c-a fost mai zguduit nici Del

mainte-a ce Latona cuib a-și pune

spre-a naște-ai cerului doi ochi în el;



și-atare chiu tutinde-a prins să sune,

Încât m-a strâns Virgil, lipit să-i stau:

— „Cât timp eu te conduc sunt toate bune“



„Mărire întru cei de sus“ cântau

cu toții, cum auzii din locu-n care

putui s-aud de-aproape ce strigau.



Nesiguri noi steteam și-n nemișcare,

ca și-ascultând păstorii-acelaș cânt,

pân-a-ncetat și tremur și cântare.



Apoi urmarăm drumul nostru sfânt,

privind la cei ce,-ntorși ca și nainte

la plâns, zăceau cu fețele-n pământ.



De nu mă-nșeal-aducerile-aminte,

cu dorul meu de-a ști vro neștiință

nicicând n-a dus o luptă mai ferbinte



decât acum, gândind, și-a mea dorință

nici nu-ndrăznea-ntrebări, de-al căii zor,

fi nici prin mine-a ști n-avui putință.



și-așa mergeam timid și gânditor.







	▲ Începutul paginii.



Cântul XXI


Dar setea naturală-n noi, aceea

ce nu ți-o curmi decât cu apa care

la puț ceru-o lui Hristos femeia,



m-ardea, făcând, pe-așa de grea cărare,

trudită după domn să-mi pară duca,

și mil-aveam de justa răzbunare.



și-atunci, pecum de Crist ne scrie Luca,

cum el, de-abia ce din mormânt ieși,

la doi pe cale-și arătă năluca,



În urma noastr-un suflet se ivi,

privind la gloata care-ntinsă zace,

și-abia-l văzurăm numai când rosti,



zicând: —„O, frați, s-aveți din ceruri pace!“

Grăbiți noi ne-am întors și-un semn Virgiliu

făcu precum așa se cade-a-l face



și-a zis apoi: — „Fericelui conciliu

te-adune-n pace-atotjudecătorul

ce-osândă-mi dete-n vecinicul exiliu!“



— „Cum, zise el iar noi mergeam cu zorul,

voi umbre de sunteți de cer răspinse,

atât de sus voi cum făcurăți zborul?“



Iar doctorul: — „De-observi ce semne stinse,

de-un înger scrise, poartă fruntea lui,

tu vezi de-o fi-ntre neamul care-nvinse.



Nu-i toarse însă acea, ce-a toarce nu-i

trudită-n veci, întreaga cantitate

ce-o-nfașă Cloto și-o ursește-oricui;



deci sufletu-i, și-al tău și-al meu un frate,

nu poate singur ști ce drum s-apuce,

neavând vederi cum nouă ne sunt date;



din iad, din larga gur-a lui, ca duce

fui scos acestui viu și-a noastră școală

cât poate și de-acum îl va conduce.



Dar, dacă știi, de ce păru-n răscoală

tot dealul, de curând, și-un chiu întins

de ce-au scos toți din culme până-n poală?“



Așa-ntrebând, în țintă mi-a atins

dorința mea, și,-așa sperând, nu toată,

dar mare parte-a setei mele-a stins.



Răspunse el: — „Nimic nu-i ce să poată

divina coastă-n rânduiala ei

s-o tulbure și nici din uz s-o scoată.



Nu știe-ăst loc schimbarea vremii ce-i.

Când cerul vrea pe-ai săi în cer să-i vadă,

se-ntâmpl-atunci, dar nu dintr-alt temei.



De-aceea ploi, și rouă, și zăpadă,

mai sus de-urcușul cu trei scări, nici brume,

nici grindină nu pot nicicând să cadă;



nici nori nu ies, ori negri,-ori numai spume,

nici fulger nu, nici a lui Taumas fiică,

ea, care-și schimb-adese locu-n lume;



nici abur sec mai sus nu se ridică

decât acele scări ce-am spus, pe care

vicarul lui Sân-Pietru șade-adică.



El tremură mai jos, puțin, ori tare,

dar vântul cel ce-n scorburi s-ar ascunde,

știu și eu cum, mai sus putere n-are.



Se zbate-ăst deal când simte-se oriunde

curat vrun duh să zboare-n sus spre sfere

sau tinde-a vrea, iar chiotu-i răspunde.



Dovadă că-i curat e simpla-i vrere ce,

liber-absolut să mearg-airea,

cuprinde-un duh și-i dă spre-a vrea plăcere.



Dintâi el vrea, dar nu-i dă păs dorirea

pe care cerul contrapunct i-o pune

spre-a vrea dureri cum vru păcătuirea.



Iar eu, ce-avui căznirii-a mă supune

cinci sute și mai mult de ani, fui vrând

să intru-n pacea unei stări mai bune.



De-aceea fu cutremur și cântând,

pe-ntregul deal, măriri aceste cete

la cel etern spre-a le sui-n curând.“



A zis și, cum, pe cât mai mult ți-e sete,

pe-atât îți place și mai mult a bea,

nu pot să spui destulul saț ce-mi dete.



— „Acum văd mreaja ce vă prinde-n ea,

vorbi Virgil, și cum scăpați văd bine,

și-al vostru chiu și trămurul ce vrea;



dar fă-ne-acum să știm și despre tine

ce om ai fost și pentru ce-ai zăcut

acei cinci sute de-ani aci-n suspine.“



— „Când bunul Titus, cu-ajutorul vrut

de cer, a răzbunat acele răni din care

s-a scurs prin Iudă sângele vândut,



cu-acel un nume ce și-onoru-l are

și traiul cel mai lung, a prins să spună,

trăii, faimos, dar nu-n creștină stare.



Fu dulce-atât a lirei mele strună,

că din Toluza-n Roma fui adus

și mirtu-mi fu pe merit dat cunună.



Am nume Stațiu la cei vii de sus.

Tebani cântai și-am prins de-Ahil-a scrie,

ci-n drum povar-a doua m-a răpus.



Al flăcării divine foc și mie

sămânță-mi fuse-ardorii ce-arătam

ca și-altora de-apoi, mai mulți de-o mie.



De Aeneis vorbesc, căci mam-o am

În versul meu și doică totodată,

și fără ea n-aș trage nici un dram.



De-as fi putut trăi și eu deodată

cu-acest Virgil, cu drag aș rămânea

și-un an mai mult în cazna ce-mi fu dată.“



Privi, la vorba asta,-n fața mea

Virgil, tăcând, și: „Taci!“ zicea-n privire.

Nu poate îns-o vrere tot ce vrea,



căci plâns și râs urmeaz-a lor pornire

așa de mult, că mai puțin el zace

sub vrere-n cei cu cea mai bună fire.



Zâmbii ca unul ce cu ochiul face,

iar duhul a tăcut privind la mine

și-n ochi, că-n ei ni-e gândul mai verace.



— „Să-ți duci pe culme truda ta cu bine,

îmi zise el, dar spune-mi ce fusese

ăst fulger de surâs pe-obraji la tine?“



Fui strâns acum din două părți: spusese

Virgil să tac, iar Stațiu mă conjură

să spui; și-atunci oftai și mă-nțelese



Virgil și-a zis: — „Nu sta-n încurcătură

să-i spui, ci spune-i tot, să-i fie-n știre

ce-ți cere, vrând cu-așa de mare arsură“.



—„Tu, poate,-am zis, te miri de-a mea zâmbire,

antice duh, și cauți cauza ei,

dar și mai mult voiesc să mi te mire:



el, cel ce-n sus conduce ochii mei,

e chiar acel Virgil ce-n tine puse

puterea de-a cânta viteji și zei.



De crezi că alt motiv la râs m-aduse

să-l lași ca fals și-atribuie-l, cum fu,

acelor despre el de tine spuse.“



S-a și plecat să-mbrătișeze-acu

genunchii lui Virgil. Dar el: — „Nu, frate,

căci umbră sunt și eu, și umbră tu!“



Sculându-se de jos: — „Ce cantitate

de-afect îți port o vezi acum tu bine,

că eu, uitând a noastră golătate,



mă port c-un mort ca și cu trupuri pline.“

Cântul XXII


Era acum în urmă-ne rămas

și solul ce ne-a dus pe-a șasea scară,

acel ce de pe frunte-alt P mi-a ras.



și „Beati“ el pe cei ce căutară

dreptatea i-a numit, iar dânșii lui

un „Sitiunt“, dar făr-altce, strigară.



Iar eu, urcând, urmam, nu greu cum fui

Într-alte guri, pe-ai mei în umblet iute

și nici o trudă nu simțeam că sui.



și-atunci Virgil: — „Aprinsă de virtute,

orice iubire-aprinde pe-alta-n cale

de-ndată ce ea flăcări dă, văzute;



așa, din clipa ce-ntr-a noastră vale

sosit-a Juvenal, care-mi spunea

ce drag obiect îți sunt iubirii tale,



s-a-ntors spre tine-atât de mult a mea,

un om necunoscut mai drag să-ți fie,

și scurt acum și-ăst drum îmi va părea.



Dar spune-mi tu și-mi iartă,-n prietinie,

de las eu frâul prea-ncrezut de-a dreptul,

și ca și-amic vorbește-mi și tu mie



cum tu, prin multa râvn-a ta,-nțeleptul

cel plin de simț, pierdut-ai buna fire

să lași zgârcenie-atât să-ți ardă pieptul?“



Mișcar-aceste vorbe la zâmbire

pe Stațiu-ntâi și dete-apoi răspuns:

—„Orice-mi vorbești mi-e drag semn de iubire.



E drept c-aori vezi lucruri ce-s de-ajuns

să fie-un fals obiect de dubitare,

temeiul lor real fiind ascuns.



Tu crezi, cum dovedește-a ta-ntrebare,

din cauza, poate,-a stării ce-o avui,

că-n viaț-aș fi hrănit porniri avare;



ci-acestui viciu eu străin îi fui

așa de mult, că multa desmăsură

cu mii de luni de cazne o durui.



și, dacă n-ar fi fost să-l am în ură,

de când știui cum tu strigași odată,

ca și-ndârjit pe-umana-ne natură:



La ce nu-mpingi tu, foame blăstămată

de-argint, în oameni poftele perfide!,

urlând, împinge-aș și-azi povara dată.



Atunci simții că prea se pot deschide

a mele mâni și seama eu mi-am tras

cum poate-ăst rău ca și-altele ucide.



O, câți vor învia cu capul ras,

din neștiință, ce le-opri și-n viață

căința lor și și-n extremul pas!



Să știi că orice rău ce este-o față

direct opusă altui rău fac cor

și usc-aci-mpreun-a lor verdeață.



și, dac-am fost aci-ntr-acel popor

ce-și plânge viciul avariției sale,

eu fui pentru acel opus cu-al lor.“



— „Pe când însă cântai tu dubla jale

ce-avu Iocasta-n luptele haine,

vorbi poetul doinei pastorale,



din câte Clio ne-a cântat prin tine,

nu pari credinții-a-i fi primit tu harul

ce, făr’ de ea, știrbește-oricare bine.



De este-așa, al cui fu felinarul

ce soare-avuși, lumină ca să-ți dea

să-ntinzi vintrele spre-a urma Pescarul?“



— „Din peșteri, pe Parnas m-ai dus a bea

tu-ntâi de toți, și-așa mi-ai fost deci mie

tu, după Dumnezeu, lumina mea.



Ai fost ca-n noapte-un om ce-având făclie

În dosul său, lui nu-i e de folos,

ci-arată calea celor ce-au să vie,



când Timpii se prefac strigare-ai scos,

Dreptatea și-aureul veac revine

și-un proaspăt neam din cer scoboară jos.



Poet prin tine fui, creștin prin tine,

dar, clar spre-a face ce-am schițat puțin,

eu mâna-ntind să dau colori depline.



Era de-acum întreg pământul plin

de-acel cuvânt ce,-n lume sămănându-l,

l-au dus trimișii-acelui divin,



și-așa de mult îți concorda și gândul,

de care-am spus, cu-apostolii cei noi,

că drag îmi fu să-i tot aud spunându-l.



și-atât de sfinți mi se părur-apoi,

Încât, goniți de Domițian când fură,

nu fără plâns vedeam a lor nevoi.



Cât timp fui viu, ei și-ajutor avură

din partea mea și-a lor curate-opinii

făceau să am orice-altă sectă-n ură.



Deși, chiar pân-a nu-mi fi dus elinii

În vers, la Teba-n câmp m-am botezat,

de frică îns-am ocolit creștinii



și tot păgân mult timp m-am arătat

și-n râp-a patra, pentru-a mea scăldare,

eu patru veacuri și mai mult am stat.



și-acum, tu, cel ce-mi rupseși vălul care

mi-ascunse bunul ce l-am spus, tu, bune,

fiindc-avem destul timp de urcare,



de știi, de vechiu-ne Terențiu-mi spune

În ce loc e? și Varo, Plaut, Cecil,

sunt dânșii condamnați, și-n ce genune?“



— „Ei, Persiu și-eu, a zis Virgil,

și mulți suntem, cu grecul ce fusese

al muzei noastre cel mai drag copil,



În primul cerc al iadului și-adese

cuvânt de dealu-acela se deschide

ce-al muzelor e cuib, alese;



și-Anacreon cu noi, și-Euripide,

și mulți din grecii-a căror frunte-avu

cununi de mirt, și-Agat, și Simonide;



sunt și de-acei pe cari îi cânți și tu;

Antigona, Deifila, și Argia,

și-Ismene, tristă tot așa cum fu,



și cea ce odat-a arătat Langia,

și fiica lui Tiresias, și Tete,

și,-n rând cu-a ei sorori, Deidamia.“



Tăcut acum și-unul și altul stete,

din nou atenți ce loc au sub picioare,

scăpați de-urcuș și liberi de părete.



Erau rămase patru servitoare

de-a zilei, jos, și-a cincea sta la car,

În sus țintindu-și oiștea-n dogoare,



când zise el: —„Spre gol ne cată iar

să-ntoarcem umărul cel drept, și steiul

și-aici să-l ocolim ca-ntr-alt hotar.“



Aci-ndreptar ne-a fost deci obiceiul

și-având și-asensu-acelei umbre sfinte,

luarăm drum mergând cu tot temeiul,



eu singur, îndărăt, ei mai nainte,

și multe-așa, din ce vorbeau mergând,

din arta noastr-am prins învățăminte.



Dar dulcea vorbă le-o curmă curând

un pom ce-aflarăm drept în cărăruie,

cu bun miros și mândre mere-având.



Din ram în ram, cum bradul se gurguie

spre vârf, acesta-n jos se-nrămura,

ca nimeni, cred, în el să nu se suie.



Pe partea-n care drumu-nchis era,

cădea din deal șivoi de apă clară

ce numai sus prin foi se resfira.



De pom poeții-ncet s-apropiară,

dar iat-un glas strigat-a dintre foi:

„Din pomu-acesta nu gustați!“ și iară:



„Sta-n gând mai mult Măriei, zise-apoi,

să iasă nunta-n rând și-n toate bune,

nu gura ei, ce-azi plânge pentru voi.



Iar ap-a bea romanelor străbune

de-ajuns le-a fost. Mâncările-n amar

le-avu Danil și-a strâns înțelepciune.



Fu primul veac ca aurul cel rar,

și ghinda,-n foame-i, dulce-i fu s-o guste

și-orice pârîu în sete-i fu nectar.



Avu premândă miere și lăcuste,

din cari trăi-n pustiu Ion odată,

de-aceea-n veci el glorie-o să guste



și-i mare-atât cum cărțile-l arată.“







	▲ Începutul paginii.



Cântul XXIII


Pe când priveam așa-n frunzișul verde,

cu ochi țintiți, așa cum stă și cată

și-acel ce după paseri vremea-și pierde,



îmi zise cel mai mult decât un tată:

— „Să vii, o, fătul meu, c-avem altcum

mai bine-a face uz de vremea dată.“



Întoarsei fața și-ai mei pași acum

grăbit după-nțelepții ce pe cale

vorbeau, așa c-a drag făcui ăst drum.



Când iată c-auzii plângând prin vale

„Labia mea“, dulce-o melodie,

că și plăcere-avui de el și jale.



—„Ce-aud eu, dulce tată, ce să fie?“

am zis. Iar el: — „Sunt spirite, gândesc,

cari merg umplând a vinei datorie. “



Hagiii-ngândurați, când întâlnesc

În drum persoane lor necunoscute,

să-ntorc a le privi, dar nu s-opresc;



așa,-ntorcându-se spre noi, tăcute

și-adânc smerite, duhuri într-un stol

În treacăt ne priveau, mergând mai iute,



cu ochii-afunzi sub negrul rotogol,

și supte-ale lor fețe,-așa de trase

că pielea se-nforma pe osul gol.



Erisihton nu cred că se uscase

așa până-n zvântarea secii piei,

când numai ea pe oase-i mai rămase.



Ziceam, gândind în mine: „Iat-acei

ce-au dat Ierusalimu-n vremi cumplite,

când puse dinți Maria-n fiul ei.“



Inele făr’ de-opal par în orbite

și câți au de-OMO-n fața de-om credința

puteau pe M să-l vadă-n linii-albite.



Ah, cine-ar crede, neavând știința,

că poate-un măr și-o apă să-i aducă

așa-ntr-un hal, hrănindu-le dorința!



Steteam mirat ce foame-aci-i uscă,

și nu vedeam nici cauze manifeste

uscatei piei și feței de nălucă.



Dar iat-un duh; din fundul negrei țeste

țintindu-și ochii fix privi la mine

și tare apoi: — „Ce grații-mi sunt aceste?“



N-aș fi putut să-l recunosc, vezi-bine,

nicicând din chip, ci-n vocea sa avui

ce fața sa diform-ascunse-n sine,



și-ntreaga cunoștiință feții lui

schinteaua asta-ntreagă mi-o aprinse

și chipul lui Forese-l cunoscui.



— „Ah, nu privi ce scoarță râia prinse,

așa plângea, și nici zbârcita piele,

și nu-mi privi nici lipsa cărnii stinse,



ci spune-mi drept, de tine și de ele,

ce duhuri sunt cari drumul ți-l arată?

Să nu-nchizi gura ta rugării mele!“



— „Ah, fața ta, ce-o plânsei moart-odată,

stârnește-n mine tot așa durere

și-acum, c-o văd atât de diformată!



Dar ce, pe cer!, v-aduce-așa-n scădere?

Nu-mi cere să-ți vorbesc când stau mirat,

căci rău vorbesc cei plini de-o altă vrere.“



Iar el: — „și apei, printr-un vecinic sfat,

i-a dat puterea care-astfel mă zvântă

pomului ce-n urmă l-ați lăsat.



Iar gloata-ntreagă ce cu bocet cântă,

fiindcă gurii prea-i urmase-orbește,

se face-aici, prin post și sete, sfântă.



Dorința de-a mânca și-a bea ne-o crește

mirosul scris din pom să se ridice

și-acel pârîu de sus ce-l răcorește.



Dar nu odat-ocolul pe cornice

ne dă acestui chin o-mprospătare,

zic chin și-ar trebui plăcere-a-i zice,



ci-mpinși suntem spre pom de dorul care

să strige Crist voios Eli-l făcu,

pe când murea spre-a da răscumpărare.“



Iar eu: — „Fores, de când schimbaseși tu

pe-o lume bună, lumea cea săracă,

cinci ani nici nu trecură pân-acu;



putința d-a greși, topită dacă

ți-a fost mai înainte de-acea bună

durere ce cu cerul sfânt ne-mpacă,



tu cum sosiși pe-așa de sus cunună?

Credeam la cei de jos a te vedea,

cari vremea lor prin vreme și-o răzbună.“



Iar el: — „M-aduse-așa curând a bea

pelinul dulce-al caznei dureroase

prin plânsul ei ce-l dăruie Nella mea.



Cu mari suspine și cu rugi pioase

m-a smuls din râpa unde-astepți adică,

și liber de-alte râpi aici mă scoase.



Pe-atât mai scumpă e și mai amică

iubita-mi văduvioară, Nella,-n rai,

pe cât și-n fapte bune-i mai unică,



căci tu, Barbagia din Sardinia, ai

femei și tu la suflet mai curate

decât Barbagia-n care mi-o lăsai.



Dar ce mai vrei să zic, o, dulce frate?

Eu văd un timp, la ce ți-am spus dovadă,

și-acele zile nu sunt depărtate,



când de pe-amvon opri-veți să se vadă

impudicele doamne florentine

umblând cu sânul dezvălit pe stradă.



Spre-a se-mbrăca onest, ce saracine,

ce barbare-așteptară-nvățătura

bisericii sau alte discipline?



De-ar ști acele-obraznice măsura

ce lor în cer de-acum li se gătește,

și-ar pune de pe-acum pe urlet gura.



Prevăzul îns-aici de n-amăgește,

boci-se-vor nainte-a da mustață

pe-obrajii cui cu nani-azi s-ogoiește.



Ah, frate,-acum n-ascunde, ci ne-nvață;

nu singur eu, cum vezi, ci-ntreaga ginte

privim cum faci luminii umbră-n față.“



și-am zis așa: — „Dacă-ți aduci aminte

ce-am fost cu tine eu, cu mine tu,

amar ne-o fi a ne-aminti-n prezinte.



Din viaț-aceea, ăst ce-i duce-acu

al meu m-a scos de-alaltăieri pe mine,

când sora ăstuia rotundă fu,



spre soare-am arătat m-a dus cu sine

În carnea vie-a mea, care-l urmează

prin trista noapte-a morții făr’ de fine.



De-aci-mi ținu în sus puterea trează

să urc și s-ocolesc pe dealu-acel

ce tot ce-n voi e strâmb acu-ndreptează.



Mă va-nsoți, mi-a zis, până la țel

acolo unde fi-va Beatrice,

de-aici apoi voi merge făr’ de el.



Virgil e cel ce-acestea mi le zice,

iar altu-i umbra pentru care-n toate

cutremur mai nainte fu-n cornice



pe-ntregul munte ce dintr-însu-l scoate.“

Cântul XXIV


Nici pasul vorba și nici vorba pasul

nu ni-l slăbea; vorbind, mergeam grăbiți

așa ca-mpins de vânturi bune vasul.



Iar morții-n jur, din nou părând muriți,

văzându-mă că-s viu, trăgeau mirare

de mine-acum prin ochii lor scobiți.



Iar eu, urmând pornita cuvântare:

— „Din cauza celuilalt e mersul lui

mai lin de cum i-ar fi de-altfel, îmi pare.



Dar unde-o fi Picarda știi să-mi spui?

și-n câtă gloată-n juru-ne s-adună

vrun vrednic de văzut nici unul nu-i ?“



— „O, sora mea, frumoasă ea și bună,

nu știu ce-a fost mai mult; se veselește

În nalt Olimp purtând a ei cunună!“



Așa dintâi, și-apoi: — „Nu ni s-oprește

pe-oricine să-l numim, căci diformat

prin forme chipu-atât ni se pocește.



Acest de-aici și-un duh mi-a arătat

e Bonagiunt’ din Lucca. Mai nainte

puțin și-acel din toți cel mai uscat



bisericii întregi i-a fost părinte;

din Tours a fost și-n post o să-și dezgroap

țiparii din Bolsena-n sos fierbinte.“



și pe-alții mulți mi-i arătă de-aproape;

și-a fi numiți plăcere le era,

căci toți păreau cu zâmbet sub pleoape.



Văzui pe Della Pila cum uza

degeaba dintâi; Bonifaciu, care

hrăni pe-așa de mulți cu stola sa;



pe șir Marchez, ce nu cu sete mare

a stat la Forli tot de cupe pline

și-n veci n-a fost sătul, c-a fost atare.



Apoi, cum prețuiești și-alegi în fine,

așa făcui și eu cu cel din Lucca,

părând de-altfel că-l și cunosc mai bine.



Vorbea-n murmur și nu știu ce „Gentucca“

simții pe unde-i dă a lui sentință

amarul chin ce-i mistuia năluca.



— „Tu, cel ce-mi pari așa de cu voință

să-mi spui ceva, fă voia ta-mplinită

și-astâmpără și-a mea și-a ta dorință!“



— „Născut-o doamnă e, dar ne-nvălită,

de-al cărei drag iubită va să-ți fie

cetatea mea, oricât e de hulită.



Tu ai să mergi cu-această prorocie

și-al meu murmur de-ți fu spre vro eroare,

avea-vei fapta certă mărturie.



Dar spune-mi drept, ești tu acela oare

ce rime nouă-a scris ce-așa vestiră:

O, voi, femei de-amor cunoscătoare?



Iar eu: „— Sunt unul care, când mă-nspiră

amorul, îmi notez și,-n urma lui,

ce-mi cântă el eu cânt apoi pe liră“.



— „Acum văd, frate, ce departe fui

și eu, și lacob, și Guitton ca mine,

de noul stil frumos de care-mi spui.



Eu văd cum pana voastră strâns se ține

pe urma celui ce dictează-n voi,

cum pana noastră n-a făcut, vezi-bine.



Ci-n stil nu pot vedea un soi și-alt soi:

câți vrând să placă toate le-afectează.“

și, ca și mulțămit, tăcu apoi.



Precum cocorii ce la Nil iernează

s-adun-aori în stol și-apoi în zborul

grăbit al lor în șir se-ndepărtează,



așa făcu și-aici întreg poporul:

Întorși spre dreapta i-am văzut cum pasă,

făcându-i iuți și foamea lor și dorul.



și, cum un om trudit de-alerg își lasă

pe soți să meargă, până ce-și mai curmă,

pășind încet, înecul ce-l apasă,



așa, lăsând să treacă sfânta turmă,

Fores venea cu mine-n rând mereu.

— „Când am să te revăd?“ îmi zise-n urmă.



—„Ce zile-am de trăit, am zis, știu eu?

Dar n-o să-ntorc cu-atât de iuți vântrele,

spre-a nu fi-ntâi la mal cu dorul meu,



căci locul cel ursit vieții mele

se pare-urnit spre-o jalnică ruină,

din zi în zi mereu căzând în rele.“



— „Deci mergi! a zis. Pe cel mai plin de vină

de coada unei bestii-l văd eu tras

spre valea-n veci lipsită de lumină;



sporește-al bestii mers din pas în pas,

crescând mereu, până-i strivește toate

și-un trup diform pe câmp îl văd rămas.



N-au mult a se-nvârti aceste roate“,

și-n sus privi spre cer, „și fi-ți-va clar

ce vorba mea să-ți spuie-acum nu poate.



Te las acum, căci nouă-ntr-ăst hotar

ni-e timpul scump, așa de scump tot stropul,

și-l pierd prea mult pe-un pas cu tine, rar.“



Cum prinde-un ins din stol ades galopul,

ieșind din rarul trap de călărași,

al primei lupte-onor fiindu-i scopul,



așa porni și el cu grabnici pași,

iar eu rămasei cu-acei doi, cuminte,

ce-au fost ai lumii-atât de mari fruntași.



Când fu-n adânc intrat acu nainte,

că ochii mei îl urmăreau precum

cu mintea-i urmăream a lui cuvinte,



văzui alt pom, și nu departe,-n drum,

cu ramuri verzi frumoase și-ncărcate

spre care ne-ntorsesem chiar acum.



Văzui popor cu mânile-nălțate

sltrigând nu-ș’ ce spre fructul neajuns,

cum pruncul dornic și flămînd se zbate,



iar cel rugat nu-i dă nici un răspuns,

ci, și mai mult dorința spre-a i-o-ncinge,

ridic-obiectul vrut, nu-l ține-ascuns,



și, ca-nșelați, plecau făr-a-l atinge.

Iar noi sosirăm și la pomu-acel

ce-atâtea rugi și-atâta plâns respinge.



— „Pe-alt mal urmați și vă feriți de el;

de Eva smultul pom acesta nu e,

ci e mai sus, și-acesta-i e surcel.“



Din crengi nu-ș’ cine-așa-ncepu să spuie.

Trecurăm deci, poeții dragi și eu,

pe-alt mal, lipiți de partea care suie.



Zicea din pom: „Aminte-aveți mereu

pe cei în nori născuți, cum, beți, mișeii

cu dublu piept s-oștiră cu Teseu,



și bând, cum s-arătară slabi iudeii

și nu-i vru Gedeon tovarăși, când

venea din culmi să-ntâmpine madeii“.



Lipiți de-acel părete-acum mergând,

păcate ce-au intrat prin guri, urmate

de-așa de-amar câștig, noi ascultând,



și-apoi, în largul căii descurcate,

privind făr-a vorbi vro vorbă frântă,

făcurăm pași vro mie, când strigate:



— „Ce-umblați voi trei și singuri, făr de țintă?

cuvinte m-au făcut să sar acu

cum sare-un cal fricos când se-nspăimântă.



Nălțai deci capul ca să văd ce fu;

și-n veci cuptorul roșii-așa nu face

metale,-ori sticlă, și nici lucii nu,



ca unul ce ne zise: — „De vă place

s-urcați în sus, cotiți acum spre mine;

pe-aici se duc acei ce merg spre pace“.



Orbit de-aspectul lui, m-am dat în fine

În dosu-acelor mari învățători,

ca omul ce,-ascultând, din spate-ți vine.



și, cum eraldul umedelor zori,

boare-n mai, adie-aducătoare

de-un plin miros de ierburi și de flori,



așa simții pe fruntea mea o boare,

simțeam și-a penelor bătaie lină

cu mult miros de-ambrosie-adietoare.



Iar el zicea: — „Ferice cui lumină

din grație-i veni, să n-aibă pieptul

robit de pofta gurii-apururi plină,



ci-o foame-atâtă câtă e cu dreptul!“

Cântul XXV


Era pe-un timp când drumul nu ne da

răgaz, căci soarele-n Vițel lăsat-a

al zilei miez și-n Scorpie-al nopții sta;



cum nu stă omul deci, când ne-ndurata

nevoie-l mână grabă-n mers să puie

și-orice-ar păți, de toate este gata,



așa, intrând și noi pe cărăruie,

mergeam în șir, urcând acea strâmtoare

ce-n lung înșiră ori pe câți o suie.



și, cum întinde-aripi, dorind să zboare,

al berzei pui, ci, ne-ndrăznind să bată

din ele-apoi, le lasă să-i scoboare,



cu vrere-aprins-așa și-așa-necată

să-ntreb fui eu, până la gestul cum

îl face-acel decis să-nceap-odată.



Cu toată graba noastră pe-acel drum,

Virgil mi-a zis: — „Al vorbei arc, pe care

l-ai tins până la fier, desfă-l acum“.



Deschisei gura deci cu-ncredințare

și-am zis: — „Cum pot aici slăbi, părinte,

când n-au nici o nevoie de mâncare?“



— „De Meleagru de-ți aduci aminte,

că-n timp ce-ardea un lemn, ardea și el,

ce-acum ți-e-n dos, atunci ți-ar fi nainte.



și-apoi, gândind că,-n orișicare fel

te miști, tu-ți miști și chipul în oglindă,

tu n-ai întinde arc spre-atare țel.



Dar vreau ca dorul tău sfârșit să prindă:

e Stațiu-aici și-l chem și-l rog acu

pe rană-ți plastru-alinător să-ntindă.“



Iar Stațiu-atunci: — „De-ncerc, unde ești tu,

eterne lucruri să-i explic, drept scuză

să-mi fie deci că nu pot zice nu“.



și-așa-nceput-a: „Mintea ta s-auză

atent ce spui și celor întrebate

avea-vei spre-adevăr o călăuză.



Un sânge-ales, ce vinele-nsetate

nicicând nu-l beau și deci prisos devine,

ca dup-un prânz și restul de bucate,



ia-n inimă puteri ce-s genuine

spre-a naște-umane membre, cum e care

aleargă, spre-a nutri pe-acestea-n vine.



Din nou digest, scoboară-n locul care

mai bine e să nu mai fie spus;

În vas firesc pe-alt sânge-apoi el sare



și unul pe-altu se pătrund, dispus

să rabde“ unu, și-altu să lucreze,

prin locul cel perfect de-unde-i adus.



și-unit cu acela,-ncepe s-opereze:

Încheagă-ntâi și-n sineși întărită,

materia lui o face să vieze.



Activa parte, viață devenită,

ca-n plante e, cu diferența stării

că-n plante e pe drum, și-n om sosită.



Lucreaz-apoi atât, ca fungul mării,

mișcându-se simțind, și-organizează

puteri căror sămânță li-e lucrării.



Se-ntinde-acum virtutea, se-ntrămează

acea ce dintr-al tatei sânge vine,

prin care firea membre le formează.



Dar cum din animal copil devine

tu nu vezi încă, iar aici greșește

și-un mult mai înțelept om decât tine,



căci primul intelect îl osebește

de viața noastr-a lui învățătură,

fiindc-organ văzut el nu-i găsește.



Tu prinde-mi adevărul clar din gură

și află faptul că-ntr-un făt, de-ndată

ce-au creierii deplin-a lor structură,



voios de-atâta art-a firii, cată

motorul prim spre el și-ntr-însul pune

duh nou, plin de putere, care-ntrată



atrage-n ea ce-aci găsi-n acțiune

și-un singur suflet fac așa, și-atare

trăiește, simte și de-al său dispune.



și, ca să n-ai de câte-ți spui mirare,

vezi caldul soare cum devine vin,

unit cu sucul care vița-l are.



Iar, când Lachesis nu mai are in,

el las-a cărnii haină și-n virtute

și-umanu-l ia cu el și ce-i divin:



puterile din simțuri stau ca mute;

memoria, mintea, vrerea i-au rămas

și-n actul lor cu mult sunt mai acute.



De sineși cade-atunci, făr’ de popas,

pe-un mal din două, dar nici el nu știe,

și-aci-și cunoaște-ntâi al sorții pas.



și,-ndat-apoi ce-un loc îl circumscrie,

puterea vie-n juru-i radiază

așa și-atât ca-n trup în lumea vie.



și-așa cum, plin de ploi, când reflectează

văzduhu-n el pe Feb ce strălucește,

În multe fețe-ornat se colorează,



vecinul aer tot așa primește

și-aici o formă, cum i-o face-n stare

prin sineși duhul care-n el s-oprește.



și-apoi, asemeni unei flăcări care

urmează pe-al său foc oricum se mută,

așa pe-un spirit noua sa-ntrupare.



De-aici el prinde viața cea părută

cui umbră-i zici, și-apoi de-acolea vine

oricare simț, chiar văz, i se-mprumută;



de-aici avem și lacrimi și suspine,

de-aici avem cuvinte și zâmbiri,

pecum pe munte-aici văzut-ai bine.



și-apoi, după dorințe,-ori îmboldiri

de-altfel, ia umbră varia sa figură

și-aceasta-i cauza marei tale-uimiri.“



Eram acum la ultima-ntorsură,

la dreapta-ntorși, când iarăși îndreptate

spre altă grij-a noastre gânduri fură.



Din coast-aici ies flăcări aruncate,

cornicea îns-aduce-un vânt din ea

ce-n sus le-mpinge și din ea le-abate.



Prin strâmtul loc ferit deci trebuia

să mergem rând pe rând; eu, plin de frică

de foc aici, și-aici de-a nu cădea.



— „Se cade-acum, așa-ncepu să zică,

privirilor în Musă le ții jocul,

căci lesne cazi printr-o greșală mică.“



„Summae Deus clementiae“ din focul

acel cumplit eu auzeam cântând,

Încât silit mă-ntoarsei să văd locul.



și duhuri am văzut prin foc umblând,

de-aceea pașii lor, și-ai mei, și iară

pe-ai lor să-i văd eu mă-ntorceam pe rând.



Iar, când sfârșiră imnul lor, strigară

cu glasul plin: „Eu nu cunosc bărbat“

și-ncet apoi cu toții-l repetară.



Sfârșindu-l, au strigat din nou: „A stat

Diana-n crâng, gonind-o pe Helice

când stropi de-otrav-a Venerii-a gustat“.



și iar cântară imnul lor ferice,

slăvind bărbați, femei făr’ de prihană,

precum și taina și virtutea zice.



Cât timp își ard cu foc avuta rană,

ăst mod, cred eu, de-ajuns e pentru ele:

cu-atare cazne și cu-atare hrană



și cea din urmă culpă să și-o spele.

Cântul XXVI


Pe când toți trei în șir mergeam astfel

pe mal, maestru-mi tot spunea aoare:

— „Ascultă-mi sfatul, să te-ajuți cu el!“



Pe-obrazul drept eram lovit de soare,

ce, jos, spre-apus, tot cerul inundându-l,

schimbase-n alb albastra lui coloare.



Iar roșul foc cu umbra mea făcându-l

să pară și mai ros, pe mulți văzui

c-aveau, mergând, numai spre-aceasta gândul.



Prin semnu-acesta drept motiv le fui

de vorbă, deci și-așa și cuvântară:

— „Nu pare-a fi nălucă trupul lui“.



Pe cât puteau, apoi, înaintară

spre-a ști-ntr-adins, dar grijă-având

tot insul de-a nu ieși de unde n-ar fi-n pară.



— „Tu, cel ce nu de leneș, ci-ntr-adinsul

mergi cel din urmă, ca mai mic fiind,

te rog, de foc și sete cu aprinsul,



de-al tău răspuns nu-s singur eu dorind,

ci toți aceștia simt mai mare sete

ca de-apă rece-un etiop, ori ind,



să-mi spui cum faci cu trupul tău părete

luminii-așa că, parcă, încă lui,

aripi să zboare-al morții sol nu-i dete.“



Așa-mi vorbi un duh și-am vrut să-i spui,

și-aș fi și spus, de n-aș fi fost deodată

atras spre-alt lucru nou care-l văzui,



O altă gloată nainta-nșirată,

mijlocul cărării-acei de foc

pre-aceasta ce m-opri-ntrebând mirată.



Văzui cum se salută reciproc

vesele de-un scurt festin, cum toate

sărut își dau, dar făr’ a sta pe loc.



Așa,-n deavalma negricioasei gloate,

furnica-n bot atinge pe-o furnică,

de drum spre-a se-ntreba, de scopuri, poate.



Sfârșind grăbit urarea lor amică,

pe când plecau, din gură tot poporul

vedeam că pe-ntrecute glas ridică:



cei nou-sosiți: „Sodomul și Gomorul!“

cei vechi: „S-ascunse-n vacă Pasifea

ca taurul s-alerge-ai stinge dorul“.



și-apoi, cum gruii-o parte spre Ripea,

și-o parte fug spre țări de soare pline,

de ger aceștia-mpinși, de-arșițe-aceia,



așa se duce-un stol, iar altul vine,

și toți se-ntorc la vaiul lor plângând

și primul plâns ce le ședea mai bine.



și toți aceiași, ce de-ntâiul rând

m-au fost rugat, veniră să-și împace,

atenți și gata de-ascultat părând.



Iar eu, văzând din nou acum că-mi face

rugare-am zis: — „Tu, sigure popor,

s-ajungi, oricând va fi, să guști și pace!



Nici verzi nu mi-am lăsat la cei ce mor,

nici coapte membrele, ci clar vă fie

că-n oase-aici le am și-n carnea lor.



și urc pe-aici spre-a nu mai fi-n orbie:

din cer o doamnă-mi dete-acest favor

să trec prin lumea voastr-o haină vie.



Dar, fie-vă-n curând supremul dor

sătul și ceru-acela să v-adune

ce-i cel mai larg și cel mai plin de-amor,



să-mi spuneți voi, spre-a ști și eu ce spune,

ce stol sunteți, și voi și pătimașul

popor ce-acum în dosul vostru-apune?“



Nu stă năuc altminteri ciobănașul

din munți, privind în muta sa mirare

când, prost și pădureț, el vede-orașul,



cum sta-ntre umbre-acoalea fiecare.

Dar, când s-a alinat în ei uimitul,

sârg s-alină-n orice suflet mare,



așa-nceput-a-ntâi spre noi venitul:

— „Ferice tu, că dintr-a noastr-ocină

știință-ncarci, spre-a-ți fi mai bun sfârșitul!



Acei ce-ncolo merg au marea vină

pe care-ai săi, lui Cesar, triumfând,

În fața i-o-mputau, strigând: Regină!



De-aceea se despart „Sodom!“ strigând,

precum ai și-nțeles din auzite,

arsurii lor rușine-adăogând.



A noastre vicii-au fost ermafrodite;

umana lege-aceștia n-o urmară,

ci pofta și-o-mplineau ca niște vite.



Deci, când ne despărțim, spre-a noastr-ocară

strigăm de fapta lacomei femei

ce fiară deveni-n cioplita fiară.



Acum ne știi și vezi și cauza ce-i.

Pe nume poate-ai vrea să știi și cine,

dar n-am nici timp, nici nu știu cine-s ei.



Dar vreau să-ți stâmpăr dorul dinspre mine:

sunt Guido Guinicell’ și-aci-n spălare

fiindcă m-am căit spre-a vieții fine“.



Cum veseli fiii-au fost, în jalea mare

ce-avu Licurg, când mama fu aflată,

așa fui eu, dar neg pe-așa de tare,



când însuși se numi el și-al meu tată

și-al altora mai buni cari-au cântat,

cari rime dulci de-amor au scris vrodată;



și multă vreme-am mers și-ngândurat

și ca și surd, privindu-l cu durere,

dar, pentru foc, eu tot departe-am stat.



Când fui apoi sătul de-a lui vedere,

cu-acel cuvânt ce-orice-ndoieli îți ia

i-am spus că-i fac cu drag orice mi-ar cere.



Iar el: — „Prin câte-aud, tu-n mintea mea

atare-o clară urmă lași, că Lete

s-o-ntunece-ori s-o stingă n-o putea;



dar, dacă-i drept ce mi-ai jurat, poete,

motiv iubirii, ce de mine-o ai

și-n toate mi-o arăți, ce fapt îi dete?“



— „A tale versuri dulci, îi replicai,

ce-or face scump condeiul ce le scrise

cât timp va dăinui modernul grai.“



— „O, frate,-acest ce ți-l arăt“, îmi zise,

și-un duh mi-a arătat în fața lor,

„în grai matern cu mult mă biruise.



În proză de roman și-n vers de-amor

i-a-nvins pe toți și las’ pe proști să-mpartă

verdict c-ar fi Gerald superior.



Nu-n fond văd ei, ci-n larma cea deșartă,

talent, și-astfel închid păreri ce-avură,

nainte-a ce-asculta, de minte-ori artă.



Așa și lui Guitton’, din gură-n gură,

mulți vechi i-au dat întâiul rang și-onorul,

și mulți apoi prin artă-l întrecură.



și-acum, atât de larg de-ți e favorul,

Încât tu poți și-n claustru-a te sui,

În care-i Crist mai mare-a tot soborul,



un Tatăl nostru pentru mine-i zi,

c-atât ne-ajunge-n lumea asta-n care

ni-e stins-orice putință de-a greși.“



Spre-a face loc și altui duh, îmi pare,

ce-aproape sta, perit-a-n foc deodată

cum piere-afund și-un pește-n apa mare.



Iar eu, mergând spre umbra arătată,

i-am spus c-ar vrea și lui a mea dorință

să-i facă loc și-onoarea meritată.



El liber a-nceput a sa vorbire:

— „Atât de mult mi-e dulcea-ți rugă-n gând,

că nici nu vreau, nici n-am de ce-ți ascunde.



Eu sunt Arnold ce plâng și merg cântând,

dar sper, văzând trecuta mea prostie,

voios de-o zi ferice de-oarecând.



și-acum te rog, pe-acea valoare vie

ce până-n culme fi-ți-va-ndrumător,

la timp, aminte-amarul meu să-ți fie.“



A zis, perind în foc curățitor.

Cântul XXVII


Cum stă, când primu-i foc vibrează-n locul

stropit cu sânge dintr-al său părinte,

și stă pe Ebro Cumpăna, și-n focul



de-amiazi în Gange apa e fierbinte,

așa sta soarele, că-n seară da,

când sfântul înger ne ieși nainte.



Pe mal, dincoa’ de flăcări stând, cânta:

— „Beati mundo corde!“, însă glasul

mai viu decât cel viu din noi era.



și-apoi: „De-aici în sus închis la deal vi-e pasul

cât timp n-ați ars în foc. Intrați și-un cânt,

din foc venind, vă va conduce pasul.“



Așa ne-a zis de-aproape solul sfânt,

de-aceea fui, la cele ce ne spuse,

ca omul dus de viu a-ntra-n mormânt.



Frângându-mi mânile spre cer aduse,

priveam în foc, imaginându-mi foarte

văzute trupuri de-om de foc distruse.



Întorși spre mine,-ursiții să mă poarte

priveau și-apoi Virgil: — „O, fătul meu,

aici pot fi căzniri, dar nu și moarte.



și-adu-ți aminte,-adu-ți, că, dacă eu

te-am scos întreg când tu pluteai pe fiară,

ce pot aici, vecin cu Dumnezeu?



și sigur crede că-ntr-această pară

a focului chiar mii de ani de-i sta

nici fir de păr din creștet n-o să-ți piară.



De crezi că, poate, vreau a te-nșela,

tu mergi la foc și ia temei credinții

cu poala hainei, tu, cu mâna ta,



și las-,o, las-oricare fric-a minții!

Hai, fă-te-ncoa’, vegheat venind cu mine!“

Dar eu tot ferm și-n contra conștiinții.



Văzând că stau tot ferm și-nchis în mine:

— „Atât, mi-a zis, puțin cu vorbe crude:

e zid de-aci-ntre Bice-a ta și tine“.



Precum, murind, de Tisbe când aude,

Piram deschide ochii și-o privește,

când dudu-ncepe roșii-a face dude,



astfel, simțind că gheața-mi se topește,

privii spre el, când numele-l rosti,

ce mintea mea de-a pururi mi-o-ncălzește.



și-atunci mi-a zis și fruntea și-o-năspri:

„Să stăm acum dincoa’?“ și-apoi surâse

cum faci c-un prunc, când foamea-l birui.



și-n foc intră naintea mea și-i zise

să-mi vie-n urmă Stațiu, acela care

un drum atât de lung ne despărțise.



Când fui în flăcări, aș fi fost în stare

să sar spre-a-mi da răcoare-n fier topit,

atât era văpaia lor de mare.



Spre-a mă-ntări deci tatăl meu iubit:

„Eu parcă-i văd și ochii“,-a prins să spuie

și tot numai de Bice mi-a vorbit.



Cântând, ne conducea pe-o cărăruie

un glas din foc, iar noi, spre el țintiți,

ieșirăm iar la malul care suie.



— „Voi, cei aleși de tatăl meu, veniți!“

suna-ntr-un foc cu-atari lucori senine,

că-ntoarse-n lături ochii-mi biruiți.



„Stă soarele-n apus și-amurgul vine,

grăbiți-v-,a mai zis, nu-umblați agale

cât timp apusul nu-i subt umbre pline.“



Suia prin stâncă drept a noastră cale

spre-un punct așa, că rupt de mine fuse

În fața-mi soarele de-adânc din vale.



Puține trepte-acel urcuș ne duse

când și știam, din umbra-mi ce s-a stins,

și eu și ei, că-n spate-acum ne-apuse.



și, pân-a prinde-n tot al ei cuprins

aceeași față a zării

și-a fi și-al nopții văl egal întins,



toți trei făcurăm pat vro treapt-a scării,

căci frânse-aici a muntelui natură

putința-n noi, nu farmecul urcării.



Cum fac, când stau și rumegă din gură

și caprele, ce iuți,

umblau pe culmi, cât timp flămânde fură,



și-al lor cioban, cât timp tăcute stau

În mult umbriș pe-aprinsul miez de vară,

proptit stă-n bâtă și de pază-l au,



sau cum păstorul, care doarme-afară,

petrece noaptea-ntins pe lângă vite,

păzind să nu le-mprăștie vro fiară,



toți trei așa-n târzii acum clipite,

eu ca și-o capră, ca păstorii ei,

scutiți în scocul stâncii-acei scobite.



Puțin puteam să văd pe-afară ce-i,

dar și prin strâmtul loc văzut-am stele,

mai limpezi și mai mari ca de-obicei.



Gândind așa și-așa privind la ele,

mă prinse-un somn, un somn de-acel ce are

viziuni de stări cari n-au să te înșele.



În ceasul, cred, când prima-i scăpărare

pe munte-n est frumoasa Citeree,

ce-n foc de-amor aprinsă-n veci ne pare,



păru frumoas-o tânără femeie,

c-o văd în vis, cum cântă-n mers și-adună

pe-o luncă flori, cununi ca să le-ncheie.



— „Să știe-oricine-ar vrea să i să spună

că Lia-mi sunt, și-acesta-i placul meu:

s-alerg să-mi fac cu mândre mâni cunună.



Să-mi plac gătit-așa-n oglindă vreu;

dar soră-mea, Rahira, nu-și mai lasă

oglindă ei și șade-așa mereu.



Să-și vadă mândrii ochi, de-atât îi pasă,

ca mie-a mă găti cu mâna mea;

spre văz e ea, iar eu spre fapte-atrasă.“



Acele-albori ce-n zori să văd de-abia,

pe-atât mai dragi căror se-ntorc în țară,

pe cât ei mân tot mai vecini cu ea,



goneau tutindeni noaptea cea fugară

și somnul meu cu ea. Deci m-am sculat,

căci și-ai mei mari maeștri se sculară.



— „Acel fruct dulce-așa de mult cătat

pe-atâtea crengi, de grijele mortale,

azi foamei tale-n pace-ți va fi dat.“



Virgil, întors spre mine, acestea-a sale

cuvinte-a zis, și-n lume daruri nu-s

ce-ar fi-n plăcere-acestora egale.



și-atâta dor pe-avutul dor mi-a pus,

Încât simțeam cu orice pas că zborul

își crește-avântul său spre culme-n sus.



și, când pe-al scării vârf am pus piciorul,

pe cea din urmă treapt-a ei, în fine,

privind la mine,-a zis conducătorul:



„și-eternul foc și-al vremii mai puține

văzutu-l-ai și-ajuns-ai, fiul meu,

de-unde nimic eu nu mai văd prin mine.



Prin minte și-arte-aici te-adusei eu.

De-acum plăcerea ta s-o iai ca duce;

ești scos din orice drum și strâmt și greu.



Vezi soarele ce-n fața ta străluce,

vezi iarba-n câmp și flori și arborei

ce-acest pământ de sineși le produce.



Pân-or să vie mândrii ochi acei,

acei ce-n plâns cereau scăparea ta,

tu poți ședea, poți merge unde vrei.



Nici glas nici semn tu nu-mi mai aștepta,

e liber, drept și tare-al tău arbitriu

și-ar fi greșal-a nu ți-l asculta;



deci domn pe tine te-ncunun și-nmitriu.“

Cântul XXVIII


Dorind să văd și-n jur cum e și-n sine

divinul codru des și viu, și care

da zilei ce venea colori mai line,



plecând din margini, fără de-amânare,

trecui cu pas încet acea câmpie

ce plin tot locul de miresme-l are.



și-o dulce-aură, care-n veci nu știe

schimbare-n curs, îmi flutura pe frunți

nu mult mai mult ca boarea care-adie,



făcând ca frunzele-n mișcări mărunte,

În dulce tremur se plecau spre-o parte,

spre care-umbrește-ntâi divinul munte.



Dar nu ieșeau din drit așa departe,

ca-n vârful lor mărunta păsărime

să nu-și deprind-a lor oricâte arte;



ci, vesele de-acele ceasuri prime,

cântau săltând prin frunza care-n jocul

acelei bori acord le da la rime,



precum din creangă-n creangă plin e locul

pădurilor de brad pe malul Chiassei,

când Eol lasă-n voia sa sirocul.



Cu pașii-nceți, în inima rămasei

păduri antice-atâta drum făcui,

că nu puteam să văd pe unde-ntrasei.



și iacă de-un pârîu oprit eu fui,

ce-n stânga-ncet cu slabele lui unde

pleca șoptind ierbișul coastei lui.



Oricâte-s limpezi ape-n lume-oriunde,

ți-ar fi părut că au ceva negroare

În rând cu-acesta ce nimic n-ascunde,



deși sub umbr-a pururi stătătoare

el curge-ntunecat pe-ascunsu-i plai,

nicicând atins de lună și de soare.



Cu pașii-am stat, dar ochii-mi aruncai

să văd pe-opusul mal al apei sfinte

verdeața mult-a multui fel de mai



și-atunci văzui, cum vezi ceva nainte

deodat-așa, că, plin de-uimire stând,

oricare-alt gând îți lunecă din minte,



o doamnă-n mal, ce, singură, cântând

mergea, și flori, cari mândre-mpurpurează

tot drumul ei, le culegeau trecând.



— „O, doamnă tu, ce-ntr-a iubirii rază

te scalzi, cum cred, de-i drept că simțământul

din inimă prin ochi ni se trădează,



te rog să binevrei, mi-a fost cuvântul,

să vii spre mal așa

atât încât să-ți pot pricepe cântul.



Tu-mi amintești și cum și unde fu

Proserpina, când mamă-sa-ntristată

pe ea, iar ea junia și-o pierdu.“



Precum rotind în dans se-ntoarce-o fată

cu tălpi lipite de pământ și-unite,

Încât c-ar face pași de-abia s-arată,



așa pe pajiști, galben înflorite

și roșu, ea s-a-ntors și-n felu-n care

fecioara-și pleacă genele smerite;



și-astfel veni,-mplinind a mea rugare,

aproape,-ncât cântării-acei ferice

să pot să-i prind și ce-nțeles ea are.



Când fu și unde ierbii-i lasă spice

de stropi al apei curs, spre ochii mei

ea binevru și ochii să-i ridice.



N-avu străfulgerare-n ochii ei

nici Venus, cred, când fu străpunsă zeea

de-al ei copil mai mult ca de-obicei.



Pe malul drept râdea acum femeia,

rupând cu mâna flori ce cresc de sine

și fără sad pe nalta culme-aceea.



Trei pași sta rîul între ea și mine,

dar Pontul, ce lui Xerxe-o probă-i dete

că-n frâu orice-omenești trufii el ține,



În ura lui Leandru-atât nu stete,

că-i sta-ntre-Abid și șest, cât într-a mea

ăst rîu acum, că sta-ntre noi părete.



— „Sunteți aici străini, îmi zise ea,

și-n locu-acest, ales de-adăpostire

umanei firi, că râd vi s-ar părea



de necrezut și poate-o să vă mire;

dar psalmul „Delectasti!“ clar vă-nvață

și poate-al minții nor să vi-l răsfire.



Iar tu, ce m-ai rugat și-mi stai de față,

să-mi spui ce vrei să știi, căci gata sunt

să-ți dau, cât pot, la tot ce-ntrebi povață.“



— „și apa, zisei, și-al pădurii cânt

combat în mine noua mea credință

de-un lucru ce-auzii de-acest loc sfânt.“



—„Să-ți spui, mi-a zis, de unde ia ființă

din sineși ceea ce mirare-ți face,

ca-n minte,-n loc de nor, să ai știință.



Supremul bun, cui făr’ de soț îi place,

făcu pe-om bun și-ăst loc i-l dete-n lume

ca drept zălog de nesfârșită pace.



Dar n-a stat mult, prin vina proprie-anume;

prin vina sa schimbat-a-n plâns și-njurii

ș-onestul râs și veselele glume.



Deci câte-s tulburări de-ale naturii

mai jos, prin aburi din pământ și ape

ce-urmează pe cât pot, în sus, căldurii,



mai sus de poarta ăstui deal nu-ncape,

căci el se-nalț-atât de sus spre-airi

ca de-orice tulburări pe om să-l scape.



Deci, dac-ale văzduhului rotiri

oriunde-urmează roata bolții prime,

cât timp nu-i ruptă roata nicăiri,



atinge-un vânt și-această înălțime

ce-n aer viu se-nalț-a tot desprinsă,

și-i dă pădurii glas, căci ea-i desime.



O plant-apoi, de-acest curent atinsă,

i-l umple de virtutea sa, iar el

o-mprăștie-n jur, de-a sa mișcare-mpinsă.



Iar alt pământ, precât e apt prin el

și clima lui, concepe și purcede

virtuți diverse-n pomii de-orice fel.



Acestea de le-ați ști, voi n-ați mai crede

minune-acolo-n lume, când răsare

vro plant-a cui sămânță nu se vede.



și-apoi să știi că sfântul câmp pe care

stai tu e plin de orișice răsad

și fructe-n el, cum n-aveți voi, el are.



Nu-i apa asta din vapori ce cad

schimbați în ploaie spre-a hrăni vro vână,

ca pe-alte rîuri ce sporesc și scad,



ci e dintr-o egală-n veci fântână,

și-atât prin vrerea celui sfânt ea prinde,

pe cât deschisă-n două lături mână.



Cu-așa virtute ea pe-un scoc descinde,

că stinge-n om memoria faptei rele,

și-a faptei bune-acesta i-o aprinde.



E Lete-aceasta, una din vâlcele,

Evnoe-i alta, dar efecte n-au

decât gustând și-aici și-aici din ele:



ca gust, orice-ape sub aceasta stau.

și chiar având tu setea potolită,

așa ca lămuriri să nu-ți mai dau,



mai fie-ți una totuși dăruită;

mai făr’ de preț nu cred că va să-ți pară,

deși-ți voi spune-o nefăgăduită.



Anticii-acei ce-n versul lor cântară

un veac de aur ce ferice-a stat,

ăst loc de-aci-n Parnas poate-l visară.



Aici fu primul om nevinovat;

eternul mai aici și-orice rodire;

și-aici nectarul cel de toți cântat.“



Întors acum cu-ntreaga mea privire

spre-ai mei poeți, vedeam cum amândoi

zâmbeau de-această ultim-a ei știre;



spre dulcea doamnă m-am întors apoi.

Cântul XXIX


Cântând așa cum cântă-namorata,

adaose-aceste vorbe-ntregitoare:

„Beati quorum tecta sunt peccata!“



și-așa cum nimfe trec rătăcitoare,

sihastre-n umbra codrilor, fugind

de soare-o seamă, și-altele vrând soare,



așa trecea pe rîu în sus, mergând

pe malul lui, iar pașii-mi se făcură

mai mici spre-a fi cu pasul mic în rând



și-ai mei cu-ai ei nici suta n-o umplură

Când râpele-au cotit egal mereu

și iar spre est ma-ntoarse-o cotitura



Nu mult am mers așa, și ea și eu,

când ea, cu totu-ntoarsă cătră mine:

—„Privește-a zis, și-ascultă, frate-al meu!“



și-atunci văzui că de tutindeni vine,

prin codru-ntreg vărsându-se,-o lucoare,

Încât, c-ar fulgera, gândeam în mine.



Dar fulgerul cum vine-așa și moare,

ci-aceasta dăinuia mereu mai vie,

și-am zis atunci în gând: „Dar ce-o fi oare?“



și-adânc umplu o dulce melodie

lucoarea zării; și cu râvn-amară

mustrai atunci a Evei nebunie;



căci unde cer și-uscaturi ascultară,

femeia numai, și de-abia zidită,

nu vru să rabde nici un văl povară;



subt care de-ar fi stat și ea smerită,

aș fi gustat nespus de dulcea stare

de-aici, și-acum, și-apoi ca nefinită.



Pe când treceam printr-astea stări primare

a vecinicii plăceri, de-uimire prins,

și dor-având de-alt farmec mult mai mare,



sub verzii arbori ca și-un foc aprins

păru, și-n jur văzduhul și nainte,

și-un dulce cânt din sunet s-a desprins.



Ori veghe,-ori foame,-ori ger, fecioare sfinte,

dac-am răbdat eu pentru voi vrodată,

silit acum vă fac o rugăminte:



să-mi verse apa Helicon bogată

și-ajute-mi al Uraniei cor să pui

În vers ce greu și-n gând chiar mi s-arată!



și șapte pomi de aur eu crezui

că văd, păruți așa prin lunga zare

ce sta-ntre noi și ceea ce văzui;



când fui aproape îns-atât de tare,

că lucrul cel ce-nșală vro simțire

nu pierde-al său nimic prin depărtare,



Puterea care minții da vorbire

Facu să văd că-s lampi păruții-acei

Copaci și voci cântau „întru mărire“



Deasupra-și lumina cu clar temei

frumosul vas, ca luna-n zări senine

la miezul nopții-n miezul vieții ei.



Mă-ntoarsei cu priviri de-uimire pline

spre-al meu poet, ci-al său răspuns fusese

că sta privind, și el uimit ca mine.



și iar privii spre-acele-odoare-alese

ce-așa de-ncet veneau, că mai cu zor

sunt pașii-nceți ai tinerei mirese.



și-mi zise doamna: — „Prea te uiți cu dor

arzând de-acele lămpi strălucitoare

și nu privești și ce-i în urma lor“.



și, ca și-urmându-și ducii lor, popoare

văzui venind, și albe-aveau vestminte

cum nu-i pe lume-n veci astfel de-alboare.



Lucea la stânga-mi fața apei sfinte

redându-mi coasta stângă,-ncât păream

ca și-n oglindă ce mi-ar sta nainte.



Iar, când pe mal atare loc aveam,

c-aveam distanță singur rîurelul,

și-am stat ... să văd ... alesul neam,



văzui trecând acele lămpi și-n felul

acela dând în urma-le-o coloare

cum este-o linie trasă cu penelul,



așa că, sus, distinct-a lor lucoare

da șapte dungi, în fețele ce dau

lui Foebus arc și Lunii-ncingătoare.



Mai lungi decât vederea mea erau

aceste dungi, iar cele din afară

cam zece pași, cred eu, se-ndepărtau.



Sub cer așa frumos, cum spusei dară,

bătrâni, de două-ori doisprăzece,-având

cununi de crin, tot doi cu doi intrară,



și toți: — „Bine-vorbită fii“, cântând,

„între femei și binecuvântate

eterne-a tale frumuseți!“ Iar, când



În fața mea și flori împurpurate,

și ierbi, pe-alt mal cu toatele-mpreună

de-acele ginți alese-au fost scapate



precum pe cer o stea la stea s-adună,

așa veniră-n urmă patru fiare,

și toate-aveau de frunze verzi cunună;



cu șase-aripi ornată fiecare

și pene numai ochi, cum, de-ar fi viu,

gândesc că Argus i-ar avea atare.



Dar rime nu mai pierd să le descriu,

creștine-al meu, căci de-altele mi-e mie,

Încât aici îmi cat-avar să fiu;



dar vezi în Ezechil cum le descrie,

venind din nord, din friguroasa parte,

cu ploi și foc și multă vijelie;



și-așa erau cum le descrie-n carte

la el, ci, pentru pene, e cu mine

Ioan, ce-aici de-acela se desparte.



Iar spațiul dintre-acestea patru-l ține

pe două roți un car ce pontifică

și tras de gâtul unui vultur vine.



Acesta-n sus aripile-și ridică

Între mezinul steag și trei și trei,

dar nu le-atinge-n zarea ce-o despică:



mergeau cu mult mai sus ca ochii mei.

Cât e vultur, e de-aur sfânta fiară,

dar alb bătând în roșu-i restul ei.



Pe Scipio sau pe-August nu-l bucurară

romanii cu mai mândru car, și, puse

alături, ar putea sărac să-ți pară



chiar și-al lui Sol, acel ce s-abătuse

și-a ars prin ruga tristei Terra, când

În taină Jupiter dreptate-aduse.



Trei doamne-n dreapta lui veneau jucând

În cerc: o doamnă roșie-așa făcută,

că n-ai cunoaște-o,-n flăcări de-ar fi stând,



iar ceealaltă-n trupu-ntreg părută

smarald din care-ntreg și l-ar avea;

a treia ca de nea de-acum căzută.



Condusă hora de-albă-ntâi părea,

de roșie-apoi, și, iuți sau alinate,

roteau precum cântá din gură ea.



La stânga patru-n purpură-mbrăcate

jucau, și-n chipul uneia, ce este

În frunte cu trei ochi, erau purtate.



și-n urma grupei ce-am descris, cu-aceste

văzui doi moși, într-alt port fiecare,

ci-asemeni în mișcări și dulci și-oneste.



Părea unul școlar acelui mare

Hippocrate ce-a fost creat de fire

celor mai dragi făpturi pe cari le are.



Al doile-avea contrarie-o pornire,

Încât și peste vale-o groaz-avui de-acuta-i

spadă plină de lucire.



Umili părând, pe patru-apoi văzui,

și-un singur moș sfârșea aceasta grupă:

dormea, ci-avea-nspirată fața lui.



și-acestea șapte-aveau ca prima trupă

vestmântul lor, ci, drept încingătoare,

a frunții câmp nu crinii li-l astupă,



ci trandafiri și-altfel de roșie-o floare:

un ochi mai de departe-ar fi jurat

că toți ar fi din ochi în sus vâlvoare.



Când caru-ajunse-n dreptul unde-am stat,

tună-n văzduh și-acelei gloate demne

păru că semn de-oprire i s-a dat,



căci stete-n loc cu primele ei semne.

Cântul XXX


Când Ursa deci din cea dintâi lumină

ce-n veci de-apus și nici de zori nu știe,

nici de-alt vrun nor, decât de-ntâia vină,



și care face-atent spre datorie

pe-oricare-aici, precum al nostru face

corabia-n port cu bun sfârșit să vie



a stat pe loc, mulțimea cea verace,

venită-ntre vultur și-al ei popor,

s-a-ntors spre car ca și spre-a dânsei pace;



și, ca și-un sol din cer, un duh de-al lor,

„Mireasa din Liban“ cântând deodată,

strigă-ntreit, și toți strigară-n cor.



Precum cei drepți, la marea judecată,

grăbit ieșind din groapă-i fiecine,

cântând din guri cu voce re-mbrăcată,



așa deasupra ăstor roți divine

ieșir-o sută-ad vocem tanti senis

și soli și servi ai vieții făr’ de fine.



și toți strigau: „Benedictus qui venis! “,

zvârlind pe mândru-i car și-n juru-i flori,

„Manibus, oh, date lilia plenis!“



Văzui adese-n fapt de zi, spre zori,

Întregul cer cu față-mpurpurită,

iar restu-n dulcile-i de-azur colori,



și fața soarelui născând umbrită

așa că, potolind o ceață rară,

de ochi putea-ndelung fi suferită;



așa-ntr-un nor de flori, ce-l ridicară

divine mâni, și-n ploaie-apoi prelinsă,

cădea-ndărăt și-n car și-n jur pe-afară,



pe vălu-i alb, cu foi de-oliv încinsă

văzui o doamnă, verde-având manta

și-a ei hlamidă ca de foc aprinsă.



și iată, duhul meu, ce ferm era

de-atâta timp, spre-a nu simți scădere

și-a sta zbătut în fața-i când va sta,



cumplit a resimțit, nu prin vedere,

ci prin puteri venind din ea pe-ascuns,

iubirea veche-n toat-a ei putere.



Dar, când virtutea, cea ce m-a străpuns

pe când fui încă-ntr-a prunciei stare,

În ochii mei vizibil-a ajuns,



privii la stânga cu respectul care

îl are pruncul ce la mamă vine,

când ori mâhnire,-ori teamă dânsul are,



spre-a zice lui Virgil: „Nu este-n mine

nici strop de sânge-acum netulburat

și-al vechei flăcări semn îl văd eu bine.“



Dar, vai, Virgil de el m-a și lăsat

orfan, Virgil, preadulcele meu tată,

Virgil, cui mă-ncrezui spre-a fi salvat!



Tot ce-a pierdut antica mam-odată

nu-mi fu zăgaz să nu-mi adune iar

nou plânset fața cea de plâns scăpată.



— „Că-i dus Virgil, nu plânge-aci-n zadar,

nu plânge încă, Dante! îndura-vei,

spre-a plânge tu, cu mult mai mare-amar.“



Cum trece-un admirai la pupa navei,

la pror-apoi, să vad-oștenii lui

de pe-alte năvi, îndemnuri dând ispravei,



la car, în partea stâng-așa văzui

Întors spre ea, când numele mi-l spuse,

pe care-aici silit de stări, îl spui



pe dulcea doamnă, cea ce-mi apăruse

sub noru-acel de flori, cum peste vale

fixați pe mine-adâncii ochi și-i puse.



și-astfel, deși sub vălul feții sale,

ce-ncins cu-ale Minervei foi cădea,

eu nu puteam s-o văd, ea, cu regale



mișcări în gest și mânioasă, ea

vorbi, precum și-un om ce multe zice

păstrează-n urmă vorba cea mai grea:



— „Sunt eu. Privește-aici, sunt eu, Beatrice.

Cum te-njosiși să urci tu sfânta scară;

ori nu știai că-n rai devii ferice?“



Plecai, la asta, ochii-n apa clară,

ci-n ea când mă văzui, pe când privii,

de-așa rușine-obrajii-mi se-ncărcară.



Cum aspră pare-o mamă pentru fii,

așa și mie ea, ci-s aspritură

simțeam balsamul nobilei mânii.



Apoi tăcu. Iar îngerii-ncepură:

„In te speravi; Domine“, dar ei

mai sus de „pedes meos“ nu trecură.



Precum într-un brădet, pe munții-acei

ce fac Italiei dos, s-adună troaie

și-ngheață neaua-n vântul dinspre Schei,



și-apoi, muiată-ncepe-n ea să ploaie,

când suflă țara unde umbra piere,

părând că-i ceară ce la foc se moaie,



așa fui făr’ de plâns și de durere

la cântul lor ce-l cânt-aici senine

și-n veci de-acord cu vecinicele sfere.



Dar, când simții că milă-n cânt de mine

mai multă pun decât de-ar fi vorbit:

—„De ce-i smulgi, doamn-așa de lungi suspine?“



Fu vânt și apă geru-ntroienit

În peptul meu și cu durere mare

prin ochi și gură-ntreg mi-a năvălit.



Ci-n car, la dreapta, tot în nemișcare

văzui că stă și-aceste vorbe-i curg

spre-acei eterni ce plânser-a mea stare:



— „Da, voi vegheați în ziua făr’ de-amurg,

Încât nici somn, nici noapte nu vă fură,

vrun pas măcar din timpii ce se scurg,



dar vorbele ce-am spus alt țel avură:

spre-a ști acest mâhnit că o durere

se cade-a fi cu vina pe-o măsură.



Nu singur prin efectu-acelor sfere,

ce duc pe-orice născut spre-anume fine

precum combină-n zodii-a lor putere,



ci și prin mila grației divine,

ce dintr-așa de nalt un nor ne plouă,

că n-avem noi vederi de-a-i fi vecine;



virtuți avu acesta-n viața nouă

atari, că de-orice fapte mari dibace,

minuni de probe ne-ar fi dat, el nouă.



Pe-atât însă mai rău și sterp se face

prin rea sămânț-un loc necultivat,

pe cât mai multă vlagă-ntr-însul zace.



A mea privire-un timp l-a răzimat.

și tinerii mei ochi i-au fost toiagul

ce-l duse drept pe-un drum; adevărat;



ci-ndată ce-mi schimbai, sosind pe pragul

etății-a doua, viața mea,-ncepui

să nu-i mai plac și de-altele-a prins dragul.



Când eu m-urcai din carne-n duh și fui

sporită și-n frumseți ca și-n virtute,

eu tot mai făr’ de preț și rea-i părui;



și pașii-atunci i-a-ntors pe căi pierdute,

urmând imagini false cătr-un țel

ce minte-n veci promisiile făcute.



Nimic nu fu că-n visuri ori altfel

cerșii de sus inspirațiuni prin care

câtam să-l chem, nimic n-a prins de el.



Căzu-ntr-atât, că, făr de vindecare

găsind orice mijloc cu el, probai

să-l fac să vad-a răilor pierzare.



Deci însămi eu pe-a morții poartă-ntrai

și rai-am trimis și ruga și suspinul

spre-acel ce-l scoase pân-aici în rai.



S-ar rupe pentru el atunci divinul

decret, de-ar bea din Lete,-ori prânzul gata

de-aici gusta-l-ar, făr-a-și da tainul



căinței lui ce-n lacrimi face plata.“

Cântul XXXI


—„Tu, cel ce-aștepți a trece rîul sacru“,

și-a-ntors spre mine-al vorbei vârf subțire,

ce, și tăind, așa-mi păru de acru,



și, făr-a mă cruța, urmă-n vorbire,

„e drept? Să-mi spui, e drept? Sunt mari acuze

și-i just s-ascult și-a ta mărturisire.“



Puterile-mi erau însă confuze,

așa că vocea-mi se mișcă spre grai,

ci-n drumul ei s-a stins până la buze.



Puțin stătu și-apoi: „De ce mai stai?

Răspunde-acum, căci Lete încă-n tine

n-a șters urâtele-amintiri ce ai!“



Dar groaza mea-n amestec cu rușine

atare-un — „Da“ mi-au scos cu voce stinsă,

c-a fost nevoie de-ochi spre-a-l prinde bine.



Precum, când se destinde-o prea întinsă

balistă, rupe coarda și-arc și-atare

de fier e ținta mult mai slab atinsă,



așa m-a frânt povara mea cea mare

și-așa de plin de plâns și-oftaturi fui,

că gura-nchise vocii-orice cărare.



și iarăși ea: — „Dorințelor ce-avui

și cari făceau să cați supremul bine,

mai sus de care-alt bun nici unul nu-i,



ce gropi, găsit-ai tu-mpedecăminte

sau ce cătușe-astfel că trebuia

să pierzi speranța mergerii nainte?



și ce-nlesniri apoi și ce câștiguri

pe-a altor frunte-așa ți s-arătară,

c-ai fost silit de ele să te-asiguri?“



Târziu și dup-o lung-oftare-amară,

cu greu avui și glas să dau răspuns

ce-abia cu trudă buzele-l formară.



Plângând: — „De-a lumii bunuri, am răspuns,

atras eu fui spre-o falsă bucurie

de-ndat-atunci când tu mi te-ai ascuns:“



— „De-ai fi negat, tăcând, ce-mi spui tu mie,

mai neștiută tot n-avea să poată

să-ți fie culpa ta. Alt jude-o știe!



Fiindcă îns-acuză culpa toată

chiar gura ta, în sfântul nostru sfat

se-ntoarce spre-ascuțiș dușmana roată.



Dar de-alte dăți spre-a fi tu mai bărbat,

sirene când auzi, și și mai multă

rușine spre-a simți de-al tău păcat,



descarc-al plânsului temei și-ascultă,

și-auzi cum trebuia pe-opusul drum

să-mi fi urmat, când fui din lume smulsă.



Natura și-arta farmec pân-acum

nu-ți dete-așa ca-n mândrul trup ce-mi fuse

prinsoare-atunci și-n țărnă-i astăzi scrum.



Supremu-ți farmec deci de să pierduse

prin moartea mea, ce bun lumesc fu-n stare

s-abată-n lături mințile-ți seduse?



Dator ai fost la prima săgetare

a falselor plăceri să urci în pripă

pe urma mea ce nu mai fui atare.



Ce-aveai să lași în jos a ta aripă,

s-aștepți loviri, ori vro duduie, poate,

sau alte-atari plăceri ce țin o clipă?



Nici dou-ori trei un pui nu le socoate,

ci laț a-ntinde paserii bătrâne

și-a trage-n ea săgeți degeaba-s toate.“



Așa cum stă și ochii-n jos îi țâne

și-ascultă mut un prunc, recunoscând

greșala sa și pocăit rămâne,



așa stăm eu; și iar îmi zise: „Când

te doare-așa c-auzi, ridică barba

ca și mai mare-amar să ai văzând;“



Pe-un vechi stejar, cum smulge-o mână iarba,

l-ar smulge mai ușor un vânt adus

din Alpi sau vânt din țara lui Iharba,



de cum nălțai eu barba, când mi-a spus;

dar, când prin barbă fața mi-o-nțelese,

văzui ce-otravă-n vorbe ea mi-a pus.



Când fața mea-nălțat-apoi fusese,

văzui pe-acei ce-s primă creatură

că jocului de flori sfârșit pusese;



și-a mea vedere, nu de tot sigură,

s-a întors spre doamna ce privind stetea

spre cel cu două firi într-o făptură.



Sub vălul ei, și peste rîu, părea

că-ntrece-atât ființa ei antică

pe cât, trăind, pe toate le-ntrecea.



M-au ars căințele cu-a lor urzică,

Încât simțeam suprema ur-acu

pe ce m-a smuls mai mult de-a mea amică,



iar inima-mi atari mustrări avu

că-nvins căzui, și ce-a mai fost de mine

o știe-aceea care cauză-mi fu.



și-n fire-apoi când mi-am venit în fine,

frumoasa ce-o-ntâlnii venind agale

deasupră-mi sta și —„Prinde-m-acum bine!“



zicând, mă-mpinse până-n gât în vale

și, tras de ea prin rîu, ușor pluti

ca și-o suveică pe-apă ca pe-o cale.



și-atât de dulce-un cântec s-auzi

„Spăla-mă-voi“, când lângă mal ea stete,

că nu să-l scriu, dar nu-l pot nici gândi;



și, capu-n brațele frumoasei fete

avându-mi-l cuprins aici, mă puse,

scufuns cu el întreg, să beu din Lete.



M-a scos apoi scăldat și-apoi mă duse

la cele patru zâne-n hora lor

și-un braț pe mine fiecare-și puse:



— „Noi, stele-n cer și nimfe-aici în cor,

Beatricei tale serve i-am fost date,

când nici n-a fost descins la cei ce mor.



Te-om duce-n ochii ei, dar, spre-a străbate

lumina lor, vor ageri pe-a ta

acele trei, căci văd mai luminate.“



și-apoi mă duse corul ce cânta

la pieptul fiarei, unde-ntoars-airea,

ci-acum privind spre noi, Beatrice sta.



și-au zis: „Acum tu nu cruța privirea,

că-n față ai smaraldele din care

săgeți cândva-ți trimise-n piept iubirea“.



și doruri, mii și toate-o-nflăcărare,

lipiră ochii mei de-ai ei, ce țintă

priveau mereu asupra sfintei fiare.



și-n ei se reflecta acvila sfântă

ca soarele-n oglinzi, acum divin,

acum uman părând că se-nvestmântă.



De-am fost mirat, șocoat-orice creștin,

văzând că-n el inmobil lucrul zace

și numai chipu-l schimb-așa deplin.



și-n timpul ce-n uimire-așa și-n pace

gustam acum din alimentul sfânt,

ce, dându-ți saț, tot mai flămând te face,



prin actul lor ce ce-arăta că sunt

din mult mai nalt un trib, acea triadă

veni dansând pe-angelicul ei cânt.



— „Fă ochii sfinți, Beatrice, o, fă-i să cadă,

așa cântau, spre cel cui drag’ tu-i ești

și-atâta drum veni ca să te vadă!



Din grație,-o, fă-ne dar să-i dezvălești

și gura ta, să-ți vadă vorbitoare

și-a dou-a ta frumsețe ce-o-nvălești!“



A vecinicei lumini, o, tu, splendoare,

din câți, Parnase,-ngălbinesc sub tine

la umbra ta și-ți beau de prin izvoare,



ah, cine n-ar fi tulburat ca mine

de-ar vrea s-arate cum mi te-ai ivit

când tu, umbrită de-armonii divine,



aci-n deschis văzduh, te-ai dezvăluit!

Cântul XXXII


Atât de-atent și fix priveam acu

s-adăp a mea cea de-un deceniu sete,

Încât oricare-alt simț ca mort îmi fu,



părând că am și-aici, și-aici părete

spre-a nu vedea, așa de mult m-aduse

În vechiul laț surâsul sfintei fete,



când fața mea cu sila-ntoarsă fuse,

spre brațul stâng, de-acele trei fecioare,

căci „Prea țintit!“ din ele una-mi spuse.



și-acea orbie, care-o simte-n soare

al nostru văz, prea brusc de el atins,

pe-o clipă-n ochi îmi fu-ntunecătoare.



Cu-acel puțin, când văzu-mi s-a deprins

eu zic aici puțin, alăturându-l

cu multu-acel de care fui desprins,



văzui cum se-ntorcea spre dreapta rândul

eternei oști, plecând, întoarsă toată,

și șapte lămpi și-al zilei soare-avându-l.



Precum sub scuturi, spre-apărare,-o gloată

se-ntoarce-ncet cu steagul, mai nainte

de ce-ar putea să-și schimbe frontul toată,



așa și-oștirea-mpărăției sfinte,

ce-n front mergea, trecu, pe când la car

nici nu-ncepuse primul lemn să clinte.



Fecioarele la roți veniră iar,

vulturul trase arca cea sfințită,

dar nu-și clătea nici fulg pe el măcar.



Iar doamna cea prin vad cu noi venită,

și eu, și Stațiu-urmarăm roții-acei

ce-n arc mai strâmt descrie-a sa orbită.



și,-urmând un cânt divin, treceam cu ei

prin codrul nalt, iar astăzi neferice

prin sfatul dat de șarpe-unei femei.



Cât loc săgeata poate să despice

din trei zvârliri, noi, poate,-atât eram

intrați în el, când a descins Beatrice,



și-n guri cu toții-aveau murmur: „Adam“.

Apoi ei ocoliră-un pom pe care

nici flori n-avea, nici frunze, nici un ram;



pe cât suia, pe-atât lățit mai tare

frunzișul lui, încât și-ntr-o pădure

putea stârni cu naltu-i vârf mirare.



— „Ferice tu, că ciocul tău, vulture,

n-a rupt din pomul cel plăcut la gust,

ci-amar făcând stomacu-apoi să-ndure!“



Așa pe lâng-acel copac robust

strigau ei toți, iar fiara cea-mbinată:

— „Așa păstrezi sămânț-a tot ce-i just“



și,-ntors spre osia cea de el purtată,

văzui la pomul văduvit c-o duce,

lăsând pe cea din pom la pom legată.



Cum plantele la noi, când Feb aduce

pe-a sa-n amestec cu acea lumină

ce-n urma Mrenelor din cer străluce,



de suc umflate, primenesc mai plină

coloare-atunci când mai spre nalte stele

nu-ncepe Sol cu roibii lui să vină,



coloare-așa, mai mult de viorele

decât de roze,-a prins și planta sfântă

ce brațe-avuse-atât de golășele.



Eu nici n-am înțeles, nici nu se cântă

la noi un imn ce ei acu-l rostiră,

nici nu putui să-l rabd până la țântă.



Să pot s-arăt cum ochii adormiră,

când cruzilor le-a-ntors Siringa țelul

și scump nepaza scurtă și-o plătiră,



cum face-un pictor, urmărind modelul,

eu v-aș picta-n ce fel de somn intrai;

dar cei ce vreau ușor picta-și-vor felul.



Deci trec la clipa când mă deșteptai

și spui că-mi rupse somnul o lucoare

și-un glas strigând: — „Ridică-te, ce stai!“



Precum, conduși să vadă măru-n floare,

al cărui fruct și-n îngeri naște dor

și face-n cer eternă sărbătoare,



Ioan și Petru s-au trezit de zor

din somn, și Iacov, la un glas ce-odată

a rupt și-un somn mai greu decât al lor,



și ceata-le o văzură-mpuținată

cu Moise și Ilie-atunci, și-avea

hlamida sa pe el Isus schimbată,



așa, trezit, văzui deasupra mea

pe doamna care-a bine-vrut să vină

să-ntâmpine-a mea cale la vâlcea.



—„Beatrice unde-i?“ eu cu mintea plină

de spaim-am zis.— „Sub noua plantă sfântă

n-o vezi șezând pe-a dânșii rădăcină?



Nu-i vezi în jur compania ce-o-nvestmântă ?

Iar alții-au mers după vultur în sus

și-un imn mai nalt cu mult mai dulce-l cântă“.



Eu nu știu dacă ea mai multe-a spus,

căci eu priveam fixat spre-aceea care

păreți oricărui altui simț mi-a pus.



Pe gol pământ ea, singură-n vegheare,

ședea ca drept străjer acelui plaustru

legat aici de mâna dublei fiare.



și șapte nimfe-n jur făcându-i claustru,

În mâni cu-acele lămpi cari ard frumos

și sigure de-orice-aquilon și-austru.



— „Puțin vei sta-n pădure-aici și, scos,

În veci tu cetățean vei fi cu mine

În Roma-n care e roman Hristos.



Dar, rău-condusei lumi spre-a-i face-un bine,

privește-acum spre car și vezi, iar, când

vei fi iar jos, să scrii ce vezi că vine.“



Așa vorbi. și, la picioare-i stând,

devot poruncii să-mplinesc ce-mi spune,

aveam unde-a cerut și ochi și gând.



N-a curs nicicând cu-atâta repegiune

un foc din norii deși ce varsă ploi

din cea mai nalt-a cerului regiune,



precum văzui că vulturul lui Joi

căzu pe pom, rupându-i scoarța-ntreagă,

nu numai flori și proaspetele-i foi;



apoi din răsputeri izbi-n teleagă,

făcând să joace-așa cum în furtună

un vas, când vântul furia și-o dezleagă.



Văzui apoi, venind culcuș să-și pună

În fundu-acelui car divin, o vulpe,

părând lipsită de-orice hrană bună.



Mustrându-i însă tristele ei culpe,

o puse doamna mea pe-o fug-astfel

cât pot să-ntindă oase făr’ de pulpe.



și, tot pe unde-ntâi venise-acel

vultur, văzui că iar scoboară-n arcă

lăsând într-însa pene de pe el;



și-atunci, ca dintr-un piept ce-oftează, parcă,

ieși din cer un glas și-acestea zise:

„O, dulce nava mea, ce rău te-ncarcă!“



și-ntre-ambe roți păru că se deschise

pământu-apoi, și-un drac, ieșind în sus,

văzui, prin car cum coada și-o înfise;



și, cum retrage-o vespe acul pus,

așa, trăgându-și coada blăstămată,

a smuls din fund și, nesătul, s-a dus.



Iar ce-a rămas, ca piru-ntr-o bogată

câmpie,-astfel de-a penelor smultură,

deși-n intenție bună și curată,



așa-l acoperi și-umplute fură

și oiște și roți, în timp mai scurt de ce-i

În stare-un „vai“ să zboare dintr-o gură.



Iar sfânta casă-n noul chip al ei

În multe locuri țeste-a scos afară,

un cap din orice colț, din osie trei;



cornute trei ca boii s-arătară,

iar patru-aveau un singur corn în frunte,

cum n-a mai fost pe lume-asemeni fiară.



și sigură, ca și-un castel pe munte,

obraznică, pe monstru-o curvă stând,

plimba-mprejur lascive-ochiri mărunte.



și-alături lângă ea, străjer părând

să nu i-o fure-o namilă-n picioare,

și-așa ei se pupau din când în când.



Dar, când spre mine-ntoarse doritoare

și vagi priviri, acel feroce mire

din cap o biciui până-n picioare.



De furie-orbit și plin de bănuire,

desprinse monstru-apoi și-n crâng cu el

se duse-adânc și-aceasta-mi fu scutire



de noul monstru și de curv-astfel

Cântul XXXIII


„Deus, venerunt gentes“, alternând

ori trei, ori patru dulce-o psalmodie

cântar-acele doamne,-acum plângând,



și le-asculta și-ofta-n cucernicie

stăpâna mea, și-așa schimbată cum

nu mult mai mult sub cruce-ai fost, Mărie.



Iar, când fecioarele-i făcură drum

și ei ca să vorbească, ea,-n picioare

stând dreaptă-n sus, răspuns-a lor acum



și-n faț-avea a focului coloare.

—„Puțin și nu mă veți vedea, vorbi,

și iar mă veți vedea, dragi surioare!“



Pe toate șapte-n față-i le pofti,

și-n urma ei, prin semn numai, m-aduse,

pe doamna și pe Stațiu, ce s-opri.



și-a mers așa și nu cred că făcuse

nici zece pași de-ai ei pe-acel pământ,

când ochii dulci în ochii mei și-i puse.



„Să vii,“ a zis cu liniștit cuvânt,

„aproape-așa că, de-aș vorbi cu tine,

să poți s-auzi de-aproape-al meu cuvânt.“



Când fui, cum trebuia, mai lângă sine:

„De ce, mi-a zis, n-ai, frate, tu-ndrăzneală

să-ntrebi acum, când mergi așa cu mine?“



Precum acei, ce foarte-având sfială

de-ai lor mai mari, de inimă scăzută

nu pot da vocea-ntreagă la iveală,



așa fui eu și-așa cu gura mută

de-abia-ngânai: —„Madono, ce-mi lipsește

tu bine știi și știi și ce-mi ajută.“



— „Sfiala ta sau teama ce te-orbește

de-acum eu vreau privirea să-ți destupe

spre-a nu mai fi ca cel ce buiguiește.



Să știi, de car, că, monstrul dacă-l rupe,

a fost și nu-i; dar culpa să nu creadă

că domnu-n cer răzbună după supe.



Nu-n veci făr’ de crede-o să ne șeadă

acel ce-n car lăsat-a fulgii lui,

făcându-l monstru-ntâi și-apoi o pradă,



căci sigur văd, de-aceea ți-o și spui,

aproape-o zodie ce-n curând urmează,

și-oprit în drum de nici o stâncă nu-i,



când un cinci sute zece cinci cutează,

trimis de cer, pe curv-a o ucide

ca și pe-acel cu care-adulterează.



Dar vorba-mi, poate,-obscură ca Temide

și Sfinxu-ți e și nu-ți albește-n gând,

căci ca și ele-a minții cale-o-nchide.



Dar faptele Naiade-or fi-n curând,

tăind enigma cea obscură foarte,

nici holde-n câmp, nici turme dăunând.



Deci scrie-ți tot și mintea ta să poarte

ce-ți spui, să duci cu tine celor vii

ai vieții cei ce-o goană e spre moarte.



și-aminte-ți fie,-atunci când o să scrii,

de plantă tu s-arăți cum fu, și frântă

cu crengi lăsate-n două dăți pustii.



Oricine-i rupe crengi și-o dezvestmântă

prin fapt de hulă-njură primul bine,

ce numai spre-al său uz o face sfântă.



Pentru mușcarea-n ea dori-n suspine

și chin cinci mii de ani întâiul tată

pe-acel ce culpa-i i-o spăși prin sine.



și-ți doarme mintea, dacă nu-ți arată

că planta e, dintr-anumit temei,

Înalt-atât și-n vârf așa de lată.



De nu ți-ar sta deșartele-ți idei

ca apa Elsa-n jurul minții tale,

și-un biet Piram la dud plăcerea ei,



din multe-aceste-mprejurări fatale

cunoaștere-ai că pomu-i moralminte

oprit de cer, conform dreptății sale.



Dar, dacă ți-e-mpietrită biata minte

și neagră,-ncât nu-i clar pe ea nimic,

c-atât te-orbi ce-ți spusei mai nainte



vreau, cel puțin, de n-o să scrii ce-ți zic,

umbrite să le duci cu scopu-n care

s-aduc stâlpări încinse cu finic.“



Iar eu: — „Cum ceara fără de schimbare

păstrează-ntr-însa semnul ce-l primește,

mi-e-n creier semnul pus de voi atare.



Ci-al tău dorit cuvânt de ce țintește

mai sus de mintea mea, atât de sus,

că-l pierde-atât pe cât îl urmărește? “



— „Ca să cunoști și tu cum te-ai condus,

răspunse ea, să vezi a ta doctrină

cum poate-urma cuvintelor ce-am spus;



c-a voastră cale stă de cea divină

departe-atâta, pe cât stă pământul

de cea mai iute-a sferelor lumină.“



— „Eu nu-mi aduc aminte,-mi fu cuvântul,

că n-aș fi mers mereu pe-al vostru drum,

și clar îmi spune-așa și simțământul.“



— „De nu-ți poți aminti tu nicidecum,

răspunse ea zâmbind, aminte-ți adă

cum tu beuși din Lete chiar acum.



Dar, cum dă fumul pentru foc dovadă,

uitarea ta-i a vinei mărturie

din sufletu-ți ce-ntr-altele-avu nadă.



Dar gol de-acum cuvântu-mi o să-ți fie,

atât pe cât socot că ai mijlocul

să-l vad-a ta firească miopie.“



Cu pas mai lin și-aprins acum ca focul

sta soarele-ntr-a miezu-zilei cruce,

ce-și schimbă punctu-așa cum schimbi și locul,



când doamnele cum cel care conduce

o ceată stă și-oprește și pe-ai săi,

când dă de-un lucru nou pe unde-i duce



s-opriră-n poala unei umbre lăi,

precum sub brazi cu crengi întunecate

dau Alpii-adese-n umedele văi.



Păru că-n față-mi văd pe Eufrate

și Tigru-aici ieșind dintr-o fântână

și-ncet plecând ca fratele de frate.



— „O, glorie-a ginții-umane,-o, tu stăpân

ce ape-acestea sunt și ce-i că ele

izvorul lor în două părți și-l mână?“



— „Spre-a ști ce sunt, răspunse rugii mele

tu roagă pe Matilda“. și-a răspuns,

cum face-acel ce-o culpă vrea să-și spele.



frumoasa doamnă: — „Eu i-am spus de-ajuns

și-aceasta și-altele; iar Lete, bându-l,

eu bine știu că nu i le-a ascuns.“



Beatrice-atunci: — „Mai mare poate-avându-l

alt dor, ce-ades memoria ne-o-nvălește,

i-a pus pe minte-un văl, întunecându-l.



Ci iat-Evnóe, ce de-aici pornește:

să-l duci la el și,-așa cum ești dedată,

virtutea lui cea veșted-o-ntărește!“



Cum scuze-un om gentil nicicând nu cată,

ci-și face-o vrere-a sa din vrerea cui

prin semn văzut dorința și-o arată,



așa, pe loc ce lângă dânsa fui,

plecă frumoasa fată, iar lui Stațiu

sfios i-a zis: — „Să vii pe urma lui!“



Să am creștine-acum mai larg un spațiu

de scris, eu ți-aș cânta măcar în parte

de dulcea apă-n veci fără de sațiu,



dar, plin-având acum întreaga carte

urzită pentr-acest al doilea cânt,

m-oprește art-a merge mai departe.



Mă-ntoarsei deci de la pârîul sfânt

ca nou, asemeni plantei tinerele

când nouă crește-n noul său vestmânt,



curat și gata să mă urc la stele.

Paradisul
Cântul I


Mărirea celui care-atotpătrunde 

Întregul tot, mișcându-l, dă splendoare 

mai mult-aici și mai puțin-altunde. 



În cerul cel mai plin de-a lui lucoare 

eu fui. Văzut-am stări, ce-a le descrie 

nu știu, nu pot câți au să se scoboare, 



căci stând aproape țintei-o vrere vie, 

atât ne-absoarbe-al minții noastre-avânt, 

că taie-al minții drum să mai revie. 



Dar cât putu de-acest imperiu sfânt 

comoară-n suflet mintea mea s-adune 

va fi de-acum materie-acestui cânt. 



În ultima mea trudă, Apollo bune, 

puterii tale fă-m-atâta vas 

cât dragu-ți dafin spre-a-l primi-mi impune. 



Căci pân-aici o culme de Parnas 

de-ajuns îmi fu; de-acum cu două cată 

să intru-n calea câtă mi-a rămas. 



Tu-mi intră-n piept, de tine tu mă-mbată 

precum când smuls-ai pe-acel scos din minte, 

pe Marsias, din haina cărnii-odată. 



Chiar numai umbra-mpărăției sfinte 

să-mi dai, tu, sfinte duh, atâta-ndemn 

s-o pot descrie cum mi-e scrisă-n minte, 



venind, vedea-m-ai la iubitu-ți lemn 

să mă-ncununi, cu-acele foi de care 

și-al meu subiect și tu m-ai face demn. 



Din el culeg azi, tat-,atât de-arare, 

poeți ori cezari triumfînd cu ea 

umanei vreri o culpă și-o-ntristare, 



Încât serbare-n Delfi poate-avea 

seninul zeu de frunza sa penee, 

că tot mai e vrun om care s-o vrea. 



Foc mare-ncinde-adese și-o scânteie 

și poate-n urma mea vrun glas mai tare 

ruga-se-va ca Cirra glas să deie. 



Prin guri diverse pe pământ răsare 

lumina lumii, dar prin punctul unde 

din patru cercuri iau trei cruci născare 



ea are-un curs mai bun, căci îi răspunde 

mai bun-o stea și-nmoaie-a lumii ceară 

mai mult, în felul său, și-o răspătrunde. 



Da zori aproape-aici, și-acolo seară 

atare-un punct, și-ntreg era albit 

un emisfer, și-n noapte-al nostru iară, 



când doamna mea spre stânga s-a-nvârtit 

și-n soare fix văzui cum ea-l privește, 

cum nu-i vultur mai fix să-l fi privit. 



și, cum răsfrânta raz-obicinuiește, 

ieșind din prima,-n sus să ia pornire 

ca și-un drumeț ce-a se-nturna voiește, 



așa prin ochi întrându-mi în gândire 

și actul ei, ce-al meu a devenit, 

privii în soare peste-a noastră fire. 



Acolo multe poți ce-aci-i oprit 

puterii noastre, căci acela-i locul 

ce-anume-umanei specii-a fost menit. 



Nu lung, dar scurt nu fu-ntr-atâta jocul, 

Încât să nu observ că dă, ca fierul 

ce-l scoți din foc, scântei în juru-mi locul, 



și-n clipă parc-a și lipit eterul 

o zi la zi, părând că cel ce poate 

cu-al doilea soare vru s-orneze cerul. 



Beatrice sta spre vecinicele roate 

cu ochi țintiți, iar eu țineam pe-ai mei 

la ea și-uitând de ceruri sus, de toate. 



Pătruns în mine-atât de ochii 

ei eram ca Glauc, gustând din iarba care 

făcu-l în mare soț al altor zei. 



S-arăt per verba ce-i transumanare 

nu-i chip să pot, ci-ajunge-exemplul dat 

cui grația-i păstreaz-asemeni stare. 



De-am fost eu numai cel de-acum creat 

știi tu, cârmuitoare-n cer iubire 

a cui lumin-aici m-a ridicat. 



Când ceru-nvecinicit de-a ta dorire 

mi-a tras, prin armonia ce-ai întins 

și-o-mparți egal prin tot, a mea privire, 



păru, de-o flacără de soar-aprins 

atâta cer, că ploi sau ap-umflată 

nu fac nicicând un lac așa de-ntins, 



iar noul glas și-acea lumină lată 

stârniră dor să știu de unde vine, 

cum n-am simțit pe lume-alt dor vrodată. 



Dar ea, ce mă vedea ca eu pe mine, 

deschise gura, pân-a n-o-ntreaba, 

zbătutul suflet vrând să mi-l aline, 



și-a zis: — „Prin false-nchipuiri părerea ta 

te-orbește-așa că-ți par ca nevăzute 

ce-ar fi să vezi, când nu le-ai asculta, 



c-ai fi tot pe pământ, după părute; 

ci-un fulger, scurs din proprie casa lui, 

nu cade-așa cum tu te sui de iute“. 



Din prima mea-ndoială scos de fui 

prin scurta-i vorbă-n spuse zâmbitoare, 

Într-alta nouă mult mai rea căzui. 



și-am zis: — „Deoparte simt că-n mine moare 

uimirea ce-o avui, ci-acum mă mir 

că zbor trecând prin corpuri mai ușoare“. 



Atunci, oftând cu-ndurerat suspin, 

nălțându-și ochii-asemeni unei mume 

privind spre fiul ei ce e-n delir: 



"Făpturile-ntre ele, toate-anume, 

au ordine și-n forma asta este 

asemeni Dumnezeu cu-ntreaga lume. 



Suprem’ creații-aici văd manifeste 

a vecinicei puteri, văd nalta fine 

a tot ce-ursit acelei ordini este. 



În ordinea ce-o spun au deci să-ncline 

orice făpturi, cu soarta sa oricare, 

puțin ori mult, de-al lor izvor vecine. 



și-așa pe-a existenței largă mare 

spre fel de fel de porturi tind 

de scrisul ei instinct condus-oricare. 



Acesta focu-l suie-n sus spre lună, 

dincoa-n mortale inimi e motor 

sau strânge-n el pământul și-l adună. 



și nu numai făpturi cari n-au a lor 

pricepere-acel arc le-mpintenește, 

ci și făpturi cari minte au și-amor. 



Atoateașezătoarea-și odihnește 

etern cu-a sa lumină ceru-acel 

În care-i cel ce mai cu dor rotește; 



și-acum aici, ca și spre-ursitul țel, 

ne-a dus puterea ăstui arc din care 

la țint-ajunge-orice-i zvârlit de el. 



E drept că,-așa precum o formă n-are 

adese-acord cu ce artistul vrea, 

căci neag-a ei materie-orice-adaptare, 



așa câte-o făptur-adese ia 

alt drum, nu cel ursit, având putere 

prin sine-mpinsă-ntr-alt loc a cădea, 



cum vezi din nor și fulgeru-n cădere, 

perzând impulsul prim, ea prinde cale 

spre țărnă-n jos, prin falsa ei plăcere. 



Deci n-ai, de judeci drept, mirării tale 

temei, că sui, cum nu poți fi mirat 

că vezi din deal curgând pârîu-n vale. 



Mirare-ar fi, când tu, cel dezbrăcat 

de-orice poveri, lipit ai sta-n țărână 

ca focul viu ce-ar sta nerădicat."



Privi apoi spre cer a mea stăpână.

Cântul II


O, voi acei ce-n slaba luntrișoară 

cu dorul ascultării-mi urmăriți 

pe mare nava ce, cântând, îmi zboară, 



vă-ntoarceți iar la mal să v-odihniți, 

căci poate că,-ndrăznind să-ntrați, vrodată 

perduți de mine-n larg, voi să periți! 



Pe-o mare merg ce n-a mai fost umblată; 

Minerva-mi suflă, mă conduce-Apoll’ 

și nouă muze Ursa mi-o arată. 



Dar voi, puținii-acei ce-ați dat ocol 

la vreme pânii îngerești din care 

trăiești aici și-n veci te simți tot gol, 



puteți intra, socot, pe larga mare 

cu-al vostru vas, cât timp nu-i egalat 

al mării câmp brăzdat de-a mea cărare. 



Cum voi vă veți mira nu s-au mirat, 

trecând prin Colhis, gloat-argonaută, 

și-n câmp pe Iason l-au văzut argat. 



Eterna sete-a noastră ce-nnăscută 

grăbit, cam cum vedeți pe cer, ne-a dus 

spre lumea cea dintru-nceput făcută. 



Priveam la doamna mea, iar doamna-n sus, 

și,-n timp ce poate-un cui să se destrune 

zburând din arcul de pe care-i pus, 



văzui că sunt ajuns unde-o minune 

atrase văzul meu; iar Beatrice, 

cui văl pe gându-mi nu-i puteam eu pune, 



mi-a zis, frumoas-așa cât și ferice: 

— „Spre domnu-ntoarce inima cu-ardoare 

că-n prima stea voi să ne ridice“. 



Părea că ne-a cuprins o lucitoare, 

solidă ceață, deasă și polită 

cum este-un diamant bătut de soare. 



și ne-a primit eterna mărgărită 

În sânul ei cum apa ce primește 

o rază-n ea persist-a fi unită. 



De-am fost eu corp, și nu-nțelegi, firește, 

cum rabd-un corp să intre-n el străinul, 

cum este-a fi când corp în corp răzbește, 



cât trebuie de-aprins să-ți fie chinul 

să vezi esența-n care poți să vezi 

unit-a noastră fire cu divinul. 



Acolo vei vedea ce-aici tu crezi 

nu demonstrat, ci manifest prin sine, 

cum crezi un axiom fără dovezi. 



și-am zis: — "Madono, mulțămesc, vezi bine, 

cu-ntreag-ardoare câtă-n mine este 

cui smulsu-m-a mortalelor destine. 



Dar spune-mi tu ce pete sunt aceste 

pe-al lunei corp, de care jos la noi 

spun oamenii cu Cain nu ș’ ce poveste?"



Puțin stăpâna mea zîmbi și-apoi: 

— "De-i fals-orice părere-n om, când n-are 

vro cheie simțul spre-a deschide-n voi, 



cu-atât mai mult nu-ți fie de mirare 

când vezi că, și urmând vrun simț, ce mici 

spre zbor aripi rațiunea voastră are. 



Ci-ntâi să-mi spui, tu cum ți le explici?"

Iar eu: — "De-apar diverse stări, aș zice 

că-s pături rari și dese-n lun-aici." 



Iar ea: — "Vedea-vei cert cum o să pice 

credința ta-n absurd prin toate-acele 

dovezi ce-n contra o să ridice. 



V-arat-a opta sferă multe stele 

la cari, privind mărimea lor și clarul, 

găsești fenomene diverse-n ele. 



De-ar face-aceasta desul lor sau rarul, 

În toate-ar fi o singură putință, 

ușor, ori greu, ori drept având cântarul. 



Diverselor puteri le dau ființă 

fântâni diverse, cari, afăr’ de una, 

distruse-ar fi, de-ar sta a ta sentință. 



Mai mult, când rarul ar produce bruna 

coloare-a lor, cum crezi, ori numa-n parte, 

lipsit-ar trebui să fie luna 



de-a ei materie,-ori, tocmai cum se-mparte 

ce-i gras și slab în corp, ar fi și-aceste 

diverse părți ori pline,-ori mai deșarte. 



Ne-ar da eclipsele de soare veste 

În primul caz, căci el s-ar arăta 

ca ori prin care-alt corp când rar el este. 



Dar nu-i așa. Deci trec a cerceta 

al doilea caz, și el, de se prăvale, 

va fi vădită-n fals părerea ta. 



Prin rarul strat de n-are drum la vale, 

desigur este și-un hotar, de unde 

contrarul său deloc nu-i lasă cale. 



Se-ntorc de-aici ale luminii unde 

precum se-ntoarce-o rază refractată 

din sticla-n dosul cărei plumb s-ascunde. 



Vei zice-acum că raza ni s-arată 

mai mult aici ca-ntr-alte părți obscură, 

fiind dintr-un mai mare-adânc redată. 



Tu poți scăpa de-această-ncurcătură, 

făcând experiment izvoru-acel 

din care-a voastr-orice știință cură. 



Iai trei oglinzi, două distând la fel 

În fața ta, și-ntre-ambele așează 

pe-a treia, mai departe stând nițel; 



privești spre ele-n timp ce luminează 

În dosul tău stând astfel o făclie 

că toate trei spre tine-o reflectează; 



În cea mai depărtată n-o să fie, 

ce-i drept, egal volumul de lucoare, 

va fi însă egal-a ei tărie. 



și-asemeni cum, bătut de caldul soare, 

rămâne gol pământul de zăpezi 

și și de ger, și-ntâia sa coloare, 



așa și restul ce-a rămas să-l crezi 

voiesc să-l scad prin facl-așa verace 

Încât va scânteia când o s-o vezi. 



Rotește-n cerul din divina pace 

un corp ce-nchide-n vecinica-i virtute 

pe esse-a totul ce-n cuprinsu-i zace. 



Vecinul cer cu-atâtea lămpi văzute 

împarte-esența-n deosebi ființe, 

de el distincte, dar în el ținute, 



iar alte roți prin varii diferințe 

trimit în jos distinctul ce-l cuprind 

conform cu scopul lor și-a lor semințe. 



Aceste-organe-a lumii deci descind 

din grad, cum vezi, și-astfel urmându-și gradul, 

că-n jos trimit ce de deasupra prind. 



ăst drum pe care merg, tu vezi cum scadu-l, 

mereu spre ținta ce-al tău dor o cere, 

Încât de-acum să-ți afli singur vadul. 



Motori divini deci cat-a da putere 

ca și mișcare-acestor roți divine, 

precum lucrarea-n fier un faur cere. 



Deci cerul cel cu-atâtea dragi lumine 

ia chip din mintea cea dintru-nceput 

ce-i dă și curs și-al ei sigil devine. 



și,-așa cum sufletu-ntr-al vostru lut, 

prin fel de fel de membre, conformate 

diverselor puteri, e desfăcut, 



suprema minte-a dânsei bunătate 

prin stele-astfel și-o-mparte înmiită, 

etern rotind în propria-i unitate. 



Diversă stea primește-o felurită 

putere-n ea ce,-ntrând, o face vie, 

fiind, ca viața-n voi, cu ea unită. 



Străluce-apoi prin corpul . . . 

conform fericei firi care-o produce 

ca și prin-ochii vii o veselie. 



De-aici apoi o stea și-o stea străluce 

În mod divers, dar nu din des și rar, 

căci ea-i principiul formei ce produce 



conform cu-a sa putere,-obscur și clar."

Cântul III


Ea, ce-mi scălda-n iubire-odată gândul, 

frumosul adevăr mi-l dezveli 

În dulce chip, probând și reprobându-l; 



iar eu, spre-a m-arăta-ndreptat și-a fi 

convins, nălțai atât cât se cuvine 

spre dînsa ochii gata de-a vorbi. 



Ci-un lucru-mi apăru, trăgând spre sine 

atât de mult întreag-atenția mea, 

că gândul de-a vorbi s-a dus din mine. 



O sticlă netedă și-ntreagă-n ea, 

sau cum o apă clară și-odihnită, 

al cărei fund să-l poți însă vedea, 



redă a noastră față oglindită 

așa de slab, că mai cu greu ne scapă 

pe-o albă frunte-o perl-a fi zărită, 



văzui pe mulți la vorbă vrând să-ncapă 

și-avui acea eroare-n sens contrar, 

ce-aprinse-amor între-un flăcău și-o apă. 



Crezând că sunt resfrângeri așadar, 

grăbit, de-ndată ce le-avui aminte, 

mă-ntoarsei ca să văd de unde-apar; 



dar nu văzui nimic, și-așa nainte 

privii din nou în dulcea doamnei zare 

ce-ardea zâmbind sub genele ei sfinte. 



și-mi zise-apoi: „— Nu-ți fie de mirare 

de gându-ți pueril dac-am zîmbit; 

el spre-adevăr pas sigur încă n-are, 



ci, ca și de-obicei, îți e smintit. 

Substanțe-aievea sunt ce ochiul vede 

Închise-aici prin votul ne-mplinit. 



Vorbește-le, și-ascultă deci și crede, 

căci via rază, care-i pacea lor, 

să ia alt drum de-al ei nu le concede!“ 



Spre-un duh, care-mi părea mai plin de dor 

de-a sta de vorbă, m-am întors îndată 

cum face-un om împins de mare zor: 



— "O, tu, pe care raza te desfată, 

a vecinicei vieți, dulcoarea cui 

n-o știu nicicând decât numai gustată, 



mi-ai face-un dar de-ai binevrea să-mi spui 

ce nume ai? Ce soart-aci vă leagă?"

Iar el, zâmbind cu toată fața lui: 



— "A noastră milă nimănui nu neagă 

dorința justă, ca și unul sfânt 

ce vrea să-i fie-asemeni curtea-ntreagă. 



Fecioară-n schit eu fost-am pe pământ; 

mă poți cunoaște, de te uiți mai bine, 

măcar că mai frumoas-acum eu sunt 



și poți cunoaște pe Piccarda-n mine. 

Sunt pus-aici cu alte fericite, 

ferice-n sfera roții cei mai line, 



din singur duhul sfânt având pornite 

orice dorințe-aici și ne-ntrerupt, 

că-n ordinul său sfânt am fost primite. 



Ni-e dat în gradul cel mai dedesupt 

al nostru cer, fiindcă-n jurăminte 

târzii am fost și-n parte le-am și rupt." 



Iar eu atunci:— "Pe-a voastre fețe sfinte 

lucește-acum un nu știu ce divin, 

că nu mai sunt cum fură mai nainte, 



și-aveți acum pe chip un văl străin, 

dar vorba ta veni să mi-l rădice 

și lesne-acum te recunosc deplin. 



Dar spune-mi, tu, voi, cele-aci ferice, 

n-aveți de-un loc mai bun voi nici un dor, 

de-un văz mai clar mai mult de-a fi amice?" 



Surâse-atunci și ea și multe-n cor 

și-a scos cuvinte-așa de-nflăcărate, 

părând c-ar arde-n primul foc de-amor: 



— "Puterea dragostei alină, frate, 

al nostru dor și-așa ni-e el dispus 

că vrea ce-avem, și spre-alta nu s-abate. 



Căci, dac-am vrea, dorind, să fim mai sus, 

n-ar fi conformă vrerea-ne-ntru toate 

cu vrerea celui care-aici m-a pus. 



și-aceasta-ntre-aste ceruri nu se poate, 

căci mila e necesse-acestor sfere, 

când judeci clar natura ăstor roate. 



Spre-a fi ferice negreșit se cere 

a sta-năuntru-acelei une vreri 

ca toate-a noastre vreri să fie-o vrere. 



și,-așa cum ne-a cernit din sfere-n sferi 

În oastea lui, și-ntregii oști i place 

și-i place-acelui ce ne dă plăceri 



spre vrerea sa, iar vrerea lui ni-e pace, 

ea este mare-n care toate cură, 

ce-a fapt și el și tot ce firea face."



Acum fui clar cum orice-așezătură 

de-oriunde-n cer e rai, deși n-au rouă 

divinei grații tot într-o măsură. 



Ci-așa cum e, că, și sătul, când noua 

mâncare tu o vezi și poftă-ți vine, 

de-ntâia mulțămești și ceri pe-a doua, 



așa, prin gest și vorbe, -un dor în mine 

să știu mai mult: ce tear-a fost prin care 

suveica ei n-a tras-o până-n fine. 



— "O sfântă viață și-al ei merit mare 

au dus mai sus pe-o doamn-,a cui voință 

e normă-n văl la voi și-n îmbrăcare, 



ca până-n moarte-n veghe și căință 

să stea cu mirele ce ia cu milă 

oricare vot conform cu-a lui dorință. 



Acestei doamne-urmând, eu, o copilă, 

fugii din lume, vălul ei să-l pui, 

jurând să duc și viața ei umilă. 



Ci-apoi din dragu-mi schit răpită fui 

de oameni răi și văduvi de-orice bine 

și domnul știe-apoi ce viaț-avui. 



Lucoarea însă asta, lângă mine 

la dreapta stând și-o vezi că-i luminată 

de-ntreagă slava ăstei roți senine, 



ce-arăt de mine, despre sine-arată; 

o sor-a fost, și-asemeni fu perzând 

umbrișul sfântului ei văl odată. 



Deși re-ntoarsă-n lume apoi, nevrând, 

În barbar chip lipsit de-orice-omenie, 

ea-n suflet făr’ de văl n-a fost nicicând. 



Constanța cea faimoas-a fost ea vie; 

cu ea a șvabilor a doua stâncă 

avu pe-a treia și-ultimă tărie."



Așa sfîrși, și-apoi, cântându-l încă, 

un Ave ce-ncepu, peri, cum greu 

un lucru piere-afund în ap-adâncă. 



Privirea mea, ce-o urmări mereu 

pe cât putu, când n-a mai urmărit-o 

s-a-ntors spre-un dor cu mult mai mare-al meu, 



Întreg s-a-ntors spre tine,-a mea iubito; 

ci-n ochii mei luceai cu-atâta slavă, 

că-n clipele dintâi n-am suferit-o; 



și-așa-ntrebării mele-ai pus zăbavă.

Cântul IV


De foame moare-un liber om mai iute 

decât să-mbuce-ntre mâncări, la fel 

de-aproape lui și-egal lui de plăcute; 



așa egal temându-se, și-un miel 

ar sta-ntre-o fiară lacomă și-o fiară; 

un câne-ntre doi cerbi așa și el; 



tăcere de-am păstrat, nu-mi e spre-ocară, 

nici nu mi-o laud, căci aci-n plutirea 

egală-ntre-ndoieli fu necesară. 



Tăceam, dar imprimat-aveam dorirea 

În ochii mei și-a mea-ntrebare-n ea 

mai mult decât rostită-n vorbe-airea. 



Ca Daniil făcu deci doamna mea, 

când stinse-n rege-acea mânie-odată 

ce-n chip nedrept sălbatec îl făcea. 



și-a zis: — „Eu văd că vrerea ți-e-ncurcată 

de-un dor și-alt dor și nici un drum nu știe, 

așa de mult în sineși e legată. 



Tu zici: Cât timp ni-e bună vrerea vie, 

cum poate sila altui om în noi 

să scad-al nostru grad de vrednicie ? 



îți dă, spre-a te-ndoi, prilej apoi 

ce spune Plato, că, pe-a lui părere, 

se-ntoarce-n stele sufletu-napoi. 



Aceste gânduri strâmtorata-ți vrere 

ți-o zbat egal, deci voi trata orbia, 

dintâi pe cea cu mai cumplită fiere. 



Nici îngerii ce-au primii-n cer domnia, 

nici Moise, Samuel, și ia pe-oricare 

din doi Ioni, și zic că nici Maria 



n-au scaune-ntr-alt cer decât îl are 

și ceata ce-ntr-această stea s-alină, 

nici n-au mai mic un stadiu sau mai mare, 



ci toate-ornează cea dintâi lumină 

și dulcea viaț-o au diferențată 

cum simt gradat suflarea cea divină. 



Le vezi aici, dar nu că le-ar fi dată 

această sferă lor, ci-n ceruri sfinte 

ca semn că-s treapta cea mai jos gradată. 



Cu-al vostru duh se cad atari cuvinte, 

căci el numai prin simțuri își culege 

ce-apoi devine apt de-a voastră minte. 



De-aici scriptura simple vorbe-alege 

spre-a sta la voi, și mâni și glezne da 

chiar Celui-Sfânt, dar alta ea-nțelege. 



Cu trup de om tot astfel v-arăta 

cu pe-ambii-arhangeli sfânta religiune 

pe-acel care pe Tovi-l vindeca. 



Ce Plato-n gura lui Timeus pune 

nu este-asemeni cu ce-aici se vede, 

căci parcă el și simte,-așa cum spune, 



că-n steaua sa-ndărăt un duh purcede, 

crezându-l, cred, că-i dezlipit de sus, 

din stea, atunci când firea trup îi dede. 



Dar poate că-n sentinț-alt sens a pus, 

nu cel ce-o pune vorba ei, și poate 

că nu cu rea intenție s-o fi spus. 



De-a zis că se re-ntoarce-n aste roate 

onoru-,ori hula-nrîuririi, da, 

cu cupa sa și clară apă scoate. 



Rău înțeles, acest principiu da 

Întregii lumii orbie-atât, că-n fine 

ca Mars, Mercur și Joe-l invoca. 



Iar dubiul celălalt ce-l ai conține 

mai slab venin, fiindcă rău-i n-are 

puteri de-a te răzni spre-altce de mine. 



Dreptatea sfântă-n ochii-umani, de pare 

nedreaptă-n veci, e probă de credință, 

nu de-un erez pornit din răzbunare. 



Ci,-al vostru intelect având putință 

de-ajuns să vad-această veritate, 

voiesc, cum vrei, s-adorm a ta dorință. 



De este-o sil-atunci când cel ce pate 

nimic nu cede celui ce-l silește, 

n-ar fi prin ea aceste maici scuzate; 



căci vrerea ce nu vrea nu s-amorțește, 

ci face-așa ca și natura-n foc, 

oricât de mult puterea-l copleșește. 



Puțin ori mult de joac-al silei joc, 

complice-o faci; și-n ele-atare fuse, 

căci nu s-au mai întors în sfântul loc. 



De-aveau ne-nvinsă vrere, cum avuse 

Lavrente pe grătar sau când în pară 

statornic Muciu mâna și-o ținuse, 



ea le-ar fi-mpins, când libere s-aflară, 

pe-același drum pe care-au fost răpite; 

ci-o vrere-așa de fier e foarte rară. 



Aceste spuse de le ai primite 

exact acum, am stins a ta greșeală 

ce-ades te-ar mai fi pus, cred, pe gândite. 



Din nou acum ridică-se-o-ndoială 

În drumul tău și n-ai să poți să treci 

mainte-a fi zdrobit tu de-oboseală. 



Eu te-am convins și-o știi tu bine deci 

că-n veci nu poate-un duh din cer să mintă, 

căci stă lâng-adevărul prim de veci. 



Dar iat-a spus Piccarda că-n credință 

ținu Constanța vălu-i până-n fine, 

deci pare-a contrazice-a mea sentință. 



O, frate-al meu, așa de-adese vine 

că, vrând să fugi de vrun pericol dat, 

faci fără-a vrea ce nu ți se cuvine; 



cum mama și-o ucise, când, rugat, 

Alcmeon vru părintelui să-i placă, 

spre-a nu fi rău, și-ajunse scelerat. 



În punctu-acesta vreau să știi că, 

dacă dai silei învoieli, faci fapte-așa 

că nici o scuză nu le mai împacă. 



O vrere-ntreagă nici un rău nu vra, 

dar tot consimte-atât pe cât îi pare 

c-ar fi cu mult mai rău de n-ar ceda. 



Deci, când Piccarda ne-a vorbit atare, 

ea vrerea absolut-o-nțelesese, 

și pe-alta eu, și-aveam dreptate-oricare. “ 



Așa mi-a curs din sfântul rîu ce iese 

din vâna de-unde-orice-adevăr avem 

și-mi stinse-un dor și-alt dor care m-arsese. 



— "Divin-amant-amantului suprem, 

strigai, a cărei vorbe mă inundă, 

că tot mai cald la viață mă rechem, 



eu n-am iubire-atâta de profundă 

să pot să-ți mulțămesc ca să te-mpace, 

ci-acel ce vede tot o să-ți răspundă. 



Sătulă mintea noastră nu ne tace 

nicicând, de n-are-acel luminător 

de-afara cui nimic nu e verace. 



Ea zace-n el ca fiara-ntr-un ponor, 

de poate-a și-l găsi, dar și-l găsește, 

de nu, atunci ni-e frustru orice dor. 



Prin dor, din adevăr și dubiul creste 

ca și-un vlăstar, iar dubiul din natură 

din culmi în culmi spre creștet ne zorește. 



M-ațâță deci și-mi dă-ndrăzneală-n gură 

să cer smerit, Madon-,a-mi dărui 

și-o altă veritate mie-obscură. 



Aș vrea să știu de poți înlocui 

știrbitul vot printr-alt vrun fel de bine 

ce cumpenei din cer de-ajuns i-ar fi."



Beatrice mă privi cu-așa de pline 

priviri, cu ochi de-amor înflăcărați, 

că-nvins de ele, m-am retras în mine 



și-am stat ca și pierdut cu ochi plecați.

Cântul V


— "De-ți ard mai mult de flacăra iubirii 

decât mă vezi tu-n lume jos, și-n tine 

ți-am stins atât puterile privirii, 



să nu te miri deloc, căci asta vine 

din văz perfect, ce, după cât pricepe, 

își mișcă pașii dup-aflatul bine. 



În minte-ți văd că-ncet-încet începe 

lumina cea de veci a străluci, 

ce,-abia ce-o vezi, etern amor concepe; 



pe-al vostru-amor de-l poate rătăci 

altce, el nu-i decât o slabă zare 

simțită rău, care-a pornit de-aci. 



Tu vreai să știi de umple oarecare 

alt bun atâta știrbul jurământ 

spre-a fi un suflet sigur de-achitare.“ 



Așa-ncepu Beatrice-acest un cânt 

și, ca și-un om ce nu s-oprește-n spuse, 

așa-ntregit-a-nvățul ei cel sfânt: 



— „Supremul dar ce-n noi, din milă,-l puse 

Cel-Sfânt, creând, cu larga-i bunătate, 

și însuși lui cel mai conform îi fuse, 



acesta este-a vrerii libertate. 

Făpturi inteligente-au fost cu ea 

și numai ele singure-nzestrate. 



Acum, de stai să judeci, vei vedea 

că naltul preț al votului e factul 

că vrea și Dumnezeu ce omul vrea. 



Deci, când un om cu ceru-ncheie pactul, 

s-aduce bunul, ce-ncepui a-l spune, 

pe sineși jertfă, propriu-avându-și actul. 



În locul lui deci ce-ai putea tu pune? 

Tu vrei, de crezi că-i just uzat ce dai, 

c-un bun nedrept a face fapte bune. 



Acum tu punctul cel de bază-l ai; 

ci-altarul poate dezlegări să facă, 

deci pare-a fi-n contrast cu ce-arătai, 



dar cată să mai stai la mas-o leacă 

spre-a-ți da la mistuire-ajutorință, 

căci prea ți-am dat mereu mâncare seacă. 



Deschide-ți mintea deci și cu priință 

tu ține-n ea, căci numai să-nțeleagă 

și-a nu ținea nu este-n om știință. 



Sunt două lucruri ce concurg la-ntreagă 

ființa jertfei: unu-i lucrul care 

îl dai, iar altu-i pactul ce te leagă. 



Nicicând dispensă cea din urmă n-are 

decât făcând-o și-mprejurul ei 

vorbii mai sus cu vorbe-așa de clare. 



De-aceea fu nevoie la evrei 

de vot, deși ofranda câteodată, 

cum cred că știi, o mai schimbau și ei. 



Iar cea dintâi, materia ce-i dată, 

atare poate fi că nu fac crime 

acei ce-o dau într-alt obiect schimbată. 



Dar de pe-un umăr pe-altu-a sa greime, 

pe placul său și fără să-nvârtească 

acele două chei, n-o schimbe nime 



și rea orice schimbare-o socotească, 

de nu-i cuprins-omisa jertf-a sa 

ca patru-n șase-n ce-o s-o-nlocuiască. 



Deci orice dar ce-atât ar apăsa 

c-ar sta-n cântar valori la fel de drepte, 

el nu-i de-ajuns să poată compensa. 



Voi darnici fiți, dar nu cu ne-nțelepte 

votări, luând jurarea-ntru nimica, 

precum cu-ntâiul vot făcut-a Iepte, 



căci lui mai bine-i fu "Greșii" să zică 

decât servind, căci mult mai rău a fost, 

cum fu nebun și-atridul cu-a sa fiică, 



din cauza cărei jertfe făr’ de rost 

plâng fata, pentru-a tatălui greșală, 

oricine-o auzi, deștept ori prost. 



Dar tu spre hotărâri nu da năvală, 

nu fi ca pana-n orice vânt, creștine, 

și nu gândi că orice apă spală! 



Aveți păstor ce-n dreptul drum vă ține, 

ș-aveți Scriptura-n două părți, apoi, 

și-atât v-ajunge-a face cum e bine. 



Voi oameni fiți, nu prostănace oi, 

când pofta rea pe-alt drum vă-mpinge sacul, 

spre-a nu vă râde-ovreii dintre voi. 



Nu fiți ca mielul ce, naiv, săracul, 

își las-al mamei lapte și zglobiu 

își face singur rău, spre-a-și face placul."



Vorbi Beatrice-așa precum vă scriu, 

privind cu dor în sus spre-acele sfere 

În cari e universul mult mai viu. 



Schimbatul chip al ei și-a ei tăcere 

făcu să-mi tacă spiritul ce-o vie 

dorinț-avea noi lămuriri a-i cere. 



Precum, chiar pân-a n-apuca să-și vie 

În pace coarda, intră-n țintă fierul, 

așa zburam spre-a doua-mpărăție. 



Văzui lucind pe doamna mea-n eterul 

acestui cer atâta de voioasă, 

că mult mai viu orna planeta cerul. 



Când însăși fu schimbată-n mai frumoasă, 

cum fui atunci eu însumi, omul care 

În orice chip am fire schimbăcioasă! 



Precum în lacuri pacinice și clare 

vezi peștii-urmând ceva ce e de-airea 

venit în lac, crezând c-ar fi mâncare, 



așa văzui spre noi venind oștirea 

de lămpi, vro mie, cred, și toți strigau: 

"Ei, iat-acel ce ne-o spori iubirea." 



și,-aproape-apoi sosite, s-arătau 

de-atâta har al fericirii pline 

prin clarul foc în care se-mbrăcau. 



Socoți c-aș întrerupe-acum, creștine, 

ce-ncepe-aici; o, ce dorinț-amară 

de-a ști ce-a mai urmat ar arde-n tine! 



Din tine poți să judeci așadară 

ce dor m-ardea să știu și-al lor regat 

de-ndată ce, sosind, mi s-arătară. 



—"Ferice om, cui harul sfânt ți-a dat 

să vezi triumful din eterna pace 

cât timp tu-n tabără mai ești soldat, 



ne-aprinde-aici lumina care face 

ferice-ntregul cer, deci, dacă vrei 

să știi de noi, tu-ntreabă tot ce-ți place!"



Așa mi-a zis cucernic dintre ei 

un duh, iar doamna mea: — "Vegheat vorbește, 

vorbește,-a zis, și crede-i ca pe zei!"



— "Eu bine văd că haină te-nvelește 

lumina ta, prin ochi vădind-o cum e, 

căci, cum zâmbești, mai clară ea lucește, 



dar nu știu cine ești, ce-ți dete-anume, 

tu, demne suflet, gradul ăstei sfere 

ce-n foc străin ni-e-așa de-ascunsă-n lume."



Spre-acea lumină ce-mi propuse-a cere, 

vorbii, întors spre ea, iar ea spre mine, 

cu mult mai mult lucind de-a ei plăcere. 



Precum s-ascunde singur el pe sine 

În plus de foc, când mistui pătrunse 

grămezi de neguri, soarele când vine, 



așa, plăceri sporite-având, s-ascunse 

in propria sa lucoare umbra sfântă 

și,-ascunsă-n sine-așa, așa-mi răspunse 



cum cântecul ce-urmează-acum vă cântă.

Cântul VI


 —"De când întoarse Constantin acvila 

din nou spre estul unde-a fost urmat 

pe-acel ce-i smulse lui Latin copila, 



doi secoli și mai mult vulturu-a stat, 

extremul Europei apărându-l, 

vecin acelor munți de-unde-a plecat, 



din mână-n mân-a lumii sceptru dându-l, 

subt umbra sfânt-a aripilor lui; 

și-așa veni și-n mâna mea, cu rândul. 



Eu sunt Justinian și cezar fui. 

și-amorul prim ce-l simt mi-a dat putință 

să scot ce-absurd și gol în legi văzui. 



Ci,-acestui lucru pân-a-i da ființă, 

credeam că-n Crist e numai o natură, 

și-aceasta-mi fu mult timp a mea credință. 



Dar marele păstor, cu-al său din gură 

cuvânt, fericele-Agapet, m-a dus 

Încet apoi la dreapta-nvățătura. 



Eu l-am crezut și-n cele ce mi-a spus 

văd clar acum, cum tu-n contradicțiune 

vezi clar că și-adevăr și fals e pus. 



De-ndată deci ce-urmai credinții bune, 

a vrut prin har să-mi sufle Dumnezeu 

ăst lucru nalt și voie-n mine-a pune. 



Deci oști am dat lui Belizarie-al meu, 

cui ceru-i dete-atât-ajutorare 

că semn îmi fu să m-odihnesc și eu. 



Legat îmi e de prima ta-ntrebare 

acest răspuns, ci-mi cat-acum să-ți spun 

și-altce, silit de-această-mprejurare, 



și-astfel să vezi de fac vrun lucru bun 

câți sacrosanctul semn îl fac de-ocară, 

căci ori îl țin de-al lor, ori i s-opun. 



Să vezi ce mari virtuți îl afirmară 

de-atâta stimă demn, din timpii-acei 

de când muri Pallant spre-a-i da o țară. 



Tu știi că stete-n Alba cuibul ei 

trei veacuri și mai mult până ce-n fine 

s-oștiră pentru ea cei trei cu trei. 



Prin șapte regi, de când răpi sabine 

și până când Lucreția fu-ngropată, 

știi cum supuse-n jur cetăți vecine 



și ce-a făcut ea, de romani purtată, 

cu Brenn, cu Pirru-ntr-al Italiei prag, 

și-alți regi, sau și cu soții câteodată; 



din cari Torquat, și Decii, Fabii-și trag, 

și Quintiu-așa numit din crețe plete, 

al lor renume ce-l admir cu drag. 



Strivi mândria punicelor cete 

cari, pe-Annibal urmându-l, invadară 

pe piscul cel ce Padul ni-l trimete. 



Cu ea Pompei și Scipio triumfară, 

de-abia flăcăi, și coastei de-unde tu 

născut ai fost așa-i păru de-amară. 



Aproape vremii,-apoi, când cerul vru 

să-ntoarcă lumea-n drumul ei senin, 

prin vrerea Romei Cezar o ținu. 



și ce-a făcut din Varo până-n Rin 

știu văile Saonei și-ale Senei 

și-acele-o știu cari fac Rodanul plin. 



Cum ea ieșind din porțile Ravennei 

prin Rubicon trecu, grăbit cum nu-i 

nici cursul limbii-așa, necum a penei. 



Ea duse-apoi în Spania oastea lui, 

Durazzo-apoi, Farsalia fu-mpumnată, 

că Nilul scoase din durere-un hui. 



Văzu iar Troia, de-unde-a fost plecată, 

și pe-unde-i mort născutul din Hecuba; 

și-apoi s-a-ntors pe Ptolomeu să-l bată. 



De-acolo fulgerând trăsni pe luba, 

și iar s-a-ntors spre-apusul unde-și strânse 

pe-ai săi Pompei, din nou să-i sune tuba. 



De-oștiri ce ea cu-a lui urmaș le frânse 

și Brut și Cassiu latră în Căina, 

și-oftă Perugia și Modena plânse. 



și-a plâns, fugind de ea, spășindu-și vina 

prin trista moarte grabnică ce-și dete 

cu-o viperă-n Egiptul ei regina. 



și până-n Marea Roșie-ale lui cete 

le-a dus și-aduse-n lume-atâta pace 

că-nchisă capiștea lui Ianus stete. 



Dar ce ăst semn, care-a vorbi mă face, 

făcu-n trecut și-avea a fi făcând 

În regnul său lumesc ce-n mâni îi zace, 



par toate făr’ de preț și-obscure, când 

cu-al treilea cezar vezi ce-avu să fie, 

de-o vezi cu ochi curați și liber gând. 



Justiția sfântă, ce-mi dă vorbe-azi mie, 

acelui braț de care-ți spui i-a dat 

mărirea să-i răzbune-a ei mânie. 



și-admir-acum și ceea ce-a urmat: 

cu Tit ca să răzbune-apoi se duse 

acel răzbun al vechiului păcat. 



Când sfântă lege-apoi mușcată fuse 

de dintâi longobarzi, subt umbra ei 

Carol cel Mare biruind o puse. 



Acum tu poți să vezi cine-s acei 

pe cari i-acuz, căci au porniri nebune, 

cum toate-a voastre rele-au cauza-n ei. 



Un rege-acum crini galbeni îi opune, 

iar alții-o iau ca steag al lor aparte; 

iar cine-i mai greșit, nu-i lesne-a spune. 



O, facă-și ghibelinii-ale lor arte 

supt alt vrun semn, căci prea greșește greu 

acel ce de biserică-l desparte; 



și nu-l combată cu-ai săi guelfi mereu 

ăst Carol nou, ci teama aib-o plină 

de gheare cari au smuls mai tare-un leu. 



Copiii-adese-au plâns a tatei vină; 

nu creadă deci că Dumnezeu va vrea 

pe crini să-și schimbe stema sa divină. 



S-ornează îns-a noastră mică stea 

cu duhuri bune ce-au lucrat cu dorul 

În lume-onor și glorie să-și dea. 



Dar vrerile când iau spre-acestea zborul, 

greșind astfel, nu poate-o ridicare 

mai vie-avea spre primul bine-amorul 



Ci-a-i face plății noastre-alăturare 

cu meritul ni-e-n parte-o veselie, 

căci nu-l vedem mai mic și nici mai mare. 



și-așa-ndulcește-aci justiția vie 

pornirea noastr-astfel, încât nu poate 

nicicând a se-ndrepta spre-o rea mândrie. 



Din voci diverse-un dulce cânt se scoate; 

și-n stări diverse viața-ne-ngrădită 

dă dulcea armonie-ntr-aste roate. 



Lucește-aci-ntr-a noastră mărgărită 

lumina lui Romeu, lucrarea cui 

frumoas-a fost și grea, dar rău plătită. 



Dar cei cărora le fu-n Provanța cui 

azi n-au de râs, căci rău sfârșeste cine 

al altui bine-l ia ca rău al lui. 



Din patru fete-a scos patru regine 

Ramondo graful, 

Romeu, un om umil din țări străine.

Cântul VII


„Osanna, sanctus Deus sabaoth,

superillustrans tua claritate

felices ignes horum malacoth.“



Așa și-ntoarsă-ntr-ale ei surate

văzui cântând din nou acea făptură

deasupra cui un dublu foc s-abate,



și ea și toate danțu-l re-ncepură,

și,-asemeni unor foarte iuți scântei,

departe-ascunse-n clipă-mi dispărură.



Eu mă-ndoiam și „Zi-i, ziceam, ce vrei

să-i zici, o, zi-i stăpânei și-i vorbește

s-astâmpere-al tău dor cu vorba ei.“



Ci-acel respect ce-ntreg mă stăpânește,

chiar numai și gândind la B și Ice,

făcu să fiu ca omul ce-ațipește.



Puțin rabdă acestea Beatrice

și-așa-ncepu c-un zâmbet cald și-atare

Încât și-n foc să fac-un om ferice:



— „Acum, pe cât cu siguranță-mi pare,

te-ncurc-acest un gând: cum poate fi

bătută just o justă răzbunare?



Dar mintea ta curând o voi albi,

și,-atent de vei avea la vorbe gândul,

sentința mare-acu-ți vor dărui.



Al vrerii frâu, spre propriul bine-avându-l,

nevrând să-l rabde omul nenăscut,

perdutu-s-a, tot neamul său pierzându-l.



De-aici bolnav mulți secoli a zăcut

umanul gen, în mare rătăcire,

și,-n trup când Verbul să scoboare-a vrut,



uni-n persoana sa umana fire,

cea tot mai mult de el îndepărtată,

prin simpl-un act de vecinică iubire.



Acum la argument atent tu cată:

umana fire cu-al ei domn unită

fu, ca-n creație, bună și curată,



dar ea prin propria culpă fu gonită

din rai, căci altă cale-a vrut s-apuce,

nu cea ce-i viață și-adevăr numită.



Acu-n cântar pedeapsa de pe cruce

cu firea cea primită dac-o pui,

mai justă vezi că nu se poate-aduce;



dar nici mai mult injustă alta nu-i,

când vezi persoana care-o suferise

și-a vrut să ia natura care-o spui.



Un act născu diverse stări: dorise

aceeași moarte-n cer și la iudei,

pământu-a plâns, iar cerul se deschise.



Nu-ți pară deci protivnice idei

când eu afirm că răzbunarea dreaptă

găsi-ntr-un jude drept pedeapsa ei.



Dar mintea ta ți-o văd cum iar s-aiaptă

din gând în gând spre-un nod, pe care-acum

cu mare dor să ți-l dezleg așteaptă.



Tu zici: Ce-ai spus pricep de ce și cum,

dar nu de ce, spre-a noastră mântuință,

alese cerul tocmai acest drum.“



Ascunsă-i, frate,-această grea sentință

de ochii-oricui, al cărui bun îndemn

nu-l face-adult prin multa sa credință.



Fiindcă însă mulți acest un semn

îl judecă, dar rar cine-l lovește,

să-ți spui de ce-i din toate cel mai demn.



Divina milă ce din ea gonește

orice invidii,-arzând, scânteie-n sine

și-eterne frumuseți din ea stârnește.



Nemijlocit din ea orice ne vine

perpetuu e, căci, după ce-l pătrunde

sigiliul ei, etern tiparu-l ține.



Din ea nemijlocit ce curge-n unde

e liber absolut, că-n veci nu zace

supus puterii cauzelor secunde.



Ce-i este mai conform mai mult îi place,

căci focul sfânt ce-n toate radiază

În ce-i e mai egal e mai vivace.



De toate-aceste stări s-avantagiază

umanul gen, dar, una de-i lipsește,

nobleță lui firește că-ncetează.



Păcatu-i singur cel ce-l aservește

și-egalul său cu primul i-l suprimă,

căci prea puțin din focul lui primește,



și nu se-ntoarce-n demnitatea primă,

decât umplând, prin tari pedepse date

pornirii rele,-un gol făcut de crimă.



Prin omul prim căzând deci în păcate,

a voastră fire,-n genu-ntreg, și rai

pierdu atunci și mult din demnitate



și n-a putut, ai minții ochi de-i ai

atenți aici, nicicum la loc să-și vie

decât din două străbătând un plai:



ori Domnu-n multa sa mărinimie

să ierte tot, sau omul să repare

prin sine însuși propria sa prostie.



Fă-ți ochii tăi acu,-n abisu-n care

stă sfatul cel etern, să s-adâncească,

urmând, cât poți, și-a mea argumentare.



N-avu puteri, în marginea-i firească,

s-o facă omul neputând acu

prin ascultare-atât să s-umilească



precât vru-ntâi a se nalța prin nu.

De-aceea deci a se nalța prin sine

orice putință-n oameni stinsă fu.



și-avu să-i scoată Dumnezeu, în fine,

pe-un drum al său, la viață lămurită;

eu zic pe-un drum, sau pe-ambele, mai bine.



Precum o faptă însă-i mai dorită

de-al ei făptaș, pe cât ea mil-arată

mai mult-a celei de-unde e pornită,



divina milă cea prin toate-ntrată

pe toate-ale ei căi cu drag voi

să nalțe-a voastră fire scăpătată;



și n-a fost faptă, din întâia zi

și până-n noaptea ultimă, mai mare,

pe-oricare drum, ca ea, nici nu va fi.



Punând putință-n om să se repare,

mai bun fu domnul că s-a dat pe sine

decât că vinei i-ar fi dat iertare,



și-orice-alte drumuri n-ar fi fost depline

dreptății lui, de nu s-ar fi smerit

divinu-i fiu să moară-ntru rușine.



și-acum, spre-a-ți fi tot dorul împlinit,

mă-ntorc puțin ca să-ți explic și-alt loc,

să-l vezi și tu ca mine lămurit.



Tu zici: Văd aer, și pământ, și foc,

și apă văd, și tot ce-amestec pate

cum toate pier și-al morții sunt un joc,



deși acestea toate-au fost create;

deci, dacă-i adevăr al tău cuvânt,

de moarte-ar fi și ele-asigurate.



De îngeri, frate, și de locul sfânt

pe care stai, poți spune că-s zidite

În toată-a lor totime-așa cum sunt,



ci-acestea patru ce mi-au fost numite

și-orice lucrări ce din stihii constau

dintr-alt izvor creat vă sunt pornite.



Creat-a fost substanța care-o au,

creat-a fost și-a formelor virtute

În stelele ce-n jur ocol le dau.



În plante-s viețile și-n orice brute

prin raza și prin cursul ăstui roi

de roți de-aici, prin potențări, făcute;



dar sufletul direct vi-l suflă-n voi

supremul bun și-i dă spre el plăcere

atât încât îl tot dorește-apoi.



De-aici, cum vezi, și-a voastră înviere

prea lesne-o dovedești, când ne gândim

cum fu creat umanul trup, ce piere,



În prima mam-atunci și-n omul prim.“

Cântul VIII


Crezu pământul, într-a sa perire,

c-ar da,-ntr-al treilea ciclu rotitoare,

frumoasa Chipris patimă-n iubire;



deci nu numai ei singură onoare

i-au dat cu vot și jertfe sfinte-acei

antici păgâni în vechea lor eroare,



ci-aveau pe Dio și Cupido zei,

ca mamă ea, iar el ca fiu, pe care

ziceau că-l poartă Dido-n poala ei.



Deci ea, ce-mi da-nceput aci-n cântare,

dă nume stelei cea cu drag privită

de soare, și-apunând și când răsare.



Ci-a mea suire-n ea nu-mi fu simțită,

dar sigur fui că sunt suit, firește,

văzând pe doamna mult mai înflorită.



și, cum scânteia-n flăcări se-osebește

și-un glas de-alt glas distinge-se deplin,

când unu-i ferm, iar altul scade,-ori crește,



văzui lucori așa-ntr-al ei senin

rotind și, cred, cu iute roat-ori rară,

precum li-e dat gradat un văz divin.



Nicicând un vânt din recii nori de vară,

văzut ori nu, cu grab-așa nu vine

Încât târziu și leneș să nu-ți pară,



de-ai fi văzut acele lămpi divine

venind spre noi, cari, danțu lor lăsându-l,

ce-ncepe sus din cercuri serafine,



cântau astfel de dulce-un cânt, în rândul

dentâi venit, că făr’ de dor apoi

nicicând n-am fost de-a fi tot ascultându-l.



Venind aproape-o facl-atunci din roi:

— „Stăm gata toate, așa-ncepu când stete,

pe placul tău spre-a trăsalta de noi.



Aci-ntr-un cerc și-un umblet și-ntr-o sete

cu îngerii-nvârtim cerescul joc,

de care-odată tu cântași, poete:



Voi, minți ce-urniți al treilea cer de foc,

și-atât de mult dorim plăcere-a-ți face

că tot cu-atâta drag vom sta pe loc.“



Deci, după ce privii, să văd de-i place,

spre doamna mea smerit și-a ei privire

făcu să fie-a mea-n vegheată pace,



mă-ntoarsei spre-acel duh care-n vorbire

promise-atât și: —„Cine ești să-mi spui“

strigai zbătut de-o mare-a mea-mboldire.



Oh, cât de mult acum și cum văzui

sporindu-i deci, prin noua veselie,

pe când vorbeam, plăcerea prim-a lui!



și-așa sporit vorbi: — „în lumea vie

am stat puțin. Mai mult dac-aș fi stat,

mult rău ce-acum va fi n-avea să fie.



Mă ține-ascuns de tine harul dat

ce-n raze mă-mpresoară și mă-mbracă

la fel c-un verme-n tort învesmântat.



Tu m-ai iubit, și-aveai de ce, căci, dacă

trăiam mai mult, ar fi-ntrecut și zvonul

iubirea mea-ntru câte-avea să-ți facă.



și malul stâng, pe care-l udă Ronul

din jos de-unde pe Sorge-urmaș îl are,

la data vreme m-aștepta cu tronul



și-acel italic colț frumos în care

Gaeta, Bari și Catona sunt

și de-unde Tront și Verd’ descind spre mare.



și-aproape fui să-mbrac regesc vestmânt

În țar-al cărui șes Danubiu-l spală,

când lasă-n urm-al nemților pământ.



și-ostrovul drag, ce-n negru fum se-mbală,

la golful tău, Pelore și Pachine,

bătut cumplit de-a lui Eur năvală,



nu prin Tifeu, ci prin pâcloase vine,

și el dorea pe-ai săi stăpânitori,

de Carol și Rudolf născuți prin mine,



de nu-mpingea un rău guvern spre-orori,

ca de-obicei, popoarele-mpilate,

să strige prin Palerm’: Omori, omori!



Aceasta de-o vedea sărmanu-mi frate,

și-ar fi gonit golanii-avizi ce-avea

din Spania, spre-a nu intra-n păcate.



De lipsă-i e, vai, doamne,-a prevedea

prin el sau alții spre-a nu pune-n barcă

mai mult decât să poată duce-n ea.



Avaru-i duh născut din larga parcă

nevoie-avea de-altfel de servi, vezi bine,

și nu de-acei ce stau mereu și-ncarcă.“



— „Fiindcă marea mea plăcere-n mine,

ce-al tău cuvânt mi-o dă, stăpâne-al meu,

tu-n cel ce-oricărui bun e cap și fine



mi-o vezi, cum cred, precum mi-o văd și eu,

mai scumpă-mi e și mi-e și mult mai clară,

căci tu mi-o vezi privind-o-n Dumnezeu.



Tu vesel m-ai făcut. Explică-mi dară

cuvântul tău ce-mi pare-a fi-ndoios:

cum poate-un dulce pom da poam-amară?“



i-am zis. Iar el: — „De pot ca să-ți descos

acest un adevăr, tu, cel ce-l cere

În față vei avea ce-acum ți-e-n dos.



Supremul bun, ce mișcă prin plăcere

Întregul regn ce urci, făcu virtute

motrice-n el divina-i prevedere.



și nu numai naturi sunt prevăzute

În spiritu-i perfect prin sineși el,

ci-ntregul esse-al lor cu-a lor salute.



Deci arcul ăsta bată-n orice fel,

fatal ajunge prevăzuta-i fine

ca și-o săgeată ce-o-ndreptezi spre țel.



De-ar fi altfel, ar naște, vezi tu bine,

regatul ce-l străbați atari efecte

ce n-ar mai fi creații, ci ruine.



Nu poate fi așa, de n-au defecte

acele minți ce-n stele pun mișcare,

cum primu-ar fi, căci nu le-a fapt perfecte.



Dovezi că-i adevăr vrei și mai clare?“

— „O, nu, căci în necesse, clar o vezi,

nu poate sta natura-n nelucrare.“



și-apoi: „— N-ar fi mai rău de om, ce crezi,

de n-ar putea trăi-n tovărășie?“

—„O, da, i-am zis, și-aici nu cer dovezi.“



—„și poate fi, de n-ar fi-n viața vie

diverse-oficii bine limitate?

De loc, de-i drept ce-al vostru dascăl scrie.“



Aici m-aduse cu deducții date

și-așa-ncheie: „Deci cade-se diverse

fântâni să aib-a noastr-activitate.



De-aceea unu-i Solon, altul Serse,

dincoa’ Melhisedec, sau cel ce-și lasă

pierdut pe-aripi copilul pe-unde merse.



Rotita fire, când sigil apasă

pe-al morții lut, perfect de bine-mparte,

dar nu distinge-o casă de-altă casă.



Urmarea e că Iacov se desparte

din mamă de Esau, și-i dat Quirin,

din tat-așa de jos, ca fiu lui Marte.



Natura generată-ar fi-n deplin

și-n toate-având un drum cu-al ei părinte,

de n-ar invinge-acel prevăz divin.



Acum ce-aveai în dos ai dinainte,

dar, ca să-mi vezi deplin iubirea mea

și-o mantie-ți voi da peste vestminte.



De-a pururi firea, când norocul vrea

să-i stea-mpotrivă, ea, ca și ogorul

ce nu-i priește-un sad, dă probă rea.



Ci,-atentă lumea de-ar privi cu zorul

ce fel de fundament natura pune

s-urmeze lui, mai bun i-ar fi poporul.



Dar voi siliți să intre-n religiune

pe cei ce-au fost născuți să-ncingă spada

și faceți regi pe cei cu predici bune



și,-umblând pe-alături, perdeți astfel strada.“

Cântul IX


Apoi, Clemențo, lămurit când fui

de Carlo-al tău și-mi spuse cum dușmanii

aveau să-și bată joc de-urmașii lui,



mi-a zis: — „Dar taci, și las’ să curgă anii!

Atât mai pot să-ți spui ce-o fi nainte:

că just amar urma-vă-va pierzanii.“



Apoi viaț-acelei flăcări sfinte

s-a-ntors spre soarele care-o străbate

ca și spre-un bun de-odihn-a orice minte.



Făpturi împii și suflete-nșelate,

vai, cum vă-ntoarceți voi de-asemeni bine,

cu ochi țintiți mereu spre vanitate!



și iat-alt foc spre noi văzui că vine

din sfera lor și claru-i foc de-afară

vădea dorința-i de-a vorbi cu mine.



Iar ochii doamnei, care-asupra-mi stară

ca și nainte, fix, cu-a lor privire

un semn vegheat de dulce-asens îmi dară.



— „Dorinței mele,-o, fă-i curând plinire,

ferice duh, am zis, fă proba ta

că pot răsfrînge-n tine-a mea gândire.“



Din fundu-i, de-unde pân-atunci cânta,

deși n-o cunoșteam, acea lucoare,

cum face-un om dispus a te-ajuta,



mi-a zis: — „în partea țării făr’ de-onoare,

Italia, ce-și zace-ntre Rialt’

și muntele ce Brentei dă izvoare,



un deal se nalță, însă nu prea nalt;

el patrie este-acelei flăcări grele

ce dete-acelui loc cumplit asalt.



Vlăstar a fost și ea al mamei mele:

Cunizza fui și-aci-ntr-acest regat,

căci roabă fui puterii-acestei stele;



ci-mi iert aici cu drag al meu păcat

și nu mă plâng și rabd cu veselie,

iar d-ast-al vostru vulg poate-i mirat.



Odorul rar, cel mai aproape mie,

ursit al nostru cer să ni-l orneze,

bun nume-avu, și, stins pân-o să-i fie,



avea-va suta de-ani să se-ncinceze.

Ei, vezi, de-avem de fapte-a da dovadă,

ca primei vieți și-a doua să-i urmeze!



Ci-altfel gândește azi acea grămadă

dintre-Adige și Tagliament, alt gând,

căci, orișicât s-o bați, nu vrea să vadă;



ci-n bălțile Vicenzei și-n curând

schimba-i-va apa-n sânge paduanul,

căci prea-i rebel de-orice virtuți fugind.



Iar unde Sil’ s-unește cu Cagnanul

se poart-un domn cu-atât de nalte schime,

că-i fac, spre-a-l prinde, de pe-acum arcanul.



Va plânge Feltro câte face crime

nemernicu-i păstor, hain și-atare

că-n Malta nu va-ntra mai vrednic nime.



Spre-a-l încăpea pe tot, ce cadă mare,

și câtă trudă pe-uncii-a-l cântări

tot sângele cel ferrarez pe care



ăst popă nobil are-a-l dărui,

zelos spre-a fi-n partid; și-acele donuri

conforme vieții-acestei țări vor fi.



Oglinzi sunt sus, iar voi le ziceți tronuri,

ce-n noi răsfrâng județul vrerii sfinte,

așa că ne par drepte-aceste zvonuri.“



Aici tăcu. și-apoi luai aminte

că spre-altele s-a-ntors, căci am văzut

că intră-n sfer-așa cum fu nainte.



Ci-ntâiul foc, ce-acu-mi era știut,

in față-mi stând, lucoare avea-n figură

ca și-un rubin de soare străbătut.



Plăcerea-n cer le dă lumină pură,

ca râsu-aici; dar umbra, de durere

mai multă-n iad, pe-atât se face-obscură.



— „Eternul vede tot, și-a ta vedere

se-nluie-n el, încât, ferice-odor,

nu-ți poate-ascunde nici un fel de vrere.



Deci vocea ta, ce desfătează-n cor

tot ceru-n rând cu-acele lămpi divine

ce-și fac din șase-aripi hlamida lor.



de ce nu vrea dorința să-mi aline?

Eu nu ți-aș aștepta să-ntrebi cuvântul,

În tine de-aș vedea cum vezi tu-n mine.“



— „Bazinul cel mai larg, așa deci sfântul

vorbi-ncepând, ce apa-n el cuprinde,

afar’ de-acel ce-ncunjură pământul,



spre soare-ntre protivnici țărmi se-ntinde

așa de mult, că face meridian

acolo unde-al zilei fapt s-aprinde.



Acestei văi îi fui eu riveran

În stânga Macrei, care-n scurta-i cale

desparte genovezul de toscan.



Spre-apus și zori aproape-au zări egale

Buggia-n sud și-orașul de-unde fui

și-al cărui port văzu de sânge-o vale.



și Folco m-a numit poporul cui

știut i-am fost, și-acestei lumi rotunde

îi dau tiparul ce din ea-l avui.



N-a ars nici Dido-n flăcări furibunde,

mâhnind pe soț și pe Creuse-odată,

ca mine-n timpul cât avui ce tunde,



nici fata din Rodope, cea-nșelată

de-al ei Demofoont, nici scos din fire

Hercul de-a regelui tesalic fată.



N-avem căințe-aici, numai zâmbire,

nu de păcat, căci el din gând ni-e scos,

ci cum prevăzu-mparte mântuire.



Aici al artei mare și frumos

efect îl vezi, aici discerni un bine

prin care-acești de sus lucrează-n jos.



Dar toate-a tale vreri spre-a-ți fi depline,

ce-n sfera noastr-aici ți se iscară,

se cade-a mai vorbi și-altfel cu tine.



Tu vrei să știi ce duh e, așadară,

În focu-acest vecin ce scânteiază

ca razele de soare-n apa clară.



Să știi că-n pacea lui se desfătează

Rahab, ce-aci-ntr-a noastră stea primită,

În cel mai mare grad ni-l sigilează.



În ceru-acesta,-n care-i vârfuită

a terei umbră, cea dintâi fu ea

prin marea-nvingere-a lui Cristos suită.



Fu just ca-ntr-una dintre roți s-o ia

ca drept trofeu a-nvingerii cei sfinte

prin mâni ce crucea-n cuie le ținea,



că,-n sfânta țară, mergerii nainte

lui Iosua ea primul fir i-l toarse,

ci-acestea papei nu-i prea stau aminte.



Orașul tău, clădit de-acel ce-ntoarse

părintelui său dosu-n primul zel,

și-a cărui pizm-atâta plâns ne stoarse,



produce blăstematul crin acel

ce-a dus și miei și oi pe-un drum nebun,

făcând păstor pe-un lup; și, pentru el,



pe marii doctori nici un preț nu pun,

nu vreau scripturi, ci numa-n decretale

fac studii-așa cum marginile-o spun.



și papi și popi cu-acestea fac parale;

lor nu spre Nazaret le zboară gândul

spre care-n zbor Gavril făcut-a cale.



Dar Vaticanul și-alte părți de-a rândul

alese-n Roma, foste cimiterii

celor ce s-au luptat pe Petru-urmându-l,



vor fi-n curând scăpate de-adulterii.“

Cântul X


În fiul său privind cu-acea iubire

ce și-unul și-altu-a pururi o stârnește,

puterea primă cea făr’ de rostire



tot ce prin ochi și minte ne rotește

crea cu-atâta curs, că nu cutează

să nu-l admire-acel care-l privește.



Cu mine-n sus tu ochii-i îndreptează,

creștine,-acum spre cer, s-aflăm o parte

În care-un cerc cu-alt cerc se-ncrucișează;



și-admir-acolo rostul sfintei arte

a maistrului ce-n ea găsi plăcere,

așa că-n veci el ochii nu-i desparte.



și vezi de-aici piezișa lui cădere

de-a lungul său planete cum le mută

spre-a fi de ajutor oricui li-l cere.



Iar calea lor de n-ar fi abătută,

putere multă-n cer ar fi prisos

și-orice putere jos ca și pierdută.



De-ar fi, puțin ori mult, deci clinu-i scos

din dreptu-i drum, smintit ar fi, vezi bine,

al lumii curs întreg, și sus și jos.



Tu stai acum pe banca ta, creștine,

gustând în gând din primul prânz, de vrei

voios mult timp să nu simți trudă-n tine.



ți-am pus pe masă și tu poți să iei,

căci grija mie-ntreagă mi-o conjură

materia mea ce rob mă face-al ei.



Supremul serv în vecinica natură,

ce-mprimă lumii-a cerului virtute

și-a sa lumină-i vremilor măsură



cu punctele ce le făcui știute

mai sus unit, rotea-n spiralele prin care,

ieșind, se-ntoarce zi de zi mai iute.



Iar eu eram cu el; ci-a mea urcare

eu n-o simții, precum de-un gând al lui

nu știe-un om nimic cât timp nu-l are.



Beatrice e din cauza cărei sui

atât de iute pe-a virtuții scară,

că-n actul său de timp nevoie nu-i.



Ce-aprinși aceștia trebuiau să pară

ce-ntr-astă stea sunt drepții ei erezi,

nu prin colori, ci prin lumina clară!



De-aș pune minte și-artă și dovezi

de duh oricât, eu nu ți-i pot descrie,

dar poți și crede și-a dori să-i vezi.



Spre-atât de sus de n-avem fantazie

de-ajuns, să nu te miri că nu-i putință

ce-i peste soare-umanul ochi să știe.



Atare-i deci a patra locuință

a tatălui ce-o satur-arătând

cum ia din el și fiu și duh ființă.



Iar doamna mea: — „Dă grație-acum, zicând,

dă soarelui cel nevăzut, el, care

În ăst văzut te-aduse binevrând.“



N-a fost dispus vrun suflet spre mai mare

evlavie,-ori mai plecat spre Dumnezeu,

din cât putu cu-ntreaga sa-ncordare,



precum am fost la vorba doamnei eu,

și-atât de-adâncă-n el iubirea-mi fuse

că doamna mi-a perit din gândul meu.



Dar ea zâmbi cu drag, căci îi plăcuse

uitarea mea, iar dulcii ochi zâmbind

spre multe-obiecte-unita minte-mi duse.



și multe vii splendori văzui venind

și,-un centru-având în noi, formau cunună,

mai dulci în glas decât în chip lucind;



așa vedem încins-a nopții lună

adeseori când zările-aburoase

păstreaz-un cerc ce-l face-a ei cunună.



O, multe-s geme-atâta de frumoase

și scumpe curtea, de-unde vin, le are,

Încât din țara lor nu pot fi scoase!



Iar cântu-acestor facle-a fost atare

c-așteapt-un mut, spre-a-i fi de-acolo

solul, acel ce-aripi să zboare-acolo n-are.



și-așa cântând și-n jurul nostru-ocolul

făcându-l triplu, sorii-acei de foc,

asemeni stelelor ce-aproape-au polul,



păreau femei cari nu spre-a sta pe loc,

ci-n dans o clip-atenția le-oprește

spre-a prinde noul tact al altui joc.



și-un duh simții din roată că-mi vorbește:

—„Când raza grației, de-unde-n veci s-aprinde

amorul viu ce-arzând prin sineși crește,



multiplu-n tine-atât de mult se-ntinde,

Încât te urcă-n sus pe scări pe care

făr-a se-ntoarce nimeni nu descinde,



acel ce-ar vrea să-ți nege-n setea-ți mare

paharul său de vin, el liber nu e

cum nu-i nici rîul ce nu curge-n mare.



Ce flori ornează, vrei să ți se spuie,

al nostru cer privit cu-namorate

priviri de doamna ce spre cer te suie.



Eu fui un miel al turmei lăudate

ce-o duce Dominic pe-un drum senin

ce-ngrașă mult pe-acel ce nu s-abate.



Acest ce-n dreapta mea mi-e mai vecin

maestru-mi fu și soț, și Mare-i zice,

și-Albert a fost; eu Toma sunt, d’Aquin.



De vrei ca să-i cunoști pe toți de-aice,

mergând îi voi numi, iar tu urmează

cu ochii-n jur cununa-ne ferice.



Grațian a treia faclă ne-o ornează,

acel ce-n drepturi ne-a făcut ușoară

cărarea,-ncât tot raiul jubilează.



În corul nostru-a patra făclioară

fu Petru, cel ce și-a jertfit voios

ca văduva, pe-altar, a sa comoară.



Al cincilea-ntre noi, cel mai frumos,

răspir-atât amor, că toți au sete

s-audă știri de el în lume jos.



În el e naltul duh cui i se dete

atâta minte că, de-i sfânt ce-i sfânt,

n-a fost alt om știind mai mari secrete.



Apoi vezi facla cea de pe pământ;

om viu fiind, văzu-n adânc divina

natură-n primi și-a lor așezământ.



Într-alt un foc mai mic ne e lumina

și-al vremilor creștine-i advocat,

acel ce-a dat lui Augustin latina.



Al minții ochi avându-l îndreptat

din faclă-n faclă, precum mergi cu mine,

la facl-a opta tu vei sta-nsetat;



În ea-i ferice de supremul bine

Înalta minte ce-arătă falace

această lume-oricui ascultă bine.



Sub Cerul-de-aur trupul său îi zace

din care-a fost gonit acest părinte;

din chin și-exil veni-ntr-această pace.



Privește-n focul lor pe-nflăcărații

Isidor, Beda și Rihard, ce fu

mai mult decât un om în contemplații.



Iar, de-unde te re-ntorci spre mine-acu,

e focul celui ce,-ntr-atât de suse

gândiri trăind, târzie moarte-avu.



Sigier, eterna facl-acesta fuse

și nalte verități prin urgisită

cetire-n Strada-paielor propuse.“



De-aici, precum un ornic, când invită

mireasa lui Hristos de se gătește

pe mire-a-l saluta, spre-a-i fi iubită,



o parte trage pe-alta și-o urnește

și, dulce-astfel sunând tintinul lui,

că sufletul dispus ți se topește.



și corul glorios așa-l văzui

rotind, și-un glas și-alt glas și-al tuturora

cu-acea dulcoare ce nu poți s-o spui



decât în cer, unde-i eternă hora.

Cântul XI


O, griji nebune-a lumii muritoare,

ce false-ți sunt acele silogisme

cari plumb pe-aripi îți pun ca să nu zboare!



Sucește-aceste legi, și cu sofisme

e cest de-aici, vreau alții-o preoție,

și-a fi stăpâni prin silă și-aforisme,



dincoa’ negoț civil, și-aici hoție,

iar altu-n pofta cărnii-nămolit

se mistuie, sau zace-n trândăvie,



când eu, de toate-acestea mântuit,

eram cu Beatrice-n ceru-n care

cu-așa de mult-onoare fui primit.



Iar, când se-ntoarse-n sferă fiecare

la locul său avut și mai nainte

și-a stat fixat ca-n lustru-o luminare,



simții, din sânu-acelei flăcări sfinte

care-mi vorbi dintâi, tot mai zâmbind

și tot mai clar făcându-se, cuvinte:



— „Precum din lampa vecinică m-aprind,

și eu, privind în rază-i, am putința

și gândul tău și cauza-i s-o cuprind.



Eu văd că te-ndoiești și ai dorința

să-ți spui deschis și clar, ca, luminată

la poarta minții să-ți aduc sentința



ce-n „drum ce-ngrașă mult“ îți fuse dată

și-n „n-a mai fost alt om;“ ce se-nsemnează

aici deci a distinge clar ne cată.



Prevăzul cel ce lumea guvernează

prin sfatu-n care,-un ochi, până s-apuce

să-i vadă-n fund, învins se resignează,



spre-a da puteri miresei a se duce

spre sfântu-i mire-acel ce-o logodi

prin strigăt nalt cu sânge-al său pe cruce,



vegheată-n ea și mult mai drag spre-a-i fi,

doi principi rândui spre-a ei favoare

să-i fie de-ajutor și-aci și-aci.



Fu-ntreg serafic unul în ardoare,

și-atât al doilea de-nțelept, că el

reda prin ea cheruvica splendoare.



Voi spune de-unul deci; ce spui la fel

e de-ambii spus, din doi pe-oricare-aș prinde,

căci ambii-n fapte-avur-un singur țel.



Între Tupin și rîul ce descinde

din dealu-ales de vrednicul Ubald,

mănoas-o coast-a ăstui deal se-ntinde,



ce zbuciumă Perugia-n frig și-n cald

prin Porta-Sol, și-n dosul cui bocește

sub greul jug și Nocera și Guald.



Sub deal aici, mai mult unde-mblânzește

urcușul său, un soare-a răsărit,

precum din Gange-al nostru-adesea crește.



Deci câți vorbesc de locul ăst vestit

nu-i zic-Ascesi, căci puțin ar spune,

ci totul spun zicându-i Răsărit.



N-a fost prea sus de-a nașterii regiune,

când și-ncepu acest de care spui

să-i pară lumii prin virtuți minune.



De tânăr el, pentr-o femeie, cui,

ca morții-n casă, nimeni nu-i dă cale

cu drag, intră-n război cu tata lui



și-n fața curții lui spirituale

și coram patre-și logodi iubita

cea zi cu zi mai dragă vrerii sale.



Obscură și-n dispreț, ca nepețita

de nimeni, văduvă de-ntâiul soț, rămase

o mie de-ani, până ce el venit-a;



și nu-i servi că vesel-o aflase

cu-Amicle, când pe nume fu chemată

de cel ce-ntreaga lume-o-nspăimântase,



nimic, c-a fost feroce de bărbată

Încât, pe când rămase jos Maria,

ea vru pe cruce-a fi cu Crist urcată.



Spre-a nu-ți lungi spre-obscur alegoria,

acești amanți din spusele cuvinte

tu-i ia că sunt Francisc și Sărăcia.



Concordia lor și-amorul lor ferbinte,

seninul trai și veselul lor chip

la mulți le-a fost izvor de gânduri sfinte,



așa că-ntâi Bernard cel preamărit

s-a desculțat, urmând atare pace,

și-n fuga sa credea c-a zăbăvit.



O, neștiut-avere, bun verace!

Desculț fugi Egid, desculț Silvestru

urmând pe mire,-atât mireasa place.



și-așa de-aici, părinte și maestru

cu doamna sa și soții se ducea,

uniți de-acum cu-a lor smerit capestru.



Că el ca tat-un Bernardone-avea,

de laș cu ochii-n jos nicicând nu stete

și nici că demn de-adânc dispreț părea,



ci-n chip regal lui Inocențiu-i dete

pe față asprul gând, și-a tagmei lor

a tagmei sale cea dintâi pecete.



Când mult a fost urmând smerit popor

pe-acel a cărui viață minunată

mai bine s-ar cânta-n cerescul cor,



prin duhul sfânt atunci de-a doua dată

de-Onoriu fost-a vrednica dorință

a marelui pastor încununată.



Având, apoi, de-a fi martir dorință,

În față stând sultanului trufaș,

vorbi de Crist și-urmașii-ntru credință.



Ci,-aflând pentru botez prea pătimaș

pe-acest popor, spre-a face ce-și propuse,

s-a-ntors s-adape-ausonicul imaș.



Aci-ntre Tibru și-Arno Crist îi puse,

pe-un aspru stei, sigilul său din fine

și-n carnea sa doi ani pe-acesta-l duse.



Când cel ce l-a ursit spre-atâta bine

a binevrut să-l suie-n cer la plata

ce-o dobândi-n și Tierenia lui de sine,



la frați, ca drepților erezi, lăsat-a

pe doamna cea iubit-atât, cerând

să fie de-al ei drag la toate gata.



Apoi din poala ei plecat-a, când

se-ntoarse-n cerul său ăst suflet mare,

și-un alt cosciug el trupului nevrând.



Gândește-acum deci cine-a fost el, care,

ca demn coleg, spre țelul drept ținu

corabia lui San Pietru-n larg pe mare;



iar el al nostru patriarh ne fu.

Deci poți vedea de-ncarcă mărfuri bune

acei ce-i sunt urmași cum el îi vru.



Ci-atât de-avidă de-alt fel de pășune

e turma-i de-azi, că nu se poate-apoi

să nu se-mprăștie și pe căi nebune.



Pe cât mai mult răzlețe-ale lui oi

se pierd de el, pe-atât și mai sărace

de lapte vin la staul înapoi.



Mai sunt și-atari ce-au team-astfel a face

și stau lângă păstor, dar, rari ce sunt,

puțin postav de-ajuns li-e să-i îmbrace.



De n-a fost deci obscur al meu cuvânt

și-atenția ta de-a stat tot ațintită,

și câte-am spus de nu le-am spus în vânt,



atunci dorința-n parte ți-e-mplinită,

căci vezi copacul de-unde rup eu, frate,

și vezi restricția care-mi fu rostită:



ce-ngrașă mult pe cel ce nu s-abate.“

Cântul XII


Abia sfârși fericea făclioară

cuvântu-i ultim și-ncepu, zburând,

În roat-a se-nvârti divina moară.



Dar n-a-ncheiat deplin o roată, când

veni s-o-ncingă altă roată sfântă,

și-n cânt și-n joc același tact urmând,



un cânt ce-ntrece-n toate câte cântă

și muze-aici și-a mărilor femei,

cum raza primă-ntrece pe-o răsfrântă.



și,-așa precum și norii supțirei

fac arcuri paralel și-ntr-o coloare,

când Iuno dă poruncă servei ei,



iar cel îngust dă celui larg lucoare,

precum fu glasul nimfei mistuite

de-amor așa ca negura de soare,



și-aduc aminte lumii liniștite

că domnul pact cu Noe-a pus, când plouă,

că alt potop el nu va mai trimite,



așa-mprejurul nostru-acele două

cununi de trandafiri ce-n veci nu mor

și-așa pe-un tact cea veche cu cea nouă.



Când hora și-altă sărbătoare-a lor,

de cântec și de scânteiere dată

cu vesele și dragi lumini în cor,



s-opriră-n loc pe-o vrere concordată,

precum și-ai noștri ochi, oricând ni-e placul,

se-nchid pe-un tact și se deschid deodată,



din sânul unei flăcări din colacul

cel nou ieșind, un glas m-a tras spre sine,

precum e tras spre steaua sa și acul.



și-așa-ncepu: — „Iubirea ce-arde-n mine

mă-ndeamnă să-ți vorbesc de-al doilea duce,

căci el de-al meu vorbi așa de bine.



E just deodată laude-a le-aduce,

căci lor, precum alături se luptară,

și-alături gloria-nvingerii le luce.



Oștenii lui Hristos, cari scump costară

din nou a se-narma, târzii umblau

urmându-și steagul, slabi și-n oaste rară,



când cel pe care toate domn îl au,

văzând pe-oșteni în groapă cu piciorul,

din milă numai, nu că meritau,



și-a dat, cum zic, miresei ajutorul

prin doi eroi, să spuie și să facă,

spre-a scoate din greșitul drum poporul.



În țara de-unde blândul zefir pleacă

și cald prin mugurii cei noi pătrunde,

de cari pământu-n nou vestmânt se-mbracă,



și-aproape-acelei năvăliri de unde,

În dosul căror Feb, în lunga-i fugă

de multe dăți oricărui om s-ascunde,



acolo stă fericea Calarugă

sub paza tare-a vrednicului scut

cu leul subjugat care subjugă.



Aci-ndrăgitul mire s-a născut

al legii noastre, ursit atlet să iasă,

cel blând cu-ai săi, dar celor răi temut.



Creată când îi fu, spre multe-aleasă

fu mintea-i plină de divinul foc,

că-n mamă el și-a fapt-o profeteasă.



Iar, când s-au împlinit în sfântul loc

logodna dintre el și legea vie

și și-au promis iubirea reciproc,



femeia care-i stete mărturie

În vis văzut-a fructul de mirare

ce-avea din el urmași și-ai săi să vie.



și-așa, spre-a fi acel ce-a fost și-atare,

i-au dat din inspirație divină

un nume-al cărui sens întreg îl are.



I-au zis deci Dominic; vorba deplină

îmi e ca de-un plugar pe care Crist

alesu-l-a spre-a-l ajuta-n grădină.



Păru, ce-i drept, și sol și-argat lui Crist,

căci primu-amor i-a fost spre-acea povață

pe care-n locul prim ne-o dete Crist.



Veghind ades cu gânditoare față,

găsit era-n vrun colț de-a sa nutrice,

parc-ar fi zis: Eu de-asta sunt în viață.



O, tata lui, aievea tu Ferice

și mama lui, cu-adevărat Giovannă,

de-i bine tâlcuit, precum se zice.



Nu lumii ce-azi se zbate-așa de vană

urmând Taddei, ori pe-Ostiense clerul,

ci dragostei de-adevărată mană



un doctor mare-n scurtă vreme cerul

făcându-l, începu să tundă via

ce-albește-n pripă, când e rău vierul.



Din tronul ce-ocrotea și sărăcia

cea justă-n vremi nu tronul, ci mișeii

ce șed în el ne-aduc ticăloșia



nu spre-a-nvoi drept șase doii,-ori treii,

nici primele vacanțe încasate,

nici dijmele quae sunt pauperum Dei,



nu astea vru, ci voia de-a se bate

cu lumea rea pentru acea tulpină

ce dă acestei sfere flori bogate.



Deci cu doctrină și cu râvnă mare

intră-n oficiu-apostolesc, curgând

ca și-un torent ce sus izvoru-și are;



și-așa descinse-n jos, năvală dând

În codrii eretici, ce se-nmulțiră,

tot unde-afla mai tari protivnici stând.



Vâlcele multe-apoi din el porniră,

așa c-arbuștii din cuprinsu-ntregii

catolice grădini mai vii sporiră.



De-a fost atare-o roată a telegii,

pe care s-apără credința vie

de-a-nvins interne lupte sacrilegii,



tu poți vedea și-a altei vrednicie,

de care atunci când nu eram venit,

d’Aquin vorbi cu-atâta curtenie.



Ci-atât de ros e fierul ce-a-nvălit

orbita-ncât se rupe-azi căpătâiul

și mustul dulce-oțet a devenit.



Căci gloata lui, ce drept mergea dentâiul,

punând picioru-n pașii săi, azi cură

spre partea-n care primii-au pus călcâiul.



Vedea-se-va-n curând ce rea cultură

fac ei, din seceriș, când pirul lui

boci-se-va că nu-i primit în șură.



Deși nu zic că-n toată cartea nu-i

măcar vro filă, două-ntr-ale sale

pe care să cetești: Eu sunt ce fui,



dar n-o fi D’Acquasparta, nici Casale,

din cari ai legii-atari ies interpreții

că unii-o strâng, iar alții-o iau la vale.



Eu fui Bonaventura-n timpul vieții,

și-oricăror griji, și nu-n oficii mici,

le-am pus nebiruit de sus păreții.



Iluminat e și-Augustin aici,

ei, cei ce primii-ntre desculții goi

cu cerul s-au făcut prin sfoar-amici



Ugo Sanct Victor și doi Petri-apoi,

Comestor și Ispanu, ce-ntr-o carte

cu șase-ori două părți e viu la voi,



Natan profetul e și, mai departe,

Hrisostomos, și-Anselm, și-acel Donat

ce demn maestru-a fost al primei arte.



Raban apoi și, mie-alăturat,

Ioachim, abatele Calabriei, care

cu spirit de profet a fost dotat.



Să nalț pe-un paladin atât de mare

mișcat eu fui de-aprinsa simpatie

și-a lui fraTommas’ dulce cuvântare,



precum mișcă și-ntreaga-ne frăție.“

Cântul XIII


Vrând bine să-nțelegi ce-acum văzui,

imagini fă-ți în gând și neclintite

ca stânca să le ții, cât timp îți spui.



Ia cincisprezece stele-n felurite

bucăți de cer, cari ard așa de clare

că-nving și zări oricât de-acoperite;



ia Carul cel ce zi și noapte are

atâta loc, că,-ntors în orice fel

proțapul său, el vecinic nu dispare;



și ia și gura cornului acel

ce-ncepe-n osie,-n vârfu-i care-ascunde

un punct ce-a lumii osie-o ține-n el,



și două semne fă-ți apoi rotunde,

cum fu făcut și de-a lui Minos fată

simțind al morții ger cum o pătrunde;



și cum o roată-i de-alta luminată

și ambele rotesc și-așa că-n drum

rotirea lor li-e cale-ntâmpinată;



și-abia un palid chip avea-vei cum

fu grupa lor și dubla-le-nvârtire

pe lângă punctul unde stăm acum,



căci ea-ntrecea atât orice privire,

pe cât mai sus de cursul linei Chiane

e cea mai iute-a cerului rotire.



Nu cânt-aici pe Bah, și nici peane,

ci trei persoane-n vecinica natură

unind divinu-n trupul firii-umane.



Când joc și cânt apoi sfârșite fură,

din griji în griji ferice-a-și trece zorul,

spre noi aceste lămpi un front făcură.



Același foc ce-mi fu povestitorul,

Francisce,-al vieții tale minunate,

a rupt tăcerea ce unea tot corul:



— „Când e bătut un rând de spice, frate,

și boabele-n grânar acum sunt puse,

mă-ndeamn-un dulce dor și-alt rând a-l bate.



În pieptul, crezi, cui scoas-o coastă-i fuse

din ea spre-a face-obrazul minunat

a cărui gur-atâta plâns ne-aduse,



și-n pieptul cui, de lance-nsângerat,

și-ntâi și-apoi răsplat-a dat deplină

Încât iertare-oricărei culpe-a dat,



cât poate-umana fire-avea lumină

fu pusă toată-n ei de-acela care

zidit-a pe-ambii-n mila sa divină.



și deci ce-am spus mai sus ți-e de mirare,

că n-a văzut alt om așa de-afund

ca bunul cel ce-a cincea faclă-l are.



Desehide-ți ochii-acum la ce-ți răspund

să vezi, că tu ce crezi și-a mea rostire

sunt una-n tot ca centru-ntr-un rotund.



Tot ce-i etern sau poate-avea perire

nu e decât reflexul din ideea

ce-o naște-al nostru rege prin iubire.



De primul, cel ce-o naște-apoi, aceea,

lumină vie-n veci nu se desparte

și nici de-amor, ce-i fața lor a treia.



Prin mila sa el razele-și împarte,

ca și-n oglinzi, în nouă subzistențe,

ci-n veci fiind tot unul mai departe.



De-aci scoboară-n ultime potențe

din act în act mai jos, mereu slăbind,

și-abia mai naște scurte contingențe;



și-acestea eu le judec ca fiind

născute stări, și cerul le produce,

ori cu sămânț,-ori fără ea, rotind.



Dar ceara lor și mâna ce-o induce

nu sunt de-un fel, de-aceea și izvodul

mai mult, ori mai puțin sub semn străluce.



De-aici și pomii felurit au rodul,

mai bun ori rău, deși de-o rădăcină,

de-aci se naște geniul sau nărodul.



De-ar fi și ceara-n toate-atotdeplină

și-ar fi și ceru-n toat-a sa putere,

perfect-ar fi și-a semnului lumină;



natura-i însă-n veci aci-n scădere:

artist ce-a artei șiguranț-o pune

de-ajuns în op, dar cea din mâni îi piere.



Deci, când virtutea prim-astfel dispune

și-mprim-așa iubirea sa-nfocată,

s-atinge-atunci suprema perfecțiune.



Așa pământu-ajunse demn odată

perfecte vietăți din el a da,

și-așa Fecioar-ajunse-nsărcinată.



Într-astea deci aprob părerea ta:

ca-n doi aceia nu mai stete minte

umană-n veci și nici nu va mai sta.



Dar, dac-acum eu n-aș vorbi nainte,

tu: Cum a fost deci făr’ de-asemănare?

din nou mi-ai sta cu-același trai cuvinte.



Dar, ca să-ți pară clar ce-ascuns îți pare,

socoti ce-a fost, ce cauz-avu să nege,

când „Cere!“ i s-a zis, să cear-atare.



Eu n-am vorbit să nu poți tu-nțelege

că rege-a fost și deci el cuminție

ceru, spre-a fi desăvârșit un rege.



Dar nu spre-a ști-n ce număr pot să fie

motorii-aci, nici dacă, din necesse

și-un contangent, necesse-o să ne vie,



nici și est dare primum motum esse,

nici dacă vrun triunghi, ce n-ar avea

unghi drept, în semicerc el totuși iese.



Ce-am spus și-ți spui și-acum, de poți vedea,

un cap regal ceru și deci spre-atare

științ-a săgetat intenția mea.



Spre „nu sui“ de nalți tu gânduri clare,

cunoști că numai regi am în privire,

căci mulți sunt regi, dar buni găsești arare.



Ia-mi vorba deci cu-această osebire

și-atunci ea poate sta cu tot ce crezi

de primul om și-al nostru dulce mire.



și plumb pe tălpi, ca-ncet să năintezi

asemeni c-un trudit, să-ți fie-aceste,

când mergi spre „da“ și „ba“ și nu le vezi,



căci cel mai prost din proști acela este

ce-afirm,-ori neagă fără de-a distinge

și sare-așa vorbind fără de veste.



Pe false căi de-aceea ne și-mpinge

orice curent creat pe-un calapod,

iar patima a noastră minte-o-nvinge.



Din mal te-ntorci mai rău decât nărod,

căci nu te-ntorci cum pleci, când a pătrunde

tu vrei un adevăr și n-ai metod.



La ce-ți spui eu cu probe clari răspunde

Parmenides, Meliss’, și Briss, și-acei

ce-au mers așa și nu știură unde,



și-așa Sabell’, ori Arie, și-alți ca ei

ce-au fost ca spăzi scripturii s-o sfâșie,

căci, drepți voind să fie,-au fost mișei.



Un om când judecă să nu să ție

prea sigur deci, ca cel ce estimează

cât timp sunt verzi recoltele-n câmpie.



Văzut-am eu măcieșul cum iernează

stând sterp întregul timp și spin cu fiere,

și-apoi pe vârf cu floare cum s-ornează;



văzut-am nava iute și-n putere

pe mări făcându-și drumul său deplin,

și,-ntrând în port, cum făr’ de veste piere.



Când văz pe-un om jertfind și pe-alt creștin

furând, nu cread-oricare Stan și Radă

că văd de-a dreptu-n sfatul cel divin,



căci ăsta poate-urca, celalt să cadă.“

Cântul XIV


Spre cerc din centru, și spre centru vine

din margini apa în rotundul vas,

precum o miști de-afară, ori din sine;



acestea ce le spui mi-au și rămas,

venite-n gând deodată când tăcut-a

și duhul plin de glorie-al lui Tommas,



prin faptu-asemănării, căci făcut-a

la fel și el vorbind, și Beatrice,

căci, după el, ea astfel început-a:



— „Acesta are zor, deși n-o zice,

și nici vorbind, dar nici nu se gândește,

să afle și-alt un adevăr de-aice.



Să-i spui de focul, cel ce vă-nvălește

substanța voastr-aici, va rămânea

etern la voi cum astăzi vă-nflorește,



și, rămânând, să-i spui cum va putea,

când voi veți fi iar trup, la voi rămasul

să nu vă fie-o piedec-a vedea.



„Cum cei ce-n dans rotind își poartă pasul,

când sunt cuprinși de-un spor de veselie,

mai veseli tropotesc și nalță glasul,



așa mi-au arătat la ruga pie

și-acele sfinte hori o sporitoare

plăcere-n dans și-n dulcea melodie.



Acel ce plânge că pe lume moare

spre-a fi cu viață-n cer, el n-a simțit

eterna rouă-n dulcea ei răcoare.



Căci unu, doi și trei, ce-n veci unit

și-n trei și-n doi și-n unul e deodată,

și-așa-ngrădește tot cel ne-ngrădit,



puterea lui de trei ori fu cântată

de toți de-aici, și-așa fu melodia

c-ar fi oricărui bine-o demnă plată.



și-n cea mai strâmtă roată din făclia

cea mai divin-așa de dulce-un grai,

cum poate-avu Gavril cătră Maria,



răspuns a dat: — „Iubirea noastră-n rai,

atâta timp cât ține serbătoarea,

luci-ne-va-mprejur cu-atare strai.



Lucoarea lui urmează-n grad ardoarea,

și-ardoarea văzul ce ne este-aci

atât cât grația ne-a sporit valoarea.



și-al nostru trup, când timpul va veni

În sfântă carne iarăși să se-mbrace,

fiind perfect, cu mult mai drag ne-o fi.



Va crește deci lumina ce ne-o face

din mila sa vestmânt supremul bine,

căci, spre-a-l vedea, prin el suntem dibace,



și văzul deci să crească se cuvine,

să creasc-ardoarea ce din el răsare,

să crească raza ce dintr-însa vine.



Dar, ca și jarul, când el flăcări are,

de-atât de-a lui lucoare-nvinse sunt

Încât distinct el dintre ele-apare,



așa de-a cărnii ce ne-o fi vestmânt

Învins-o fi lucoarea ce-azi ne-mbracă,

de-a cărnii, zic, ce moartă ni-e-n pământ.



ăst spor de foc nu trude-o să ne facă,

căci și-n organe-atât va fi și sporul

spre-a-nvinge tot ce poate să ne placă.“



Părur-atunci toți gata și cu zorul

să strige-„Amin!“, și-un cor și-al doilea cor,

de mortul trup atât-arzându-i dorul,



nu numai pentru ei, ci poate-un dor

de mame,-ori tați, de toți câți îi iubiră

pe când erau și ei din cei ce mor.



și-atunci lucori, egal lucind, veniră

În juru-acestor roți de care-am spus,

așa cum vezi când cerul se reschiră.



și-așa cum, la suirea-ntâiei seri,

pe cer încep noi aștri să-ți apară,

ce-acum îți par aieve,-acum păreri,



așa-mi păru că văd cum licurară

ființe nouă, cari în cerc au cins

pe-aceste două hori pe dinafară.



O, cum veni de iute și de-aprins

veridicu-ți reflex, spirite sfinte,

in ochii mei, că fui de el învins!



Ci-mi sta zâmbind Beatrice-așa nainte

și mândr-așa, c-a mea de-aci vedere

o las cu multe care-mi fug din minte.



Când ochii mei au prins din nou putere

să-i urc, văzui că-s singur și transpus

cu doamna mea spre cerul altei sfere.



Simțeam eu bine că mă urc în sus

din focu-nflăcărat al stelei care

părea că arde roșie de nespus.



Din sufletul întreg și-n limba care

e una-n toți adusei mulțămită

precum cerea și-n har sporita-mi stare.



și nici n-a fost în pieptul meu topită

văpaia jertfei, când convins eu fui

că ea cu drag și bine-a fost primită,



căci între două raze largi văzui

așa de-aprinse roșii flăcărele,

c-am zis: — „Oh, Soare, ce de salbe-ți pui!“



Precum cu stele mari și mici albește

Galaxia-așa, din pol în pol, o cale

ce chiar și pe-nțelepți îi zăpăcește,



așa și-n Marte,-n fundul sferei sale,

un semn formau, cel vrednic de mărire,

ce-mparte-un cerc în patru părți egale.



Aci-mi simt arta-nvinsă de-amintire,

căci astfel fulgera pe cruce Crist

că n-aflu demn nimic de-asemuire;



dar câți iau crucea lor urmând pe Crist

ierta-mi-vor câte las să nu le vază,

căci înșiși văd lucind pe lemn pe Crist.



Din corn în corn, din vârf până la bază,

jucau lumini ce schânteiau sporite

când se-ntâlneau, ori se-ntreceau pe rază;



cum vezi mici părți de corpuri, răsucite

sau drepte-aici, și-a jocului figură

mereu schimbând-o, leneșe-ori grăbite,



și-așa se mișcă-n raza care cură

trecând prin umbra ce și-o face-adese,

prin minte-ori artă, scutec de căldură.



și, cum din harpă și din gigă iese

plăcut tintin de multe corzi, chiar cui

nu-i sunt din cântec vorbele-nțelese,



așa din lămpile ce-aici văzui

ieșea pe cruce-o melodie-atare

c-am stat răpit, deși n-o pricepui.



Simțeam eu clar că-i vrun elogiu mare,

căci „Scoală-te!“ și „’nvinge!“-am prins din cânt

cum prind și-acei ce-aud din întâmplare.



Simțeam de el c-așa de-nvins eu sunt,

că pân-aici nimic n-avu putință

să-mi fie-un lanț mai drag ca legământ.



Prea aspră poate pare-a mea sentință

c-am pus mai jos plăcerea de-ochii ei

cei dulci ce-alin-oricare-a mea dorință;



câți însă știu că stampa vie-a ce-i

frumos etern, pe cât te sui, devine

mai clar și deci, de n-am privit în ei,



mă pot scuza de ce m-acuz pe mine

spre-a mă scuza, și văd c-am spus dreptate;

căci nu-s excluse-aici plăceri divine,



căci ele,-urcând, devin tot mai curate.

Cântul XV


Onesta vrere-n care ni s-arată 

acel amor ce-n veci spre bine tinde, 

cum pofta face-n vrerea necurată, 



odihnă-n dulcea lir-a pus tutinde, 

făcând să tac-acele corzi pe care 

divina dreaptă după plac le-ntinde. 



Cum pot să nege-o just-a ta rugare 

acești de-aici, când ei, spre-a-mi da putință 

să vreau să-i rog, tăcură-ntr-o suflare? 



E justă-n infinit o suferință 

s-o aib-acei ce fug de-atare bine 

iubind ce n-are vecinică ființă. 



Precum în pacea unei seri senine, 

subit, un meteor ce-și scurge focul 

iți mișcă ochii pacinici după sine 



și-ți pare-a fi o stea ce-și mută locul, 

atât că-n partea de-unde se desparte 

nu piere nici o stea și-i scurt și jocul, 



așa din cornul dinspre-a dreptei parte 

a curs în jos la baza crucii-un astru 

din mândra grup-a lămpilor din Marte; 



dar gemă nu s-a dezlipit de nastru, 

ci-a curs pieziș pe rază, ca și viul 

și blândul foc ce-urmează-n alabastru: 



așa ca umbr-a curs Anhise piul, 

când își văzu de e să credem muza 

suprem-a noastră prin Elisiu fiul. 



— „O, sanguis meus, o, superinfusa 

gratia Dei, sicut tibi, cui 

bis iinquam coeli janua reclusa?“ 



Mă-ntoarsei, când vorbi, spre focul lui, 

spre doamn-apoi țintii a mea privire; 

și-aici și-acolo beat de-uimire fui, 



c-avea privirea-ncinsă de-o zâmbire, 

Încât credeam că, până-n fund, a mea 

s-afundă-n rai cu-ntreaga fericire. 



și, drag și-a-l auzi ca și-al vedea, 

adause duhul celor cuvântate, 

dar ne-nțeles, așa de-adânc vorbea; 



dar nu-ntr-adins, ci din necesitate 

s-ascunse mie-așa, căci cele spuse 

Întrec a minții-oricare facultate. 



Când arcul dragostei fierbinți îi fuse 

așa de-ntins, că vorbele lui grele 

la pragul minții omenești le-aduse, 



acestea-ntâi le-am înțeles din ele: 

— „Binevorbit să fii tu trei în unul 

c-așa de bun te-arăți seminței mele!“ 



și zise apoi: „și drag și lung ajunul 

ce-avui, cetind suprema carte-n care 

etern e albul alb și brun e brunul, 



mi-l stâmperi tu-ntr-aceast-a mea-mbrăcare 

din care-acu vorbesc, drept grație ei, 

ce-ți dete-aripi spre-așa de sus zburare. 



Gândirea ta, crezi tu, că-n ochii mei 

din primul gând o am, precum, cui știe, 

din unul iese-oricare număr vrei; 



deci nu mă-ntrebi nici cine sunt, nici ție 

de ce-ți par eu, din tot acest alai 

de spirite, mai plin de veselie. 



E drept ce crezi, că marii-ori micii-n rai 

cetesc oglinda-n care-a ta gândire 

ei clar o văd, pe când tu nici n-o ai. 



Dar, ca s-alini mai bine-acea iubire 

În care-adânc veghează însetata 

de-un dulce dor, eterna mea privire, 



rostește-ți liber și-ndrăzneț curata 

dorința ta prin clare vorbe spuse, 

la cari eu am de-acurn răspunsul gata. 



Privii spre doamnă, ci, zâmbind, ea-mi spuse, 

nainte-a fi vorbit, că-mi dă-nvoirea 

ce vrerii mele-un spor de-aripi îi puse. 



— „Pe loc ce v-apăru,-ncepui vorbirea, 

egalul prim, și-n voi e,-n fiecine, 

egal-apoi știința și iubirea, 



căci ele,-n cel de-unde și foc vă vine 

ca și lumin-,atâta-s de egale 

că-i imperfect orice-alt egal, vezi bine. 



Ci bietele puteri și vreri mortale, 

din cauza care-aici vi-e clar 

diverse-aripi au pentru zbor pe cale, 



iar eu ca om am inima-ncărcată 

de-acest defect, deci pot numai cu ea 

să-ți dau răspuns salutului de tată. 



Te rog, topaze viu, ce-ntr-astă stea 

ornezi a dânsei prețioas-ornare, 

s-astâmperi cu-al tău nume setea mea.“ 



— „Răsade-al meu, ce-mi fuși o desfătare 

a te-aștepta, tulpina ta eu fui.“ 

Așa-ntroduse dulcea-i cuvântare. 



„Pe-al cărui nume neamul tău ți-l spui, 

de-o sută de-ani pe deal e și el unul 

ce-i dă ocol pe-ntâiul balț al lui, 



și-i fiu al meu, iar ție-ți fu străbunul; 

și-ai fi dator ca-n lunga-i suferință 

să-i faci mai scurt prin bune fapte-ajunul. 



Florența-n vechea ei circumferință, 

În care și-astăzi none bat și trele, 

trăia onest, și-n cumpăt și-n priință. 



N-aveam pe-atunci cununi și lanțugele, 

și nici femei cu brâu și-ncălțăminte 

mai dragi de-a fi văzute decât ele; 



nici nu-ngrozea fetița pe-un părinte 

din fașe chiar, căci zestrea și-alte toate 

țineau măsura strâns la ce-i cuminte; 



nici case goale de copii, nepoate, 

nici nu ne-a fost sosit Sardanapalul 

spre-a da dovadă prin odăi ce poate. 



și nu era-ntrecut nici Montemalul 

de-al vostru-Ucellatoio,-urcarea cui 

grăbită-i fu cum are-a-i fi prăvalul. 



Încins pe Bellincione io-l văzui 

cu piei și os, și nesulemenită 

venind de la oglindă doamna lui. 



Pe Vecchio-l știu purtând cojoc de piele 

și pe Nerli așa i-am apucat, 

și-a lor femei cu fus și cu andrele. 



Ferice lor, căci toate-asigurat 

mormânt aveau, și nu dormea pustie, 

de-al Francei drag, nici una-n golu-i pat. 



Veghea la leagăn tânăra soție 

și dezmerda-ngânând în limba ceea 

ce-o au părinții-o primă bucurie. 



Torcând pe fus dincoa’ fuior femeia, 

vrun basm spunea-ntre casnicii-adunați 

de Fiesole, de Rom-,ori de Enea. 



Ca Cianghella neveste sau bărbați 

ca Saltarello ne-ar fi fost minune 

cum azi vi-ar fi Corniglii-ori Cincinnați. 



Într-astfel de-odihnită-n lucruri bune 

și dulce viață și-ntr-așa curată 

cetate-onestă vru deci a mă pune 



Maria, cea-n supremul vai chemată, 

și-n vechiul vostru baptisteriu eu 

creștin și Cacciaguida fui deodată. 



Moronte-mi fuse frate și-Eliseu; 

nevasta mi-o luai de lângă Pad 

și-al ei connume l-ați purtat mereu. 



Urmai apoi în taberi pe Conrad, 

acel ce-onoare-mi dete-n rang deplină: 

prin fapte mândre-atât urcai în grad. 



Subt el am combătut legea haină 

al cărei neam nu vrea să mai respecte 

domeniul vostru, dintr-a papei vină. 



și-aici fui scos de orbii-acelei secte 

din lumea-nșelătoare, care face 

prin dragul ei atâtea vieți infecte; 



și-astfel martir venii într-astă pace.“

Cântul XVI


O, tu sărman-a sângelui noblețe, 

de faci pe om înfumurat să fie 

aici unde iubim în două fețe, 



tu n-ai de-acum să-mi pari o nebunie, 

căci și-unde-s moarte-a poftelor răscoale, 

eu zic în cer, tu mi-ai stârnit mândrie! 



Ce-i drept, ești strai cu tot mai scurte poale, 

cui, zilnic nou postav dacă nu-i pui, 

cu timpul el te las-un coate-goale. 



Cu — „Voi . . .“, ce-ntâi fu-n Roma-n uz, dar cui 

poporul Romei nu-i mai face parte 

de-acel respect, cu— „Voi . . .“ deci începui; 



de-aceea doamna, stând puțin deoparte, 

zâmbi ca fata ce tuși la primul 

Ginevrei greș, cum ni se spune-n carte; 



. . . „sunteți deci tatăl meu, am zis, și stimul 

îmi dați ca să vorbesc; și nu-mi încape 

În gând, prin cât mă nalți de sus, sublimul. 



De har se umple prin atâtea ape 

internul meu, încât am bucurie 

că poate-a le-ncăpea fără să crape. 



Deci spuneți-mi voi, dulcea mea mândrie, 

cari fur-ai noștri tați, ce număr anii 

purtau pe când erați încă-n pruncie? 



De staul spuneți, de-a lui Sân Giovanni, 

cum fu pe-atunci și ce familii bune 

mai demne-n el să-i fie căpitanii?“ 



Precum învie-n flăcări un cărbune 

bătut de vânt, așa văzui cum crește 

și facla lui prin dulcea-mi rugăciune. 



și, cum văzui că tot mai clar sporește, 

vorbi cu glasul dulce de nespus 

dar nu-ntr-un grai cum azi se-obicinuiește: 



— „Din ziua-n care „Ave“ fuse spus 

până ce mama-n clipele-i durute 

azi sfântă-n cer povara și-a depus, 



sub Leul său venit-a de cinci sute 

cincizeci și trei de ori al nostru foc, 

sub laba lui nou foc să-și împrumute. 



Născut, ca tații, fui în vechiul loc 

În care cea din urmă dintre seste 

e cea dintâie lâng-al halcii joc. 



Ajunge-a ști de-ai mei strămoși aceste, 

că de-unde-au fost și ce mi-e prea departe 

să spui pe-ntreg, și-o las tăcerii-oneste. 



Mulțimea-n el, câtă putea-ntre Marte 

și San Giovann’ pe-atunci a fi armată, 

era din câtă-i azi a cincea parte. 



Ci-a ei cetățenime,-azi înglotată 

cu Campi și Certald’ și cu Fegghine, 

și-n cel din urmă ins era curată. 



Vecini să-i fi avut, era mai bine, 

decât în burg, pe-aceste ginți de cari 

vorbesc, Galluzzo și Trespian vecine, 



spre-a nu răbda țăranii-acei murdari 

din Signa și-Aguglione, cari anume 

făcuți sunt parcă-a deveni tîlhari. 



și, dacă tagma cea mai rea din lume 

n-ar fi cu cezar astfel de tirană, 

ci-având fiasca mil-a unei mume, 



câți florentini, ce-azi schimbă-n vro dugheană 

și vând, nu s-ar fi-ntors la Simifonti, 

pe unde-ai lor strămoși cereau pomană. 



În Montemurli-ar fi stăpâni tot Conți, 

și-n cercu-Aconei Cerchi ne-ar fi stând 

și-n Valdigrieve, poate, Bondelmonti. 



Confuzia de familii-a fost oricând 

cetății-un început de-o nouă sfadă 

și-un rău, ca-n trup ce-ndopi de-al doilea rând. 



Pe-un taur orb mai lesne-l faci să cadă 

decât pe mielul orb, și-n carne calea 

și-o fac, decât cinci spăzi, mai lesne-o spadă.. 



Când stai să vezi cum Luni și-Urbisaglia 

s-au dus și cum cu ele pe-un pripor 

se duce Chiusi-acum și Sinigaglia, 



nu-ți pară lucru nou s-auzi cum mor 

familii-n lume și nici groaznic foarte, 

căci orișicare-orașe-au moartea lor. 



și toate-a voastre lucruri au o moarte, 

ca voi, ci pare-ascunsă-n câte una 

ce-o duce lung, că-i scurt-a voastră soarte. 



și,-așa cum cerul ce-l rotește luna 

mereu inund-ai mării țărmi și-i seacă, 

Florenței face tot așa Fortuna. 



Mirare deci să nu te mai petreacă 

de care-ți spui, de-antici, de florentinii 

a căror faimă tâmpii-acum o-neacă. 



Văzui pe Ughi, Ormanni, Catellini. 

Filippi și-Alberichi, ai puterii 

bărbați ilustri,-n marginea ruinii, 



și mari văzui și-antici pe cavalerii, 

și cei de la Sannell’, și vechea Arcă, 

Bostichi,-Ardinghi vechi, și Soldanieri. 



În poarta care-acum grozav se-ncarcă 

c-un nou sperjuriu și-ntr-așa măsură 

că va peri-n curând și-această barcă, 



trăiră Ravignani, cari născură 

pe Guido, graful, și pe câți de-acu 

Înaltul nume Bellincione-avură. 



Dar Della Pressa de pe-atunci știu 

a fi stăpân; și scări și-al spăzii sale 

mănunchi de aur Galigai le-avu. 



și mare-un stâlp era la Vaio-n vale, 

Saccheti mari, Fifanti, și Barucci, 

și-acei ce se-nroșesc vorbind de-ocale. 



Era și trunchiul de-unde ies Calfucci 

voinic pe-atunci și-n scaune curule 

chemați erau și Sizzi și-Arrigucci. 



O, cum văzui pe-acei ce nesătule 

trufii i-au stins și-n orice faptă mare 

sporeau Florența galbenele-i bule ! 



Așa făceau părinții-acelor care, 

oricând vrun loc de episcop lipsește, 

s-adună-n consistoriu spre-ngrășare. 



Mișelul neam ce-acu-ndrăcit gonește 

pe cei ce fug, dar cui arat-un dinte 

sau punga sa ca mielul s-umilește, 



se urc-acum, dar prea cu slabă ginte, 

Încât nu-i place lui Ubert Donat 

că socru-so-l făcu al ei părinte. 



Era și-n piață Caponsacc’ mutat 

din Fiesole pe-atunci, și nume bune 

avea și Giuda-n burg, și Infangat. 



și-ascult-un adevăr părând minune: 

În micul burg intrai prin poarta care 

și-acum dup-ăl de Pera i se spune. 



și-oricine poartă semnu-acelui mare 

baron, al cui și numele și-onorul 

la hramul Tomei află-mprospatare, 



de-aici avea și rangul și favorul, 

deși acel ce-ncinsu-l-a cu foi 

de aur azi unit e cu poporul. 



și Gualteroți și Importuni cu noi, 

și-ar fi mai liniște și-n burg, vezi bine, 

de nu l-ar fi-nvadat vecinii noi. 



Iar casa, de-unde-amarul vostru vine 

prin justa furie-a cui vă dete morții 

și-a pus și dulcei vieți a voastre fine, 



era-n onoare, ea și toți consorții. 

O, Buondelmont, fugind de nunta sa 

prin sfat străin, ce rău zvârlit-ai sorții! 



O, câți ce-azi plâng ar fi voioși, de da 

Cel-Sfânt atunci în Ema pat a-ți face 

În cea dintâi spre-oraș venire-a ta! 



Ci-acelei pietre, ce știrbită zace 

păzind la pod, fu scris să-i dea victime 

Florența, biata,-n ultima ei pace. 



Cu-atare și-alt-asemeni nobilime 

văzui Florenț-atâta pace-având, 

că n-avea cauză de-a se plânge nime. 



Cu-aceasta i-am văzut poporul stând 

și drept și glorios, și-n suliți crinul 

purtat întors eu nu-l văzui nicicând, 



și nu-l făcuse roș încă dezbinul.“







	▲ Începutul paginii.



Cântul XVII


Precum veni la Climene să-mpace 

un zvon protivnic ce-auzise-acel 

ce-avari pe tați și-acum cu fiii-i face, 



așa fui eu și-așa simțit ca el 

de doamna mea ca și de sfânta pară 

venită-n jos cu-așa de dulce zel. 



De-aceea-mi zise ea: — „Să faci s-apară 

al dorului tău foc ce arde-n tine, 

interna stamp-a lui purtând-o clară, 



dar nu spre-a ne spori ce știm noi bine 

prin vorba ta, ci spre-a-ndrăzni să spui 

ce sete ai ca el să ți-o aline.“ 



— „O, scump răsad al meu, ce-atât te sui, 

Încât, cum vede-a noastr-umană minte 

că-n trigon loc de două-obtuze nu-i, 



așa vezi clar tu orice-ntâmplăminte 

când nici nu sunt, căci vezi în punctu-n care 

toți timpii de-orișicând sunt timp prezinte; 



pe când era Virgil a mea-ndrumare 

pe dealul cel ce spal-a noastră zgură, 

precum și-n lumea cea făr’ de urcare, 



de-ursita mea viață spuse-mi fură 

cuvinte tari, deși mă simt, firește, 

gătit de-oricare-a sorții lovitură. 



Deci dorul meu te rog de-l împlinește 

să știu cu ce m-așteaptă viitorul, 

căci fierul prevăzut mai blând lovește.“ 



Așa vorbii acum și tot spre-odorul 

acel ce rni-a vorbit, și,-a doamnei mele 

voinț-urmând, mi-am spus cu-aceastea dorul. 



Nu-n vorbe vagi, cum se-nvăleau în ele 

nebuni păgâni, pe când nu se jertfise 

al lumii miel ce spal-a lumii rele, 



ci-n vorbe clare și vorbiri precise 

ascuns în sine-acel amor patern 

și-arzând în zâmbetele-i proprii-mi zise: 



— „Orice-accident, ca un cuprins intern 

și-n margini dat materiei mortale, 

e scris din vechi în ochiul cel etern, 



dar nu-i sunt lui necesități fatale, 

cum nu-i, în ochii-n care-i oglindită, 

nici nava ce pe-un rîu plutește-n vale. 



Precum îți vine-o arie lămurită 

din orga ce-o asculți, în ochi îmi vine 

din ochiul lui așa și-a ta ursită. 



Precum din cauza vitregei haine 

lăsă Atena Hippolit fugind, 

așa va face-al tău oraș cu tine. 



Aceasta ți-o doresc și-o au în gând 

și-aceasta ți-o vor face-o cei ce cată 

spre-acei ce zilnic pe Hristos îl vând. 



Prin zvon, învinsa parte-o fi-nculpată 

ca de-obicei, dar fi-și-va mărturie 

dreptății-apoi ea însăși, răzbunată. 



Lăsa-vei tot ce-n lumea ta cea vie 

ți-e lucru drag și-a tristei exilări 

săgeată primă asta o să-ți fie. 



Vedea-vei tu, cerșită pe cărări, 

ce pâne-aduni și cât de-amară cale 

să urci și să scobori străine scări. 



Dar cea mai grea povar-a vieții tale 

va fi stupida și-mbecila turmă 

de soți ce-i vei avea-ntr-atâta vale, 



cu toții-ngrați, mișei și răi, ce scurmă 

poziția ta, ci vor păți rușine, 

nu tu, ci ei, nu multă vreme-n urmă. 



Va da dovezi c-aveau gândiri haine 

purtarea lor, încât îți va fi drag 

că-ți ești partid tu singur pentru tine. 



Lombardul mare cu-ospitalu-i prag, 

acel cu scara paserii cei sfinte 

va fi refugiu-ți prim și-ntâi toiag. 



și-atât de mult te va avea aminte, 

Încât ce-i după dintre-a da și-a cere 

la alții, jos, la voi va fi nainte. 



La el vei ști pe-acela cui putere 

atât i-a dat născându-l astă stea, 

că fapte mari el pune-va-n vedere. 



Dar numai mai târziu le veți vedea, 

că-i tânăr prunc, cui i se-ntoarse anul 

În jurul său de-a noua oar-abia; 



dar, pân-a nu-nșela pe-Enric dușmanul 

gascon, va da scântei a sa virtute, 

ce ia-n dispreț și trudele și banul. 



și-atât apoi vor fi de cunoscute 

pornirile lui mari, că inimicii 

vor fi siliți să n-aibă guri tăcute. 



Te-ncrede-n el și-a sale beneficii; 

prin el schimbare-avea-va multă ginte, 

mutându-și starea marii ca și micii. 



Tu-ți scrie-acestea despre el în minte 

dar nu le-obști. . . „și multe-a spus de toate, 

de necrezut chiar cui va fi prezinte.“ 



și-apoi: „Acestea-s glosele, nepoate, 

la câte ți s-au spus. Vezi ce insidii 

ascund în ele-așa puține roate. 



Nu cer să porți pe-ai tăi vecini invidii, 

căci viața ta-i cu mult mai lung ursită, 

cu mult dincolo de a lor perfidii.“ 



Tăcând apoi, când umbra fericită 

îmi dete semn că trama și-o gătește 

s-o bată-n teara cea de mine-urzită, 



așa-ncepui, ca cel ce se-ndoiește 

și,-un sfat voind, pe-atare om îl cată 

ce vrea ce-i just și vede și iubește: 



— „Eu bine văd cum mă-mpresoară, tată, 

cumplitul timp ca lovituri să-mi dea, 

mai grele cui mai făr’ de griji s-arată; 



deci bine-mi e să-nvăț a prevedea, 

ca, scos din cel mai dulce loc afară, 

să nu-mi pierd pe-alții prin cântarea mea. 



Căci jos, în lumea nesfârșit de-amară, 

și și pe deal, pe-a căruia-nălțime 

frumoșii-ai doamnei ochi mă ridicară, 



și-apoi și-n cer prin roțile sublime 

putui să-nvăț că ceea ce rezic 

la mulți le-o fi grozavă-n guri acrime. 



Ci-a fi dreptății-un prea timid amic 

mă tem, spre-a nu fi mort acelor care 

numi-vor veacul cel de-acum antic.“ 



Iar facla ce-ascundea comoara-mi mare 

de-aici s-aprinse-n toat-a ei ființă, 

precum în soare-oglinda de-aur pare; 



și-apoi: — „Câți au murdară conștiință, 

printr-alte infamii sau printr-a lor, 

oricând simți-vor aspr-a ta sentință. 



Minciunii, totuși, tu să-i pui zăvor 

și-ntreaga ta vedenie-o fă obștită, 

iar cei cu râie scarpine-o cum vor. 



Căci vorba ta, de-o fi nesuferită 

la-ntâiul gust, va fi un nutremânt 

hrana ce-apoi, când fi-va mistuită. 



A ta strigare-asemeni e c-un vânt 

ce mult mai mult supreme culmi le bate; 

și probe tari de-onoare-acestea-ți sunt. 



De-aceea-ți fură-n ceruri arătate, : 

ca și pe deal, și-a morții vale crudă, 

tot duhuri mari prin faimă reputate; 



căci ori nu crede,-ori nu-i dispus s-audă 

un om atari exemple care-ascuns 

au rostul lor, ori prea găsit cu trudă, 



și nici un fapt ce nu-i concret de-ajuns.“







	▲ Începutul paginii.



Cântul XVIII


De-al său cuvânt avea plăcere mare 

alesul duh, iar eu gustam, firește, 

pe-al meu, amestecând și dulci și-amare. 



Dar doamna ce spre ceruri mă-mboldește: 

— „Gândește-altce, gândește, aproape sunt 

de cel ce-orice nedrept îl potolește !“ 



Mă-ntoarsei deci la dulcele-i cuvânt 

spre-a mea-ntărire și renunț a spune 

ce-amor văzui în chipul ei cel sfânt, 



și nu numai căci graiul s-ar opune, 

dar duhu-i slab, și ce-i deasupra lui 

nu poate-obști, când altul nu-l dispune. 



Atât e de-asta tot ce pot să spui, 

că,-n vreme ce-o priveam, ca niciodată 

fui liber de-orice-alt dor cât timp avui 



plăcerea cea de veci, ce reflectată 

era-n Beatrice, cu zâmbiri divine 

din mândru-i chip cu-al doile-aspect redată. 



C-un fulger de surâs m-a-nvins în fine 

și: — „’Ntoarce-te și ascultă, zise ea, 

căci nu e raiul numa-n ochi la mine!“ 



Precum la noi adese poți vedea 

dorința-n ochi când fierbe-așa ferbinte 

că-ntregul suflet ni-e pătruns de ea, 



așa din focu-acelei flăcări sfinte 

văzui, când m-am întors spre dânsul iară, 

c-ar vrea puțin a-mi mai vorbi nainte. 



și-așa-ncepu: — „Pe-aceast-a cincea scară 

a pomului, prin creștet trăitorul, 

ce-n veci dă rod și-n veci e-n primăvară, 



sunt duhuri ce, nainte-a-ncepe zborul 

spre cer, au fost atât de cunoscute 

c-ar face-oricărei muze-un rău izvorul. 



Spre-al crucii braț cu ochii deci tu du-te 

și cel strigat va face-acum mișcarea 

ce-o face-n nori și focul lor cel iute.“ 



Văzui pe cruce-un foc cum taie zarea, 

și „Iosu’“-auzii, văzând când fui, 

căci nu-l văzui cât timp nu fu chemarea. 



La naltul nume „Macabeu“ văzui 

alt foc apoi, căzând, cum se rotește, 

și-i da sfîrlezii bici plăcerea lui. 



Urmai pe Carol Magnu cum sclipește 

pe-Orland apoi și ambii-n zbor cum ard, 

cum ochiu-n zbor pe-un șoim îl urmărește. 



îmi fu apoi Wilhelm, și Renoard, 

și dulcele Gottfrid privirii-o țântă 

pe cruce-n jos, și-apoi Robert Guiscard. 



Intrând apoi de-a valma-n gloata sfântă 

și-acel care-mi vorbi, dovezi mi-a dat 

ce-artist este-ntre-acei ce-n ceruri cântă. 



Spre dreapta m-am întors atunci să cat 

În ochii doamnei, ori prin semn povețe, 

ori din cuvânt, să știu ce-am de lucrat; 



și-așa-i văzui de dulci, și-ai dulcii-i fețe 

atâția nuri, că ea-ntrecea pe-oricare 

din cei de-aici, chiar și-ultima-i frumsețe. 



Precum, când simte-un om o tot mai mare 

plăcere, zi cu zi, spre fapte bune, 

își vede sporul ce-n virtute-l are, 



așa simți urcarea mea cum pune 

mai mare arc, prin cer rotind cu mine, 

văzând cu mult mai mândră-acea minune. 



și-n scurtă vreme-apoi, precum revine 

albeața-n chipul palidei femei, 

când trece-a ei roșață de rușine, 



așa, când m-am întors, în ochii mei, 

a șasea stea cu-alboarea-i temperată 

făcu să văd că sunt în sânul ei. 



Văzui acum iubirea-nflăcărată, 

ce-aici lucește-n focul jovial, 

În ochii mei că-n litere s-arată. 



Precum când se ridică de pe mal 

cu vesel glas sătule păsărele, 

formeaz-ori șiruri lungi, ori stol oval, 



așa și-aici mulțimi de flăcărele 

zburau cântând în sfânta lor lumină 

ori D, ori I, ori L făcând din ele. 



Pluteau dintâi pe-un tact de horă lină, 

apoi, formînd o liter-a scrisorii, 

stăteau puțin, tăcere-având deplină. 



O, muzo, tu, ce-nvecinești cu glorii 

poeții tăi și-i faci eterni să fie, 

și-orașele prin ei, și-mperatorii, 



o, dă-mi lumina ta să pot descrie 

aceste chipuri cum le-avui în vis 

și-n scurtu-mi vers tu vars-a ta tărie! 



Vocale ei și consonante-au scris 

de cinci ori șapte și-am ținut aminte 

ce părți aveau, pe rând. cum s-au închis. 



Diligite justitiam, mai nainte 

fu verb și nume-n scrisul lor; și-urmară 

qui judicatis terram, trei cuvinte. 



Cu M din vorba ultimă ei stară 

fixați așa, că Joe a rămas 

ca și de-argint cui de-aur tiv îi dară. 



Veniți de mai de sus apoi, popas 

În vârfu-acestui M făcură unii, 

cântând, cred, bunul ce spre el i-a tras. 



Apoi, precum loviți când ard, tăciunii 

răsfiră-n jur nenumăr de scântei 

din cari se-ncred a proroci nebunii, 



așa săltau mai mult de-o mie-acei 

de-aici, mai jos, mai sus făcându-și jocul, 

precum li-e dat de-acel ce arde-n ei. 



Când toate-au stat pe loc, găsindu-și locul, 

văzui un cap de vultur cum formează 

și-apoi un gât, distinct, din sineși focul. 



Acel ce scrie-aici nu imitează, 

ci singur și-e izvor, din care cură 

virtutea-n veci ce cuiburi formulează. 



Iar ceialalți aleși, ce-ntâi părură 

c-ar sta pe loc, pe M ca să-l încrine, 

mișcați încet s-adaoseră-n figură. 



O, câte perle-aci-mi vădiră bine 

că jos dreptatea este,-o, dulce stea, 

efect al cerului ornat de tine! 



De-aceea rog eu mintea, de-unde-și ia 

puterea ta-nceput și curs, să vadă 

de unde-i fumul ce te-orbește-așa; 



și-urgia ei cumplit din nou să cadă 

pe-acei ce cumpără și vând în templu 

clădit pe semne și-omorâți de spadă. 



Oștire sfântă, tu, ce te contemplu, 

te roagă pentru toți cei făr’ de minte, 

ce pier în lume-urmând un rău exemplu. 



Purtau război cu spada mai nainte, 

iar azi negând și-aici și-aici o pâne 

ce nimănui n-o neag-un bun părinte. 



Tu, cel ce-azi scrii numai spre-a șterge mâne, 

socoți c-acei doi principi, ce-au murit 

În via ce-o despoi, sunt vii, stăpâne. 



Ei, da, tu zici: „Mi-e doru-așa-ntărit 

spre-acel ce vru să n-aibă nici un staul 

și-al cui martiriu-un dans i l-a gătit; 



ce-am eu să-mpart cu Petru și cu Paul?“







	▲ Începutul paginii.



Cântul XIX


În față-mi stete-acum cu-aripi întinse 

frumosul chip ce dă fericea stare 

atâtor duhuri strâns în el cuprinse. 



Părea tot insu-a fi rubin în care 

ardea din soare-o raz-așa de vie, 

că-n ochii mei stârnea străfulgerare. 



Dar câte-acum mi-e dat a le descrie 

nici limbă n-a mai spus, n-a scris condeiul, 

nici n-a mai conceput vro fantazie; 



căci „eu“ văzui și-am auzit rostreiul 

vorbind, și „eu“ și-„al meu“ era zicând, 

ci „noi“ era și-„al nostru“-n glas temeiul. 



și-a zis: — „Fiindc-am fost și drept și blând, 

urcat eu fui aci-ntr-atâta slavă 

ce-n veci n-o poți ajunge numai vrând. 



Lăsai în lume fapte de ispravă 

și-atari, că răii le slăvesc din gură, 

ci-a face-așa ca noi le pare-otravă.“ 



Precum se simte-o singură căldură 

din mulți cărbuni, așa din multe-amoruri 

un singur glas scotea și-acea figură. 



Iar eu: — „O, voi, a vecinicelor coruri 

eterne flori, am zis, cari singur unul 

miros îmi dați din toate-a voastre-odoruri 



suflând, vă rog sa-mi potoliți ajunul 

cumplitei foame, care nu mi-o-mpacă 

În lume-un nutriment, de mult, nici unul. 



Eu bine știu că-ntr-alte ceruri, dacă 

din ele-și face-oglindă Dumnezeu, 

cu văl el nici pe-al vostru nu-l îmbracă. 



Voi știți ce-atent și cât de gata-s eu 

s-ascult, voi știți și dubiul ce-mi fusese 

de-atâta timp un vechi ajun al meu.“ 



Precum un șoim, când de subt pânză iese, 

clătind din cap s-arat-a fi dispus 

și bate din aripi cu ciocul drese, 



așa văzui eu chipul cel compus 

din laude-a divinei vreri cântate 

cum știu ei singuri cei ferici de sus. 



—„Acel care-a-nvârtit compasul, frate, 

pe-a lumii margini și din sine-a scos 

atâtea-n ea, și-ascunse și-observate, 



el nu putu să-mprime-atâta-n jos 

virtute-ntregii lumi, ca să nu-și vadă 

rămas cuvântu-n nesfârșit prisos. 



și-aici trufașul prim îl ai dovadă: 

nevrând, el, culme-a orice creatură, 

s-aștepte har, cumplit avu să cadă; 



deci vezi căci orice minimă natură 

mai jos e vas prea strâmt acelui bine 

ce, nesfârșit, și-e-n sine-a sa măsură. 



Privirea noastră deci, ce nu-i în sine 

decât un licur slab al minții-acei 

de care-s toate-n lumea toată pline, 



nu poate-atât de tare-a fi cât vrei, 

spre-a nu vedea-n mai multă depărtare 

decât e-ntr-adevăr principiul ei. 



Deprinși ai voștri ochi cu-a voastră zare 

În vecinica justiție-atât pătrund 

cât pot de-adânc pătrunde ochii-n mare, 



căci ei, la mal de văd al mării fund, 

nu-l văd la largul unde-adânc e plinul, 

și totuși e, dar apele-l ascund. 



Lumină nu-i, când nu-i din ea seninul 

cel vecinie clar; altfel e numai nori 

și-o umbr-a cărnii sau aori veninul. 



ți-am rupt de-ajuns acele-nvălitori 

ce-ascund astfel dreptatea-ncât, firește, 

de-al dânsei rost tu te-ndoiai aori, 



Încât ziceai: Născut la Ind trăiește , 

un om, și-acolo nimeni lui nu-i spune 

de Crist c-a fost, nu-i scrie, nu-i cetește, 



dar are juste vreri și fapte bune, 

pe cât umana minte ne concede, 

și-n trai și-n vorbe-i plin de-nțelepciune; 



deci cum e dreapt-osânda ce i-o dete 

că n-a fost botezat în legea vie 

și-n ce-i stă vina lui, dacă nu crede? 



Tu cine ești să-mi stai în scaun mie, 

la mii de mile vrând a judeca 

cu ochi ce văd de-o palmă-n miopie? 



Câți vreau suptile-argumentări a da, 

de n-ați avea scripturile divine, 

cumplit de multe-ar ști ei dubita. 



O, duhuri tâmpe-n lutul ce vă ține! 

Suprema vrere, bună-n sineși, nu-i 

nicicând altfel, căci ea-i supremul bine 



și-atât e just cât e-n măsura lui: 

nimic ce-i bun creat nu-l ispitește, 

dar el e cauza, radiind, oricui.“ 



Așa cum barza peste-un cuib plutește 

când puiul e sătul și,-urmând plutirea, 

sătulul pui din cuib la ea privește, 



așa nălțai și eu spre el privirea 

și-alesul chip așa, cu-aripi mișcate 

de sfinte duhuri, își făcu rotirea 



deasupra mea, cântând: — „Celea cântate 

de mine-ți sunt atât de necuprinse, 

ca și de oameni vecinica dreptate“. 



și-n semnul care-a Romei vaz-o-ntinse 

mai stând, când s-odihni fericea grupă 

de lămpi ce sunt de Duhul Sfânt aprinse, 



din nou: „Nu s-a urcat într-astă trupă 

nicicând un om ce n-a crezut în Crist, 

nici pân-a fi țintit în lemn, nici după. 



Dar iată mulți ce strigă: Crist, oh, Crist! 

i-or fi mult mai străini la judecată 

decât acei ce n-au știut pe Crist. 



Pe-atari i-or condamna arabii-odată, 

când două cete vor forma colegii, 

săracă una, și-alta-n veci bogată. 



și cum vă va numi mongolul regii, 

când vor vedea deschisă cartea-n care 

le-a scris Cel-Sfânt toți munții făr’delegii? 



Vedea-se-va-ntre câte-Albert le are și-acea 

ce dă-ngrozită grabă penei, 

prin care-al Pragei regn pustiu azi pare. 



Vedea-se-va ce-amar pe malul Senei 

aduce-acum falsificând monete 

cel dat de-un porc mistreț ca dar Ghehenei. 



Vedea-se-va trufia ce-ncumete 

pe brit și scot spre-atâta nebunie 

că nu se sufăr stând lâng-un părete. 



și iar desfrîul vieții-n trândăvie 

a regelui ispan și cel boem 

ce nici nu vrea virtuți, nici nu le știe. 



și iar, la șchiopul din Ierusalem, 

virtuțile-i c-un singur I descrise, 

și multele contrarii-a lor cu M. 



și iar ce lacom și ce laș păzise 

avarul rege insula de foc, 

În care-n ani târzii muri Anhise; 



și, clar spre-a-l arăta cumplit escroc, 

scrisoarea fi-va-n litere scurtate, 

cari mult vor spune-n puțintelul loc. 



și-oricine va vedea pe-un unchi și-un frate 

cum fac de râs, lucrând ca precupeții, 

un neam așa de bun și două state. 



și voi, norveg și portugal, procleții, 

veți fi-nsemnați, și sârbul ce văzu 

chiorâș tiparul banilor Veneții. 



Ferice, de-i scăpa de-amar de-acu, 

Ungaria! și,-a munților cunună 

de-ți e, Navarra, scut, ferice tu! 



și creadă-mi toți că vai și plâns arvună 

Nicosia dă și Famagost-acestii 

urgii, de-acum, prin bestia lor nebună 



ce merge-n rând frățește cu-alte bestii.“

Cântul XX


Când cel ce luminează-ntreaga lume 

scoboar-astfel pe-al nostru cer, că-ndată 

și-ncepe ziua-ncet să se consume, 



de mulții ochi în cari tot el s-arată 

se umple bolta cea ce mai nainte 

n-a fost decât de dânsul luminată. 



Acest tablou ceresc mi-a dat prin minte 

când semnul lumii și-al puterii ei 

a pus tăcere-n rostrul gurii sfinte, 



căci, mult mai mult lucind acum acei 

de-a pururi vii, un cor au prins să facă, 

dar stins și-uitat mi-e ce cântară ei. 



O, dulce-amor ce-n zâmbete se-mbracă, 

ce-aprins păreai aci-ntre-aceste zboruri 

ce-au singur dorul Celui-Sfânt să-i placă! 



Iar, când acele dragi și dulci odoruri, 

de care-a șasea faclă se-mpurpură, 

au pus tăcere-n sfintele lor coruri, 



păru c-aud o vale cum murmură, 

din stâci în stâci, căzând cu apa clară, 

vădind prisosul culmei de-unde cură. 



și, cum la gât un sunet de ghitară 

ia forma sa, și-n gură de cimpoi 

cum sună vântul cel pătruns de-afară, 



așa, și fără de zăbav-apoi, 

și-acel al paserii murmur suise 

pe gât în sus, părând c-ar fi urloi, 



și voce-a devenit, și-apoi deschise 

cuvinte-a scos, așa cum doritoare 

le-ai vrut tu, inimă-mi, în care-s scrise. 



— „Acel organ al meu ce vede soare 

și-l rabdă, a zis, în vulturii ce mor, 

privește-mi-l cu-atenție stătătoare, 



căci, dintre câți mă fac cu focul lor, 

acei ce-n cap fac ochiul meu sunt regii 

ce-s culme-acestor grade-a tuturor. 



Acel ce-i centru-acestei forme-a-ntregii 

e-al spiritului sfânt poetul, care 

din loc în loc purtat-a arca legii; 



el știe-acum ce merit cântu-i are 

și cât de mult îi făptui dojana, 

din plata lui ce-i fu egal de mare. 



Din cinci acei ce-alcătuiesc sprânceana, 

cel mai aproape de-al meu cioc făcuse 

să nu-și mai plângă pe-al ei fiu vădana; 



el știe-acum ce-amar lui i s-aduse 

că n-a urmat pe Crist, prin cunoștința 

și-a dulcii vieți de-aici și-a cei opuse. 



Acel ce-urmează apoi circumferința, 

cum mergi pe arc în sus, putu s-amâne 

sfârșitul său, căci dreaptă-i fu căința 



el știe-acum ce neclintit rămâne 

În veci verdictul, chiar când dreapta rugă 

acolo, jos pe-un azi îl schimbă-n mâne. 



Iar celălalt, și-al meu și-al legii slugă, 

cu bune gânduri, dar cu rea urmare, 

trecu la greci, de papa viind să fugă; 



el știe-acum că răul ce răsare 

din bunu-i fapt nu-i stric-aici nimic, 

ci-n lume-aduse-așa de rea stricare. 



Urmeaz-apoi pe-al arcului colnic 

Guiglielm’, cel plâns de țara ce-azi jălește 

că-i Carol încă viu, cu Frederic; 



el știe-acum ce mult Cel-Sfânt iubește 

pe-un rege drept, iar ast-o și arată 

lucrarea sa ce-n foc îl învălește. 



și cine-ar crede-n lumea cea stricată 

c-ar fi a cincea facl-aci-n rotundul 

acestei sfere, de Rifeu purtată? 



El știe-acum atâtea ce-n afundul 

eternei legi nu vede lumea vie, 

deși privirea-i tot n-ajunge fundul.“ 



Precum, zburând pe sus, o ciocârlie 

ea cântă-ntâi și tace-apoi din cânt 

cu saț din cea din urmă melodie, 



așa-mi păru acum și chipul sfânt 

al vecinicei plăceri, a cărei vrere 

le face toate-a fi așa cum sunt. 



Deși-ndoiala mea ieșea-n vedere 

ca și-o coloare-n sticla care-o-mbracă, 

nu-mi dete timp s-aștept însă-n tăcere, 



ci-am și strigat: — „Dar astea cum se-mpacă?“ 

de-a ei greime cu putere-mpins, 

iar ele-au prins mai vii lucori să facă. 



Apoi, cu ochiul mult mai tare-aprins, 

fericele-acel semn așa-mi răspunse 

spre-a nu mai sta-n uimirea ce m-a prins: 



— „Tu crezi aceste lucruri nepătrunse 

căci eu le spui, dar nu vezi cum adică, 

Încât, deși le crezi, îți sunt ascunse. 



Ești ca și-un om. ce știe cum să zică 

pe nume-unui obiect, ci-n quiditate 

nu-i poate-ntra când nimeni nu-i explică. 



Coelorum regnum violență pate 

prin cald amor și vrerea cui sperează, 

cari vrerea cea divin-o pot abate; 



dar nu cum om pe om îl asuprește, 

ci-nvinge-așa că rabd-a fi victimă 

și,-nvins apoi, prin milă biruiește. 



Ești prins de-uimire-acum de viața primă 

și-a cincea tu, nu poți pricepe dritul 

că ele-ornează-această stea sublimă. 



Dar nu păgân, cum crezi, le-a fost sfârșitul, 

ci drepți creștini credinț-aveau curată 

În Crist ce va sosi, și-n Crist sositul. 



Din iad, de unde-o vrere niciodată 

nu vrea ce-i just, și-a scos a sa ființă 

Traian, și-aceasta-i fu speranței plată, 



speranței vii ce-ntreaga ei putință 

o puse-n rugi la cer, spre-a-l deștepta 

și-așa din nou s-agite-a lui voință. 



Slăvitul duh ce-uimi gândirea ta 

pe-un scurt răstimp se-ntoarse-n carne vie, 

crezând în cel în stare-a-l ajuta; 



și,-adânc crezând, ardea cu-așa tărie 

iubirea lui, încât, la moartea nouă, 

el demn a fost în hor-aici să vie. 



Alt duh, prin mila ce ne curge nouă 

de-atât de sus, încât nici o zidire 

n-ajunse norii de-unde ea ne plouă, 



își puse-n drept întreaga lui iubire, 

de-aceea tatăl vru gradat să-i verse 

lumina-n ochi, de Crist și mântuire; 



de-aceea și crezu și nici nu merse 

pe-un drum c-un păgânism de-ordură plin 

și-a dat dojeni popoarelor perverse. 



Botez i-au fost trei doamne care vin 

cu sfântul car, de-a dreapta, c-o miime 

de ani mainte-a fi botez creștin. 



O, tu, predestinare,-n ce-adâncime 

izvoru-l ai, -departe de-ochii cui 

nu vede-ntreaga taină cauzei prime! 



Voi, oameni, deci, nu faceți nimănui 

județ, căci noi, ce-n domnu-avem vedere, 

și tot nu știm pe toți aleșii lui; 



dar dulce ni-e acest fel de scădere, 

căci bunul ei sporește-al nostru bine, 

Încât ce domnul vrea ni-e proprie vrere.“ 



Așa deci semnul vrerii cei divine, 

voind miopu-mi văz mai clar a-l face, 

mi-a-ntins paharul dulcii medicine. 



și, cum urmează pe-un solist dibace 

un bun celist cu-a strunelor vibrare 

și cântu-așa cu mult mai mult ne place, 



așa, îmi amintesc, că-n timpu-n care 

vorbea, acele două flăcări sfinte, 

precum concordă ochii-ntr-o mișcare, 



mișcau al lor focșor după cuvinte.

Cântul XXI


Al doamnei chip din nou acum fixîndu-l

cu dragi priviri și-ntregul duh în ele,

nu-mi sta spre-altce nimic în lume gândul.



Dar nu zâmbea, ci: — „Zâmbetele mele

te-ar face jertf-acum acelei stări

ce-avu, când spuză se făcu, Semele.



A mea lucoare, ce pe-aceste scări

din vecinicul palat mereu s-aprinde,

cum vezi, urmând gradatei mele-urcări,



de n-aș mai înfrîna-o, s-ar încinde

așa că-n ea puterea-ți muritoare

o creang-ar fi ce-un fulger o desprinde.



Suntem aci-ntr-a șaptea strălucoare

ce-acum, subt pieptul Leului de pară,

lucește-n jos, slăbind a lui valoare.



Cu mintea după ochi fugi, așadară,

și-oglinzi îi fă, ca să primească-n ei

ce-acu-ntr-aceast-oglind-o să-ți apară.“



Acel ce-ar ști ce dulce-mi avusei

În ochii-i dulci a ochilor pășune,

dintr-alte griji când m-am întors spre ei,



pricepe-ar clar ce dulce-a mă supune

mi-a fost acestui al iubirii sol,

când una și-alta-n cumpănă le-ar pune.



Aci-n cristalul ce dă lumii-ocol,

numit dup-acel duce scump, sub care

trăi pământul de-orice rele gol,



o scară-n față, cum în soare-o are

curatul aur, am văzut și naltă

cum n-aveam ochi spre-atât de sus urcare.



Pe-ai ei fușcei în jos vedeam cum saltă

atâtea lămpi, că-n cer câte-s aprinse

păreau că-s strânse toate-aci-ndeolaltă.



și-așa precum, din firea lor deprinse,

În zorii zilii-ntreg se mișcă stolul

de ciori, spre-a se-ncălzi, de frig cuprinse,



plecând o seamă lasă-n urmă golul,

și, de-unde-au fost, se-ntorc o seamă iară,

iar multe-și fac pe-același punct ocolul,



așa-mi păru și-aici că se presară

acele lămpi, tot stol de stol cum vin,

de-ndată ce-ajungeau pe-anume scară.



Iar cel ce ni s-opri de tot vecin

așa lucea de-aprins, c-am zis în mine:

„Iubirea ce-mi arăți ți-o văd deplin“.



Dar ea, din care și-al tăcerii-mi vine,

și-al vorbei când și cum, ea stă. „și fac,

că nu te-ntreb, deși n-aș vrea, un bine.“



Dar ea, văzând aprinsul dor ce-l tac,

prin văzul cel cui toate-i sunt plinite,

mi-a zis zâmbind: — „Tu poți să-ntrebi pe plac“.



și-am zis așa: — „Nu merite-osebite

mă fac pe mine demn răspuns să-mi dai,

dar pentru ea, care-a-ntreba-mi permite,



te rog, ferice duh, ce-ascuns îmi stai

În veselul tău foc, știut a-mi face:

că-mi vii aproape-atât, ce cauză ai?



Să-mi spui de ce-ntr-această sferă tace

cântarea dulce-a raiului ce-airea,

Într-alte sfere,-așa de mult vă place?“



— „Mortal auz ai tu ca și privirea“

mi-a zis; și-apoi „de-aceea nu se cântă,

de ce-a-nfrânat și doamna ta zâmbirea.



Pe trepte-n jos venii pe scara sfântă

atât de mult spre-a-ți face-o serbătoare

prin spus și prin lumini ce mă-nvestmântă.



Nu-mi dă mai mare-amor mai mare-ardoare,

căci ferbe-amor cu mult mai mult în sus

spre cer, gradat, cum vezi și din lucoare.



Ci nalta milă, ce-a servi ne-a pus

voinței cei ce lumii-i dă ființă,

ne-mparte-așa, cum vezi făr-a-ți fi spus.“



— „Eu, sfântă lampă, văd cu prisosință

c-ajunge-amorul într-acest regat

spre-a fi servind eterna provedință;



dar asta-i tocmai ce mi-e greu de-aflat:

de ce chiar tu-ntre toți însoțitorii

spre-acest oficiu-ai fost predestinat?“



Ai vorbei mele-abia s-au stins vaporii,

când, miezul său un centru el făcându-l,

rotea-mprejur ca iutea roat-a morii



și-a zis, iubirea cea din ea purtându-l:

— „Asupra-mi cade vecinica lumină

și,-acest vestmânt ce-l am ea străbătându-l,



cu văzul meu virtutea i se-mbină

și-atât de sus mă nalț că pot vedea

principiul prim ce-o dă din el, divină.



De-aici am deci și veselia mea,

căci văzul meu pe cât de clar pătrunde,

pe-atât mai clar vestmânt de foc el ia.



Dar nici din cerul cel mai clar, de unde

serafu-n tatăl mai adânc ochește,

ce-ntrebi acum nici el n-ar ști răspunde,



căci tu mă-ntrebi ce-atâta s-adâncește

În sfat etern, că, vrând ca să scoboare

În el, un ochi creat trudit s-oprește.



Iar, când vei merge-n lumea ta ce moare,

să scrii ce-auzi, spre-a nu-ndrăzni pe-un drum

cu-atare țel să-și miște-a ei picioare.



Un duh, ce-aici e foc, e-n lume fum,

deci vezi de poate-un om la voi să știe

ce nici primit în cer nu poate-acum.“



De vorba lui curmat cu-așa tărie,

lăsai chestiunea, dând pe altă cale,

smerit cerând ce om fu-n viața vie.



„Curg munții între-ambii țărmi ai țării tale,

vecini cu voi, și nalți, încât mânia

furtunii-ades se zbate mai la vale.



Acolo fac un gheb numit Catria,

subt care-a stat tăcut un schit al cui

Întregul cult i-a fost numit latria.“



Așa-ncepu și-al treilea-nvăț al lui,

și-apoi urmând: „Serviciilor divine

aici, a zis, așa de rob le fui,



Încât, cu singur sucul de măsline

trăind, răbdai cu drag și ger și sete,

În gânduri sfinte și-nipăcat cu mine.



Acestor ceruri sfântul schit le dete

mult rod cândva, dar azi e loc sărman,

și-i timpul, cred, acestea să s-arete.



În schit aici fui Petru Damian

și Petru Păcătosu-n sfânta casă

a dulcei Maici la malul adrian.



Puțină viață-a morții-mi fu rămasă

când fui ales și tras spre-o pălărie

ce,-un rău murind, tot mai la rău o lasă.



Chefas veni, veni și-acea mândrie

a spiritului sfânt, ca vai de ei,

mâncând ce-aflau în orice-ospătărie.



Prelații de-astăzi vreau însă lachei,

să poarte trena lor și să-i alinte

de brațe-aici și-aici, așa-s de grei.



Acopăr caii lor cu-a lor vestminte

și-așa merg două bestii sub o piele;

oh, cât o să-i mai rabzi, ceresc părinte“



Așa sfârși și mii de flăcărele

descinseră rotind din scară-n scară

și-n orice-ocol mai viu lucind din ele.



Sosiră-n juru-acestui grad și stară

scoțând un glas cu-atât de mare sunet

că glas lumesc nici unul nu-l compară;



ci și, surd de el, nimic n-am prins din tunet.

Cântul XXII


Spre doamna mea, ca și-un copil ce cată 

spre cea la care mai vegheat se ține, 

așa mă-ntoarsei tulburat deodată, 



iar ea, ca mama ce grăbită vine 

la fiu-i palid și mai mort, cu-acel 

un glas ce poate-a pururi să-l aline: 



—„Nu știi că ești în cer?“ mi-a zis. „Că el 

Întreg e sfânt? Că orișice lucrare 

se face-aici pornind din bunul zel? 



Ce mult te-ar fi schimbat a lor cântare, 

ce mult și eu zâmbind, tu poți vedea, 

când glasul lor te-a-nvins așa de tare. 



De-ai fi-nțeles ce rug-au pus în ea, 

ai ști ce răzbunare se ridică, 

pe care tu, trăind, o vei vedea. 



Divina spadă nici târziu nu pică, 

nici prea de timp, cum pare, poate, cui 

așteaptă, ori sperând, ori prins de frică. 



și-acum tu mintea spre-altele să-ți pui; 

ilustre duhuri ai să vezi în cale, 

de-ntorci tu ochii-așa precum îți spui.“ 



Privind atunci pe placul vrerii sale, 

văzui vro sută de mărunte sfere 

ce-n stol s-ornau cu raze mutuale. 



și-am stat precum când singur în tăcere 

sugrumi dorința-n tine ne-ndrăznind 

să ceri, de teamă că-i prea mult ce-ai cere. 



Dar cea mai mare și mai mult lucind 

dintr-aste perle-un pas făcu năinte, 

spre-a face-ntinsul arc să mi-l destind. 



—„Dac-ai putea și tu“ vorbi cuvinte, 

„să vezi ca noi amoru-ne profund, 

ți-ai da pe față tot ce-ascunzi în minte. 



Dar, gândurilor tale ce s-ascund, 

eu totuși vreau, din dorul de-a nu-ți face 

spre naltul țel zăbavă, să răspund. 



Pe-un deal, sub coasta cui Cassinul zace, 

venea, spre-a se ruga, pe culme sus, 

popor sedus și nepornit spre pace. 



Eu sunt acel ce-ntâi pe deal am dus 

sfințitul nume-al cui în lume-aduse 

dreptatea ce-azi mă nalț-așa de sus. 



și-atâta dar divin asupra-mi fuse 

c-am scos din preajma tutor aste locuri 

impiul cult ce lumea ne-o seduse. 



Iar toate-acestea alte sfinte focuri 

au fost bărbați cuprinși de-acea căldură 

ce flori și fructe sfinte naște-alocuri. 



Romoldo și Macarie-aceștia fură, 

iar altii-s frați de-ai mei ce,-n mănăstire, 

cu inimi tari, înfipți pe loc statură.“ 



— „Vorbind cu mine-acum, și-a ta iubire 

ce-arăți, am zis, ca și bunăvoința 

ce-o simt și-o văd în toat-a voastr-oștire 



de foc de-aici, așa-mi lărgesc credința 

precum o roză-n soare răsfirată 

deschide-atât cât este-n ea putința. 



Te rog de-aceea să m-asiguri, tată, 

că am și-atâta har în Dumnezeu 

ca fața ta s-o văd ne-nvestmântată.“ 



— „Plinire-afla-ți-va dorul, frate-al meu, 

În cel din urmă cer, căci el plini-va 

oricare dor, și-al orișicui și-al meu. 



Deplin și-ntreg e-n și-aflând potriva 

oricare dor,căci numa-n el oricare 

un punct a fost de-a pururi unde fi-va 



el nu-i niciunde-n spațiu, poli el n-are, 

și-a noastră scară-i până-n el urcată, 

de-aceea culmea-i nevăzută-li pare. 



Dar Iacov, patriarhul nostru,-odată 

privi cândva și-a culmei ei mândrie 

pe când de îngeri o văzu-ncărcată. 



Ci-azi nu-și desparte-al său picior de glie 

vrun om spre-a o sui, iar norma mea 

rămase jos spre-a răsipi hârtie. 



Iar zidul cel ce-odată schit făcea 

speluncă-i azi, de hoți, și-a lor calpace 

burdufuri pline de făină rea. 



Nici cea mai grea usură nu-i displace 

eternului atât ca fructu-amar 

ce inima-n monahi să zburde-o face; 



stăpâni oricărui bun păstrat de-altar 

îi sunt acei ce pe la uși colindă, 

dar nu cumetrii,-ori alt orice tâlhar. 



Ci-așa-i de lesne-n om ce-i rău să prindă, 

Încât nici n-are trai o bună vrere 

nici cât din mic stejar până la ghindă. 



Vezi, Petru a-nceput lipsit de-avere 

și făr’ de-arginți, iar eu cu rugi și post, 

Francisc al său convent umblând a cere. 



Când stai să vezi ce la-nceput a fost 

oricare lucru și-i privești urmarea, 

ce-ncepe bine vezi că-ncheie prost. 



Iordanul s-a re-ntors, ce-i drept, iar marea 

păreți avu, când domnul vru să-i pună, 

ci-ar fi mai de mirat, aci-ndreptarea.“ 



Sfârșind așa, văzui cum el s-adună 

la stolul său, iar stolul său se strânse 

și-ntreg s-a ridicat ca o furtună. 



Iar dulcea doamnă-n sus acum mă-mpinse 

c-un singur semn, pe scară-n urma lor; 

puterea ei așa de mult mă-nvinse. 



Nimic din câte suie,-ori se scobor 

la noi în mod firesc nu-și are-aieptul 

să poți a-l compara cu-al nostru zbor. 



Precum, creștine,-o să mă-ntorc la dreptul 

triumf și plâng, în așteptarea lui, 

adese-al meu păcat și-mi sânger pieptul, 



tu nu tragi mâna când pe foc o pui 

În graba cum văzui eu semnul care 

urmează pe Vițel și-n el și fui. 



Slăvită stea, tu ce-ai cu-nbelșugare 

puteri adânci din cari, anume știu, 

îmi vine-al meu talent, ori mic, ori mare, 



căci sfântul Tat-a tot ce-n lume-i viu, 

cu voi era spre-a răsări și-apune 

când eu în Tosc-am început să fiu; 



iar, când voit-a harul a dispune 

să intru-n sfera ce vă poartă-n ea, 

sortită-mi fuse-a voastră regiune. 



Suspină-n sus spre voi inima mea 

smerit, ca să-mi adun din voi putere 

spre locul unde-s tras pe-o cale grea. 



— „Ti-e-aproape-atât suprema mângâiere, 

vorbi Beatrice-atunci, că se cuvine 

s-asculți și s-agerești a ta vedere. 



Deci, pân-a nu ți-o fi-nsânit în tine, 

privește-n jos spre-atâtea lumi, spre toate 

pe câte-acum le ai sub tălpi prin mine, 



ca inima-ți să-ți stea, pe cât se poate, 

voioasă-n rând cu cei voioși ce cură 

pe-un drum ceresc în glorioase gloate.“ 



Prin șapte sfere-a mea căutătură 

se-ntoarse-n jos; văzui și-acest pământ, 

așa c-am râs de-umila lui făptură; 



eu țin mai just acel judecământ 

ce-l ia-n dispreț; mai sus cari se ridică 

îi poți numi-nțelepți, fiindcă sunt. 



Văzui aprinsă pe-a Latonei fiică, 

dar făr’ de umbra ce-mi făcea bătaia 

de cap, cu-a ei desime mare-ori mică. 



Putui și soarelui să-i rabd văpaia 

din fața lui, văzui cum iși fac jocul 

vecin și-n jurul lui Dio și Maia; 



văzui pe Jupiter cum temperează focul, 

și-al fiului și-al tatei lui, și clară 

văzui rotirea ce le schimbă locul. 



și toate șapte clar îmi arătară 

cât sunt de mari, ce grabă pun pe căi 

și ce distanțe-n spațiu le separă. 



Iar punctul ce ne’ face-atât de răi, 

pe când roteam așa-n eternii Gemeni, 

Întreg îmi apăru din munți în văi. 



și-ntoarsei ochii-n ochii făr’ de-asemeni.

Cântul XXIII


Ca paserea-n frunzișul drag al ei. 

prin noaptea care-ascunde-ntreaga zare 

la cuib păzindu-și puii golășei, 



spre-a-i tot vedea-n iubirea ei cea mare 

și hrană să le caute spre-a-i crește, 

și dulce-aceast-amară trudă-i pare, 



pe-un ram deschis ea timpul și-l pândește 

și-așteaptă soarele cu dor și cată 

țintit spre nori că doară-doar’ albește, 



așa și doamna mea sta ridicată 

și-atent privind spre partea de lumină 

În care Feb puțină grab-arată; 



Încât, de-atâta dor văzând-o plină, 

eu fui asemeni celui ce,-așteptând, 

vrea și-altceva și-așa, sperând, s-alină. 



Puțin restimp trecu-ntre când și-alt când, 

eu zic într-așteptare-mi și vedere, 

când ceru-ntreg se limpezi pe rând. 



și-mi zise ea: — „Vezi oastea ce nu piere 

a-nvingerii lui Crist, și tot ce crugul 

culese-aici ca rod al ăstor sfere.“ 



De foc în faț-atât îi fu belșugul 

și-a ei priviri de-așa plăcere pline, 

că-mi cat-aici să pui deoparte jugul. 



Cum Febe-n clara noapte-a lunii pline 

zâmbește-n corul nimfelor acele 

ce-ornează ceru-ri toate-ale lui cline, 



văzui-așa-ntre mii de flăcărele 

nou soare-acum și-asemeni foc le da 

cum face-al nostru cu-ale noastre stele; 



prin via lui lumină s-arăta 

așa de-aprins substanța lucitoare 

În ochii mei, că n-o putui rabda 



Beatrice,-o, dulce,-o dragă-ndrumătoare 

Iar ea:— „Ce-atât ți-a-nvins acum ființa 

putere e că-n lume-obstacol n-are. 



Aci-i înțelepciunea și putința 

ce-ntre pământ și cer deschise-o cale 

de care-aveam de-atâta timp dorința.“ 



Precum în urma dilatării sale 

nu-ncape focu-n nor, până-l sfâșie 

și,-n contra firii lui, s-azvârle-n vale, 



așa-ntr-acel ospăț sporindu-mi mie, 

Întregul duh își rupse-al său vestmânt 

și ce-a mai fost nimic apoi nu știe. 



„Deschide-ți ochii să mă vezi cum sunt! 

Văzut-ai stări atari, că ești în stare 

să poți de-acum răbda surâsu-mi sfânt.“ 



Eu fui ca omul care-n simțuri are 

impresia veche-a unui vis avut 

și doar se zbate-a-l prinde-n linii clare, 



când lucru-atât de demn de-a-mi fi plăcut 

mi-l dete-așa că nu va mai apune 

din cartea-n care-mi scriu câte-au trecut. 



Acum chiar toate-acele guri să sune, 

În cari Polimnia cu-al ei stol de fete 

al ei nectar pe cel mai dulce-l pune, 



și nici a mia parte s-o arete 

din sfântu-i zâmbet n-ar ajunge graiul, 

nici ce lumini el sfintei fete-i dete. 



și-astfel acum, reprezentînd eu raiul, 

un salt vă fac e-aci poema mea 

cum face-acel ce rupt găsește plaiul. 



Dar câți vor judeca și tema grea 

și umerii mortali cari o ridică, 

nu-i vor huli că-mi tremură sub ea. 



Pe unde prora mea-ndrăznind despică, 

nu-i drum să-l facă vas ce șovăiește 

și nici vîslaș cui trudele-i fac frică. 



— „De ce-ntr-atâta fața mea te-orbește 

și nu te-ntorci spre parcul cel frumos 

ce-n razele lui Crist aci-nflorește? 



Aici e roza-n care-acolo jos 

fu om divinul verb, sunt crinii care 

ne duc pe dreptul drum cu-al lor miros.“ 



Așa mi-a zis. Eu, gata de-ascultare 

la sfatul ei, mai îndrăznii o dată 

cu ochii-mi slabi în lupta asta mare. 



Pre om la raza soarelui, vărsată 

prin norii rupți, văzuse-un câmp de flori 

cândva privirea-mi de-umbre-ntunecată, 



așa văzui mari cete de splendori 

și-aprins un foc de sus cum le-nvestmântă, 

dar nu vedeam izvoru-acei lucori. 



Tu cel ce-astfel le-aprinzi, virtute sfântă, 

te nalți atâta, ca să aibă loc 

și ochii mei ce-atât de slab s-avântă. 



Frumosul nume-al florii ce-o invoc, 

și-n zori și seara, sufletu-mi împinse 

s-alerg cătând pe cel mai mare foc. 



Iar, când în ambii ochi mi se destinse 

și cum și cât al stelei vii, al cei 

ce-nvinge-n cer cum pe pământ învinse, 



prin cer văzur-o faclă ochii mei 

venind, formată-n cerc ca o cunună, 

și-o-ncinse-apoi, rotind în jurul ei. 



Chiar cel mai dulce cânt, ce-aici răsună 

și-a cui dulcoare sufletul ni-l miră, 

un nor ți-ar fi părut când, rupt, el tună 



alături cu-acel cânt din dulcea liră 

ce-aci-ncingea safirul scump, odorul 

ce mult mai clar tot ceru-l însafiră. 



— „Amor angelic sunt, rotind cu zborul 

Înaltul har, din trupul de lumină 

născut, în care-ospel găsi-ne dorul; 



și voi roti, cât timp urmezi, regină, 

pe fiul tău, și sfera-ne să fie, 

intrând în ea, ne-o faci și mai divină.“ 



Cu-acestea,-n cor cântata melodie 

tăcu, și-acele facle-ntr-o plăcere 

făceau să sune numele Mărie. 



Regeasca mantie-a tutor alte sfere, 

cea mai de foc și cea mai viu mișcată 

și cea mai vie printr-a lui putere, 



avea deasupra noastră-ndepărtată 

interna poal-atât, că, unde-am stat, 

eu n-o puteam vedea nici cum arată; 



de-aceea deci nici focu-ncoronat 

n-avui puteri să-l urmăresc de-acinde, 

când sus, lâng-al ei fiu, s-a ridicat. 



și, ca un prunc ce brațele-și întinde 

spre mama lui, sătul dup-alăptare, 

prin spiritul ce tot spre-afar-aprinde 



așa-ntindeau și vârfu-i fiecare 

În sus aceste lămpi, vădindu-mi bine 

de Sfânta Maic-a lor iubire mare. 



și-n față-mi stând, cântar-apoi senine 

„Regina Coeli“, note-având atari 

că-n veci va fi dulcoarea lor în mine. 



O, ce prisos de-agonisite mari 

au toate-aici, cămară de cămară, 

ce-au fost, spre-a sămăna, voinici plugari! 



Aici trăiesc, gustând comoara rară 

ce-o strânseră cu lacrimi in robia 

din Babel, unde-averea și-o lăsară. 



Aici, cu sfântul fiu și cu Maria, 

triumf își are-al vecinicei victorii, 

cu vechi și nou sobor având domnia 



acel ce ține cheia ăstei glorii.

Cântul XXIV


— „O, voi părtași aleși la marea cină 

a Mielului cel sfânt, ce vă hrănește 

așa că vrerea vi-e de-a pururi plină, 



prin sfântul har ăst om de ciugulește 

gustând din fărmuri de pe-a voastră masă 

cât timp el încă-n trupul său trăiește, 



vedeți-i multul dor care-l apasă, 

și-l rourați puțin: voi beți izvorul 

din care-ale lui gânduri tind să iasă.“ 



A zis; și se făcu tot insu-n corul 

voios o sferă, pol având statornic 

și dând văpăi ca-n goană meteorul. 



Precum se-ntorc rotițele-n ceasornic 

așa, că, de le privești, de-una-ți pare 

că stă pe loc, iar alta fuge spornic, 



așa și-aceste hori de duhuri care, 

danțând grăbit, ori lin, vădeau prin joc 

divers gradata lor ferice stare. 



Din cel ce-orna mai mult sublimul loc 

văzui ieșind un foc așa ferice 

că n-a rămas în cer mai viu alt foc. 



De trei ori ocoli pe Beatrice 

cu-atare cânt că dulcea-i melodie 

n-o poate-n vorbe mintea s-o răspice. 



Deci fac aci un salt, căci, spre-a descrie 

așa de fin, prea aspru e-n coloare 

nu graiul meu, ci orice fantazie. 



— „O, sfântă sor-a mea, cu-atât-ardoare 

ne rogi, încât al tău afect ferbinte 

m-a smuls din sfera plină de lucoare.“ 



Când stete-n loc acea ferice minte, 

s-a-ntors spre doamna mea cu-al ei suflat 

și-așa vorbi cum spusei mai nainte. 



— „Eternă facl-a marelui bărbat, 

cui cheile de-aici aduse, care 

deschid ăst regn, de Domnul ți s-au dat, 



să-ntrebi pe-acesta-n chestie mic-ori mare, 

cum vrei, despre credința care-ți dete 

putere-odată să te miști pe mare. 



Cum speră și iubește el, cum crede, 

nu-ți este-ascuns, căci vezi acolo unde 

oricare lucru ca și scris se vede. 



Dar, pentru câ-n ăst regn nu pot pătrunde 

decât aleșii printr-un crez verace, 

spre gloria lui să-ntrebi și va răspunde.“ 



Precum se-ncinge-un candidat și tace 

cât timp maestru-o chestie-i propune, 

spre-a da dovezi, și nu spre-a o desface, 



așa eu mă-narmam cu probe bune 

cât timp vorbi spre-a fi gătit deodată 

de-așa maestru și de-așa chestiune. 



—„Să-mi spui, creștine bun, și clar arată: 

credința ce-i ?“ Privii deci cu-ndemână 

spre facla de-unde-aceasta-mi fu suflată; 



apoi mă-ntoarsei cătr-a mea stăpână; 

ea-mi dete semn că-și poate descuia 

al său torent interna mea fântână. 



Deci: — „Harul, ce-mi permite-a face-a mea 

confesie celui ce stegar ne fuse, 

să-mi dea puteri să spui precis ce-aș vrea.“ 



și-apoi, continuînd: „Precum ne spuse 

veracea pan-a dulcelui tău frate, 

ce Roma-n dreptul drum cu tine-o duse, 



credința-i stofa vrerilor sperate 

și-apoi dovad-a totul ce nu vezi; 

aceasta-mi pare-a dânsei entitate“ 



Atunci am auzit: — „E just cum crezi, 

dar numai dacă știi de ce anume 

și-ntre substanțe-o pui, și-ntre dovezi.“ 



Iar eu: — „Atâtea lucruri făr’ de nume 

ce-mi dau, să văd mai larg, aci putința, 

așa de-ascunse-s ochilor in lume, 



că-și au temeiul numai în credința 

ce dă nădejdii-al său temei suprem; 

de-aceea-ntre substanțe-i pun ființa. 



Din crezul ăsta, fără să vedem 

nimic altce, ne cat-a ne culege 

dovezi, și-astfel dovad-o și avem.“ 



și iarăși auzii: —„ De-ar înțelege 

astfel câți jos la voi doctrine-adună, 

n-ar fi sofiștii-asa de iuți să nege.“ 



Așa din faclă-i s-auzi cum sună; 

și-apoi: — „Moneta asta, așadar, 

și-n pond și-n aliaj s-arată bună; 



dar vorba e de-o ai și-n buzunar.“ 

Iar eu:— „Cum nu! și lucie și plină, 

și-n marca ei nimic nu e neclar.“ 



și iar ieși din vecinica lumină 

ce-aici lucea: — „Acest odor, apoi, 

pe care-orice virtute se sprijină, 



de unde-l ai?“ — „Bogate-acele ploi, 

ce-au curs, de Sfântul Spirit răspândite 

pe-anticele și-a legii noastre foi, 



rațiune-mi sunt, ce-atâta de-ascuțite 

dovezi îmi dă, încât, convins deplin, 

orice-alte-argumentări îmi par tâmpite.“ 



— „Dar scrisul vechi și nou, din care-ți vin 

atât de-adânci convingerile tale, 

de ce le ții c-ar fi cuvânt divin?“ 



Iar eu: — „Am proba faptelor reale 

la cari n-a fost nevoie de-o natură 

ce scaldă fier și bate nicovale.“ 



— „Dar ce-ți dă probe-acum că se făcură 

acestea toate,-a zis, căci de probat 

chiar asta e. și nimeni nu le jură.“ 



—„Că fără de minuni s-a-ncreștinat 

o lume,-am zis, aceasta-i pentru mine 

cât alte-o sută câte-au mai urmat; 



căci tu intrași sărac, lipsit de bine 

În câmp spre-a sămăna o plantă sfântă, 

ce vie-a fost cândva, și-azi este-un spine.“ 



Sfârșind apoi, sublima curte sfântă 

cânta, prin toate vecinicele case, 

Te Deum, cum de ei și-aci se cântă. 



și-acel baron, care,-ntrebând, mă trase 

din ram în ram în sus, încât avea 

spre vârf de-acum puține foi rămase, 



îmi zise: — „Grația-n care ești, că-n ea 

îți place-a fi, îți dete-atari cuvinte 

că pân-aici le-ai spus cum se cădea, 



așa c-aprob ce spuseși mai nainte; 

ci-acum să ne explici ce crezi tu oare 

și de-unde-ți vine-un crez așa ferbinte?“ 



— „O, tată sfânt și vecinica lucoare 

ce vezi așa ce crezi, că spre mormânt 

putuși să-nvingi mai tinere picioare, 



tu vreai s-arăt“, așa-ncepui cuvânt, 

„formula-n care-mi spui a mea credință 

și-mi ceri și cauza ei. Răspund: în sfânt 



și Unul Domn, o vecinică ființă, 

cred eu, cel nemișcat, mișcând mereu 

Întregul cer prin dor și prin voință. 



N-am singur probe fizice-aici eu 

și metafizice, dar veritatea vie 

ce-a curs de-aci dă ăstui crez al meu 



prin Moise, și profeți, prin psalmi tărie, 

prin evanghelii, și prin voi, când veste 

v-aduse duhu-n limbi de foc spre-a scrie. 



și-n trei persoane-eterne cred, și-aceste 

atari sunt Un’ și-n trei atari se-mbină 

că sufere să-i zici și sunt și este; 



iar tainica natur-a lor divină 

de care spui, o-mprimă-n mintea mea 

de multe ori vangelica doctrină. 



Aci-i principiul și scânteia cea 

ce-apoi se-ntinde-n flacăra vivace, 

lucind în mine ca și-n cer o stea.“ 



Precum un domn ce-a ascultat ce-i place 

și-apoi, urându-și pentru noua știre, 

În brațe ia pe serv, pe loc ce tace, 



așa, cântând și-urându-mi fericire, 

de trei ori mă cuprinse, când tăcui, 

acel apostol dup-a cui voire 



vorbii așa, și-n spusa mea plăcui.

Cântul XXV


De-ar fi ursit poemului meu sacru, 

cui și pământ și cer sprijin îi dară 

și-atâția ani făcu din mine-un macru, 



să-nvingă ura ce n-alungă-afară 

din mândrul țarc unde-am durmit ca miel, 

dușman cu lupii cari război îi dară, 



cu altă voce-atunci, c-un păr altfel 

Întoarce-m-aș poet să iau cunună 

unde-am primit botezul, căci prin el 



intrai eu în credința care-adună 

pe drepți în cer și pentru ea și fui 

de Petru-ncins cu-așa urare bună. 



Atunci, venind spre noi alt foc văzui 

din stolul de-unde binevru să vie 

cel pus de Crist ca prim vicar al lui; 



iar doamna mea, lucind de bucurie, 

mi-a zis: — „O, vezi, o, vezi pe-acel odor 

ce dă Galiției cauză de mândrie!“ 



Precum când un porumb, lăsat din zbor 

la alt porumb, rotind ei își arată, 

și dulce gurluind, iubirea lor, 



așa și-acești cu viața luminată 

doi principi mari voioși se-ntâmpinară, 

slăvindu-și hrana care-aici li-e dată. 



Iar când salutul lor și-l terminară, 

s-opriră-n față-mi ambii, făr’ de-a zice 

nimic, și-aprinși că fața mi-o-nclinară. 



Zâmbind atunci, vorbit-a Beatrice: 

— „Mărite spirit, cel ce ne-ai expus 

cât face pe-om credința de ferice, 



vorbește de speranța-ntr-acest sus; 

o știi, c-o spui de-oricâte ori divine 

puteri vădit-a celor trei Isus.“ 



— „Sus capu,-ncredințat că tot ce vine 

din lumea muritoare,-aici urcat, 

În focul nostru matur el devine.“ 



Al doilea foc așa m-a-mbărbătat, 

deci ochii-mi ridicai spre munții care 

dintâi cu-a lor poveri mi i-au plecat. 



— „Prin milă-i vrând al nostru rege mare 

să vezi tu ochi-în-ochi pe prinții-acei 

ce-n curtea sa cea mai secretă-i are, 



Încât, văzând tu adevărul ei, 

și-n tine să-ntărești și-ntr-alți ca tine 

speranța care-a tot sprijin o iei; 



să-mi spui tu deci, ea ce-i, și de-unde-ți vine 

În suflet ea, și cum ți-l înflorește?“ 

Așa vorbi al doilea foc spre mine. 



Ea, care-aici, pe-atât de nalte creste, 

îmi da puteri aripelor să zboare, 

răspunsul meu mi l-a-ntrodus cu-aceste: 



— „N-avu a noastră Maică luptătoare 

un fiu care-ar spera mai mult, cum scrie 

În cel ce-oștirii-ntregi de-aici ni-e soare, 



și din Egipt iertat îi fu să vie 

să vad-acest Ierusalim din rai 

cât timp încă-i dator oștean să fie, 



dar alte două întrebări ce-i dai 

nu spre-a le ști, ci spre-a vădi prin ele 

virtutea asta cât de drag-o ai, 



le las pe el, căci nu-i vor fi nici grele, 

nici loc de-a limbuți. Răspundă-n pace, 

și harul sfânt să-i dea la zbor vântrele.“ 



Precum școlarul cu-al său dascăl face, 

voios și iute-n ce-are el doctrină 

spre-a da dovadă cât e de dibace, 



am zis: — „Speranța-i așteptarea plină 

a gloriei ce va fi și ne-o produce 

un merit dat și grația divină. 



Din multe stele-această faclă-mi luce, 

ci-ntâi mi-o-nfipse-n suflet cel ce-avea 

suprema liră-a vecinicului duce. 



Sperează-n tine, psalmul său zicea, 

toți cei ce știu de marele tău nume; 

iar câți nu-l știu au ei credința mea? 



Apoi mi-o rourează mai anume 

scrisoarea ta, de care-s plin, și-mi place 

s-adăp cu ploaia ta și pe-alții-n lume.“ 



Pe când vorbeam, în sânul cel vivace 

al sfintei flăcări scăpară și-n pripă 

și des așa cum fulgerul o face. 



și-a zis: — „Iubirea care mă-ntr-aripă 

cu-acea virtute, care-mi fu soție 

până-n martiriu și-ultima mea clipă, 



mă face să-ți vorbesc de-o bogăție 

ce-așa de dragă-ți e, de-aceea vreu 

să-mi spui: speranța ce-ți promite ție?“ 



— „Scripturile-amândouă, zisei eu, 

spun scopul ei.“ Iar el: — „Să-l dai pe față.“ 

— „Din cei făcuți amici lui Dumnezeu, 



tot insu-n țara sa, Isai învață, 

În dubla haină fi-ne-va-nvestit, 

iar țara sa e dulcea astă viață. 



Dar frate-tău e mult mai lămurit 

când el vorbește de-albele vestminte 

și-ăst fapt ni-l spune clar descoperit. 



și-abia ce-am spus cerutele cuvinte, 

„Sperent in te“ deasupra-mi s-auzi 

și-a dat ecou prin corurile sfinte. 



și-așa lucoarea-n ele se trezi, 

că, Racu-n cer așa cristal să fie, 

o lun-a iernii-ar fi răstimp de-o zi. 



Precum se scoală și mergând să-mbie 

cu drag fecioara-n dans spre-a face-onoare 

miresei lor, dar nu din vro mândrie, 



așa văzui venind acea lucoare 

spre-aceștia doi ce se-nvârteau cântând, 

precum se și cădea-ntr-a lor ardoare. 



Intra și-n cânt și-n dans cu ele-n rând 

și le privea Beatrice, nemișcată 

și fără glas, ca și-o mireasă stând. 



—„Pe-acesta-l odihni la sân odată 

al nostru pelican și-i fu-n iubire 

Înalta slujbă, de pe cruce, dată.“ 



Beatrice-așa, dar fixa ei privire 

n-o-ntoarse de la ei, ci-atenție dete 

și când vorbea, ca și după vorbire. 



și, cum privește-un om și parcă vede 

privind în soare o pată-n fața lui, 

văzând însă prea mult nimic nu vede, 



așa cu focu-acest din urmă fui, 

până mi-a zis: — „De ce te-orbește gândul 

să vezi ceva ce-aici în ceruri nu-i? 



Pământ mi-e trupul în pământ, în rândul 

atâtor toți, până ce-un număr sfânt 

decretul vecinic nu va fi umplându-l. 



În sfântul claustru,-n dublul lor vestmânt 

sunt numai sorii, doi, ce se urcară; 

deci du cu tine-n lume-acest cuvânt.“ 



La vorba lui și-ntregul cerc de pară 

și și-al suflării-aceleia-ntreite 

chitare dulce-n clipă încetară, 



cum, vrând ori trude,-ori riscuri să evite, 

lopețile ce-al apei luciu-l bat, 

când sun-un semn, stau toate liniștite. 



Vai, cât am fost de-adânc înspăimîntat 

când eu, întors să văd pe Beatrice, 

nimic nu mai văzui, deși am stat 



alături ei și-n lumea cea ferice!

Cântul XXVI


Pe când de văzul stins steteam acu 

speriat, din focul care-l stinse-n mine 

ieși un glas și-atent el mă făcu, 



și-a zis: — „Cât timp va fi până-ți revine 

vederea-n ochi prin mine consumată, 

e just să-l compensez vorbind cu tine. 



Începe deci de suflet, și-mi arată 

spre ce-l țintești? și fii convins, de-orbia 

din ochi, că nu-i de veci, ci deocamdată; 



căci doamna, ce te-aduce pe câmpia 

cea sfânt-aici, în ochii ei cuprinde 

atari puteri ca-n mână-i Anania.“ 



— „Cum vrea, târziu ori mai devreme,-or prinde 

un leac și ochii cari mi-au fost zăvorul 

prin care-a-ntrat c-un foc ce-n veci mă-ncinde.. 



Al curții-aceștia-atotașezătorul 

mi-e singur A și O scripturii sfinte 

pe care, mult-puțin, mi-o scrie-amorul.“ 



și-acelasi glas, ce-mi stinse mai nainte 

al spaimei ger de-orbia-nchipuită, 

mi-a dat curajul să rostesc cuvinte. 



— "Tu trebuie prin mult mai deasă sită 

să cerni, mi-a zis. De cine-i deci mereu 

săgeata ta spre-asemeni țel țintită?" 



— "Dovezi și-ale științei, zisei eu, 

ca și porunca ce de-aici ne vine 

imprimă-n mine-acest amor al meu. 



Căci binele,-ntrucât îl știm că-i bine, 

aprinde-n noi amor pe-atât mai mare, 

pe cât aprinde-un spor al său în sine. 



Deci spre esența lui, ce este-atare 

că orice bun ce n-ar fi-n sânul ei 

abia-i din focul său o slabă zare, 



mai mult decât spre-orice-s atrași acei 

cari pot acel un adevăr discerne 

pe care-această probă ia temei. 



Iar lucru-acesta minții mi-l așterne 

și-acea ce de iubire-mi spuse mie 

că-i cea dintâi ca rang între eterne. 



și sfânta voce cea de-a pururi vie, 

ce-a zis lui Moise, despre ea spunând: 

Eu vreau să vezi întreaga mea tărie, 



chiar însuți mi-o arăți, când, începând 

Înalta veste-a tainei celei sfinte 

de-aici, întreci orice nălțimi de gând.“ 



și-un glas vorbi: — "și prin umana minte 

și prin cuvânt, ce tot ca ea vorbește, 

suprem amor păstrează-i tu nainte. 



Dar spune-mi și-asta tu: nu simți, firește, 

c-ai fi spre-amor atras și de-alte strune? 

Ce țepi mai sunt prin care te-mboldește?"



Nu-mi fu ascuns ce-avu-n intențiune 

vulturul lui Hristos; văzui și-ascunsul 

spre care vru să-nping ce-aveam a spune. 



Deci: — "Toate-acele țepi, îmi fu răspunsul, 

ce pot împinge-un om spre Dumnezeu 

În inimă-mi concurg și cu de-ajunsul; 



căci eul lumii-ntregi și eul meu, 

și moarte a ce-o muri spre-a-mi da ființă, 

ce sper-orice fidel cum sper și eu, 



cum și rostita-mi vie conștiință 

m-au smuls din malul dragostei deșarte 

și-n mal m-au pus, al celei cu priință. 



Iar frunzele grădinii-n care-mparte 

podoabe-eternul domn iubite-mi sunt 

cât este-a lor de el donata parte." 



Iar, când tăcui, atât de dulce-un cânt 

trecu prin cer și,-ntrând în melodie, 

cânta și doamna mea-ntreitul sfânt. 



Precum trezit de-o fulgură prea vie, 

prin simțul văzului ce,-mpins de-acute 

lucori, aleargă dintr-o ie-n ie, 



și-atâta ești, de-acea trezire iute, 

confuz încât ți-e groază de-a vedea 

cât timp nu vine mintea să te-ajute, 



așa, cu ochi ce-aveau străfulgerare 

la mii de leghe-acum, din ochii-mi moi 

goni Beatrice-a mea orice-nnorare. 



Văzui, decât vedeam, mai clar apoi 

și, ca năuc, am și-ntrebat deodată 

de-a patra faclă ce-o vedeam cu noi. 



—„ în sânu-acestor raze se desfată 

acel ce-a fost, răspunse ea vioaie, 

creat ca suflet prim de-al lumii tată. 



Precum, când trece-un vânt, dentâi se-ndoaie 

cu vârfu-n jos și-apoi de sineși ea 

se nalță iar, prin propriu-i act, o foaie, 



așa și-uimit, în vremea ce-mi vorbea, 

făcui și eu și-mi dete bărbăție 

cumplitul dor de vorbă ce m-ardea. 



—"Tu, fruct, cui scris îți fu, și singur ție 

copt gata să te naști, tu,-ntâi născute, 

cui nor-,ori fiică-ți este-orice soție, 



smerit, atât cât poate-a mea virtute, 

te rog de-o vorb-a ta! Tu-mi vezi ardoarea 

și mut eu tac spre-a te-auzi mai iute 



Se zbate-un animal sub pânz-aoarea, 

că psihicele-i stări sunt manifeste 

prin ce mișcări îi face-nvălitoarea; 



așa-mi dădea și primul om de veste, 

prin haina ce-mbrăcat în foc îl ține, 

spre-a-mi face placul cât de gata este 



și-a zis: — „Mai bine știu ce dor e-n tine 

mai bine-l știu, deși-al tău glas îl tace, 

decât știi tu ce crezi că știi mai bine; 



căci eu câtesc oglinda cea verace 

ce-și face-oricare lucru-o copie-a lui, 

ci-o copie-a sa niciunul nu se face. 



Tu vrei să știi cât timp e de când fui 

de domnul pus în mândrul rai, în care, 

pe-așa de lungă scară-adus, tu sui, 



cât timp mi-a fost vederii-o desfătare; 

vreai cauza dreapt-a marelui dezdemn, 

ce limb-avui și, de-am creat-o, care? 



O, fătul meu, nu c-am gustat din lemn 

fu-n sineși cauza lungului exiliu, 

ci numai c-am trecut și peste semn. 



Acolo, de-unde fu chemat Virgiliu, 

cu patru mii trei sute doi de sori 

am stat dorind acest divin conciliu; 



prin zodii-apoi, cu ochii muritori 

văzutu-l-am făcând întreaga roată 

de nouă sute și treizeci de ori. 



Iar limba ce-o vorbii fu stinsă toată 

pe când Nimrod cu-ai săi n-avea nici gând 

să facă cea ce-n veci n-avea să-l poată; 



căci orice fapt-a minții,-n timp urmând 

plăcerii voastre-umane și rotirii 

acestor roți, n-au trainic trai nicicând. 



Că oamenii vorbesc e fapt-a firii; 

iar firii-apoi nimic nu-i pasă, dacă 

voi dați așa sau altfel curs vorbirii. 



și, pân-a nu veni-ntr-acea cloacă, 

numit-a lume El supremul bine, 

din care-mi vine-odihna ce mă-mbracă, 



Eli apoi; și-așa veni de sine 

căci astfel e ce oamenii uzează, 

ca frunza-n pom, că piere și-alta vine. 



Pe dealul cel ce mai spre cer cutează, 

am stat, cu viața-onestă și pierdută, 

din ceasul prim și până-n cel ce-urmează 



pe-al șaselea, când Sol cadrantu-și mută."

Cântul XXVII


„Pe Tatăl, Fiul și pe Duhul Sfânt“ 

cânta tot paradisu-ntru mărire, 

așa că mă-mbăta suavul cânt. 



Iar ce vedeam părea că-i o zâmbire 

a-ntregii lumi, fiindc-a mea beție 

mi-a-ntrat și prin auz și prin privire. 



O, dulce-a dulcii lumi împărăție, 

o, viață plină de amor și pace, 

o, făr’ de griji vegheată bogăție ! 



și-au stat acele patru lămpi vivace 

În fața mea, iar cea ce-ntâi veni 

văzui cum tot mai de lucori se face, 



și-așa era cum cred c-ar deveni 

și Jupiter de-ar fi, și el și Marte, 

vulturi în cer și cu-alte pene-ar fi. 



Prevăzul cel divin, ce-aici împarte 

și timp și-oficii, i-a silit să tacă 

pe toți din sfântul cor și-n orice parte. 



și-un glas vorbi: — „Să nu te mire dacă 

mă schimb așa, că-n toți, pe cât timp eu 

voi spune-aici, schimbare-o să se facă. 



Acel ce-n lume-uzurpă locul meu, 

al meu al meu, că e vacant oficiu 

În fața fiului lui Dumnezeu, 



făcu din cimiteriul meu ospiciu 

de sânge și putori, cari pentru-acel 

pervers zvirlit de-aici sunt un deliciu.“ 



Văzui tot ceru-atunci luând la fel 

coloarea cea ce Feb o zugrăvește 

În zori și-amurg pe norii-opuși cu el. 



și, cum femeia demnă ce-și păzește 

vegheat virtutea, chiar numai când ea 

aude-ale-altei greșuri, se-ngrozește, 



așa s-a-ngălbenit și doamna mea 

și-așa s-a-ntunecat și ceru,-mi pare, 

pe când supremul domn ne pătimea. 



Apoi din nou purcese-o cuvântare, 

având o voce-atâta de schimbată 

cum chipul lui nu-i fu schimbat mai tare: 



„N-a fost mireasa lui Hristos păstrată 

printr-al meu sânge și-a lui Clet și Linul, 

spre-a fi la-ngrămădiri de-averi uzată; 



ci Sixt și Piu, Calist și-Urban suspinul 

din urmă-l înecară-n sânge-al lor, 

ăst cer spre-a-l dobândi mai cu deplinul. 



N-a fost al nostru gând ca pe popor 

să-l ție-acei ce-n scaun ne urmară 

pe-o parte-n dreapta, pe-alta-n stânga lor; 



nici cheile, cari mie mi se dară, 

s-ajung-un semn pe steaguri ce stârpesc 

pe-acei ce drepți creștini se botezară; 



nici eu figură de sigil prostesc 

pe bule pline de minciuni vândute, 

de cari mă rușinez și mă-ngrozesc. 



Pășunile sunt toate-acum umplute 

de lupi rapaci în haină ciobănească; 

mânie sfântă, cum nu cazi mai iute! 



Să bea al nostru sânge-o să pornească 

gasconi și basci; oh, bunule-nceput, 

ce trist sfârșit ți-e scris să te-njoseasoă! 



Ci nalt prevăzul, cel ce-a susținut 

prin Scipio gloria Romei, va răspunde 

curând, cred eu, cu ajutorul vrut. 



Iar tu, acel ce iar vei merge de-unde 

veniși în lut, acestea să le spui, 

și ce n-ascund nici eu, nici tu n-ascunde.“ 



Cum fulguie văzduhul nostru-ai cui 

vapori îngheață sus, când Căpriorul 

atinge soarele cu cornul lui, 



așa-n eter ningea frumos tot norul 

de fulgi triumfători, suind, acei 

ce-au fost cu noi nainte-a-ncepe zborul. 



și,-urmând suirea lor cu ochii mei, 

i-am tot urmat până la mediu-n care 

a pus un văl distanța peste ei. 



Ci-mi zise doamna mea, văzând că-n zare 

mereu privesc tot numai spre nălțime: 

— „Privește-n jos și-ți vezi a ta cărare! “ 



Din clipa deci a reprivirii prime 

făcui întregul arc care separă 

o margine de miezu-ntâiei clime. 



Vedeam dincoace pe-unde-avu povară 

iubită Zeus, dincolo-n zări deșarte 

la Gade-a lui Ulise cale-amară. 



și-aș fi putut să văd mai multă parte 

dintr-ăst pământ, dar soarele stetea 

mai mult decât c-un semn, sub noi, departe. 



Ci-a pururi îndrăgită mintea mea 

de-a mea stăpână n-arse niciodată 

de-atâta dor ca să privesc la ea. 



Oricâte firea și-arta noastră cată 

momeli de-a prinde mintea, prin vedere, 

În carnea vie ca și-n cea pictată, 



nimic nu sunt pe lâng-acea plăcere 

divin-acum, ce-ntreg m-a luminat 

privindu-i fața ce zâmbea-n tăcere. 



Puterea deci ce ochii ei mi-au dat 

m-a smuls din mândrul cuib ce-al Ledei fuse 

și-n cel mai iute cer m-a ridicat. 



Dar părțile-i extrem de iuți și suse 

atât e de-uniform, încât e greu 

să spui în care parte-a lui mă puse. 



Dar ea-ncepu, văzându-mi dorul meu, 

și-așa zâmbea, că-n zâmbetele-i pline 

părea că râde însuși Dumnezeu: 



— „Ființa lumii care centru-l ține 

etern pe loc, dar totu-n jur mișcându-l, 

de-aici începe ca din dată fine. 



ăst cer nu-i nicăieri decât la gândul 

lui Dumnezeu, din care-amor s-aprinde 

spre-a-i da mișcări și curs spre-a fi plouându-l. 



Lumina și iubirea-n cerc îl prinde, 

cum el pe toate, dar cuprinsul lui 

îl știe singur cel care-l cuprinde. 



Mișcarea-i prin nimic distinctă nu-i, 

ci toate-a lor cu-a sa-și măsoară pasul, 

precum pe cinci și doi în zece-i pui. 



Cum are timpul rădăcini în vasul 

de-aici, și-ntr-altul foile-i altunde, 

ți-e clar acum ca dată cu compasul. 



Ah, pofta, ea cum poate să-l scufunde 

pe om în ea, și-s toți fără putere 

să scoaț-afară capul de supt unde! 



Dă bune flori, ce-i drept, umana vrere, 

dar multe ploi ce varsă ne-ncetat 

din prune dulci le face-urlupi de fiere. 



Găsești credință azi și gând curat 

de-abia la prunci, dar ambele-mpreună 

se pierd când nici mustață nu le-a dat. 



Cât timp mai bâlbâiește-un prunc, ajună, 

cu limba-ntreagă stă numai să-ndoape 

orice mâncare-n orișicare lună; 



ca mic copil ascultă, stă aproape 

de mama lui, dar, clar când el vorbește, 

el nu hrănește-alt dor decât s-o-ngroape. 



și pielea, albă-ntâi, i se negrește 

tot astfel mândrei fiice-a celui care 

ne vine-n zori și-n murg ne părăsește. 



Gândește-acum, spre-a nu-ți mai fi mirare, 

că neamul vostru deviaz-așa, 

fiindcă el cârmaci pe nimeni n-are. 



Ci-ntreg ghenaru-n martie nu va-ntra 

pentru sutimea cea nesocotită, 

și-aceste roți de sus vor răsuna 



așa că soarta cea de mult dorită 

va-ntoarce-a navei pupă-n locul prorii, 

și drept pluti-va flota cârmuită 



și fruct-adevărat urma-va florii.“

Cântul XXVIII


Când ea, care-mi sădește raiu-n minte, 

sfîrși s-arate-adevărata stare 

a specii-umane-n viața ei prezinte, 



cum vede-un om într-o oglind-o zare 

ce-o dă aprinsă-n dosu-i o făclie, 

cât timp în văz și-n cuget nici n-o are, 



și cum se-ntoarce-apoi, voind să știe 

de este-aieve-n dos ca-n fața lui, 

și vede-acord ca-n vers și melodie; 



precum îmi amintesc, la fel făcui 

privind în mândrii ochi în cari iubirea 

Întinse lațu-n care prins eu fui. 



și-așa mă-ntoarsei și-mi izbi privirea 

aceea ce-ntr-acest volum s-arată 

oricând cu-adinsul îi observi rotirea: 



un punct văzui, ce-așa de-nflăcărată 

lucoare-avea, că via lui lumină, 

de-nfoacă ochii,-i face orbi deodată; 



și chiar și-o stea, ce-aici ni-e mai puțină, 

ar fi putut, cum vezi o stea cu stea 

alături stând, să-ți par-o lună plină. 



Departe-atât, cât poate ți-ar părea 

un cerc de luna care-l zugrăvește 

când deși vapori s-au strâns pe lângă ea, 



departe-atât un cerc de foc rotește 

și iute-astfel că-i lin pe lângă el 

supremul cerc ce lumea ne-ocolește. 



De-al doilea este-ncins acest inel, 

de-al treilea el, și, rând pe rând, de-acinde 

un cerc pe-alt cerc așa se-ncing la fel. 



Mai sus apoi al șaptelea se-ntinde 

și-atât de larg, c-a Herei servă, poate, 

ar fi prea strâmtă-n sineși a-l cuprinde. 



Vin alte două roți apoi și toate 

pe cât de primul cerc se-ndepărtau, 

pe-atâta-n curs aveau mai line roate, 



și-atât mai sincer foc le-nflăcărau 

pe cât de-aproape-s de lumina pură, 

fiind, cred eu, că mai pătruns-o au. 



Iar doamna mea, văzând în cât-arsură 

de dor eram: — „De-acest focșor divin 

atârnă tot, și ceruri și natură. 



Să știi că primul cerc, cel mai vecin 

cu el, rotește-așa de iute-o cale 

prin multul său amor de care-i plin.“ 



Dar eu: — „De-ar fi și-n lumile mortale 

un curs astfel cum văd în cerul sfânt, 

sătul aș fi cu-aceste spuse-a tale; 



ci,-n lumea ce-o vedem de pe pământ, 

eu văd rotiri cu-atâta mai divine 

pe cât de centru mai departe sunt. 



Deci, dorul meu de-i scris să aib-o fine 

aci-ntr-acest sublim și-angelic templu 

ce numai foc și-amor cuprinde-n sine, 



dorire-aș să mai știu de ce-n exemplu 

nu-i totu-asemeni cum ni-l dă izvodul, 

căci eu degeaba stau și le contemplu.“ 



— „Spre-atare nod de n-ai tu mâni în modul 

cerut să-l tai, nu-ți fie de minune, 

căci strâns așa prin ne-ncercare-i nodul.“ 



Așa mi-a zis, și-apoi: „De-ai gând a pune 

sfârșit dorinței, prinde-mi ale mele 

cuvinte-n cap și-ascultă ce voi spune. 



Sunt cruguri strâmte-ori largi a multor stele, 

cum e puțin-ori mult-acea virtute 

ce-n toate-ale lor părți e pusă-n ele. 



Un plus de bun vrea plusul și-n salute; 

salutea-n plus și-un plus de corp voiește, 

când are-ale lui părți egal umplute. 



Deci ăstui cerc, ce-n sine-aici răpește 

Întreaga lume,-acela-i corespunde 

ce mai perfect și știe și iubește. 



și-acum, de pui măsura-n roți oriunde, 

conform virtuții lor, nu pe-aparența 

substanțelor ce par a fi rotunde, 



tu poți vedea ce-adâncă-i conivența 

de mare-ori mic și mult ori mai puțin 

În orice crug, cum are-nteligența.“ 



Precum rămâne splendid și senin 

văzduhul sus, când vântul nordic bate 

umflând al său obraz, pe cel mai lin, 



și-mprăștie noaptea ceții, ce-adunate 

zăcea pe văi, și râde cerul iar 

cu tot ce are mândru să ne-arate, 



așa fui eu, când ea mi-a dat ca dar 

acest răspuns și spre-adevăr vedere 

mi-a dat, să-l văd ca steaua-n cer de clar. 



Iar, când tăcu, atâta scânteiere 

cum dă un fier din foc, prin toată zarea 

așa-mprăștiau scântei și-aceste sfere; 



și-oricare foc un roi făcea-și cărarea 

și-atâte-au fost că roiurile-n zbor 

Întrec la șah de mii de ori dublarea. 



și-osana le-auzeam din cor în cor 

spre punctul fix ce-i vecinicul lor ubi 

și-n veci le-o fi ca fost din veci al lor. 



Iar ea, văzându-mi gândurile dubii 

ce-aveam, mi-a zis: — „în cercurile prime 

tu vezi aici serafii și cherubii; 



urmează centrul lor cu-așa iuțime 

spre-a fi, cât pot, la fel cu punctul clar, 

și pot a fi, căci au vederi sublime. 



Alt cerc de-amoruri ce mai sus apar 

se cheamă Tronuri ale feții sfinte, 

căci ei treimii prime-i pun hotar. 



Să știi c-a lor plăcere-o simt fierbinte, 

pe-atât pe cât mai mult și pot să vază 

În cel ce-i punct de-odihnă-a orice minte. 



A fi ferice deci se-ntemeiază, 

cum vezi de-aici, pe actul contemplării, 

căci actul de-a iubi abia-i urmează. 



Măsura ăstui văz e plata cării 

din bune-vreri și har cuprinsu-i crește, 

și-așa gradat sporește-n susul scării. 



Triad-a doua, care-aci-ncolțește 

și ea-ntr-o primăvară-nvecinicită, 

căci noaptea din Berbec n-o desfrunzește, 



de-a pururi cini-osana fericită 

cu trei psalmodii ce răsună-n trei 

rotiri ferice-n ordinea-ntreită. 



E triplă ierarhie-aici de zei: 

Domnii mai sus, Virtuți a doua gloată, 

Puteri se cheam-al treilea rang al ei. 



Apoi a șaptea și cu-a opta roată 

Principi-o fac și-Arhangeli, iar în prag 

e joc de îngeri cea din urmă toată. 



În sus privește-oricare-acest șirag, 

ci-așa lucrează-n jos, că primul bine 

le-atrage-n sus, și-n jos ele-l atrag. 



Iar Dionis, cu-ardoare făr’ de fine 

privind aceste roți, numiri le-a, pus 

și-n toate le-a-mpărțit așa ca mine. 



Grigore îns-apoi pe-alt drum s-a dus; 

de-aceea,-n cer când ochii și-i deschise, 

a râs de sine însuși cum le-a spus. 



și,-așa de-ascuns un adevăr de-l scrise 

un om mortal, să nu te miri; socoti 

că cel ce le văzu i le vestise 



ca multe-asemeni taine-a ăstor roți.

Cântul XXIX


Când amîndoi născuții din Latonă 

de Cumpănă-nvăliți și de Berbece, 

își au pe-o dreaptă linie-a zării zonă, 



cât timp e până-n clipa să se plece 

din clipa-n care limba stă-n zenit, 

când și-unul și-altu-ntr-altă zonă trece, 



atât, c-obraz de zâmbete-nflorit, 

privi tăcută doamna spre-a pătrunde 

În punctul fix acel ce m-a orbit. 



și-a zis: — „Nu cer să-ntrebi, ci-ți voi răspunde 

ce vrei să știi, că-l văd în punctu-al cui 

cuprins adun-oricare când și unde 



Nu spre-a spori perfecția sa, căci nu-i 

putiință de sporit ci reflectată 

să poata zice „Sunt“ splendoarea lui, 



cum vru,-n vecia sa nelimitată 

de timp și loc, eternu-amor, voi 

În nou amor a se-arăta deodată. 



Nici pân-atunci inert nu toropi, 

căci „dup“-ori „mai nainte“ nu fusese 

de-un timp când peste ape duh pluti. 



Materia deci și forma, pur alese, 

ieșir-unite-n actul ideal 

precum din arc tricord fier triplu iese. 



și, cum prin sticl-,ori ambră și cristal 

lucește-o raz-așa, că-ntre venire 

și-ntreag-a fi nu-i nici un interval, 



așa din domnul său triforma fire 

În eul ei întreg luci deodată 

la timp lipsită de-orice osebire. 



O concreată ordine-a fost dată 

substanțelor, ca lumii culmi să-i fie, 

că-n ele fapta s-a produs curată; 



materia pură stă la temelie; 

la mijloc ea s-uni cu actul prim 

așa de strâns, c-a pururi au să fie. 



V-a scris pe larg de îngeri Ieronim 

c-au fost creați cu veacuri mai nainte 

de-oricare altă lume care-o știm; 



dar ce spui eu vi-e spus pe pagini sfinte 

la mulți al căror scris din duh purcede, 

și poți vedea și tu de iai aminte, 



și-n parte chiar și-a voastră minte vede 

că, făr-a fi perfecți, viaț-avură 

motorii-atâta timp, ea nu concede. 



Acum și când și cum și unde fură 

creați motorii lumii tu o știi 

și-ai stins trei doruri dintr-a ta arsură. 



Dar, numărând, mai iute n-o să fii 

la douăzeci, când tulburar-o parte 

din ei pământul într-a lui stihii. 



Rămașii-apoi urzeală-aceslei arte, 

ce-admiri aici, cu-atâta drag i-o dară 

că-n veci de ea nimic nu-i mai desparte. 



Căderii cauză fu acea amară 

trufie-a celui ce-l văzuși și tu 

cum poartă-n spale-a-ntregii lumi povară. 



Rămasa parte-a lor recunoscu, 

fiind modestă, mila cea divină 

ce apți de-atare dragoste-i făcu; 



prin propriul bun și-a grației lumină 

stau ei atât de sus pe-a lumii creste, 

Încât au vrerea fermă-n veci și plină. 



Nu fi-ndoit, ci sigur fii de-aceste, 

căci grație-a primi și merit are 

pe cât de mult deschis afectu-i este. 



Acum tu poți și făr de-ajutorare, 

de-ai prins recolta spuselor cuvinte, 

să judeci clar această adunare. 



Dar, cum prin școli voi dați învățăminte 

acolo, jos, de-angelica natură 

că vrea, pricepe și-și aduce-aminte, 



mai spune-voi, ca veritatea pură 

s-o vezi, căci mulți se-ncearcă s-o confunde 

cu-atât de echivocă-nvățătură. 



Voioși că pot în fața lui pătrunde, 

nu-ntorc motorii fața niciodată 

de-a celui cui nimic nu i s-ascunde; 



deci n-au nicicând vederea lor curmată 

de-un nou obiect și nici nu le revine 

nimic uitat prin minte divizată. 



Voi, jos, visați făr-a dormi, creștine, 

crezând și necrezând a spune-atare, 

ci-ntr-ăștia vina-i mult mai de rușine. 



Voi, jos, nu-umblați pe-o singură cărare 

filozofând, așa de mult vă-ncântă 

iubirea de „ce-a fi“ și „parcă pare.“ 



adânc la poală stă materia pură, 

ci-n miez se strânse-astfel cu actl prim 

că-n veci vor fi-n neruptă legătură. 



Dar inima nici de-asta nu ni-e frîntă 

atât aici, cât ni-e că urgisiți 

și-ntoarceți chiar pe dos scriptura sfântă. 



A ei sămănătură nu gândiți 

cât sânge costă și ce mult ne place 

de cei ce merg alături umiliți. 



Scornește-oricare, spre-a părea, că-și face 

invenția lui și ia ce născoci 

drept text de-amvon și de vangelii tace. 



De lună, că s-a-ntors, spun unii-aci, 

când Crist murea, și că sub soare-ajunse 

spre-a nu-l lăsa la noi a mai luci; 



dincolo spun că singur el s-ascunse 

și-așa, din jos la spâni, din sus la inzi, 

că la Iudei eclipsa lui răspunse. 



Florența n-are-atâția Lapi și Binzi 

câte-ntr-un an și-aici și-aici și-airea 

atari palavre de pe-amvon le prinzi; 



așa că, neștiindu-și cârmuirea, 

se-ntorc hrăniți cu vânt sărmanii mei, 

dar nu-i o scuză că nu-și văd perirea. 



N-a zis Hristos spre primii-nvățăcei: 

Mergând voi spuneți orice scornitură, 

ci sfânt le-a dat și-adevărat temei, 



și-acesta le-a sunat astfel din gură 

În lupta lor, credință ca să-mprime, 

că lănci și scuturi din scripturi făcură. 



Acum ei vin cu mofturi și cu schime 

să predice și, râs când se stârnește, 

se umflă-n glugi și-altce nu cere nime. 



Ci-atare drac în gluga lor clocește, 

că vulgul, de l-ar ști, ar da de gât 

iertarea-n care-acum se-ncrede-orbește ; 



prin ea spori prostia-n lume-atât 

că, fără probe-a nici un testimoniu, 

orice-ai promite-o cred numaidecât. 



De-aici și-ngrașă porcii sfânt-Antoniu 

și alții mulți mai răi ca niște porci, 

cari n-au decât minciuna patrimoniu. 



Dar prea ne-am abătut din drum; să-ntorci 

privirea ta spre dreapta cărăruie 

ca drumului din timp tu să mai storci. 



Angelica natur-atât să suie 

În număr, grad de grad, că niciodată 

nici grai uman, nici minte n-o s-o spuie; 



de judeci clar ce Daniil ne-arată, 

tu poți vedea că,-n mii de mii vorbind, 

el suma lor n-o dă determinată. 



Lumina primă,-ntreagă-n ei lucind, 

În tot atâtea forme-i penetrează 

pe câte sunt splendorile ce-o prind. 



Căci, după cum oricare-afect urmează 

tăriei ce-l concepe, felurește 

și-a lor iubire, slabă ori mai trează. 



În culmea deci lărgoarea ne-o privește 

a vecinicei valori și câte sfinte 

oglinzi creat-a-n care se-mpărțește, 



tot una rămânând ca și nainte,“

Cântul XXX


Cam șase mii de miluri de-acest mal 

e-n miez de zi și umbra lui și-o-nclină 

pământul nostru-aproape-orizontal, 



când miezul bolții-ncepe să devină 

atât de nalt că-ncep să ne dispară 

În fundul nostru-a multor ochi lumină, 



și-apoi, cum suie, de pe bolta rară 

splendida serv-a soarelui ne scoate 

o stea de stea până la cea mai clară. 



Așa triumful, cel ce joacă-n roate 

etern pe lângă punctul ce mă-nvinse 

și pare-nchis el, cel ce-nchide toate, 



vederii mele-ncet-ncet se stinse; 

spre doamna mea din nou deci a privi 

și-amorul mult și locul gol mă-mpinse. 



Ah, tot ce-am spus de dînsa pân-aci, 

de-ar pune-acu-ntr-un singur vers amorul, 

de-această dată ca nimic ar fi! 



Nu-ntrece-al dînșii farmec numai zborul 

oricărei fantazii, ci sigur cred 

că-ntreg i-l simte singur creatorul. 



Că-n punctu-acesta sunt învins, conced, 

cum tema sa-n vrun punct nu-l biruiește 

nicicând așa pe-un comic ori traged; 



ca soarele pe-un ochi ce tot clipește, 

așa surâsu-i cu-amintirea lui 

o parte-a minții mele mi-o știrbește. 



Din prima zi când fața i-o văzui 

În viața mea, și până-aci-n viziune 

putere ca s-o cânt mereu avui; 



ci-aci poema mea zăgaz își pune, 

ca orice-artist dup-opintiri supreme, 

să-i cânte-n vers a vrajei ei minune. 



și las s-o cânte mai cu glas poeme 

decât a mea, din tuba ce se duce 

grăbit spre finea asprei mele teme. 



Cu vocea și-actul unui zornic duce 

mi-a zis: — „Din cel mai mare corp, rotirea 

ne-a dus în cerul ce curat străluce 



de foc spiritual plin de iubirea 

acelui bun ce-l gustă fericiții, 

mai dulce-n veci ca orișiunde-airea. 



și pe-amîndou-a raiului miliții 

vedea-le-vei; pe una-n chipul care 

va sta la bara ultimei justiții.“ 



Cum stinge-un fulger, când deodat-apare, 

puterile din văz, încât, orbit, 

nu poți vedea nici lucrul cel mai tare, 



lumina tare-asemeni m-a-nvălit 

și,-așa-nfășat în mantia ce clarul 

lucorii-o da, nimic n-am mai zărit. 



„Acel amor, ce-n rai răvarsă harul, 

pe cei primiți așa vrea să-i salute, 

lucorii lui spre-a le-adapta fânarul.’’ 



Dar n-a ajuns la mine-atât de iute 

cuvântu-i scurt, când știre și-avusei 

că urc spre cer, mai sus de-a mea virtute; 



și-atare-un văz s-aprinse-n ochii mei, 

că nu-i pe lume-atât de pură pară 

Încât să n-am puteri s-o rabd cu ei. 



și ca și-un rîu văzui lumină clară 

și-aprinsă de lucori, cu maluri pline 

de-o negrăit de dulce primăvară. 



și vii scântei roiau fără de fine 

din rîu, căzând pe florile din maluri, 

ca și tivite-n aur scump rubine. 



Ca bete de miros, acele-opaluri 

Săreau de-aci-n vârtejul făr’ de pace 

și-un foc intra, și-alt foc ieșea din valuri. 



„Cumplitul dor ce,-arzând acum, te face 

să știi ce vezi în tainica vâltoare, 

pe cât de-adânc îl ai, pe-atâta-mi place; 



dar n-ai s-astâmperi setea-ți arzătoare 

cât timp de-aici din apă n-ai să bei.“ 

Așa mi-a zis al ochilor mei soare. 



și-mi zise-apoi: „și iarbă și scântei, 

ce cad și ies din rîu, și mal, și unde, 

nu sunt o viață, ci-o vedenie-a ei. 



Dar nu că-n sineși lucrul s-ar ascunde, 

ci-n tine este-o lipsă care-arată 

că nu poți înc-așa de-adânc pătrunde.“ 



Nicicând, întors spre lapte,-un prunc nu cată 

mai plin de zor în gura lui să-l prindă, 

trezit din somn mai lung ca de-altădată, 



cum eu, spre-a-mi face-acum mai bun-oglindă 

din ochi, m-am aplecat spre-al apei fund, 

ce curge-așa ca mai mult să ne-aprindă. 



și-abia ce-n rîu ajunsei să-mi scufund 

al genei vârf, văzui fără de veste 

cum el din lung se prefăcu rotund 



și-apoi precum un om, mascat când este, 

ne-apare-altfel, ca o făptură nouă 

când masca de pe-obraz el și-o desveste, 



așa scântei și flori făptură nouă 

luar-acum, mai mândră, și văzui 

deodat’ în cer oștirile-amândouă. 



Splendori a Celui-Sfânt, prin cari văzui 

triumful nalt al regnului verace, 

să-mi dați puteri s-arat cum vă văzui! 



E-n cer lumină ce vizibil face 

pe-al lumii domn oricui e creatură 

ce-n singur el, văzându-l, află pace. 



Se-ntinde roată-n cer a ei figură 

imens-atât, c-a ei circumferință 

lui Feb i-ar fi prea largă-ncingătură. 



Din raze-și face-ntreaga ei ființă, 

și-n primul cer reflect-a sa lumină 

din care-și ia și viață și putință. 



și,-așa cum, oglindindu-se-o colină 

cu poala-n lac, să vadă, parcă,-i pasă 

ce mândră-i ea de flori și ierburi plină, 



așa-mprejuru-acelui foc își lasă 

privirea-n el, din mii de tronuri pus 

poporu-ntors de-aici la el acasă. 



și, dacă-n gradul cel mai jos e pus 

atâta foc, ce mare-o fi lucirea 

acestei roze-n cele de mai sus! 



Dar nici în larg nu mi-am pierdut privirea 

și nici în lung, ci-am prins pe-ntreaga carte 

și cât și cum împarte fericirea. 



N-adaoge-aproape-aici, nu ia departe, 

căci, unde-i rege-adreptul Dumnezeu, 

fireștile puteri sunt legi deșarte. 



Apoi spre-al rozei centru aureu 

ce,-ntins treptat, exal-odoruri sfinte 

acelui soare ce e-n mai mereu, 



ca și pe-acei ce fac, dar li-e aminte 

să-ntrebe, doamna mea m-a dus: „Privește 

ce mare-i stolul albelor vestminte! 



Cetatea noastră vezi cum se mărește, 

și-aceste tronuri cât ne sunt de pline, 

așa c-aici puțin popor lipsește. 



Pe marele-acel tron, fixat de tine, 

și-având coroana de pe-acum, va sta, 

nainte-a fi părtaș tu ăstei cine, 



Enric, augustul duh ce va-ncerca 

să-ndrepte-a țării voastre jale lungă, 

dar n-o fi ea dispus-a se-ndrepta; 



căci oarba poft-așa vă are-n pungă, 

Încât sunteți ca și copilul care 

de foame-i mort, și doica și-o alungă. 



Prefect va fi-n divinul for atare 

pe-atunci, că-n tain-ori și fățiș mereu 

n-o vrea cu el să meargă pe-o cărare. 



Dar mult de Dumnezeu n-o fi răbdat 

În sfântu-i tron și-l va trânti grămadă 

la Simon magu,-n focul meritat, 



ca de-alde-Alagna mult mai jos să cadă.“

Cântul XXXI


În chipul unei albe roze-acu 

văzui oștirea cea de sfinți pe care 

prin sânge Crist mireasă și-o făcu. 



Ci-a doua, care vede și-n zburare 

slăvește gloria cui o-namorează 

și-a cui iubire-o face-așa de mare, 



ca roi de-albine, care-acum s-așează 

pe flori, și-acum ia drumul înapoi 

spre stupul unde-un dulce suc lucrează, 



așa pe floarea cea cu multe foi 

descinse-ntâi, s-a-ntors unde-n vecie 

petrece-a ei iubire-n roi. 



și fețe-aveau ca flacăra cea vie, 

și-aripi de aur; alb tot restu-l au 

cum nu-i zăpadă alb-așa să fie. 



și-așa, din grad în grad cum scoborau 

pe floare, raspândeau și-amor și-ardoare 

prin dulce vânt de-aripi ce le mișcau. 



Deși-ntre cele-mai-de-sus și floare 

atât de mult popor umbrea zburând, 

nimic n-a stins din văz și din lucoare, 



căci razele divine cad trecând 

prin tot, pe cât de vrednic e, iar zborul 

nimic nu-l poate stăvili nicicând. 



Fericea țară, plină de poporul 

cel vechi și nou și-n pace totdeauna, 

ținea spre-un punct și văzul ei și-amorul. 



Lumină triplă, ce desfeți din una 

de-a pururi stea pe-atâția fericiți, 

privește-n jos, să vezi la noi furtuna! 



De-au stat năuci barbarii cei veniți 

din țări ce-a pururi văd rotita cale 

ce-o face Ursa cu-ai ei pui iubiți, 



văzând și Roma și-operele sale 

atât de mari și,-a orice gând mai sus, 

Latranul peste-orice lucrări mortale, 



dar eu, din timp în vecinicie-adus 

și din umane stări în stări divine 

și din Florența la un neam supus 



și just, ce-uimire-aveam acum în mine! 

O, da,-ntre ea și-a mea plăcere-mi fu 

a n-auzi și mut a sta mai bine. 



Ca și-un hagiu ce se desfat-acu 

privind prin templu-n care-aduse votul 

și sper-a povesti cum îl văzu, 



așa purtam, pe scări, aci,-n chivotul 

atâtor facle vii, priviri mânate 

și sus, și jos, și-acum rotind prin totul 

. 

și fețe-arzând de milă și ornate 

de-al lor surâs și-al altui foc văzui, 

și gesturi pline de-orice-onestitate. 



Întregul paradis deci îl avui 

cuprins acum in forma-i generală, 

dar nu m-oprii pe-anume punct al lui; 



și,-având din nou aprins-a mea-ndrăzneală, 

spre doamna mea mă-ntoarsei, căci în minte 

aveam de-anume lucruri o-ndoială. 



Un lucru vrui, dar altu-mi sta nainte; 

văzui pe-un moș, unde-o crezui pe ea, 

purtând ca neamul cel de-aici vestminte. 



și-o dulce milă-n ochi și-n faț-avea, 

și dulci mișcări, așa cum se cuvine 

și-un tată bun și blând a le avea. 



și: „Unde-i ea?“ strigai cu spaimă-n mine. 

— „De ea trimis, eu, locul meu lăsându-l, 

venii spre-a da dorinței tale-o fine. 



Nimic nu i-am răspuns, ci,-n sus cătând, 

o și văzui cum își făcea cunună, 

eterne raze-n juru-i reflectînd. 



De cerul de-unde mai de sus ne tună 

n-ar sta mai depărtați nici ochii-acei 

ce-ar fi-ntr-a mării-n cea mai jos genună, 



decât erau de doamn-acum ai mei, 

dar asta nu mă-mpiedica să-mi vie 

și limpede și-ntreg tot chipul ei. 



—„O, doamnă,-n care-a mea speranță-nvie, 

tu, care-ai suferit și-n iad să-ți pui 

piciorul tău spre-a-mi da scăpare mie, 



cunosc din câte lucruri le văzui 

puterea ta și multa-ți bunătate 

și-n câtă grație și-adevăr mă sui. 



Din rob ce-am fost m-ai scos la libertate 

prin câte căi și chipuri s-a putut 

și-au fost de tine demne-a fi-ncercate. 



Păstrează-mi mila ta ca, refăcut 

azi sufletu-mi întreg prin sfânta-ți mână, 

pe placul tău să-și lapede-al său lut!“ 



și-atât de-ndepărtata mea stăpână, 

precum părea, privindu-mă, surâse 

și iar s-a-ntors spre vecinica fântână. 



Iar sfântul moș: — „Spre-a duce-acum, îmi zise, 

cărarea ta la culmea ei deplină, 

amorul sfânt și ruga mă trimise. 



Petreci cu văzu-ntreaga mea grădină 

ca ochii tăi să-i agerești prin el 

spre zbor mai sus prin raza cea divină. 



și-a cerului regină, ce mi-e țel 

oricărui gând, plini-va cu-ndurare, 

căci eu Bernardo sunt, al ei fidel.“ 



Precum de prin Croații vrunul care, 

privind marama sfintei Veronici, 

și saț, din cauza faimei vechi, el n-are, 



își zice-n gând, în vremea ce-i explici: 

„Isuse, doamne-al meu și domn verace, 

așa erai tu deci cum ești aici?“ 



așa fui eu privind acea vivace 

iubire-a cui și-n prima sa trăire 

gustă-n contemplațiuni această pace. 



„O, fiu al grației, nalta fericire 

de-aici tu n-ai s-o știi“, așa mi-a spus, 

„ținând numai în jos a ta privire, 



ci-n sus, prin roți, până la cea mai sus, 

pân-o să vezi în tron pe-acea regină 

cui regnul nostru-i e devot supus.“ 



Privii în sus și, cum acea lumină, 

ce-n zori dă farmec părții-orientale, 

Intrece-a celei de-unde ziua-nclină, 



așa, ca și pe-un deal suind din vale, 

văzui o parte-n cercul mai sus clar 

ce totu-n jur robea văpăii sale. 



și-așa cum, unde rău condusul car 

de Faeton l-aștepți, mai plin e locul 

de vii lucori ce spre extern dispar, 



și-acea a păcii flamură mijlocul 

așa-l avea, mai viu, ci-a ei lucoare 

așa-și scădea egal pe margini focul; 



și-n centru-i îngeri, toți în sărbătoare 

cu-ntinse-aripi, mai mulți de-o mie-n cer, 

distinct tot insu-n umblet și-n lucoare. 



Zâmbind la hora și la imnul lor, 

văzui o frumusețe, dând o vie 

plăcere-n sfinți în ochii tuturor. 



Să fiu bogat cât sunt în fantazie 

și-n vorbe-acum, eu tot n-aș cuteza 

nici cel mai mic deliciu-a li-l descrie. 



Bernard, văzând ce fix și-atentă-mi sta 

privirea-n sus spre-nvăpăiată rază, 

spre ea cu-atâta foc și-a-ntors pe-a sa, 



că și mai mult s-aprinse-a mea să vază.







	▲ Începutul paginii.



Cântul XXXII


De-a sa plăcere-aprins acel părinte, 

cu drag să-mi fie-aici maestru vru; 

așa-ncepu cu-aceste vorbe sfinte: 



— „Ce ran-a-nchis și-a uns Maria fu 

străpunsă de frumoasa doamnă, care 

o vezi șezându-i la picioare-acu. 



Apoi, din josul ei, după gradare 

În rândul cel de-al treilea, stă Rahila, 

și-n rând cu ea Beatrice scaun are. 



Rebeca, Sara, Iudita și umila 

strămoaș-a celui ce-n căința lui 

strigat-a-n vers: Spre mine-ntoarce-ți mila! 



le poți vedea din tron în tron, cum sui 

mergând în jos, cum merge trandafirul, 

pe nume-o foaie după foaie-o spui. 



Femei ovreici sunt toate-aici din șirul 

al șaptelea, și-n jos și-n ceea parte, 

și-n părul florii-n două fac răsfirul; 



căci, după cum fixară ca pe-o carte 

privirea lor pe Crist divină, 

sunt zid ce-aceste sfinte scări le-mparte. 



Pe partea-n care vezi că-i floarea plină 

În toate-ale ei foi, aceia stau 

ce-n Crist crezură,-n cel ce-avea să vină; 



ci,-n partea unde-aceste rânduri au 

și tronuri goale,-s cei ce din creștinul 

popor pe Crist venit se răzimau. 



și,-așa precum aici de slavă plinul 

al doamnei scaun și-apoi tron de tron 

din josul lui formează deschilinul, 



așa dincoace-al marelui Ion 

ce-a pururi sfânt rabdă și moarte-amară 

și loc pustiu și-n iad doi ani canon; 



și toți subt el sunt duhuri ce separă, 

Francisc, și Benedetto, și-Augustin, 

și alții până jos din scară-n scară. 



Admir-acum prevăzul cel divin, 

că ambe-aspectele-n credința vie 

vor face parcu-n părți egale plin. 



Să știi că-n jos de treapta mijlocie 

ce-mparte-n două curtea noastră-ntreagă, 

n-ajunge-un duh prin propria vrednicie, 



ci-a altuia, pe-anume stări ce-l leagă; 

căci toate-au fost în lume mai nainte 

de-a fi-n putință libere s-aleagă, 



cum poți vedea din fețele lor sfinte 

ca și din a lor voci copilărești, 

de-asculți și de te uiți luând aminte. 



Acum tu taci și taci că te-ndoiești, 

deci strânsul nod vreau clar să ți s-arete, 

căci tu-n idei subtile-aci te-oprești. 



În tot întins regatul ăstor cete 

nu poate-avea-ntâmplarea loc defel, 

precum ar fi mâhnire,-ori foame,-ori sete, 



căci tot ce vezi e stabilit de el 

prin legi de veci, și cauza-i cu favorul 

de-acord cum este-un deget c-un inel. 



Deci nu fără de cauză stă poporul 

de-aici în rang mai jos și rang mai sus, 

la viaț-adevărat-adus cu zorul, 



căci prințul cel ce-atât amor a pus 

În regnul odihnit de-adânca pace, 

Încât nu-i nimeni să-ndrăzneasc-un plus. 



sub ochii-i veseli când el duhuri face 

se dă din grație-atâta cât se-ndură 

În mod divers; și-aceasta să te-mpace. 



Vi-o spune-adins și limpede-n Scriptură 

aceasta-n frații cei născuți deodată 

ce chiar din mam-au fost trăind în ură. 



Deci, când și numai după păr s-arată 

al grației grad, pe-aceste culmi sublime 

coroana grației caut-a fi gradată. 



Deci nu dup-a lor proprie vrednicime 

au ele-aici gradată diferință, 

ci-n gradul singur al favoarei prime. 



În primii secoli fu, spre mântuință, 

de-ajuns acelor suflete curate 

să aibă dreapt-a taților credință. 



Dar, când trecu acea dintâi etate, 

nevoie fu să taie-n jur bărbații, 

dând spor zburării lor nevinovate. 



Venind apoi și timpul naltei grații, 

făr-un botez desăvîrșit în Crist 

s-opresc in limb chiar și nevinovații. 



Privește-acum în fața ce-i lui Crist 

mai mult la fel, căci singura-i lucoare 

te poate face apt să vezi pe Crist.“ 



Deasupra ei atâta sărbătoare 

văzui plouând-o sfântul neam a cui 

menire-a fost pe-asemeni culmi să zboare, 



Încât, de-oricâte pân-acum văzui, 

uimire-atâta nu mă mai cuprinse, 

nici nu-mi păru mai mult asemeni lui; 



și-acel amor, ce-ntâi din toți descinse 

cântând „Mario, plină tu de har“ . . . 

În față-i stând, aripile-și întinse. 



și-ntreaga curte-n tot al ei hotar 

răspunse-n cor cântării-acei divine 

și toți acum luceau cu mult mai clar. 



— „O, sfinte tată, tu, ce pentru mine 

scobori aici, lăsând iubitu-ți loc 

ursit de soarte-a pururi pentru tine, 



ce înger este-acest ce-n vesel joc 

privește-n ochi pe doamna frumuseții 

și-așa-i de-namorat că pare foc?“ 



Așa-l rugai pe cel ce-n timpul vieții 

prin tine-a fost împodobit, Marie, 

cum e de soare steaua dimineții. 



Iar el a zis: — „și har și veselie, 

pe cât acestea-n îngeri pot fi puse, 

le are-ntregi și-așa și vrem să fie, 



căci el e cel ce buna veste-o duse 

Mariei jos, când a fi încărcat 

divinul fiu cu-a noastre sarcini vruse. 



Cu ochii-acum să vii, cum merg gradat 

și eu vorbind, ca marii-nvingători 

să-i vezi ai ăstui drept și sfânt regat. 



Cei doi din culme, cei mai zâmbitori, 

căci mai aproape stau de cea augustă, 

sunt ca și rădăcini acestei flori. 



Acel ce-n stânga ei vecin îi custă 

strămoșul e, de-a cui gustare-odată 

umana specie-atâte-amaruri gustă. 



La dreapta-i vezi pe-acel cucernic tată 

al sfintei legi, cui cheia ce descuie 

ăst sfânt locaș de Crist îi fuse dată. 



și-acel ce încă viu văzu cum suie 

amarul timp miresei, ce cu zel 

ne-o dete cel străpuns de spini și cuie 



stă lângă el, iar lâng-Adam stă cel 

ce duce-a fost, pe când trăia cu mana 

ingratul cerbicos popor rebel. 



Cu Petru-n față vezi șezând pe Ana; 

fiind ferice-atât să-și vadă fiia, 

nu-ntoarce ochii spre-a cânta osana; 



și,-n fața primului strămoș, Lucia, 

cui doamna ta-i trimise-a ei rugare, 

pe când te ruina-n prăpastie-orbia. 



și-acum, că-ți trece timpul de visare, 

să stăm aici, ca bunul croitor 

ce taie-o haină-n cât postav îl are, 



să-ntoarcem ochii spre-acel prim amor 

ca,-n ochii lui privind cât ai putere, 

să fii pătruns de strălucoarea lor. 



Ca nu cumva s-aluneci spre cădere, 

din aripi dând, crezând a-năinta, 

de-aceea ni se cade har a cere, 



har celei ce te poate ajuta. 

Iar tu acum urmează-mi cu iubire, 

cu glasul meu unind inima ta.“ 



și-aș-nceput-a sfânta lui vorbire:







	▲ Începutul paginii.



Cântul XXXIII


— „Fecioară mam-,a fiului tău fată, 

umilă și mai sus de-orice făptură, 

și-a vecinicului sfat țintă fixată, 



tu-nnobilezi a omului natură 

atâta,-ncât al dânsei ziditor 

n-avu despreț să-și fie-a sa făptură. 



În sânul tău s-aprinse-acel amor 

a cui căldură-n pace de vecie 

ne crește floarea ăstui sfânt popor. 



A milei tu ne ești aici făclie 

de miez de zi, și-n lumea care moare 

speranței ești fântân-a pururi vie. 



Ești mare-atât și-atotdispunătoare, 

căci, grație vrând un om, și nu prin tine, 

e ca și făr’ de-aripi și vrând să zboare; 



căci mila ta, ea nu numai că vine 

oricând o ceri, ci-adese-n prisosință 

chiar nerugat-aleargă ea de sine. 



În tine-i milă,-n tine-ngăduință, 

evlavie-n tine e, și e, prea-bună, 

tot ce-i pe lume bun într-o ființă. 



Din cea mai jos a-ntregii lumi lacună, 

acest care văzut-a pân-aci 

pe câte spirite trei lumi le-adună, 



te roag-acum prin grație-a-i dărui 

privirii sale-avânt spre-a fi-n putere 

la cel din urmă bine-a și-o sui. 



Eu, cel ce n-arsei pentru-a mea vedere 

nicicând ca pentru-a lui, cu rugi plecate 

te rog, cerând a nu le-avea-n scădere, 



ca norii prinși de-a lui mortalitate 

prin ruga ta să-i spulberi, ca-n lumină 

supremul bun de sus să i s-arate. 



și te mai rog, că poți ce vrei, regină, 

ca dup-asemeni vis tu să-i păzești 

iubirea lui mereu de-acum senină. 



Veghind, să-i rupi pornirile-omenești, 

Beatrice, vezi, și câte-s fericite 

Înalță mâni ca ruga să-mi primești!“ 



Fixînd spre rugător priviri slăvite 

și dragi lui Dumnezeu, îmi arătară 

ce mult iubește ea rugări smerite; 



spre vecinica lumin-apoi cătară 

cum nu credeam să poat-un muritor 

să caute-n ea cu-așa lumină clară. 



și,-aproape-acum de ținta tuturor 

dorințelor, așa cum mi se scrise, 

am stins văpaia multului meu dor. 



Bernard îmi dete semn și blând surâse 

să caut în sus, dar însumi eu de mine 

eram dispus să fac precum voise, 



căci ochii mei, având puteri depline, 

adânc s-au scufundat în punctul care 

lumină e, etern perfectă-n sine. 



Iar, cum văzui apoi și tot mai tare, 

de-atare văz nici n-avem noi cuvinte, 

nici minte-a-nvinge-atâta-mbelșugare. 



Precum când vezi în vis o-ntâmplăminte 

și-i porți și treaz impresia avută, 

dar de-altceva tu nu-ți aduci aminte, 



așa sunt eu acum, că-i dispărută 

viziunea mea, ci-n inim-o dulcoare 

îmi picură și-acum din ea născută. 



Așa zăpada se topește-n soare, 

În vânt așa se-mprăștie ce scrie 

Sibilla, profețind pe foi ușoare. 



Lumină-n veci, ce-ntreci cu-o vecinicie 

umanul gând, dă-mi duhului puțin 

din cum și cât mi te-arătaseși mie, 



dă limbii mele-atâta foc divin 

să pot lăsa din gloria-ți fără fine 

măcar și-un strop acelora ce vin! 



Căci și puțin în minte de-mi revine 

și glas în vers oricât de slab să scot, 

pricepe-ți-vor mărirea ta mai bine. 



De-acea lucoare-a razei vii, socot, 

ce-mi dete-n ochi, vrând numai și-o clipită 

să-i duci airi, aș fi orbit de tot. 



Ci-aminte țin că și mai cu-ndrăznită 

privire-o sufeream până ce-avui 

unită ei puterea infinită. 



O, har prisositor, prin care-avui 

curaj ca-n focul razei cei eterne 

s-afund privirea până ce mi-o-mplui! 



Aci-n adâncu-i am putut discerne, 

Într-un volum unite prin iubire, 

tot ce răzleț prin univers se cerne, 



substanțe, și-accident, și-a lor pornire, 

topite-ntr-una și-ntr-atare fel, 

că tot ce spui e numai licărire. 



În forma-i generală, nodu-acel 

etern cred că-l văzui, căci mult mai mare 

plăcere simt acum, când spui de el. 



Mai mult m-afund o clip-acu-n uitare 

decât trei mii de ani drumu-ntreprins 

ce-i fu cu Argo lui Neptun mirare. 



Așa și sufletu-mi și-ntreg suspins 

privea, și-atent și fix, și, totodată, 

mereu de-a tot privi tot mai aprins. 



Devii astfel de raza-nflăcărată, 

Încât spre-a-ntoarce văzul spre-alt aspect 

cu neputință-i să consimți vrodată, 



căci bunul, cel ce-al vrerii este-obiect, 

Întreg e-n ea cuprins și-ntr-însa numa’, 

și-afară-i e corupt ce-n ea-i perfect. 



Mai scurte vorbe voi avea de-acuma, 

spre-a spune numai ce-mi rămase-n minte, 

decât un prunc ce-l mai lăptează muma. 



Dar nu c-aspectu-acelei raze sfinte 

era mai mult ca simplu-n el mereu, 

căci el de-a pururi e ce fu nainte, 



ci pentru că,-ntărindu-mi văzul meu 

privind în ea, unica-i aparență 

păru schimbată, căci schimbat fui eu. 



și-n clara ei și-adânca-i subzistență 

văzui trei cercuri în lumina-i vie, 

de trei colori și-aceeași continență; 



ca-n dublul curcubeu părea să fie 

reflexu-n două; foc al treilea, care, 

egal suflând, dintr-ambe ia tărie. 



Ce slabă-i vorba pentru-atât de tare 

concept! și cât văzui poți să gândești, 

puțin ce-a fost din cât era de mare! 



Lumină-n veci, ce numa-n tine-ți ești, 

și singură te știi, și,-așa știută, 

etern știind, surâzi și te iubești! 



Rotirea ta, ce-n tine conținută 

ca și-un reflex de raze se părea, 

puțin de mine-n jur când fu văzută, 



păru-n coloarea proprie ce-avea 

că-n ea al nostru chip îl zugrăvește, 

deci și mai adâncit privii în ea. 



Precum un geometru s-adâncește 

să măsure un cerc și trudă pune 

și n-afl-acel principiu ce-i lipsește, 



așa fui eu cu nou-aparițiune: 

voiam să văd care-i raportul lor, 

cum poate chipu-n cerc să se-mpreune; 



dar n-ajungea spre-aceasta propriu-mi zbor, 

de n-ar fi fost de-un fulger luminată 

puterea mea și-i stinse-avutul dor. 



Înaltu-mi vis se rupse-aici deodată; 

ci-mi și porni și-al meu și dor și velle, 

asemeni roții ce-i egal mișcată, 



iubirea care mișcă sori și stele.







	▲ Începutul paginii.

